
Cuvânt înainte

Lucrarea de față, opera lui Pierre Montet, unul dintre cei mai buni cunoscători ai istoriei și civilizației vechi egiptene, se impune nu numai prin bogăția informației sale documentare, dar mai ales prin felul în care autorul reușește să reconstituie imaginea societății egiptene, în tot ce a avut ea mai colorat, mai viu și mai divers, în perioada cea mai strălucită a dezvoltării sale istorice: perioada faraonilor din dinastia a XIX-a (secolele XIV-XIII î.e.n.) dominată de figura unor mari faraoni ca Setui I și Ramses al II-lea. Această perioadă, ce se înscrie în istoria regatului nou al Egiptului, reprezintă nu numai perioada în care faraonii egipteni au atins culmile puterii lor, dominând întregul bazin al Mediteranei Orientale și jucând rolul de arbitri în întreg Orientul apropiat, dar și perioada în care dezvoltarea internă, economică, socială și culturală a Egiptului, cu o lungă tradiție politică și o străveche civilizație, a înflorit mai mult ca niciodată. Stratificările sociale, posibilitățile și nevoile economice, bogăția și varietatea tradițiilor de tot felul, pe care le reflectă numeroasele documente scrise și arheologice ale acestei perioade, permit într-adevăr o reconstituire a „modului de viață” egiptean așa cum a fost el prezentat de autorul lucrării de față.
Alegând însă, pentru motive ușor de înțeles, această perioadă din istoria Egiptului, autorul nu a mai considerat necesar să explice geneza istorică, social-economică, a acestei societăți. Cititorul neavizat poate crede că lumea egipteană, atât de variată în manifestările sale, se aseamănă cu oricare altă societate din toate timpurile, bine ordonată în formele unui stat – fie el antic, fie el modern – deosebirile specifice Egiptului derivând doar din mediul natural în care a apărut și s-a dezvoltat statul faraonilor. Nu negăm că o astfel de explicație conține într-o anumită măsură o parte de adevăr. Considerată însă din punct de vedere al structurii sale, ca și din acela al felului în care s-a ajuns la o astfel de organizare, istoria societății și statului egiptean are coordonatele sale specifice, fără de cunoașterea cărora n-am putea înțelege adevărata față a acestei lumi atât de interesante. Acest lucru merită a fi subliniat, dacă n-ar fi decât pentru faptul că prezentarea – altminteri magistrală – pe care o face Pierre Montet societății egiptene într-o anumită perioadă poate apărea ca o felie de viață, ruptă de contextul său milenar, fără acea explicație genetică ce poate îngădui singură înțelegerea antichității egiptene în ce a avut ea mai specific și mai general uman totodată. Vom încerca în rândurile care urmează să așezăm această strălucită perioadă a Ramesizilor în cadrul general al istoriei Egiptului în antichitate și să subliniem totodată în ce fel a fost posibilă și necesară dezvoltarea unui anumit mod de viață, pe care îl prezintă atât de colorat și de precis autorul lucrării de față.

Expresia lui Herodot, „părintele istoriei”: „Egiptul este un dar al Nilului” nu e o simplă figură de stil. Ea cuprinde un adevăr mult mai profund. Într-adevăr, Egiptul ca regiune geografică s-a format datorită apelor Nilului; Egiptul ca stat s-a format în condițiile organizării sistematice a acestei regiuni și a apelor marelui fluviu care i-a determinat întotdeauna structura și peisajul uman; Egiptul ca leagăn al civilizației egiptene străvechi a fost și a rămas strâns legat de dezvoltarea agriculturii egiptene și a transporturilor pe apă pe distanțe de sute și mii de kilometri a materiilor prime și a produselor meșteșugărești și artistice de tot felul, executate în interiorul sau exteriorul țării.
Înainte de toate însă Nilul, – unul dintre cele mai lungi fluvii din lume (peste 5000 km) – cu revărsarea regulată a apelor ce cresc în fiecare primăvară după topirea zăpezilor din munții Etiopiei și a numeroaselor ploi ce cad în primele luni ale anului în Africa centrală, aduce o imensă cantitate de nămol roditor, care asigură solului egiptean o fertilitate deosebită. Egiptul nu e de fapt decât această lungă fâșie de pământ udată periodic de apele Nilului și fertilizată de nămolul roditor adus în fiecare an de apele sale. Lupta cu apele nu era deloc ușoară. Consolidarea prin îndiguiri a noilor terenuri agricole, atât de roditoare, tăierea de noi canale, toate acestea presupuneau un efort comun și tenace, durabil și eficace numai în măsura în care toate colectivitățile agricole din regiunea respectivă erau cointeresate în menținerea în stare bună de funcționare a acestor canale de irigație. Altminteri, ele erau repede înfundate de noile aluviuni, iar pământul roditor smuls cu atâta muncă nisipurilor sau apelor își căpăta din nou aspectul său inițial de pustiu sau mlaștină, în care domneau trestia și animalele sălbatice. De aici, nevoia unei coordonări a eforturilor pentru construirea și păstrarea canalelor de irigație cu ajutorul cărora comunitățile agrare își garantau cele mai însemnate mijloace de producție: apa și pământul roditor, reînnoit periodic de aluviuni. O astfel de coordonare, realizată inițial de conducătorii firești ai fiecărei colectivități în parte, a dus destul de repede la necesitatea unei conduceri superioare, capabilă să acționeze pe zonele întinse în care apa binefăcătoare a acestor fluvii trebuia și putea fi controlată. Clasicii marxismului au subliniat în mai multe rânduri acest fapt, care a avut consecințe deosebit de mari asupra structurii specifice a primelor state orientale din regiunea „Semilunii roditoare”.

Alături de agricultură, o contribuție esențială la dezvoltarea societății și statului egiptean au adus-o progresele obținute în prelucrarea metalelor. Armele mai bune au asigurat unor conducători ai colectivităților rurale un loc privilegiat în raport cu ceilalți membri ai obștilor orientale. Podoabe mai bogate (arme de bronz, coliere și cercei de aur) sublimau puterea unor familii ce-au constituit începuturile aristocrației egiptene, care de pe urma rolului său important în războaiele de apărare sau de jaf a preluat, cel puțin parțial, sarcina coordonării eforturilor destinate să asigure construirea, distribuirea și controlul acestor mijloace de producție specifice. Este de la sine înțeles că realizarea prin muncă a acestui efort – ca și realizarea tuturor marilor lucrări publice din Orient, care pretindeau mii și mii de lucrători – nu se putea obține fără o constrângere extraeconomică. În momentul în care un șef sau altul al acestei aristocrații – regele sau despotul – realiza în favoarea sa și a aristocrației ale cărei interese le reprezenta o anumită unitate teritorială și politică, el devenea, prin demnitarii săi, automat și coordonatorul întregului sistem de irigație din țară, stăpânul de fapt al apelor și al tuturor roadelor obținute pe această cale. Acesta este în realitate temeiul social al puterii necontestate (și exercitate prin constrângeri extraeconomice) a faraonilor egipteni. Atunci când irigația era necesară, această autoritate se afirma și mai rapid și mai eficace. Subordonarea aceasta a permis înfăptuirea numeroaselor construcții monumentale din Egiptul antic. Transportul, câteodată la mari distanțe, a unor imense blocuri de piatră și prelucrarea lor în vederea construcției unor temple sau morminte regale, care stârnesc și astăzi admirația noastră, nu se pot explica decât printr-o mobilizare cu caracter extraeconomic a unui uriaș număr de brațe de lucru, ce suplineau prin cantitate ceea ce tehnica încă puțin dezvoltată a epocii nu putea oferi. Piramidele, templele de la Karnak și Luxor, ca și marile palate și zigurate babiloniene și asiriene, ca și zidul chinezesc, palatele regilor perși sau atâtea alte opere artistice de mari proporții au fost realizate numai pe această cale.
Monumentele egiptene străvechi, anterioare chiar celui mai vechi stat, ilustrează puterea unor șefi, ce vor concentra în mâinile lor, încă de la începutul mileniului al IV-lea î.e.n. Întreaga putere economică și politică din valea Nilului. Picturile murale ale unui mormânt din Hierakonpolis – datat din perioada Egiptului predinastic – reprezintă pe un șef victorios ce ucide cu măciuca un adversar învins. Putem astfel vorbi încă înainte de constituirea primelor state egiptene de existența unei bogate și puternice aristocrații care prosperează de pe urma plus-produsului smuls de la comunitățile agrare. Despre aceste comunități – care grupau imensa majoritate a populației egiptene – știm însă extrem de puține lucruri. Cercetările arheologice din Egipt s-au îndreptat cu precădere asupra marilor centre urbane și mai ales asupra templelor și mormintelor aparținând faraonilor și aristocrației. Autorul lucrării de față și-a concentrat deci atenția asupra informațiilor ce privesc alte clase sociale. Faraonii, aristocrația, laică sau sacerdotală, egipteană, funcționarii regali, chiar unii negustori, au ținut să păstreze în texte scrise amintirea originii lor, ca și a diferitelor acțiuni pe care le-au făcut în decursul vieții lor. Numeroase texte egiptene cu caracter religios sau funerar subliniază preceptele de ordin moral sau ritualul ce întovărășea viața sau trecerea în lumea de apoi a acestor oameni. Mii și mii de sculpturi și picturi, statui și statuete, basoreliefuri, a căror varietate și calitate trebuie a fi subliniate, ilustrează aspecte ale organizării economice și politice, ale structurii diferitelor clase sociale egiptene. Ele oglindesc în chipul cel mai viu aspecte ale vieții cotidiene, ale momentelor solemne sau tradiționale ale vechilor egipteni. Astfel de tradiții, concepții sau ritualuri s-au format de-a lungul a sute și sute de ani, până când, în vremea Ramesizilor, pe care o prezintă cartea de față, ele au ajuns să constituie o civilizație unitară și specifică întregului popor egiptean.
Procesul de unificare politică a Egiptului, determinat în primul rând de necesitatea coordonării eforturilor de irigație a apelor Nilului a cunoscut mai multe etape, caracterizate atât de dezvoltarea agriculturii, cât și de creșterea exploatării celorlalte bogate resurse naturale – în primul rând piatra – ale acestei regiuni ale Africii de nord. Alte materii prime ce lipseau în Egipt – mai ales minereurile de aramă, aurul, într-o măsură oarecare și lemnul – explică necesitatea expansiunii statului egiptean dincolo de hotarele sale și organizarea unor campanii de pradă, destinate să suplinească aceste lipsuri. Imense turme de vite și un mare număr de prizonieri, transformați în sclavi, amintite cu mândrie de analele egiptene, sporeau bogăția faraonilor, a nobililor și a templelor din valea Nilului.
Precedat de o lungă perioadă neolitică (ce durează cam două mii de ani), statul egiptean, ca formație politică tot mai bine organizată, a durat cam trei mii de ani. În acest răstimp, societatea egipteană, a realizat o seamă de progrese tehnice, care stau la baza dezvoltării societății și statului egiptean. Aceste progrese au făcut la rândul lor posibile și necesare o tot mai mare diviziune a muncii și o tot mai accentuată diferențiere economică și socială, fără de care n-am putea înțelege varietatea fenomenelor descrise în lucrarea de față.
Istoria statului egiptean a fost divizată încă din antichitate în mai multe perioade. Manethon, mare preot egiptean care a trăit la sfârșitul secolului al IV î.e.n., a ales drept criteriu al acestei periodizări succesiunea celor 30 de dinastii de faraoni. Istoriografia modernă a păstrat acest criteriu, grupând diferitele dinastii în câteva mari perioade istorice, prezentând fiecare în parte suficiente elemente de unitate. Astfel, după o așa-zisă perioadă predinastică, în jurul anului 3000 î.e.n. Începe perioada regatului vechi egiptean (dinastiile III-VI). Perioada regatului mijlociu cuprinde epoca dinastiilor XI-XII, în timp ce, odată cu alungarea hicsoșilor, pe la 1580 î.e.n., începe perioada regatului nou (dinastiile XVIII-XX), perioadă în care Egiptul ajunge la apogeul puterii sale. Cele două perioade intermediare – acelea ale dinastiilor VII-X și XIII-XVII – caracterizate prin fărâmițarea autorității centrale și întărirea excesivă, economică, politică și militară a aristocrației locale, constituie epoci de stagnare și regres, ilustrate de numeroase texte istorice și literare. Epocă de regres politic o constituie și ultima perioadă a istoriei statului egiptean – epoca faraonilor de origine libiană, nubiană și saltă (dinastiile XXII-XXX) când Egiptul își pierde poziția sa de mare putere politică și sfârșește prin a fi cucerit în 525 î.e.n. De către perși.
Nu este, desigur, locul aici să urmărim în amănunt evoluția politică a fiecărei perioade în parte. Ne vom limita doar a sublinia anumite aspecte comune tuturor acestor perioade, deosebite între ele de stadiul de dezvoltare social-economică pe care l-a atins societatea egipteană de-a lungul istoriei sale milenare.
Câteva cuvinte asupra structurii sociale egiptene sunt însă necesare, pentru a putea înțelege rolul pe care diferitele clase sociale îl ocupă în cartea de față.
Am amintit puțin mai sus despre elementul de bază al societății egiptene, care a fost și a rămas obștea sătească. Plus-produsul muncii țăranilor acaparat de șeful statului, faraonul, în calitatea sa de proprietar absolut al întregului Egipt, constituie elementul esențial al puterii economice și politice a monarhiei. Pământul, lucrat de țărani, le aparține doar pentru că îl lucrează, dar proprietarul adevărat – monarhul – poate dispune atât de pământ, cât și de oameni. Șeful statului poate dărui unor temple sau demnitari sate întregi, cedându-le de fapt o parte din uriașul plus-produs care îi revenea de la fiecare obște sătească în parte. Numeroasele lucrări de construcție, la care sunt folosiți mii și mii de oameni, membri ai acestor obști sătești, fac parte din munca obligatorie pe care ei sunt ținuți s-o presteze șefului statului în calitatea sa de suprem proprietar și șef al organizării teritoriului rural și urban.
S-a pus problema dacă nu cumva toate aceste uriașe lucrări – ce stârnesc și astăzi admirația noastră prin frecvența și dimensiunile lor extraordinare – nu ar fi fost executate în special de sclavi. Explicarea acestor realizări numai prin munca sclavilor nu rezistă la o analiză atentă a documentelor din epocile respective și a condițiilor generale social-economice ale statelor respective. Este adevărat că, începând mai ales cu mileniul al II-lea î.e.n., documentele atestă prezența sclavilor, uneori foarte numeroși, în gospodăria marilor temple și palate, adică acolo unde munca lor își găsea întrebuințare, numărul lor putând fi chiar foarte mare. E de-ajuns să amintim faptul că numeroase documente ale faraonilor egipteni vorbesc nu numai de imensele turme de vite capturate în războaie, dar și de marele număr de prizonieri. Astfel, un document din vremea dinastiei I vorbește de 120.000 de prizonieri. În vremea faraonului Snefru, întemeietorul dinastiei a patra, au fost luați prizonieri, bărbați și femei, o dată 7000 de etiopieni, altă dată 11.000 de libieni. Mai târziu, în epoca regatului nou, faraonul Amenhotep al II-lea (dinastia a XVIII-a) a adus de pe urma unei campanii din Siria 89.600 de prizonieri. Toți acești sclavi fac parte din gospodăria marilor temple și palate și nu ajung decât într-o mică măsură – și mai ales spre sfârșitul istoriei statului egiptean – să participe în mod nemijlocit la procesul de producție al societății egiptene în care (mai cu seamă în agricultură, ce-și păstrează de-a lungul mileniilor locul său predominant) munca sclavilor n-a înlocuit-o niciodată pe aceea a țăranilor egipteni, grupați în obștile sătești.
Peste și în contrast cu obștile rurale, al căror ritm de dezvoltare, extrem de lent, prezintă un aspect specific, societatea egipteană cunoaște o dezvoltare a vieții urbane, care constituie de altfel una din marile inovații ale Orientului antic aduse istoriei universale. Locul lor în evoluția socială a fost deosebit de important, întreaga evoluție a omenirii cunoscând odată cu apariția primelor aglomerații cu caracter urban o concentrare a anumitor forțe de producție cu totul ieșită din comun, precum și o diviziune tot mai accentuată a muncii. Fenomenul apariției primelor orașe prezintă o seamă de aspecte specifice, izvorâte din evoluția anterioară a societății egiptene. Un rol extrem de important în dezvoltarea primelor aglomerații urbane l-au jucat războaiele de jaf și comerțul exterior, cu ajutorul cărora, monarhul și aristocrații săi își puteau procura acele materii prime (mai ales aurul, minereurile de aramă și cositorul) sau produse finite de care nu dispuneau în propria lor țară. S-au creat astfel condițiile dezvoltării comerțului interior și exterior, paralel cu cele care au promovat apariția unui tot mai mare număr de meșteșugari, solicitați să lucreze piatra și uneltele, țesăturile și bijuteriile necesare satisfacerii trebuințelor economice și sociale ale aristocrației laice sau sacerdotale și – înainte de toate – ale faraonilor și curții regale. Diviziunea socială a muncii atinge în epoca noului regat egiptean apogeul său, apogeu determinat de creșterea puterii economice și politice a statului cârmuit de faraonii din dinastiile XVIII-XIX, ale căror expediții ating Siria și Fenicia, spre nord, Nubia și Somalia spre sud. Se impun deci câteva precizări cu privire la istoria acestei perioade de apogeu a Egiptului antic, spre a ne putea explica mai bine bogăția monumentelor și documentelor pe care se întemeiază autorul cărții de față atunci când încearcă să prezinte toată varietatea aspectelor sociale, economice și culturale ale societății egiptene din vremea Ramesizilor.
Odată cu înfrângerea și alungarea hicsoșilor de către Kamesu și mai ales de Ahmes I „Eliberatorul” – întemeietorul dinastiei a XVIII-a, cu care începe perioada noului regat – are loc atât restaurarea statului unitar egiptean, cât și o intensă activitate militară, destinată să asigure Egiptului materiile prime de care ducea lipsă.
Textele literare și monumentele epocii ilustrează pe deplin această dinamică activitate, grație căreia faraonii dinastiilor XVIII și XIX și-au asigurat un imens prestigiu și o mare autoritate politică în tot Orientul apropiat. În urma lungilor războaie desfășurate de faraonii dinastiei a XVIII-a, a fost cucerită întreaga Sirie, până la frontiera Asiei Mici, la nord, și până la cotul cel mare al Eufratului la nord-est. Încă de la primii succesori ai lui Ahmes I se schițează acea politică sistematică de cucerire a Palestinei și Siriei, pentru a ajunge la punctul ei culminant sub Tutmes al III-lea (1525–1491 î.e.n.), care avea să poarte de-a lungul unei domnii îndelungate șaptesprezece campanii îndreptate împotriva Siriei. Marea cronică ce s-a păstrat din această epocă descrie amănunțit campaniile faraonului. Prin lupta lui dârză împotriva triburilor siriene, Tutmes al III-lea cuprinde întreaga țară, consolidând stăpânirea Egiptului asupra ei prin înăbușirea răscoalelor populației locale. Influența Egiptului sporește în așa măsură de pe urma cuceririlor lui Tutmes al III-lea, încât o serie întreagă de regi – ca, de pildă, regele Babilonului, cel al Asiriei, regele hitiților – îi plătesc tribut pentru a-și feri țara de invazie. Dar șirul cuceririlor nu s-a oprit la Siria: tot Tutmes al III-lea este cel care începe și cucerirea Nubiei, stăpânirea Egiptului întinzându-se astfel până la cea de-a patra cataractă a Nilului, fapt atestat de documentele egiptene din acea vreme, care menționează seria ținuturilor cucerite. Cucerirea Nubiei asigură Egiptului exploatarea bogățiilor din sud: mari cantități de aur din minele nubiene sunt acum canalizate spre capitala faraonilor; pentru ușurarea transporturilor, se procedează din nou la curățirea canalului de la prima cataractă. Căutând să-și întărească stăpânirea căilor comerciale și să supună definitiv bogatele ținuturi din sud, egiptenii colonizează încet-încet Nubia. Este epoca de cea mai mare înflorire a puterii lor militare și a influenței lor politice în Orientul apropiat.
Această politică de cuceriri a fost urmată în parte de unii dintre succesorii lui Tutmes al III-lea, mai ales de Amenhotep al II-lea (1491–1465 î.e.n.). Începând însă cu Amenhotep al III-lea (1455–1424 î.e.n.), statul egiptean înlocuiește campaniile militare printr-o intensă activitate diplomatică, pe care o cunoaștem destul de bine de pe urma descifrării documentelor din arhiva regală de la el-Amarna. Se poate vorbi într-o oarecare măsură de istovirea forțelor militare ale Egiptului cu începere din a doua fază a dinastiei a XVIII-a, dar nu și de slăbirea imenselor sale resurse economice. Mari cantități de aur acordate diferiților principi străini, căsătorii între membrii familiilor regale din Egipt, Babilon, Asiria, Mitanni și regatul hitit, numeroase ambasade ce parcurg în lung și-n lat aceste ținuturi dovedesc eficacitatea diplomației egiptene în vremea lui Amenhotep al III-lea.
Dar sub domnia urmașului său, Amenhotep al IV-lea (1424–1388 î.e.n.). Slăbirea puterii militare a Egiptului se accentuează. Nenumăratele războaie purtate de predecesorii săi și mai cu seamă criza internă a statului egiptean de la sfârșitul secolului XV (î.e.n.), l-au obligat pe Amenhotep al IV-lea la o serie de măsuri ce se înscriu printre cele mai însemnate acte de politică internă și externă ale statului faraonilor. Conflictul de autoritate cu marea preoțime grupată în jurul templului lui Amon-Ra de la Teba, îl îndeamnă pe acest îndrăzneț șef de stat să procedeze la o reformă religioasă, care a dus la construirea unei noi capitale – Ahetaton – lângă actuala localitate el-Amarna, unde s-a și descoperit o neobișnuit de bogată arhivă regală. Faraonul își schimbă numele în Ehnaton și se mută în noua sa capitală împreună cu întreaga curte, urmat de slujitorii regali și de o nouă preoțime menită să preamărească pe „zeul soarelui Aton”, care era destinat să înlocuiască străvechiul cult al lui Amon-Ra din Teba, ai cărui preoți deveniseră primejdios pentru autoritatea centrală. Astfel se deschide un lung și grav conflict intern, care, după moartea lui Amenhotep ai IV-lea, avea să ducă la înlăturarea dinastiei a XVIII-a reprezentată de faraoni din ce în ce mai slabi. Unul dintre ei este celebrul Tutankhamon, al cărui mormânt descoperit în 1922 a stârnit pe drept cuvânt o vâlvă extraordinară.
Preoțimea din Teba s-a dovedit în cele din urmă a fi mai puternică și ea a impus pe tron pe generalul Horemheb (1342–1338), întemeietorul dinastiei a XIX-a. El a lichidat reforma lui Ehnaton, a părăsit noua capitală întorcându-se la Teba și a luat o seamă de măsuri politice și administrative menite să șteargă orice urmă a „ereziei” predecesorului său. Tot el va relua, cel puțin într-o anumită măsură, politica de cuceriri a primilor faraoni din dinastia a XVIII-a. Însă adevăratele expediții militare ale dinastiei a XIX-a vor avea loc pe vremea succesorilor săi, Ramses I (1388–1337), Setui I (1337–1317) și mai ales a lui Ramses al II-lea (1317–1251) – a cărui lungă domnie va duce la apogeul statului egiptean. Scopul final al acestor expediții era asigurarea dominației egiptene în întreg Orientul apropiat și în special pe coasta de răsărit a Mediteranei, spre care se îndreaptă în această perioadă ambițiile regilor hitiți din Asia Mică. Așa cum arată inscripția comemorativă a lui Ramses al II-lea găsită lângă Beirut, el își îndreaptă întâi privirile spre țărmul Siriei pe care-și propune să-l cucerească. Faraonul adună peste 30.000 de soldați pentru campania începută împotriva hitiților, constituindu-și astfel o armată destul de puternică, împărțită în patru corpuri, cărora li se mai adăugau detașamentele compuse din mercenari străini (din Nubia, Șardana etc.). Muvattalu, regele hitiților, pornește împotriva sa dinspre nord, în fruntea unor trupe care, pe lângă unitățile hitite, număra și detașamente aliate, trimise de prinții sirieni, sau de mercenari aparținând diverselor triburi ce trăiau în Asia Mică.
Deși analele egiptene – și în primul rând poemul lui Pentaur – vorbesc despre victoria lui Ramses al II-lea de la Kadeș (în Siria de nord), adevărul este altul: surprins de atacul regelui hitit, faraonul a trebuit să părăsească, cu grele pierderi, câmpul de bătaie. Tocmai de aceea, celelalte campanii din Siria au fost întreprinse cu mult mai multă grijă. Ele se vor încheia în anul 1296 î.e.n., prin tratatul de pace dintre Ramses al II-lea și regele hitit Hattușil al III-lea. Prin acest tratat, al cărui text ni s-a păstrat în întregime, se stabilea, pe fluviul Oronte, o graniță comună, ce delimita zonele de influență ale ambelor state. Curând după aceasta a avut loc și o căsătorie, al cărei ceremonial s-a păstrat într-un document contemporan, între Ramses al II-lea și fiica lui Hattușil al III-lea, spre a întări acest tratat de pace, considerat și ca un tratat de alianță între cei doi suverani. Campaniile militare ale lui Ramses al II-lea au dus însă la contacte tot mai strânse cu orașele din Siria și Fenicia. Cu acest prilej, o mulțime de asiatici, mai cu seamă negustori fenicieni, pătrund în Egipt, în așa măsură încât la Memfis se formează un cartier al străinilor, cu temple ridicate în cinstea zeilor Baal și Astarte, iar limba egipteană se îmbogățește cu numeroase cuvinte împrumutate din limbile semite ale Orientului apropiat. Nobili sirieni ajung să dețină funcții înalte la curtea faraonilor. La fel de însemnată pentru economia egipteană este și dominația statului lui Ramses al II-lea în Nubia.
Lunga domnie a lui Ramses al II-lea (66 de ani) explică numeroasele monumente ridicate în vremea sa. Amintim printre altele gigantica sală de coloane a templului din Teba, templele de la Abydos și de la Abu-Simbel, recent strămutat de pe urma lucrărilor de la barajul de la Assuan, precum și numeroase sculpturi destinate să perpetueze chipul acestui mare suveran.
Urmașul său, faraonul Merneftah (1251–1231) a avut de rezolvat probleme grele legate de apărarea Egiptului, atacat de triburile libiene și de „popoarele maritime”. Răscoalele din orașele siriene, nemulțumite de exploatarea egipteană, au agravat situația statului egiptean, care intră într-o fază critică, ce se va atenua doar pentru scurtă vreme în timpul domniei faraonilor Setnaht, întemeietorul dinastiei a XX-ea și a fiului său Ramses al III-lea (1204–1173 î.e.n.).
Acesta este cadrul politic al marilor succese ale statului egiptean în perioada noului regat și mai ales a dinastiilor XVIII-XIX. Ele au fost însă posibile – și, în parte, au determinat-o la rândul lor – datorită unei mari dezvoltări a economiei și comerțului statului egiptean în perioada noului regat. Astfel se explică și bogățiile uriașe de care dispun aristocrația și preoțimea egipteană, cei dintâi beneficiari ai tuturor prăzilor de război și ai uriașelor venituri obținute de pe urma exploatării agricultorilor și meșteșugarilor egipteni sau a cuceririlor efectuate dincolo de hotarele Egiptului. În epoca regatului nou se strâng legăturile comerciale cu Siria și Fenicia, cu Cipru și Asia Mică, de unde provin arama și argintul. De mai departe, din Nubia și Somalia – țara Puntului – se aduce aur, fildeș și mulți sclavi. Sunt celebre expedițiile din Punt ale reginei Hatșepsiut (1525–1503 î.e.n.), reprodusă pe zidurile curiosului său templu din Teba. Egiptul nu e numai cel mai puternic stat oriental, dar și unul dintre cele mai bogate prin acumularea de adevărate tezaure și prin producția sa meșteșugărească și artistică, de o calitate de-a dreptul excepțională. Societatea egipteană – pe care cartea de față o prezintă sub diversele sale aspecte, cu gusturile și preferințele sale – constituie o adevărata piramidă socială, compusă dintr-o aristocrație de războinici, preoți, slujitori de tot felul grupați în jurul marilor palate ale faraonului și funcționarilor săi sau în jurul marilor temple, aristocrație ce trăiește o viață tot mai complexă, adeseori tot mai rafinată, pe măsură ce programul de cuceriri al marilor faraoni din dinastiile XVIII și XIX duce statul egiptean spre apogeu. Pentru satisfacerea acestui program de cuceriri și a acestei vieți de palat, lucrează fără de răgaz toată țărănimea egipteană, ca și tot mai numeroșii meșteșugari și artiști egipteni, a căror activitate și producție asigură bunăstarea claselor suprapuse. Aceasta este explicația socială, economică și politică a înfloririi Egiptului în vremea Ramesizilor, înflorire pe care în chip atât de documentat o urmărește și o prezintă Pierre Montet în paginile cărții de față.

Introducere

Vechii egipteni aveau mult mai multă grijă de zei și de morți, decât de ei înșiși. Când proiectau un nou „palat pentru milioane de ani”, când își clădeau, la vest de Teba, „locuințele veșnice”, ei se duceau să caute foarte departe și cu mari cheltuieli, pietrele, metalele și lemnele prețioase. Nimic nu li se părea prea frumos, nici prea solid pentru ele. În schimb, trăiau în case de cărămidă nearsă, în care doar zugrăveala imita pietrele și metalele. Templele și mormintele au durat deci mai mult decât orașele, așa încât colecțiile noastre păstrează mai multe sarcofage și mai multe pietre de mormânt, mai multe statui regale sau divine, decât obiecte lucrate pentru nevoile celor vii, mai multe ritualuri și cărți ale morților decât memorii și romane.
Putem oare încerca, în aceste condiții, să descriem viața de toate zilele a supușilor faraonului fără a fi reduși la observațiile superficiale sau la judecata puerilă a călătorilor greci și romani? Lumea modernă e gata să creadă că egiptenii se nășteau înfășurați în fâșii de pânză. Când Gaston Maspero a tradus primele cântece de dragoste, a scris că nu-i ușor să-ți închipui un egiptean de altădată îndrăgostit și stând în genunchi în fața iubitei lui. În realitate, viața părea atât de frumoasă pe malurile Nilului, încât egiptenii erau plini de recunoștință față de zei, stăpânii tuturor lucrurilor. Și din această cauză s-au străduit să se bucure până și în mormânt de bunurile acestei lumi.
Au crezut că reușesc acest lucru acoperind pereții mormântului cu basoreliefuri și cu picturi înfățișându-l pe cel culcat în sarcofag, trăind pe moșia lui, cu soția și copiii, cu neamurile, cu servitorii și cu o întreagă liotă de meșteșugari și de țărani. Stăpânul își cutreieră moșia fie pe jos, fie în litieră sau în barcă. Se bucură de priveliștea din fața lui, instalat comod într-un jilț, în vreme ce totul se mișcă împrejur. El ia parte la această mișcare, se urcă într-o barcă, aruncă cu praștia în păsările care se cuibăresc în florile de papirus, prinde cu harponul pești mari, aproape cât un om, pândește rațele sălbatice și dă semnalul vânătorilor, urmărește cu săgețile antilopele și gazelele. Toți prietenii țin să asiste la toaleta sa. Manichiuristul are grijă de mâini, pedichiuristul de picioare, un intendent îi prezintă un raport, unul din paznici împinge, cam cu asprime, în fața lui niște servitori necredincioși. Muzicanți și dansatoare se pregătesc să-i încânte ochii și urechile. În ceasurile calde ale zilei, el și soția lui se distrează cu jocuri care amintesc jocul nostru de șah sau de zaruri.
Pentru a-și mulțumi clientul, decoratorul trebuie să zugrăvească toate meseriile. Populația de pe malul mlaștinilor se ocupa mai ales cu vânătoarea și pescuitul. Papirusul îi oferea materialele necesare atât pentru ridicarea colibelor, cât și pentru construirea bărcilor ușoare, așa de potrivite pentru a urmări crocodilul și hipopotamul printre plantele acvatice, pentru a străbate hățișurile în care păsările își au împărăția și a descoperi locurile unde mișună peștii. Înainte de a pleca în expediție, vânătorii încercau bărcile, măsurându-și puterea și îndemânarea. Cu cununi de flori pe cap și înarmați cu o cange lungă, ei se împing în apă, înjurându-se. La întoarcere, împăcați, împletesc și repară plasele și uneltele, conservă peștele, cresc păsări. Agricultorul seamănă și ară, smulge inul, seceră și leagă snopii de grâu pe care măgarii îi cară în sat; îl împrăștie apoi pe arie ca să fie treierați de boi și de măgari, la nevoie chiar și de oi. Alege paiele și boabele. În vreme ce unii ridică pietrele de măcinat, ceilalți cântăresc boabele și le duc în hambar. Abia încheiate aceste munci, strugurii se și coc. În curând vor trebui culeși, tescuiți, amforele cele mari umplute și pecetluite. În tot timpul anului, morarii macină și furnizează făină berarului și brutarului.
Meșteșugarii modelau lutul, piatra, lemnul și metalele. Cum lemnul lipsea, uneltele de care aveau nevoie agricultorii, viticultorii, berarii, brutarii, bucătarii se făceau din pământ ars. Vesela mai frumoasă se confecționa din piatră. Se întrebuințau mai ales granitul, șistul, alabastrul, brecia. Cupele de format mic erau de cristal.
Egiptenilor le plăceau podoabele. Din atelierul argintarului ieșeau coliere, brățări, inele, diademe, pectorale și amulete. Aceste nimicuri prețioase erau păstrate în sipete. Fetele le scoteau din ascunzătoare și se găteau cu ele. Sculptorii realizau din alabastru, granit, lemn de abanos sau de salcâm statuia stăpânului, în picioare sau așezat, singur sau împreună cu familia. Tâmplarul construia dulapuri și lăzi, paturi, scaune, bastoane. În sfârșit, dulgherii doborau și ciopleau copacii, construiau bărcile, șlepurile, navele cu care puteau cutreiera Egiptul, strângeau recoltele, făceau pelerinaje la Abydos, la Pe sau la Dep. După cum spune naufragiatul care a fost aruncat de valuri în Insula șarpelui cel bun, acolo se găsea orice doreai. Lipsește din aceste picturi, numai ceea ce ar putea evoca faptele intime ale stăpânului mormântului. Mai numeroase sau mai puține, regăsești peste tot aceleași scene, fie că te afli la un militar sau la un curtean, la un bărbier sau la un doctor, la un arhitect sau la un vizir. Legendele hieroglifice care le încadrează sau care umplu spațiile libere dintre personaje, definesc aproape în aceiași termeni ocupațiile și reproduc aceleași dialoguri, aceleași cuvinte, aceleași cântece. Și textul și imaginile pornesc din aceeași sursă. Exista deci un repertoriu de subiecte la îndemâna artiștilor însărcinați să decoreze mormintele. Fiecare lua din el ce i se părea potrivit și folosea totul după cum credea. Acest repertoriu era întocmit încă de la începutul dinastiei a IV-a. El a fost îmbogățit în tot timpul Vechiului Imperiu de artiști, cărora nu le-a lipsit nici imaginația, nici umorul. De exemplu, un trecător profită de lipsa păstorului, ca să-i mulgă vaca. O maimuță sprintenă înșfacă un servitor care întinde mâna spre un coș plin de smochine. O femelă de hipopotam e gata să fete; crocodilul așteaptă răbdător să nască puiul, ca să i-l înghită. Un băiețel întinde tatălui său un capăt de funie, lung cât mâna, ca să lege o barcă. La acest repertoriu s-ar mai putea adăuga și alte scene. Artiștii n-au pierdut niciodată din vedere scopul inițial, care era acela de a reprezenta muncile de fiecare zi pe o mare moșie.
Repertoriul acesta n-a fost niciodată nesocotit. Principalele teme se regăsesc în mormintele Imperiului de Mijloc, la Beni-Hassan, la Meir, la El-Bercheh, la Teba, la Assuan. El este utilizat și câteva secole mai târziu, când faraonii își mută capitala la Teba. Artistul care a decorat, la începutul epocii ptolomeice, elegantul monument în formă de templu, în care odihnește Petorisis, fost notabil al vechiului Oraș al celor opt zei, mare printre cei cinci, preot al lui Thot și al altor zei, a recurs tot la el. Totuși, aceste morminte nu reprezintă o repetare monotonă și plictisitoare a unui decor creat și perfecționat încă din epoca marilor piramide. Cu timpul, jocurile, luptele, întrecerile, deșertul, ocupă mult mai mult loc la Beni-Hassan decât înainte. Războinicii nomei se antrenează, asediază fortărețe. Deci, un prim pas era făcut. Acum, reprezentarea evenimentelor însemnate din viața personajului se îmbină cu scenele vechiului repertoriu. Vedem beduini veniți din Arabia prezentându-se în fața guvernatorului nomei Oryx ca să schimbe un praf verde pe cereale și, ca să-și dovedească bunele intenții, îi oferă acestuia o gazelă și un muflon prinși în deșert. Această primire se înserează, în mormântul lui Khnumhotep, între vânătoare și trecerea turmelor. Guvernatorul din noma Iepurelui n-avea nevoie să primească vizitatori atât de îndepărtați. El comandase unor sculptori, care-și aveau atelierul în apropiere de carierele de alabastru de la Hat-nub, nu prea departe de reședința sa, propria-i statuie, înaltă de treisprezece coți. Când statuia terminată fu scoasă din atelier, o legară de o sanie. Sute de oameni, tineri și bătrâni, așezați pe patru rânduri, o traseră ușurel până la templu, pe un drum stâncos, strâmt, greu, între două șiruri de spectatori, care întâmpinau fiecare pas cu strigăte și aplauze. în adevăr, în mormintele Vechiului Imperiu, vedem pictate transporturi de statui, dar ele sunt de mărime naturală și sunt destinate mormântului. Pentru transportul lor nu fusese nevoie să se mobilizeze toți oamenii valizi dintr-o provincie, căci nu era decât un episod banal de cult funerar. Dar pentru a-i uimi pe cei care-i vor vizita mormântul, Thuty-hotep a ales un fapt absolut excepțional, care va lăsa o impresie neștearsă despre averea și trecerea de care se bucura în palatul regelui.
În vremea Noului Imperiu, subiectele care decorează mormintele particularilor alcătuiesc trei mari serii. Mai întâi, sunt scene luate din vechiul repertoriu și adaptate gustului epocii, căci într-un mileniu se produseseră multe schimbări. În al doilea rând, sunt scene istorice. Un vizir ca Rekhmarê, un prim profet al lui Amon ca Menkheperrê, sau un fiu de rege din Kuch ca Huy, luau parte la evenimente importante. De exemplu, prezentaseră majestății sale demnitari străini, cretani, sirieni sau negri, care doreau să fie „în apa regelui”, sau care veneau să implore suflul vieții. Ei ridicaseră impozitele, împărțiseră dreptatea, supravegheaseră lucrările, instruiseră pe recruți. Altădată, se grava în mormânt o povestire a vieții defunctului. Acum, viața lui e povestită în imagini. În sfârșit, credința față de zei, despre care nu fusese vorba până atunci, inspiră numeroase scene. Ceremoniile de înmormântare ocupă un loc din ce în ce mai mare. Vedem acolo cum se fac pregătirile: confecționarea unui mobilier funerar, care ar putea umple un mare magazin, formarea cortegiului, trecerea Nilului, punerea în mormânt, gesturile bocitoarelor, ultimul rămas bun.
Templele sunt o uriașă carte de piatră, în care gravorul a utilizat toate suprafețele. Arhitravele, fusurile coloanelor, soclurile, cadrul ușilor sunt împodobite cu personaje și hieroglife, la fel pereții interiori și exteriori. În templele mai complete, cum sunt cele din epoca veche, vignetele și textele nu se referă decât la ritual. Înainte, dacă templul era casa zeului, el era în egală măsură și un monument ridicat pentru gloria regelui. Faraonul este fiul zeului. Ceea ce a făcut el s-a realizat cu voia zeului și adeseori cu ajutorul lui. A evoca faptele însemnate ale unei domnii, reprezenta așadar un mijloc de a-i onora pe zei. De aceea, scenele luate din viața regelui se amestecă cu scenele religioase. Se va aminti mai ales tot ce a întreprins regele pentru a înfrumuseța sanctuarul și a face plăcere zeilor: o expediție în Țara tămâiei, episoade din războaiele cu Siria, Libia și Nubia, de unde se întorcea încărcat de pradă și precedat de prizonierii pe care-i va face sclavii templului. Vânătorile regale, aparițiile zeului în mijlocul unei mulțimi uimite, vor completa această colecție de imagini, al căror interes este sporit de textele care le explică și care transcriu cuvintele, ordinele, cântecele.
Încercarea de a descrie viața de toate zilele în vechiul Egipt poate fi deci dusă la bun sfârșit, cu toate că suntem siliți să-i ignorăm unele aspecte. Monumentele nu ne-au păstrat numai basoreliefuri și picturi, statui și pietre de mormânt, sarcofage și obiecte de cult, ci și lucruri de tot felul. Fără îndoială că, în locul mobilierului funerar al lui Tutankhamon sau al lui Psusennes, am fi preferat mobilierul unui palat al lui Ramses. Dar, în definitiv, nevoile mortului erau aceleași ca și ale oamenilor. Și apoi, de nenumărate ori, mâini pioase au așezat în mormânt obiecte pe care defunctul le purtase sau le întrebuințase în viață, precum și multe amintiri de familie.
Este evident că nu putem întrebuința la întâmplare o documentație care se întinde pe o perioadă de mai mult de trei mii de ani. E adevărat că lucrurile au evoluat mai încet în Egiptul faraonilor decât în alte civilizații. Nilul, care dă viață malurilor sale, e un stăpân autoritar. Imperativele lui n-au fluctuat. Dar moravurile, instituțiile, tehnicile, credințele s-au schimbat. Acest adevăr, care nu-i contestat de niciun egiptolog, este însă foarte neglijat în practică. În unele lucrări recente, sunt citate, unele peste altele, texte din toate epocile. Câteodată, se încearcă să se explice confuzia unui text vechi prin citate din Diodor sau din Plutarh, ori chiar din Jamblique. Se continuă să se dea lunilor anului nume care n-au fost întrebuințate decât târziu. În felul acesta, se răspândește ideea că Egiptul a rămas același de la un capăt la altul al unei istorii nesfârșite.
Pentru a nu cădea în această greșeală, trebuia mai întâi să ne referim la o epocă precisă. După ce am eliminat cele două perioade intermediare, adică lunga decadență care a urmat după Războiul necredincioșilor și Renașterea saită, când Egiptul e în adevăr prea ocupat cu mumificarea animalelor sacre și cu copierea cărților magice, ca și perioada ptolemeică, ce nu ține numai de domeniul egiptologilor, autorul a avut în vedere perioada marilor piramide, a Labirintului, vremurile glorioase ale lui Tutmes și Amenhotep. Desigur că toate aceste perioade sunt atrăgătoare. Vechiul Imperiu înseamnă tinerețea Egiptului, căci atunci a creat Egiptul tot ce e mare și original. Cu toate acestea, am ales epoca faraonilor Setui și Ramses, care se potrivea mai bine cu scopul nostru. Această perioadă este destul de scurtă. Ea începe pe la 1320, printr-o înviorare a natalității. Egiptenii înțelegeau prin aceasta că o familie cu o numeroasă progenitură pusese capăt certurilor de succesiune și-n același timp adusese numeroase schimbări. Până acum, stăpânii celor două teritorii fuseseră memfiți sau tebani sau crescuseră în nomele Egiptului de Mijloc, între Coptos și Fayum. Pentru prima dată, tronul lui Horus este ocupat de oameni din Deltă, ai căror strămoși slujeau de cel puțin patru sute de ani un zeu cu faimă rea, care-și ucisese fratele, pe zeul Seth. Această epocă se sfârșește către 1100 cu o altă înviorare a nașterilor, prin care Egiptul înlătură definitiv și descendența lui Ramses și pe zeul său. Aceste două secole au fost ilustrate de trei domnii strălucite: Setui I, Ramses al II-lea și Ramses al III-lea.
Egiptul are în urma lui un trecut lung. După o criză serioasă, noii lui stăpâni i-au adus, pentru o vreme, pacea religioasă, care nu va fi tulburată decât aproape de anul 1100. Armatele sale dobândesc victorii strălucite. Se amestecă în viața altor națiuni mai mult decât în epocile trecute. Egiptenii, care trăiesc în afara granițelor, sunt numeroși. Și mai numeroși sunt străinii care trăiesc în Egipt. Pe de altă parte, Ramesizii au fost mari constructori. Hicsoșii distruseseră înainte vreme totul în calea lor și regii tebani nu terminaseră restaurarea regiunilor devastate. Cu toate că se construise mult la Teba, după erezie, opera lor trebuia reluată. Sala hipostilă de la Karnak, pilonul din Luxor, Ramesseum-ul și Medinet-Habu, precum și alte edificii mari și mici din „orașul cu o sută de porți”, sunt opera măreață a lui Ramses I și a succesorilor săi. Nicio porțiune din vastul lor imperiu n-a fost neglijată de ei. Din Nubia până la Pi-Ramses și la Pitum, cât de multe orașe au fost întemeiate, câte edificii au fost mărite, restaurate și chiar zidite din nou.
Toate aceste monumente, precum și mormintele regilor și reginelor și mai ales cele ale contemporanilor lor, furnizează o bogată documentație. Pentru a o completa, dispunem de foarte numeroasele papirusuri care datează din secolele al XIII-lea și al XII-lea, de romane, de opere polemice, culegeri de scrisori, liste de lucrări și de muncitori, contracte, procese-verbale și, mai prețios decât toate, testamentul politic al lui Ramses al III-lea. Iată izvoarele pe care le-am avut mereu sub ochi pentru alcătuirea prezentei lucrări. Aceasta nu înseamnă că n-am utilizat și izvoare mai vechi sau mai recente. Protestând împotriva tendinței, manifestată în numeroase lucrări, de a considera Egiptul ca un bloc de trei mii de ani și de a aplica întregii civilizații faraonice ceea ce este valabil numai pentru o anumită epocă, n-am pierdut din vedere că multe obiceiuri, multe instituții, multe credințe egiptene au avut o viață foarte lungă. Când un autor clasic își spune părerea asupra unui basorelief memfit, noi avem dreptul să gândim că, cel puțin din acest punct de vedere, egiptenii din epoca ramessidă se comportau întocmai ca strămoșii și ca urmașii lor. Ne-am folosit deci de toate izvoarele, ori de câte ori am crezut că putem s-o facem fără să împestrițăm cu colori false tabloul pe care-l prezentăm despre viața de toate zilele în Egipt, în epoca dinastiei Ramses.

Capitolul I
Locuința

Orașele

Orașele faraonice nu mai sunt astăzi decât grămezi de praf, pline de cioburi de olărie și de rămășițe. Nu trebuie să ne mirăm, deoarece orașele și palatele erau construite din cărămidă nearsă. Totuși, unele din ele se aflau într-o stare mai puțin desperată când le-au cercetat savanții aduși de Napoleon. În timpurile moderne s-au adăugat alte distrugeri, căci indigenii nu numai că au continuat să exploateze sebakh-ul din ruine, să scoată din el blocurile de piatră, dar au luat și supărătorul obicei de a căuta antichități. Nu există decât două orașe despre care putem vorbi în cunoștință de cauză, deoarece amândouă au durat puțin timp. Întemeiate printr-o hotărâre regală, ele au fost părăsite repede, după o scurtă existență. Cel mai vechi, Hetep-Sanusrit, a fost întemeiat la Fayum de Sanusrit al II-lea și a durat mai puțin de un secol. Celălalt, Akhetaton, a fost reședința lui Amenhotep al IV-lea, după părăsirea credinței sale în Aton. Urmașii lui au locuit acolo până în ziua când Tutankhamon și-a mutat reședința la Teba. E necesar să aruncăm o privire asupra lor, înainte de a ne ocupa de descrierea orașelor ramesside.
Întemeierea orașului Sanusrit, înconjurat de un meterez care măsoară trei sute cincizeci de metri pe patru sute, a fost concepută în așa fel, ca să cuprindă multă lume într-un spațiu îngust. Templul se află în afara incintei. Un zid gros împarte orașul în două secțiuni, una pentru bogați, alta pentru săraci. Aceasta din urmă este străbătută de o stradă largă de nouă metri, pe care o taie în unghiuri drepte numeroase străduțe strâmte. Casele sunt grupate spate în spate, în așa fel încât să aibă fațada spre stradă. Îngustimea camerelor și a coridoarelor este surprinzătoare. În schimb, cartierul elegant e străbătut de străzi largi, care duc la palat și la locuințele marilor funcționari, locuințe de cel puțin cincizeci de ori mai mari decât casele obișnuite. Casele și străzile ocupă tot spațiul. Egiptenilor le-au plăcut din totdeauna grădinile. Harkhuf, exploratorul care adusese din Nubia un pitic pentru micul său suveran, povestește că a construit o casă, a săpat un bazin, a plantat arbori. Iar o doamnă, care a trăit în epoca lui Sanusrit, a pus să se sape pe piatra ei funerară, cât de mult iubea copacii. Ramses al III-lea i-a plantat peste tot. Dar e curios că în arhitectura orașului n-a fost prevăzut niciun loc pentru distracție sau pentru plimbare.
Reședința lui Akhenaton era un oraș luxos, care dispunea de o suprafață vastă, semicirculară, între Nil și munte. O alee paralelă cu fluviul traversa orașul de la un capăt la altul și se încrucișa cu alte alei care duceau la chei, la necropolă și la carierele de alabastru. Palatul oficial, templul, clădirile administrative și magazinele, formau cartierul central. Pe străzi, casele modeste alternau cu case mai luxoase, pe care arheologii le-au atribuit membrilor familiei regale.
Pentru plantarea arborilor și pentru grădini au fost rezervate spații vaste, atât pe proprietățile particulare, cât și pe terenurile urbane. Muncitorii din necropolă și din cariere au fost instalați mai la o parte, într-un sat înconjurat de un zid. Dar orașul a fost părăsit atât de brusc, încât nimeni n-a avut timp să schimbe ce făcuseră primii săi locuitori.
În orașele vechi – care sunt și cele mai numeroase – domnea, dimpotrivă, o extremă dezordine. Men-Nefer – „frumusețe neschimbătoare” – a regelui sau a zeului – din care grecii au făcut mai apoi Memfis, se mai numea și Onkh-taui, „viața celor două regiuni”, Hat-ka-ptah, „castelul dublului lui Ptah”, Nehet, „sicomorul”. Fiecare din aceste nume poate fi întrebuințat pentru ansamblul construcțiilor, dar la origine desemna fie palatul regal și anexele sale, fie templul lui Ptah, patronul orașului, sau templul zeiței Hathor, cunoscută la Memfis ca „doamna sicomorului”. Același lucru se întâmplase și cu Teba, „orașul cu o sută de porți” al lui Homer. Mai întâi s-a numit lat, ca a patra nomă din Egiptul de Sus, care depindea de ea. În Noul Imperiu s-a luat obiceiul să fie numită Opet, nume pe care unii îl traduc prin „harem”, iar alții prin „capelă” sau „castel”. Imensul ansamblu de monumente, care în zilele noastre a luat numele de Karnak, era încă de pe vremea lui Amenhotep al III-lea Opet-ul lui Amon. O alee de sfincși îl lega de templul de la Luxor, din Opet-ul meridional. Fiecare Opet era înconjurat de un zid de cărămidă nearsă și era străpuns de mai multe porți monumentale de piatră, ale căror portaluri erau lucrate din brad adus din Liban, ferecate în bronz și încrustate cu aur. În caz de primejdie, aceste porți erau închise. Dar, în timp de pace, textele pe care le cunoaștem nu fac niciodată aluzie la închiderea acestor porți și suntem mai curând înclinați să credem că se putea intra și ieși în voie, ziua și noaptea.
În interiorul incintei, locuințele, magazinele, antrepozitele, astăzi dispărute, ocupau o bună parte din spațiul cuprins între templu și ziduri. Grădinile și livezile numeroase încântau ochii; turmele lui Amon pășteau prin parcuri. Tutmes al III-lea a pus să se reprezinte pe un perete din Sala analelor una din aceste grădini plină de plante și arbori importați din Siria. De fiecare parte a aleii cu sfincși și pe malul fluviului, se înșirau clădirile oficiale și palatele. Fiecare rege și-l avea pe al său. Reginele, prinții, vizirii și marii funcționari nu erau mai puțin ambițioși. Cum orașul n-a încetat să tot crească timp de trei dinastii, e probabil că cele mai modeste case și cele ale sărăcimii se amestecau printre aceste locuințe bogate, în loc să formeze un cartier separat, ca la Hotep-Sanusrit.
În fața orașelor Karnak și Luxor, pe malul vestic, se dezvolta un al doilea oraș, Tjame, sau mai curând o succesiune de monumente mari, înconjurate de case și de prăvălii și închise în incinta lor de cărămizi nearse, incintă care măsoară adeseori trei sute pe patru sute de metri sau chiar mai mult. Incinta lui Amenhotep al III-lea nu are mai puțin de cinci sute de metri pe o latură. Aceste imense ziduri de pământ au la bază vreo cincisprezece metri lățime. Înălțimea lor depășește douăzeci de metri și ascunde aproape cu totul interiorul, nelăsând să se vadă decât vârfurile piramidale ale obeliscurilor, cornișele pilonilor și coroanele statuilor colosale. Cea mai mare parte din aceste cetăți au fost maltratate nemilos de oameni și de vreme. Coloșii lui Memnon se ridică acum în mijlocul câmpurilor cu grâu, deși nu fuseseră creați pentru această splendidă izolare. La început, ei împodobeau fațada unui templu grandios, înghesuit din toate părțile de construcții de cărămidă, adăpostind o populație numeroasă și imense cantități de mărfuri. Doar aceștia au sfidat secolele, căci restul se reduce la câteva vestigii neînsemnate. Și în alte părți, statuile colosale s-au deteriorat. Vestigiile aduse la lumina zilei în timpul unei campanii rapide de săpături, dispăreau repede sub semănături. Monumentul lui Ramses al III-lea, la Medinet-Habu, Ramesseum-ul și monumentul lui Set I, mai la nord, împreună, bineînțeles, cu templul în terase al reginei Hatchepsiut, sunt singurele care oferă resturi importante. La Medinet-Habu îți poți da seama și acum de aspectul pe care puteau să-l prezinte la începutul lor aceste orașe închise. Călătorul, venit să le viziteze, era lăsat de o barcă la picioarele unei scări duble; străbătea apoi, printre două gherete de paznici, un zid de piatră nu prea înalt, împodobit cu creneluri și despărțit de marele zid de cărămizi nearse printr-un drum care înconjura orașul. Zidul era străpuns de o poartă fortificată, care semăna cu un migdol sirian. Poarta era așezată între două turnuri înalte, simetrice, despărțite printr-un interval de șase metri, dincolo de care se afla o clădire a cărei deschizătură era largă cât să poată trece un car. Basoreliefurile care îmbrăcau zidurile acestei clădiri arătau puterea faraonului. Consolele erau susținute de capetele eternilor dușmani ai Egiptului, libieni, arabi, negri, nubieni. Desigur că te simțeai cam stingherit între aceste ziduri. Dar în camerele de sus ale casei, subiectele erau mai grațioase. Într-una din ele, sculptorul l-a înfățișat pe Ramses mângâind bărbia unei încântătoare egiptence, în timp ce sclavii îl serveau. Acest edificiu nu era însă decât un refugiu în caz de răscoală, căci palatul și haremul se aflau ceva mai departe, alături de templu, pe când aici nu locuiau de obicei decât gărzile.
După ce treceai de poartă, te aflai într-o curte spațioasă, mărginită în fund de un al treilea zid, care înconjura templul, palatul și haremul, curțile și clădirile. Locuințe mici. Îngrămădite unele peste altele de o parte și de alta a unei alei centrale. Înconjurau din trei părți această a treia incintă. Clerul templului și numeroși laici formau populația permanentă a acestui orășel, unde se oprea regele când venea pe țărmul stâng, cu femeile și numeroșii săi servitori.
Astfel se prezenta palatul lui Ramses, suveran în On, pe domeniul lui Amon. Tot așa erau și Ramesseum-ul și cele douăzeci sau treizeci de orașe regale de pe țărmul stâng al Nilului. Aspectul lor exterior era foarte auster. Înăuntru, însă, se amestecau minunate palate aurite, cu numeroase cocioabe posomorâte. Tot ceea ce Egiptul putea oferi mai strălucit în echipaje, prinți și prințese, străbătea câteodată ca un fulger aleile și curțile. Râsetele, cântecele și muzica umpleau apartamentele regale. Când petrecerile se sfârșeau, poarta fortificată nu mai lăsa să treacă decât turmele, șirurile de sclavi purtând câte un balot pe cap sau pe umeri, soldații, contabilii, zidarii, meșteșugarii, care, în mijlocul strigătelor și prafului, se răspândeau prin ateliere și prăvălii, prin grajduri și abatoare, în vreme ce școlarii și ucenicii se duceau să-și primească porția de știință și de ciomăgeală.
Orașele din Deltă nu erau mai prejos decât cele din Egiptul de Sus nici prin vechimea, nici prin splendoarea monumentelor lor. Devastate de hicsoși, neglijate de regii din dinastia a XVIII-a, ele au fost restaurate, mărite și înfrumusețate de Ramessizi. Lui Ramses al II-lea îi plăcea foarte mult Delta orientală, pentru că această regiune fusese leagănul familiei sale. El îi aprecia climatul suav, pajiștile, marile întinderi de apă, viile care produceau un vin mai dulce decât mierea. Pe malul brațului tanitic, într-o pajiște bătută de vânt, se afla un vechi oraș locuit de teologi, centru al cultului zeului Seth și de asemenea sediul unei școli de artă originală, care exista din vremuri foarte îndepărtate. Se numea Hat-uarit. Hicsoșii își stabiliseră capitala aici. De când îi alungase Ahmose, orașul vegeta. Ramses se instala acolo îndată ce-și îndeplini ultimele datorii față de tatăl său și începu imediat marile lucrări care trebuiau să readucă viața și prosperitatea în regiune și să facă din vechea cetate o incomparabilă reședință regală.
Ca și la Teba, templul și celelalte clădiri erau închise într-o mare incintă de cărămizi. Această incintă avea patru porți, de unde porneau, spre cele patru puncte cardinale, drumuri și canale. Regele pusese să se aducă de la Assuan, fără să țină socoteală nici de distanță, nici de greutăți, blocuri de mărime neobișnuită, ca să zidească sfânta sfintelor, și să împodobească cetatea cu stele și obeliscuri perfect cizelate. Lei cu față omenească, cu o expresie teribilă, și sfincși de granit roz ședeau față în față în lungul aleilor pavate cu blocuri de bazalt. În fața porților păzeau lei culcați. În fața pilonilor erau aliniate diade și triade, coloși în picioare și așezați, dintre care mulți rivalizau cu cei din Teba și-i întreceau chiar și pe cei din Memfis.
Palatul strălucea de aur, de lapis-lazuli și de turcoaze. Flori multicolore sporeau splendida frumusețe. Câmpia, admirabil cultivată, era străbătută de drumuri umbrite. În magazine se îngrămădeau mărfuri aduse din Siria, din insule și din țara Punt. Lângă palat, își aveau cantonamentul detașamente de infanterie, companii de arcași, care și echipaje din flotă. Numeroși egipteni veniseră să se instaleze aproape de soare. „Nu se poate mărturisi ce bucurie e să locuiești acolo, spunea scribul Pabasa. Cel mic e ca și cel mare… Toată lumea are voie să-i adreseze o cerere”. Ca și în celelalte orașe mari, libienii și negrii se amestecau cu egiptenii. Dar mai ales înainte de exod, și chiar și după aceea, mișunau asiaticii. Se aflau acolo urmașii fiilor lui Iacob, ori nomazi care, obținând permisiunea de a locui în Egipt, nu mai voiau să-l părăsească, ori captivi aduși din țările Canaanului, din Naharina, ai căror fii se transformau cu vremea în agricultori și în meșteșugari liberi. În curând, orașul regal se transformă într-un oraș mult mai întins, în care se îngrămădeau locuințe și prăvălii. Noile cartiere își avură și ele repede templul lor, înconjurat, ca și cel mare, de un zid de cărămizi. Trebui, de asemenea, să se rezerve loc pentru un cimitir, căci egiptenii din Deltă n-aveau posibilitatea, ca cei din sud, să-și îngroape morții în deșertul apropiat. Ei își construiau mormintele lor și mormintele animalelor sacre în oraș, când în afară de ziduri, când înăuntrul lor, la doi pași de templu. Cum locul era limitat, nu se mai putea pune problema să se ridice monumente tot așa de mărețe ca cele de la Memfis. Oricare era rangul personajelor, mormintele sunt foarte mici, atât la Tanis, cât și la Athribis.
În materie de construcții, Ramses al II-lea nu mai lăsase urmașilor săi mare lucru de făcut. Așa că Ramses al III-lea a fost preocupat în primul rând de întreținerea și de întinderea grădinilor, precum și de plantarea arborilor: „Am făcut să se acopere întreg pământul cu arbori și plante, zicea el. Am făcut în așa fel ca oamenii să se poată așeza la umbra lor.” În reședința ilustrului său strămoș, el a creat imense grădini, a amenajat locuri de plimbare în câmpie, a plantat vii și măslini, a pus pe marginea drumului sacru flori strălucitoare. La On, regele a pus să se curețe lacurile sacre ale templului „scoțând toate murdăriile care se strânseseră acolo de când exista pământul”. A plantat din nou, peste tot, arbori și plante. A creat livezi, ca să dea zeului Tum vin și lichioruri, o livadă cu măslini care producea „cel mai bun untdelemn din Egipt, menit să întrețină flacăra în palatul sacru”. Templul lui Horus, așa de ruinat odinioară, merita acum să fie pus în fruntea tuturor templelor. „Am făcut să crească pădurea sacră care se afla în incinta sa. Am făcut să înverzească papirusul ca în mlaștinile de la Akh-bit (unde trăise Horus copil). Fusese lăsat în părăsire din antichitate. Am făcut să crească pădurea sacră a templului. L-am așezat la locul său dinainte. L-am înzestrat cu grădinari care să-i îngrijească grădinile, ca pomii lor să producă cele necesare pentru libații și ofrande de lichioruri.”
Îl făcuse și util și plăcut. Herodot a notat că templul din Bubasta, înconjurat de copaci mari, era unul din cele mai frumoase din tot Egiptul. Fără îndoială, în secolul al XII-lea, un călător ar fi putut să aibă aceeași impresie reconfortantă în multe orașe din Egipt. Severitatea marilor ziduri de cărămidă era compensată de petele de verdeață. Orășenii se bucurau de răcoare la umbra copacilor de pe malurile brațelor Nilului. În curțile templelor, sculpturile erau puse în valoare de mulțimea florilor.
Era însă nevoie de multă apă pentru animale, pentru plante și chiar pentru oameni. Ar fi fost foarte greu să te duci s-o scoți din canal, de dincolo de ziduri, chiar dacă acest canal trecea pe lângă poarta monumentală, ca la Medinet-Habu sau ca la Pi-Ramses. De aceea, în cea mai mare parte din orașele înconjurate de o incintă, exista un bazin de piatră. O scară, tot de piatră, ajungea la nivelul apei în orice anotimp. Existența puțurilor este atestată cel puțin din vremea Noului Imperiu. Ele s-au găsit atât pe proprietățile particulare, cât și în cartierele urbane. Existau cel puțin patru în incinta de la Pi-Ramses. Sunt făcute din piatră și construite cu multă grijă. Cel mai mic, la vest de templu, are un diametru de trei metri și zece centimetri. Se cobora în el pe o scară dreaptă cu douăzeci, și trei de trepte acoperite, care se continuau înlăuntrul puțului cu o scăriță în spirală de vreo douăsprezece trepte. Cel mai mare, la sud de templu, are un diametru de cinci metri. Se ajungea la apă pe o scară acoperită, de patruzeci și patru de trepte, în două șiruri, separate printr-un palier de popas. În interiorul puțului se mai putea continua coborârea printr-o scară în potcoavă și umple ulcioarele, chiar în epoca în care apele erau foarte scăzute. În afară de această epocă, era mai simplu să faci apa să se ridice cu ajutorul unei cumpene până în bazinul pe care un jgheab îl lega de un al doilea bazin de piatră, aflat chiar în templu. În partea orientală a orașului, am descoperit mai multe canalizări făcute din olane de diferite modele, îngropate adânc. Cea mai importantă e făcută din olane care se îmbucă unele în altele și apoi cimentate cu grijă. Până în prezent n-a fost posibil să se urmărească aceste canalizări pe toată întinderea, ca să se descopere punctul lor de plecare și locul unde ajungeau. Nu numai că nu le putem data, dar nici nu știm dacă serveau să aducă apa potabilă sau să evacueze apele murdare. Dar am ținut să semnalăm existența acestor lucrări, care dovedesc faptul că administrația faraonică nu era indiferentă nici față de bunăstarea locuitorilor, nici față de sănătatea publică.
Domeniul regal sau divin exercita o atracție puternică în jurul său. În epocile nesigure, cei care se temeau de agresiuni, forțau incinta, se așezau înăuntru și nu mai voiau să plece de acolo. Ei își construiau casele în parcuri și în livezi, distrugând frumoasa perspectivă proiectată de cei dintâi constructori. Invadau chiar și piața din fața templului, se cocoțau pe ziduri, împiedicând ceremoniile cultului, cu toată supravegherea sentinelelor. Un doctor, care-și exercita meseria sub domnia lui Cambyze, anume Uadj-horresne, constata cu durere că străinii se instalaseră până și în templul zeiței. Neith, doamna din Sais. Cum el avea trecere la rege, obținu de la majestatea sa permisiunea de a alunga pe toți acești indezirabili, de a distruge cocioabele ca să se poată celebra sărbătorile și procesiunile așa cum se făcea mai înainte. Un vrăjitor numit Djed-hor, care trăia la Hathribis, constata și el că niște simpli particulari își clădiseră colibele de cărămizi nearse pe deasupra mormintelor șoimilor sacri. Acesta nu avea relații așa de înalte ca doctorul sait. El întrebuința deci puterea de convingere și reuși să-i determine pe invadatori să părăsească incinta și să se mute într-un loc mai potrivit, indicat de el. Locul era un teren mlăștinos, dar el le arătă că n-aveau decât să dărâme casele ruinate și să umple cu moloz mlaștinile. Și astfel se realiză pentru oamenii cumsecade din Hathribis o așezare curată și comodă și care în epoca apelor mari nu era prea umedă.
La Tanis am constatat noi înșine invadarea templului de către locuințe particulare. Le-am găsit în curți, ba chiar și pe ziduri. Un oarecare Panemerit, personaj important, și-a construit casa în cea dintâi curte a templului, sprijinind-o de pilon, pentru ca și statuile sale să beneficieze de ceremoniile sacre. Panemerit a trăit mai mult decât doctorul din Sais și decât vrăjitorul din Hathribis și nimeni nu l-a mai mutat de acolo. Căci Egiptul era o țară cu tradiție și era greu să schimbi ceva. Faptele pe care le-am arătat, după unele documente tardive, cred că s-au repetat de nenumărate ori în decursul vremurilor. Profitând de slăbiciunea sau de lipsa de atenție a autorităților, locuitorii își părăseau deseori cartierul lor mai puțin apărat, ca să se pună la adăpostul zidurilor înalte sau poate ca să aibă ocazia să prade. Când autoritatea devenea din nou vigilentă, acești paraziți erau iar alungați. Templul și orașul regal își recăpăta splendoarea, până la următoarea invazie. În vremea lui Set I, a marelui Sesostris, a lui Ramses al III-lea, nimănui nu i-ar fi trecut prin cap să se instaleze pe un teren rezervat, dar acest lucru s-a întâmplat frecvent în epoca dintre domniile lui Merenptah și Seti-Nekht și mai ales sub ultimii Ramses.

Palatele

Contemporanii admirau foarte mult palatul regal de la Pi-Ramses. Din nenorocire, descrierea lui este neclară și nici locul nu este bine cunoscut, iar săpăturile n-au adus nicio informație sigură în această privință. În Deltă se cunosc și alte reședințe regale. Au fost găsite ruinele unui palat la Quantir, sat umbrit de palmieri frumoși, la douăzeci și cinci de kilometri spre sud de Pi-Ramses. în timp ce faraonul își aștepta logodnica, pe fiica regelui hitit, care străbătea în plină iarnă Asia Mică și Siria ca să-l întâlnească, el avu delicata atenție să construiască în deșert, între Egipt și Fenicia, o cetățuie, unde se duse s-o aștepte. Cu toată distanța mare de capitală, această cetate era înzestrată cu tot ce-i trebuia. Fiecare din cele patru părți era pusă sub patronajul unei divinități: Amon păzea occidentul, Setekh sudul, Astartea levantul și Uadjit nordul. În cinstea regelui Egiptului și a soției sale asiatice, se grupaseră două divinități egiptene și două asiatice, căci Set adoptase acum acoperământul de cap și veșmântul lui Baal și aproape că nu mai semăna cu un zeu egiptean. Patru statui care aveau nume de ființe vii, Ramses-Mianum, Viață, Sănătate, Forță, Montu adorat în cele două regiuni, Farmec al Egiptului, Soarele prinților, țineau loc de zeu, de vizir și de pașă. Înăuntrul orașului său, care se afla la vest de Teba, Ramses al III-lea avea un palat pe care-l numi Casa bucuriei, ale cărui vestigii au fost salvate și studiate de arheologii Institutului oriental din Chicago. Fațada dădea spre prima curte a templului. Basoreliefurile care o decorau și care se zăreau printre coloanele peristilului, fuseseră foarte potrivit alese pentru a ridica în slavă puterea regelui: Ramses își ucidea dușmanii cu o lovitură de măciucă; urmat de o escortă strălucită, își vizita grădinile; urcat pe carul său. Împodobit cu armele de război, se ducea să ia comanda armatei; în sfârșit, împreună cu toată curtea sa. Asista la luptele și la exercițiile celor mai buni soldați. În mijlocul acestei fațade, se afla balconul aparițiilor regale, bogat decorat și susținut de patru colonete de forma papirusului, foarte zvelte, care susțineau o cornișă cu trei etaje. Pe etajul inferior se vedea discul înaripat. Etajul intermediar era decorat cu ramuri de palmier, iar etajul superior cu simbolul șarpelui având pe cap discul. Acolo se arăta regele, când poporul avea voie să se îngrămădească în curte la sărbătoarea lui Amon și tot acolo dădea el recompensele. Balconul comunica cu apartamentele regale.
Acestea cuprindeau, în mijloc, mai multe săli cu coloane, printre care sala tronului, camera regelui și camera de baie. Această parte centrală era izolată, printr-un vestibul, de apartamentele reginei, care erau compuse din mai multe camere și săli de baie. Culoare lungi și drepte ușurau trecerea dintr-o parte în alta, precum și supravegherea, căci Ramses al III-lea, care avea multă experiență, era bănuitor.
Decorația interioară a sălii tronului pare să fi fost austeră, dacă judecăm după plăcile emailate descoperite acum treizeci de ani și după basoreliefurile descoperite mai de curând de misiunea americană. Regele este reprezentat peste tot stând în picioare, sub forma unui sfinx și de asemenea prin numele sale hieroglifice. Dușmanii Egiptului se văd legați fedeleș în fața lui. Ei sunt îmbrăcați cu cele mai bogate veșminte brodate cu ornamente barbare și sunt executați cu mare grijă, ca să li se observe exact fizionomiile, coafura, bijuteriile. Libienii sunt tatuați. Negrii au cercei. Nomazii șasu își prind, cu un pieptene, părul lung lăsat pe spate. Desigur că odăile regelui și ale reginei erau decorate cu lucruri mai grațioase.
Suprafața ocupată de locuința regală nu e prea întinsă. Pătratul are latura de mai puțin de patruzeci de metri. Fără îndoială că regele nu locuia prea mult timp aici, căci avea palate și de cealaltă parte a apei. În Deltă, erau atâtea, că n-avea decât să aleagă. Memfis, On sau Pi-Ramses nu așteptau decât să-l primească. El începuse o construcție cu totul nouă între On și Bubasta, în locul pe care arabii l-au numit Tell el Yahudieh și unde s-au descoperit plăci smălțuite de felul celor găsite la Medinet-Habu. Vremea a deteriorat într-atât palatele lui Seti și ale Ramessizilor, încât, pentru a ne face o idee mai clară despre palatul unui faraon din Noul Imperiu, trebuie să ne ducem cu gândul la reședința lui Akhenaton, care e cu foarte puțin anterioară. Aici pavimentul sălilor cu coloane reprezintă un lac cu pești, acoperit de nuferi, peste care zboară păsări de apă și e înconjurat de trestii și papirus. Prin desiș zburdă viței care sperie rațele sălbatice. Pe fusurile coloanelor se înfășoară ramuri de viță și zorele. Capitelurile și cornișele sunt împodobite cu încrustații strălucitoare. Pe pereți, pictate scene din viața de familie. Regele și regina sunt așezați unul în fața celuilalt, Akhenaton pe un jilț, Nefertiti pe o pernă. Pe genunchi ea ține un copilaș; cea mai mare dintre prințese înconjoară cu brațele gâtul celei mai mici. Alte două prințese se joacă pe jos. S-a spus, cu oarecare exagerare, că niciodată arta egipteană n-a pictat o scenă mai încântătoare. De fapt, lacurile, papirusurile, păsările, animalele care zburdă sau galopează fac parte din repertoriul obișnuit. L-am văzut pe rege la Medinet-Habu înconjurat de favorite grațioase. Nu exagerăm afirmând că palatele faraonilor din dinastia a XIX-a și a XX-a erau decorate cu tot atâta bogăție. Ca și pe vremea lui Akhenaton, pereții, plafoanele, pavimentele, coloanele și cornișele pictate cu culori proaspete erau o bucurie pentru ochi și pentru suflet. Bogăția mobilierului, luxul podoabelor și al costumelor desăvârșeau un ansamblu de o extremă distincție.

Casele

Marile personaje se întreceau să imite luxul și confortul locuințelor regale. Reședințele lor din oraș sau de la țară, măsurând câteodată o suprafață de un hectar sau chiar mai mult, erau înconjurate, ca și domeniul divin sau regal, de un zid gros și înalt; în acest zid, o poartă de piatră ducea la locuința stăpânului; alte porți secundare, simple deschizături în zid, deserveau celelalte acareturi și grădinile. Așa era la Bubasta, casa în care perfida Tbubui și-a atras iubitul. Casa lui Apuy semăna cu un mic templu. Fațada era precedată de un portic cu coloane papiriforme, iar arhitrava suporta o cornișă decorată cu frunze de palmier. Ușa de la intrare era încadrată cu pietre mari și pragul de sus decorat cu frunze de palmier. Casa în care regele Ay primi și răsplăti pe soția lui, Neferhotep, are o terasă cu coloane. Această terasă suporta un acoperiș ușor, care-și sprijinea marginile pe coloane înalte și subțiri, formând în jurul casei un peristil. Ne putem face o idee despre aspectul exterior al acestor două locuințe mulțumită picturilor pe care Apuy și Neferhotep le-au poruncit în mormintele lor. Pentru aranjamentul interior, trebuie să vizităm săpăturile de la El Amarna. Din pridvor, se trece într-un vestibul, înainte de a intra în sălile de primire, al căror acoperiș e susținut de coloane. Aceste săli de primire se prelungesc cu niște vestiare, unde s-au găsit lăzi, care probabil au servit de dulapuri de rufărie și de haine, și cămări unde erau depozitate proviziile și băuturile. Apartamentele stăpânilor, cu sălile de baie și camerele de distracție, ocupă restul clădirii. Pereții sălii de baie sunt îmbrăcați în piatră. Într-un colț, s-a găsit o piatră înconjurată cu un paravan de zidărie, din spatele căruia un servitor arunca apă peste cel care făcea baie. Acesta putea să se așeze pe un scaun alăturat, ca să fie fricționat. Cabinetul de toaletă, îndărătul sălii de baie, era spoit cu var și prevăzut cu un scaun de calcar găurit, pus pe un fel de cutie de cărămizi, care conținea nisip.
Orice casă, oricât de puțin confortabilă, este înconjurată de mai multe curți. Una din ele cuprinde hambare în formă de stup. Cotețele și grajdurile se află spre nord. La est se înșiră de obicei bucătăria, brutăria și căsuțele de cărămidă ale servitorilor. Aceștia erau deci siliți să facă un drum destul de lung ca să aducă stăpânilor bucatele. O intrare de serviciu le permitea să ajungă în sălile de primire. Căsuțele sunt, în cea mai mare parte, compuse din patru odăi, un antreu, o sală centrală al cărei acoperiș e susținut de o coloană, iar în fund, bucătăria și încă o cameră. Familia se îngrămădea în acest spațiu strâmt, pe care câteodată îl împărțea cu animalele. O seară permitea urcarea pe acoperiș. Casele intendenților, aflate la marginea acestui cartier, sunt spațioase și confortabile. De obicei, apa potabilă era scoasă dintr-un puț de piatră.
Grădinile sunt împărțite în pătrate și în dreptunghiuri prin alei care se întretaie perpendicular, foarte drepte, plantate cu arbori, umbrite de butuci de viță, mărginite de flori. Egiptenii aveau mare grijă de ele. Anna adunase acasă la el toți arborii care creșteau în valea Nilului, curmalul, palmierul, cocotierul, sicomorul, smochinul, balanitul, arbori fructiferi, persea, grenadul, salcâmul, tisa, tamariscul, salcia și alți câțiva care nu sunt identificați, cu totul optsprezece specii. La fel, Rekhmarê cultiva în grădina sa, înconjurată de ziduri trainice, toate speciile de arbori și de plante cunoscute în vremea aceea. Câteodată, sub arbori se înălța un chioșc din materiale ușoare, dar nu lipsit de eleganță. În timpul verii, stăpânii luau masa acolo. Peste tot vedeai barăci de lemn unde băuturile se răceau în amfore mari, ascunse sub frunze, alături de mese și de etajere, pe care servitorii așezau artistic toate rafinamentele bucătăriei egiptene.
Nu se poate închipui însă o grădină fără un bazin cu apă. Acesta este de obicei de formă dreptunghiulară, făcut din zidărie. Suprafața este înțesată cu nuferi. Rațele se scaldă în el. Se ajunge la apă. Pe o scară și o barcă stă aproape întotdeauna la dispoziția locatarilor.
Casele locuite de clasa mijlocie au de obicei mai multe etaje și, în plus, câteodată, hambare pe acoperiș. Niciun ornament nu înveselește fațada. Ușa, încadrată de doi ușori și de o bârnă de piatră, este așezată într-un colț. Ferestrele, în număr de două, patru, sau chiar opt de fiecare etaj, sunt mici, pătrate, prevăzute cu jaluzele, ca să-i apere pe locatari de căldură și de praf.
Am găsit la Tanis un cadru de fereastră făcut din piatră, care nu măsoară mai mult de un cot. O lespede ajurată ținea loc de jaluzele. Tot la Tanis am descoperit cele două inițiale ajurate ale regelui Menemptah, gravate într-o fereastră pătrată. Pe unele picturi tebane sunt trase pe ziduri dungi orizontale, ca și cum aceste ziduri ar fi fost făcute din bârne sau scânduri. Explicația acestor dungi ne-a apărut la Tanis, unde am constatat că zidarii întindeau mortar pe straturile orizontale, în vreme ce articulațiile verticale erau umplute cu lut. Odată terminat, zidul apărea străbătut orizontal de dungi albe și lungi.
Camerele de la parter sunt de preferință destinate meșteșugarilor. Aceasta se observă de exemplu la Teba, în casa unui oarecare Thuty-nefer. Femeile torc, iar bărbații lucrează la războiul de țesut. În camera vecină, alții macină grâul sau pregătesc pâinea. Stăpânii stau la primul etaj, într-o încăpere destul de spațioasă, luminată de ferestre mici, așezate sus, și cu plafonul susținut de coloane în formă de lotus. Ușa pare decorată cu discuri smălțuite, dacă nu cumva ele au fost sculptate direct pe lemn. Pe pereți nu se vede nimic, deși obiceiurile egiptenilor cereau să fie împodobiți cu picturi. La Tanis. Dintr-o casă din epoca veche, ai cărei pereți fuseseră tencuiți cu ghips, am strâns discuri pe care fuseseră desenate dansatoare și corăbii. Fără nicio îndoială că această modă era veche și avem toate motivele să credem că încăperile caselor se aseamănă cu cele ale mormintelor tebane, în care, pe plafon, este pictată viță de vie, în timp ce o vânătoare, o călătorie în orașul sfânt al lui Osiris și alte scene intime sunt zugrăvite pe pereți.
Etajul al doilea are tavanul atât de jos, încât locatarii nici n-aveau nevoie să se înalțe în vârful picioarelor ca să-l atingă cu degetul. Într-una din încăperile de la acest etaj, pictura îl arată pe stăpân făcându-și toaleta. El stă așezat pe un jilț. Servitorii îi aduc o cană și un lighean, un evantai, o apărătoare de muște. Scribii se așază pe vine ca să-i citească scrisorile și să-i înregistreze poruncile. Alți servitori circulă neîncetat pe scară și pe coridoare, purtând pe cap baloturi și ulcioare pline cu apă, atârnate la cele două capete ale cobiliței purtată pe umeri.
În casa unui oarecare Mahu, utilizarea etajelor se face după aceleași reguli. Ulcioarele sunt îngrămădite la parter. La primul etaj se află sufrageria. Al doilea etaj e plin de scuturi, arme și diferite unelte. Cum Mahu era șef de poliție, suntem îndreptățiți să credem că-și petrecea noaptea acolo, ca să poată, dacă era chemat fără veste, să sară la arme și să alerge împotriva tâlharilor.
În general, acoperișurile sunt plate și se ajunge la ele pe o scară. Unii, ca Thuty-hotep, instalau acolo coșarele cu grâne. Alții puneau pe margini un grilaj pentru securitatea copiilor sau pentru a se feri de privirile indiscrete, când petreceau noaptea sub cerul liber. Nebamon și Nakhti au instalat pe acoperișurile lor niște obiecte de forma unui triunghi dreptunghi, care au fost interpretate ca fiind niște giruete. Totuși, casele cu acoperiș ascuțit nu erau necunoscute în Egipt. Într-un mormânt de la Abu-Roach, aproape de Cairo, contemporan cu regele Den, care a trăit cu aproape două milenii înainte de Ramessizi, am găsit două piese dintr-un joc de fildeș, care reprezentau case al căror acoperiș înclinat e format din două triunghiuri și două trapeze. Acest acoperiș savant surprinde pentru o epocă atât de veche. El n-a putut fi imaginat decât într-o țară unde ploua și unde lemnul nu era o raritate. În Egipt ploile sunt ceva mai abundente doar în regiunile de coastă, unde și în zilele noastre casele au în loc de acoperiș o terasă. Este deci probabil că piesele de la Abu-Roach reproduc un tip de locuință străin de Egipt. N-avem nicio dovadă că ar fi fost folosit în epoca Ramessizilor, în vreun loc de pe teritoriul Egiptului.
Dar la Teba, locuințele nu erau așa de îngrămădite unele în altele și terenul nu era atât de scump ca să nu se poată planta câțiva copaci, fie într-o curticică interioară, fie în fața casei. Doi palmieri par a ieși din acoperiș în casa lui Nebamon, ceea ce nu-i împiedică să fie încărcați cu curmale din belșug. La Nakhti, poarta e umbrită de un palmier și un sicomor. În mormântul 23 din Teba, este reprezentată o casă mai mult înaltă decât largă, cuprinsă între două rânduri de copaci. Alta, cunoscută din mormântul 254, are în față trei rodieri, care ies din niște vase de lut încrustate cu ornamente de culori diferite și doi palmieri.
Egiptenii, chiar cei din clasa modestă, își dădeau toată osteneala ca să aibă locuințe plăcute și confortabile. De asemenea, aveau toată grija să le apere împotriva dușmanilor, foarte numeroși în țara lor, care le tulburau liniștea, insectelor, șoarecilor, șopârlelor, șerpilor și păsărilor de pradă. Papirusul Ebers ne-a păstrat câteva rețete folositoare împotriva lor. Vrei să distrugi insectele din casă? Trebuie să o speli cu o soluție de natrum sau să o spoiești cu un produs numit bebit, topit pe cărbuni. Dacă se pune fie natrum, fie un pește uscat, tilapia nilotica, sau chiar semințe de ceapă lângă gaura unui șarpe, șarpele nu va ieși din gaura lui. Grăsimea de grangur este minunată împotriva muștelor, icrele împotriva puricilor. Dacă se pune grăsime de pisică pe saci sau pe baloturi, șoarecii nu se vor apropia de ele. Rozătoarele vor fi împiedicate să mănânce grăunțele, arzând în hambar excremente de gazelă sau spoind pereții și podeaua cu o anumită soluție.
Iată un mijloc sigur de a împiedica un uliu să fure: se înfige în pământ o ramură de salcâm și se spune: „Un uliu a furat în oraș și în sat… Fură, coace-l, mănâncă-l”. A spune aceste vorbe lângă bățul de salcâm, după ce s-a pus alături o prăjitură, e un mijloc sigur de a împiedica uliul să fure. Afumatul este eficace pentru a purifica mirosul din încăperile cu haine. Acest mijloc nu era la îndemâna oricui, deoarece trebuia să se facă dintr-un amestec de tămâie, rășină de terebint și alte produse exotice și egiptene. Această rețetă, ca și cele precedente, dovedește dorința de a ține casa curată și aerisită. Această dorință, atât de firească, a silit autoritățile să ia măsuri generale pentru a îndepărta apele murdare și a ridica resturile și gunoaiele menajere. Totuși, din lipsă de documente, nu putem spune nimic precis despre aceste lucruri.

Mobilierul

În sălile de recepție ale palatului, ca și în casele celor bogați, mobilierul consta mai ales din diferite scaune. Unele erau foarte simple, semănând cu o ladă pătrată și având un spătar nu mai înalt de o palmă. Laturile erau împodobite cu ornamente de bagă încadrate de bagheta egipteană. Simplitatea obiectului era însă compensată de bogăția materialelor și calitatea execuției. Mult mai elegante și chiar mai confortabile erau jilțurile ajurate, al căror fund, sprijinindu-se pe patru picioare de leu, era prevăzut cu un spătar înalt și cu două brațe. Pentru rege și regină scaunele sunt și mai îngrijit lucrate. Fața și dosul spătarului, precum și brațele, sunt decorate cu subiecte luate din lista marilor sculpturi, gravate în lemn, încrustate cu piele sau cu metal bătut cu ciocanul, cu aur, argint, aramă și pietre scumpe. Regele, sub forma unui grifon sau a unui sfinx apărat de simbolul șarpelui, al vulturului sau al șoimului, sfâșie cu ghearele un asiatic sau un negru. Ființe grotești, ca acelea oare erau aduse cu mari cheltuieli din țara Punt sau din părțile Nilului de Sus, dansează cântând din tamburină. Regele primește din mâinile reginei floarea dragostei. Regina atârnă un colier de gâtul soțului ei. Pe marginea scaunului și la capătul brațelor sunt așezate capete de lei sau de șoimi. Dintre picioarele scaunului ies plante simbolice, din nord și din sud, și se împletesc în jurul unei mari hieroglife care înseamnă unire.
Scaunele erau de două feluri. Cele mai simple aveau picioarele verticale. Pentru cele mai luxoase, picioarele terminate printr-un cap de rață erau încrucișate, în formă de X. Barele erau de asemenea terminate prin capete de animale. Pe jos erau întinse rogojini și peste tot zăceau foarte multe perne, care se puneau și la spatele și sub picioarele persoanelor așezate pe jilțuri. Când asistenții erau mai numeroși decât scaunele, ultimii veniți și tinerii se așezau pe perne sau direct pe rogojini.
Sufrageria, când era deosebită de sala de recepție, era mobilată cu scaune și măsuțe pentru musafiri, precum și cu mese și etajere pe care se puneau coșurile cu fructe, tăvile cu carne și legume, ulcioarele și vasele. Aceste mobile erau numeroase, dar mici. Egiptenilor nu le-a trecut niciodată prin minte să construiască mese mari, în jurul cărora să se poată aduna mai mulți convivi. Ei mâncau singuri sau câte doi.
În epocile foarte vechi, se întrebuința veselă de două feluri: vesela obișnuită era de lut, iar cea de lux era făcută din piatră. Pietrele întrebuințate erau mai ales șistul negru sau albastru și alabastrul, mai puțin obișnuită brecia roșie, granitul pentru vasele de mare capacitate, cristalul de rocă pentru pahare. Din aceste materiale felurite, se fabricau vase cilindrice sau ovoidale, pahare, castronașe, cupe, farfurii, străchini prevăzute cu cioc, stacane, supiere, vase cu picior. Meșteșugarii înzestrați cu mai multă imaginație sculptau pe pântecele vaselor plasa care servea la purtat vasul sau dădeau recipientului forma unei corăbii sau a unui animal.
Egiptenii n-au încetat niciodată să fabrice vase frumoase de piatră. În mormintele din Imperiul Nou s-au descoperit serii importante. Cu toate acestea, se întrebuința cu mai multă plăcere vesela de aur sau de argint. Se făceau, din aceste materiale scumpe, ibrice destinate serviciului religios și numeroase piese pentru uzul profanilor. Se pregăteau infuzii calde în ceainice asemănătoare eu ale noastre, prevăzute în interior cu o strecurătoare fixată în fața gâtului. Se putea vărsa însă băutura caldă și printr-o strecurătoare, de unde cădea în ceașca ținută de consumator. Faimosul vas cu căprița din tezaurul de la Bubasta este foarte potrivit pentru păstrarea laptelui. Ibricele aveau forme foarte variate: pahare cu fundul rotunjit prevăzute cu cioc, calote rotunde, prevăzute cu un mâner și cu cioc, pahare cu o coadă lungă, asemănătoare cu măsurile lăptăreselor noastre. Craterele și cupele cu ornamente în relief erau bune pentru creme și prăjituri. Ramses al III-lea n-ar fi consimțit să plece în expediție dacă ofițerul de serviciu n-ar fi luat cu el un recipient cu toarte de aur, cam de trei litri, și o garafă. Cei care nu puteau să-și ofere o astfel de veselă luxoasă, se mulțumeau cu una de lut. De câtăva vreme, olarii începuseră să producă frumoase piese de olărie fină, pe care se pictau fie ornamente geometrice sau florale, fie scene animate, ca cele care se văd pe vasele de metal, cum ar fi o pasăre sfâșiind un pește sau animale alergând.
Începând cu Noul Imperiu, Egiptul primea din străinătate, din insule, din Siria și din Nubia, piese de lux din metal și pietre prețioase, amfore, măsuțe absolut inutilizabile, care serveau drept pretext pentru a picta pe ele toată flora și toată fauna reală sau imaginară. Templele strângeau cea mai mare parte din aceste obiecte prețioase, dar faraonul păstra și pentru el câteva exemplare din cele mai frumoase. Gustul pentru aceste piese exotice se răspândi și în popor. Aurarii și argintarii egipteni începură și ei să le fabrice. Prințul Oenamon, însărcinat cu funcții mari, avea printre îndatoririle sale sarcina de a prezenta regelui daruri de Anul nou. El a pus să se deseneze în mormântul său colecția completă a acestor daruri, lucrate în atelierele regale. Se remarcă, cu deosebire, o mobilă pe care crește o pădure de palmieri și de palmete siriene, combinate cu nuferi și margarete. Maimuțe se cațără pe tulpini, pentru a suge măduva palmierului. Alte piese sunt mai conforme cu gustul tradițional. Statui de abanos, altele de abanos încrustat cu aur, reprezintă pe rege și pe regină, cu simboluri diferite pe socluri, sfincși cu cap de om, cu cap de șoim, capre, gazele întinse pe o masă, sipete. Presupun că toate aceste obiecte erau destinate să mobileze palatele regale și că multe își aflau locul în sălile de recepție.
În camerele de culcare, piesa esențială este patul. Unele sunt foarte simple: un cadru de lemn susținând o plasă pusă pe patru picioare. Picioarele sunt câteodată sculptate în formă de picioare de taur sau de leu. Mormântul lui Tutankhamon a păstrat trei paturi somptuoase, fiecare parte a lor reprezentând un animal întreg, vacă, panteră sau hipopotam. Camera mai cuprindea și dulapuri de lemn împodobite cu incrustații, în care se păstrau rufăria și hainele. Obiectele de toaletă, oglinzile, pieptenii și acele de cap, precum și perucile se țineau în cutii și sipete de toate formele; produsele cosmetice, uleiurile și parfumurile erau păstrate în cutiuțe de feldspat sau de fildeș. În camerele rezervate membrilor familiei, copiilor și fetelor, se aflau oricând instrumente de muzică și cutii cu jucării.
Camerele de lucru erau mobilate cu dulapuri de un tip special, în care se strângeau manuscrisele, rulourile de pergament și de papirus și tot materialul de scris. După ce un papirus era acoperit cu scriere, se rula, se lega, se sigila. Rulourile erau făcute pachete, pachetele erau îndesate în niște genți de piele și acestea dispăreau în dulapuri. Scribii n-aveau nevoie de masă; le era de ajuns să întindă papirusul pe genunchi. La nevoie, scriau stând în picioare, și ținând papirusul în mâna stângă întinsă. Când plecau, adunau tot materialul de scris într-un fel de sac tare, cu fundul plat, înzestrat cu o închizătoare cu glisieră și cu o curea de atârnat.
Mobilierul bucătăriilor cuprindea mese cu patru picioare și recipiente de toate formele și de toate dimensiunile, făcute grosolan din lut. Cuptoarele erau de cărămidă refractară. Lămpile de metal, cu picior lung, pe care se pârleau gâștele, cred că nu erau întrebuințate decât în templu și n-ar fi putut fi folosite de un bucătar obișnuit.
În casele cele mai sărace, în care o familie întreagă se îngrămădea pe o suprafață de patruzeci de metri pătrați și chiar mai puțin, mobilierul se reducea la rogojini și la câteva oale. Acolo, câteva etajere și lăzi de lemn constituiau o dovadă de bunăstare.

Capitolul II
Timpul

Anotimpurile

Anul nu însemna pentru egipteni timpul cerut de revoluția soarelui, ci timpul necesar pentru producerea unei recolte. Ei scriau numele anului renpit cu o hieroglifă care reprezintă o mlădiță tânără cu boboc. Acest semn se regăsește și în cuvintele înrudite: renpy, „ființă tânără, viguroasă” sau renput, „produse anuale”.
În Egipt, recolta depinde de inundație. În toți anii, la începutul lui iunie, țara suferă de secetă. Nilul aproape că nu mai aduce apă. Pustiul amenință să-i înghită valea. O mare îngrijorare pune stăpânire pe oameni. Atitudinea egiptenilor în fața dărniciilor naturii e recunoștința și teama. Ei se temeau că-l mutilează pe zeu când scoteau o piatră din carieră, că îl înăbușă când îngropau sămânța, că îl ucid când treierau, că îl decapitează când tăiau spicele. De când își aduceau oamenii aminte, inundația nu lipsise niciodată, când prea violentă, când neîndurătoare, însă aproape totdeauna binefăcătoare; dar experiența, niciodată dezmințită, nu-i liniștea cu totul pe riverani: „Când oamenii imploră ca să obțină apa în fiecare an, cel puternic stă alături de cel slab. Fiecare vine cu uneltele sale. Nimeni nu rămâne în urma vecinului său. Copiii celor bogați nu mai sunt împodobiți și nu se mai aud noaptea cântece”. Credința egiptenilor rânduise de multă vreme Nilul, numit Hapi, printre zei. Îl reprezentau ca pe un bărbat bine hrănit, cu mamelele atârnând, cu burta încrețită de grăsime, susținută de o centură, cu sandale în picioare – ceea ce era un semn de bunăstare. Pe cap purta o coroană de plante acvatice. Mâinile lui dăruiau viața sau țineau o masă încărcată cu ofrande, care dispărea sub grămezi de pești, rațe, mănunchiuri de flori și spice. Mai multe orașe purtau numele lui și era numit tatăl zeilor. Oamenii trebuiau să fie tot atât de generoși față de el, ca și față de alte divinități. Ramses a făcut la fel. La On, în timpul întregii sale domnii, la Memfis timp de trei ani, el a instituit sau a reînnoit cărțile lui Hapi, în care erau înregistrate enorme cantități de merinde și de alte produse. Se fabricau mii de Hapi mici de aur, argint, aramă sau plumb, de peruzea, de lapis-lazuli, de faianță și din alte materiale, ca și sigilii, cercei și statuete reprezentând pe Repyt, soția lui Hapi. În clipa când apele începeau să crească, aceste ofrande erau prezentate zeului în mai multe temple, cărțile Nilului erau aruncate într-un lac al templului lui Ra-Harakhte din On, care se numea Qebehu, cum se numea și Nilul mai sus de cataractă. Poate că se aruncau acolo și statuetele. Două luni mai târziu, procedau la fel, când creșterea atingea apogeul. Docil, Nilul care acoperea valea întreagă și curgea acum între două pustiuri, schimbând orașele și târgurile în insulițe și drumurile în diguri, începea să descrească. După patru luni de la prima fază a creșterii, el reintra eu totul în albia lui. Această perioadă de patru luni forma cel dintâi anotimp al anului, akhit, adică inundarea.
Îndată ce pământul ieșea din apă, țăranii se împrăștiau pe ogoare, și, fără să lase pământului răgazul să se întărească, arau și semănau. După aceea, timp de patru sau cinci luni nu mai aveau altceva de făcut decât să irige. Apoi venea vremea secerișului și, după seceriș, căratul cerealelor, treieratul și alte munci. Prin urmare, după anotimpul inundației venea un anotimp al muncii, perit, apoi un anotimp al recoltei, chemu. Trei anotimpuri în loc de patru, câte erau la evrei și la greci.
Oricât de regulat ar fi fost fenomenul inundației, era greu de fixat începutul anului numai după creșterea apelor. Dar în epoca în care Nilul începea să se umfle, se producea, totdeauna la aceeași dată, un fenomen care putea să călăuzească pe cititorii calendarului. Steaua Sirius, cu numele său egiptean Sopdit, care nu se mai vedea de multă vreme, apărea pentru o clipă spre est, chiar înainte de răsăritul soarelui. Egiptenii asociară cele două fenomene. Ei atribuiau inundația lacrimilor zeiței Isis. Steaua fu considerată drept o manifestare a zeiței și făcură din ea patroana anului. Ziua în care răsărea steaua deveni cea dintâi zi a anului. Această potrivire era consemnată în cărțile Casei Vieții, un fel de păstrătoare a tradițiilor și a cunoștințelor, și care rămăsese în vigoare din vremea Vechiului Imperiu și până în epoca nouă. Calendarul, pe care Ramses al. III-lea a poruncit să fie gravat pe un zid exterior al templului său. La Medinet-Habu, arată că sărbătoarea zeiței Sopdit, celebrată cu ocazia răsăritului astrului, coincidea cu sărbătoarea Anului nou. Într-un cântec de dragoste, îndrăgostitul o compară pe frumoasa Lui cu steaua care strălucește la începutul anului perfect, renpit nefert. Căci există și un an șchiop, incomplet, când zeul Chu nu se mai scoală, când iarna ia locul verii, când lunile nu mai sunt la locul lor. Dar lumea nu-l dorea: „Apără-mă. Notează scribul, de anul incomplet!” Agricultorii, vânătorii, pescarii, exploratorii, medicii, preoții obișnui ți să celebreze cea mai mare parte din sărbători la o epocă fixă, într-un cuvânt toți acei cărora natura le dirija ocupațiile, utilizau anul perfect, un an în care lunile și anotimpurile rămâneau la locul lor, în care akhit nu poate reprezenta decât cele patru luni în care Nilul iese din albie, perii timpul semănatului, care coincide cu timpul răcoros și chemu anotimpul recoltelor și al zilelor calde. De aceea se spunea despre faraon că el este răcoarea în anotimpul chemu și un colț încălzit de soare în anotimpul perit. Minerii care se duceau să extragă turcoazele din Sinai știau că nu trebuie să aștepte lunile din chemu, pentru că în acest anotimp prea cald munții sunt încinși ca fierul înroșit, ceea ce alterează culoarea gemelor. Medicii și veterinarii știau că anumite boli și neplăceri revin periodic, unele în perit, altele în chemu. Ei merg și mai departe, arătând ce anume leac se poate întrebuința în cea de a treia și a patra lună din perit și altul numai în primele două luni din același anotimp. Dimpotrivă, alte preparate sunt eficace în akhit, în perit, în chemu, adică de la un capăt la altul al anului.
Pentru mai multă ușurință, cele trei anotimpuri au fost egalizate și împărțite în douăsprezece luni de câte treizeci de zile, care sunt, încă din epoca Ramessizilor, ca și din cea mai adâncă antichitate, desemnate după rândul lor în anotimp: întâia, a doua, a treia, a patra lună din akhit, din perit, din chemu. Numele sărbătorilor lunare n-au fost folosite decât în epoca saită. Se adaugă cinci zile suplimentare la sfârșitul celei de a patra luni din chemu, pentru completarea numărului de 365 de zile. Documentele faraonice nu ne spun cum reușeau ei să mențină calendarul neschimbat și să împiedice ca Anul nou să întârzie cu o zi o dată la patru ani. Strabon spune, într-un fel cam ciudat, că se adăuga o zi la anumite intervale, când fracțiunile de zi strânse în fiecare an făceau o zi întreagă. Cel mai bun lucru era să adauge o zi o dată la patru ani și fără îndoială că așa se întâmpla când Egiptul avea fericirea să fie guvernat de regi ca Setui I sau ca fiul său. Se poate înțelege că ziua suplimentară era uitată în epocile tulburi. Atunci calendarul se deregla până când un faraon, instruit de savanții din Casa vieții, punea de acord calendarul cu natura și hotăra iarăși ziua de Anul nou la sărbătoarea lui Sopdit.

Serbările și vacanțele

Cea dintâi zi a anului nu era numai sărbătoarea zeiței Sopdit, ci era o sărbătoare celebrată peste tot. In templul din Up-uayt se făceau în acea zi cadouri stăpânului. Cred că trebuie să înțelegem prin aceasta că personalul templului prezenta zeului ofrandele aduse de săteni în zilele precedente. Prințul Qenamu a pus să se picteze în mormântul său prețioasele daruri oferite prin grija sa regelui, cu ocazia Anului nou. Putem oare susține că toți egiptenii schimbau daruri și urări la începutul anului? Sărbătorile erau nenumărate de la un capăt la altul al anului, dar mai ales în anotimpul akhit, când muncile câmpului încetau. În mijlocul acestui anotimp, marea sărbătoare de la Opet ținea aproape o lună.
N-aș putea afirma că toată lumea lua o lună de vacantă, dar este sigur că o mulțime imensă aclama marea corabie sacră a lui Amon și o escorta de pe țărm, când urca spre Opet. Pentru a asista la serbările de la Bubasta, egiptenii își părăseau bucuroși ocupațiile și se urcau în bărci, femeile cu crotale, bărbații cu flaute. Până la sosire, nu se opreau din dans și din cântece și adresau glume celor pe care-i întâlneau. În timpul serbării, se zicea că se bea mai mult vin decât în tot restul anului. Sărbătoarea tekhi, cuvânt care însemna „beție”, și care se celebra în ziua întâi a lunii a doua, era așteptată cu nerăbdare. La fel, cea dintâi zi din prima lună a anotimpului semănatului era sărbătorită în toată țara. În fiecare nomă și în fiecare oraș, era obligatoriu să fie sărbătorit măcar o dată pe an zeul care-i era stăpân și protector. Cum zeilor egipteni le plăcea să călătorească și erau foarte ospitalieri, orice templu de oarecare importanță adăpostea mai mulți zei. Ptah din Memfis avea un loc în incinta de la Karnak și Uadjit, doamna din Imit, la Tanis. Locuitorii care nu se puteau sustrage datoriei de a-și sărbători zeul local, nu puteau nesocoti nici pe zeii prieteni. Unși cu ulei și îmbrăcați cu haine noi, ei se duceau la templu, ofereau daruri și apoi aveau libertatea să bea, să mănânce și să strige mai mult ca de obicei. Unele sărbători erau atât de venerate, încât chiar dacă zeul nu avea sanctuar în templul local, fiecare trebuia să-l sărbătorească acasă, să nu înceapă în acea zi nicio muncă nouă și chiar să se abțină de la orice lucru. Felahul și meșteșugarul ar fi avut dreptul să spună, ca și cizmarul, (lui La Fontaine), că domnul părinte încarcă totdeauna predica cu vreun sfânt nou.
De altfel, se pare că prima zi din fiecare decadă ar fi fost un fel de duminică. Pe o stelă din anul VIII, care a fost ridicată la On în templul lui Hator, Ramses al II-lea se adresează tuturor meșteșugarilor care înfrumusețau templele și palatele sale: „Am umplut hambarele pentru voi cu toate bunătățile, faguri, carne, pâine, sandale, haine, parfumuri ca să vă ungeți capetele o dată la zece zile, haine pentru tot anul, sandale pentru cele două picioare ale voastre în fiecare zi”. Într-adevăr, nu se putea cere celor care se gătiseră cu grijă și consumaseră o masă mai consistentă, să se apuce de lucru în astfel de zile.

Zile faste și zile nefaste

Deși își îndeplinise datoriile față de zei și respectase odihna duminicală, egipteanul tot nu putea, decât cu mari precauțiuni, să se distreze sau să se ocupe de lucruri folositoare. Zilele erau împărțite în trei categorii: bune, amenințătoare sau ostile, după întâmplările petrecute pe vremea când zeii trăiau pe pământ. La sfârșitul celei de a treia luni de inundație, Horus și Seth își încheiaseră lupta lor crâncenă. Pacea fusese dată lumii. Horus primise întreg Egiptul în stăpânirea lui. Deșertul, în toată întinderea, devenise proprietatea lui Seth. Zeii se veseleau și, în fața zeilor potoliți și împăcați – căci cearta se întinsese peste toți Locuitorii cerului – Horus își pusese pe cap coroana albă și Seth coroana roșie. Au fost trei zile fericite. Fericită a fost și prima zi din a doua lună din perit, când Ra, cu cele două brațe puternice ale lui, ridicase cerul.
Dar Seth reîncepuse în curând să-și facă iar de cap. În a treia zi din a doua lună din perit, Seth și tovarășii săi se împotriviră navigației lui Chu. Aceasta era o zi amenințătoare, ca și a treisprezecea din aceeași lună, când ochiul lui Sekhmet, zeița care răspândea epidemiile, se încruntase. Cât despre ziua a douăzeci și șasea din prima lună din akhit, aceasta era nu numai îngrijorătoare, ci de-a dreptul nefastă, pentru că era aniversarea luptei dintre Horus și Seth. Cei doi zei, luând chip omenesc, începuseră să se Lovească unul pe altul, apoi, schimbându-se în hipopotami, petrecură trei zile și trei nopți în această stare, până când Isis, mama celui dintâi și sora celui de al doilea, aruncându-și harponul, i-a silit să-și lepede această înfățișare grotescă. Ziua nașterii lui Seth, care era a treia din perit, era o zi nefastă. Regii o petreceau fără să facă nimic până noaptea și chiar fără să se îngrijească pe ei înșiși. Purtarea celorlalți oameni se orânduia de asemenea după natura zilelor. În zilele nefaste era mai bine să nu ieși din casă, fie la apusul soarelui, fie în timpul nopții, fie chiar și la anumite ore din zi. Era interzis să te scalzi sau să te urci în barcă sau să pleci în călătorie, să mănânci pește sau orice provine din apă, să tai o capră, un bou, o rață. La 19 a primei luni din perit și în multe alte zile, nimeni nu se putea apropia de femei fără riscul de a fi, mistuit de boli. Existau zile în caro nu trebuia să aprinzi focul în casă, altele în care ar fi fost rău să asculți cântece vesele, să pronunți numele lui Seth, zeu certăreț, brutal și desfrânat. Oricine rostea acest nume în timpul zilei avea certuri veșnice în casă.
Cum putea egipteanul să știe ce să facă, ce să întreprindă și ce trebuie să evite cu orice preț? Desigur, din tradiție, dar pentru a împrospăta memoria și a preciza cazurile îndoielnice, existau calendare cu zilele faste și nefaste. Deținem părți întregi dintr-unul din aceste calendare și câteva fragmente din alte două. Dacă am avea norocul să găsim un calendar complet, cred că am găsi și o introducere care să lămurească pe ce se bazau sfaturile și interdicțiile. Desigur că în Egipt nu lipseau nici oracolele. Calendarele zilelor faste și nefaste proveneau fără îndoială din temple, în care se aflau și oracolele; de asemenea, fără îndoială că ele se contraziceau, ceea ce permitea egiptenilor, care aveau neapărat nevoie să iasă din casă, să călătorească, să muncească într-o zi în care era interzis, să consulte alt oracol, care considera fericite zilele clasate de altul ca nefaste. Faptele lui Seth lăsaseră o amintire îngrozitoare prin locurile consacrate lui Osiris, lui Horus sau lui Amon, dar la Papremis și-n tot cuprinsul Deltei, în centru, în noma a unsprezecea. În Egiptul de Sus. La Nubit și Oxyrrhinc, în sfârșit peste tot unde Seth era venerat, aceste fapte treceau drept extraordinare și aniversarea lor nu putea fi decât o zi fericită. Să ne închipuim totuși că egipteanul nostru nu avea posibilitatea să consulte un alt oracol sau că nu avea încredere decât în al său; probabil că la sfârșitul calendarului i se arăta cum s-o scoată la capăt, cum să facă dragoste fără primejdie, cum să se scalde fără să fie înhățat de un crocodil, cum să se întâlnească cu un taur fără să moară imediat. Era de ajuns să recite o formulă potrivită împrejurării, să-și atingă amuleta și mai ales să se ducă la templu și să depună o mică ofrandă, ca să scape de orice neajuns.

Orele

Egiptenii, care împărțeau anul în douăsprezece luni, împărțeau de asemenea ziua în douăsprezece ore și noaptea la fel. Ora nu pare să fi fost împărțită, la rândul ei, în unități mai mici, deși cuvântul at, pe care noi îl traducem prin „clipă”, nu corespunde nici unei durate definite. Orele aveau nume. Cea dintâi oră a zilei se numea strălucitoarea, a șasea înălțătoarea și a douăsprezecea „Ra se unește cu viața”. Cea dintâi oră din noapte era „măcelul dușmanilor lui Ra” și a douăsprezecea „cea care vede frumusețea lui Ra”. Ai fi ispitit să crezi că durata orelor numite astfel se schimba în fiecare zi. Deloc. Orele zilei și ale nopții erau egale în epoca echinocțiilor. În restul timpului, egiptenii știau că soarele era fie în întârziere, fie înainte. Acest fapt nu-i neliniștea, după cum nu ne deranjează pe noi să constatăm că ora șase dimineața și opt seara reprezintă realități cu totul deosebite iarna și vara.
Numele pe care le-am citat nu erau cunoscute decât printre preoți și savanți. Lista lor se găsește în morminte, pentru că drumul soarelui în cele douăsprezece regiuni ale celeilalte lumi face parte totdeauna din decorația funebră. Cei neștiutori o scoteau la capăt indicând orele prin numere. Această observație ne face să ne întrebăm dacă egiptenii erau curioși să știe ce oră este și dacă aveau această posibilitate. O anumită categorie de preoți se numea unuyt, cu un cuvânt care derivă din unut, „oră”, ca și când trebuiau să se schimbe din oră în oră, pentru a asigura un fel de adorație perpetuă. Un funcționar al regelui Pepi I pretinde că numără toate orele de lucru cerute de Stat, după cum număra mărfurile, animalele sau furniturile luate ca impozit. În scrisoarea sa către Harkhuf, regele Neferkare recomandă exploratorului care-i aduce la curte un pitic dansator, să pună pe lângă acest prețios supus oameni pricepuți, care vor fi numărați la fiecare oră. Poate că ar fi exagerat să susținem, bazându-ne pe aceste texte, că aparatele de măsurat timpul erau foarte răspândite. Neferkare nu era decât un copil când îi scrisese lui Harkhuf. Poate că-și închipuise, cu naivitate, că aparatele pe care le văzuse în palat erau la dispoziția oricui. Oricum ar fi, astfel de aparate existau încă din această epocă. Ele se pot vedea în muzeele noastre, eșalonate între a XVIII-a dinastie și epoca nouă.
Noaptea, ora se putea determina observând stelele și utilizând o linie gradată și două echere prevăzute cu un fir cu plumb. Era necesar să existe doi oameni, un observator și un martor, care trebuiau să se așeze exact în direcția stelei polare. Observatorul utiliza un tablou alcătuit dinainte și valabil numai pentru o perioadă de cincisprezece zile, pe care se afla însemnat că anume stea cunoscută trebuia să se afle, în prima oră, chiar deasupra martorului, că la altă oră o altă stea urma să fie deasupra ochiului stâng sau a ochiului său drept.
Când nu se putea observa stelele, utilizau niște vase conice, înalte de aproape un cot, găurite la fund. Capacitatea lor și diametrul orificiului erau calculate în așa fel, ca apa din vas să se poată scurge exact în douăsprezece ore. Exteriorul vasului era adesea decorat cu figuri astronomice sau cu inscripții repartizate în registre orizontale: sus, divinitățile celor douăsprezece luni, dedesubt cele treizeci și șase de semne zodiacale, mai jos, dedicația monumentului și, în sfârșit, într-o mică nișă, un cinocefal, animalul sacru al zeului Thot, zeul savanților și al scribilor. Între picioarele acestui animal se afla orificiul de scurgere. În interior existau douăsprezece benzi verticale, separate prin panouri egale, pe care erau reprezentate semnele vieții, ale duratei, ale stabilității, așezate la distanțe aproape egale. În principiu, fiecare bandă trebuia să servească pentru o anumită lună. De fapt, deoarece găurile erau la fel, puteau fi întrebuințate oricând, indiferent cum.
Clepsidra putea servi și ziua și noaptea, dar într-o țară ca Egiptul, unde soarele nu se ascunde deloc, era preferabil să se întrebuințeze un gnomon. Acesta putea fi de două feluri. Pe unele se măsura lungimea umbrei, pe celelalte se nota direcția. Aceste instrumente interesau prea puțin publicul. Este cu totul excepțional când ni se spune la ce oră s-a întâmplat un eveniment mai mare sau mai mic. O tânără femeie, a cărei poveste mișcătoare o citim pe o stelă din Muzeul britanic, ne face cunoscut că copilul ei s-a născut la ora patru noaptea, dar femeia era soția unui preot. Era ora șapte ziua când Tutmes al III-lea ajunse pe malurile lacului Qina în Siria și-și așeză tabăra, dar cronicarul nu spune că această precizare a fost obținută cu ajutorul unui gnomon. Simpla observare a soarelui putea arăta că mijlocul zilei era ușor depășit. Când cronicarul povestește cum a decurs bătălia, el spune simplu că în anul XXIII, în prima lună de vară, la 21, ziua mulțumește cu expresii mai puțin precise, ca: „pământul se lumină”, „la ora mesei de seară”, „la ora crepusculului”, potrivite aici, căci un biet fugar n-avea nevoie nici de col mai mic aparat de măsurat timpul. Dar aceleași expresii sau altele asemănătoare se întâlnesc și în buletinul luptei de la Qadech, în papirusul Albott, care relatează o anchetă judiciară, sau în procesele-verbale de interogatorii. Chiar și aceste indicații sumare lipsesc cu totul de pe tablourile care reprezintă un vizir primind pe strângătorii de impozite, pe șefii de serviciu sau introducând la rege pe delegații străini. Adeseori ni se spune că faraonul își adună consiliul, dar se neglijează să se noteze ora. Diodor pretinde că regele se scula devreme și că timpul său era strict împărțit între lucru, reculegere și odihnă. Acest fapt nu e neapărat inexact, dar se vede că fericiții săi supuși nu erau deloc grăbiți. În definitiv, ei se încredeau în cerințele stomacului lor și în înălțimea soarelui, ca să știe ora în timpul zilei. Noaptea, oamenii osteniți dormeau, iar celorlalți nu le păsa de oră. Clepsidrele și gnomonii nu erau instrumente pentru civili, nici pentru militari. Acestea făceau parte din mobilierul templelor, unde preoții le consultau pentru practicile minuțioase ale cultului divin.

Noaptea

Soții aveau camere separate, cel puțin când era vorba de oameni cu stare. O poveste spune că era odată un rege care n-avea copil de parte bărbătească și era foarte trist din această pricină. Atunci se rugă zeilor din vremea sa să-i dea unul și aceștia hotărâră să-i îndeplinească rugămintea. El petrecu noaptea împreună cu soția lui și aceasta rămase grea. Desigur că autorul romanului Prințul predestinat s-ar fi exprimat altfel dacă regele ar fi avut obiceiul să petreacă noaptea alături de soția sa. Pe ostraconi, scenele de gineceu sunt destul de frecvente, însă soțul lipsește din ele. Singurele personaje sunt femeile și copiii mici. Femeia este întinsă pe un pat, îmbrăcată într-o rochie transparentă sau stă așezată, ocupându-se de toaleta ei, ajutată de o servitoare, ori își alăptează copilul. În cameră, patul este piesa principală a mobilierului. Câteodată picioarele patului au forma zeului Bes, acel zeu cu figura caraghioasă, venit din țările sudice, care-i apăra pe oameni de accidente casnice, de exemplu de căderi. Obiectele de toaletă și un scăunel, sunt așezate sub pat. Grinda acoperișului e susținută de colonete papiriforme. Ghirlande de flori naturale sau artificiale se încolăcesc în jurul colonetelor și se cațără până pe acoperiș. Camera soțului e mobilată ca și cea a soției, cu un pat, un taburet, un scăunel. Sipetele conțineau veșmintele și obiectele de toaletă.
Egiptenii, și-n primul rând faraonul, erau foarte preocupați de visele lor. Prințul Tutmes, ducându-se la vânătoare, adormi obosit la umbra sfinxului. El văzu în vis pe zeu, care-i porunci să-l elibereze din nisipul care-l înăbușea, promițându-i, drept răsplată, a domnie rodnică. Prințul nu așteptă să i se spună a doua oară și-i îndeplini porunca.
În cele mai grave împrejurări, faraonul ținea totdeauna seama de visuri. În anul V din Merenptah, tyrsienii, sardanii, lycienii, acheenii și libienii atacară împreună Delta. Regele se pregătea să pornească el însuși împotriva lor, dar Ptah îi apăru în vis și-i porunci să stea pe loc și să trimită trupe în regiunile ocupate de dușmani. Când visul nu i se părea destul de limpede, el chema pe interpreți. Iosif a făcut avere interpretând visul cu vacile grase și vacile slabe și pe cel cu spicele. Un neînsemnat rege etiopian – dar Etiopia era un alt Egipt – văzu în timpul nopții doi șerpi, unul în dreapta și altul în stânga sa. El se deșteptă, dar șerpii dispăruseră. Fusese doar un vis. Interpreții preziseră că un viitor strălucit îi era rezervat visătorului, care, deja stăpân pe Egiptul de Sus, avea să cucerească în curând Egiptul de Nord și să-și pună pe cap vulturul, simbolul Sudului și cobra, simbolul Nordului.
Particularii care nu dispuneau de un interpret autorizat, n-aveau decât să consulte o lucrare de felul celei cuprinsă în papirusul Chester Beatty III, care datează din epoca ramessidă. Această lucrare e împărțită în două părți. Cea dintâi parte cuprinde visurile senatorilor lui Horus, considerați drept elita egiptenilor. Nu se poate ascunde faptul că sub dinastia Ramses, sethienii erau foarte numeroși și foarte influență deoarece familia regală descindea direct din zeul Seth și întemeietorii dinastiei fuseseră marii săi preoți. Sethienii erau politicoși cu preoții și cu credincioșii lui Amon și Horus, dar aceștia, în realitate, detestau pe sethieni. Ei susțineau că certurile, injuriile, vărsarea de sânge erau obișnuite la ei, că nu deosebeau o femeie de un bărbat, amintindu-și fără îndoială de faptul că zeul desfrânat petrecuse o noapte cu nepotul său Horus. Un sethian, chiar dacă în realitate era un „cunoscut al regelui”, rămânea totuși un om de nimic. Mort, el nu devenea un locuitor al vestului, ci stătea în pustiu, pradă păsărilor răpitoare. Visurile servitorilor lui Seth sunt deci tratate deosebit, în partea a doua. Dacă lucrarea ar fi completă, poate că am găsi și alte informații. În vremea lui Herodot, se aflau în Egipt șapte oracole și fiecare își avea procedeele salo divinatorii. Dar din a doua parte a lucrării menționate nu posedăm până în prezent decât începutul. Deci, cu toate lacunele numeroase ale papirusului, numai din visurile adepților lui Seth putem ști ce visau egiptenii și cum interpretau visele.
Într-un mare număr de cazuri, interpretul procedează prin analogie. Dacă omul visa că cineva îi dădea pâine albă, era bine. Dacă se vedea cu o față de leopard, urma să ajungă departe. Dacă se afla împreună cu cineva mai mare ca el, de asemenea era bine. Geniul său protector avea să-l ajute să înainteze. Dimpotrivă, nu era bine să visezi că bei bere caldă pentru că voi pierde ceva; dacă te înțepai cu un spin, era semn că cineva te minte. Dacă ți se smulgeau unghiile, însemna că vei fi lipsit de puterea de a munci. Dacă-ți cădeau dinții, urma să moară cineva la care țineai. Dacă te uitai într-un puț, urma să fii aruncat în închisoare. Dacă te urcai pe un catarg, zeul te va ajuta să ajungi departe. Dacă primeai merinde din templu, zeul îți lungea viața. Dacă înotai în Nil, erai spălat de păcate. Dar nu toate cazurile sunt atât de simple. Interpretarea ar fi fost la îndemâna oricui și cheia viselor n-ar mai fi servit la nimic. Iată deci câteva cazuri în care visul arc semnificații neprevăzute. Dacă cel care visează se vede mângâindu-și soția la soare, e rău, căci zeul îi va trimite necazuri. Dacă sparge pietre, e semn că zeul îi este potrivnic, în vreme ce dacă visează că privește de pe balcon, zeul îi va auzi rugăciunea. A visa că ești căpitan pe o corabie, nu înseamnă nimic neplăcut. Totuși prințul Amenhotep susținea că un astfel de vis anunța pierderea unui proces. Ar fi greu de explicat de ce dragostea tatălui răposat protejează pe cel care a visat asiatici. Câteodată, interpretul iese din încurcătură printr-un joc de cuvinte. Visând că mănânci carne de măgar el prezice o mărire, pentru că „măgar” și „mare” sunt două omonime. Și dacă e rău să primești o harpă, este pentru că noine, „harpă”, te face să te gândești la bin, „rău”. Visurile obscene, care sunt frecvente, nu anunță în genere nimic bun. Nu poți fi niciodată prea liniștit nici când visezi lucruri divine. A arde tămâie pentru zeu e un act lăudabil, dar cel care-o face în vis, va avea împotriva lui puterea zeului.
Omul care avusese un vis alarmant nu trebuia însă să dispere. Vacile slabe și spicele arse erau un avertisment de care trebuia să ții seama mai curând decât de vestirea unei catastrofe inevitabile. Într-un asemenea caz, trebuia s-o invoci pe Isis, care venea în grabă și care știa să-l apere pe cel ce visează așa ceva împotriva urmărilor rele pe care Seth, fiul lui Nut, era gata să le provoace. Se lua pline și puțină iarbă verde. Se înmuiau în bere. Se adăuga tămâie și, cu acest amestec trebuia să-ți mânjești fața. Astfel, toate urmările viselor rele erau îndepărtate.

Capitolul III
Familia

Căsătoria

Orice cap de familie își avea casa sa, mare sau mică, mobilată cu lucruri scumpe și frumoase sau pur și simplu numai cu o rogojină. A întemeia o casă și a-ți lua soție, erau expresii sinonime. Înțeleptul Ptah-hotep sfătuiește pe discipolii săi să facă acest lucru la vremea potrivită. Fratele cel mai mic, care nu moștenea nimic de la părinți, locuia la fratele cel mai mare, ca servitor, îngrijea de animale și se culca în grajd. Ahmose, înainte de a se evidenția în asediul de la Hauarit, dusese, din cea mai fragedă vârstă, o viață aspră de marinar, dormind într-un hamac, ca un soldat bătrân. El profită de o întrerupere a ostilităților și se întoarse în orașul său Nekhabit să întemeieze un cămin și să-și ia soție. Dar nu-i era sortit să guste multă vreme pacea căminului. Războiul începu din nou; recrutorii faraonului nu uitaseră că Ahmose era viteaz și-l înștiințară că nu puteau continua războiul fără el.
Un personaj care se afla în serviciul reginei ne spune că suverana îl căsători cu una din femeile sale și, devenind văduv, cu alta. El nu se plângea de asta, căci regina nu uita să-și înzestreze protejatele. Vom admite așadar că într-un mare număr de cazuri, părinții sau superiorii hotărau căsătoriile. Totuși cântecele de dragoste pe care le-au păstrat unele papirusuri de la Londra și Torino, ne îndreptățesc să credem că tinerii se bucurau de o mare libertate.
Un băiat a remarcat o fată frumoasă: „Negru este părul său, mai negru decât noaptea; roșii îi sunt buzele, mai roșii decât jaspul roșu, mai roșii decât curmalele coapte. Sânii ei sunt ca niște rodii”. Iată-l îndrăgostit. Pentru a atrage atenția frumoasei, el inventează un vicleșug: „Vreau să mă culc în casă prefăcându-mă bolnav. Vecinii mei vor intra să mă vadă. Sora mea va fi cu ei. Ea își va bate joc de doctori, ea care cunoaște boala mea!” Vicleșugul n-a reușit. Îndrăgostitul se îmbolnăvește de-a binelea. Ca în poemul celebru al lui André Chénier. „Azi sunt șapte zile de când n-am văzut-o pe sora mea. Melancolia a pătruns în mine. M-am toropit. Trupul meu nu se mai recunoaște pe el însuși. Chiar dacă ar veni să mă vadă doctori vestiți, leacurile lor nu m-ar liniști. Nici preoții n-ar putea face nimic.
Boala mea e fără leac. Vedeți, ceea ce am făcut mă ajută să trăiesc. Numele ei mă susține. Venirea și plecarea trimișilor ei mă învie. Sora mea îmi e de folos mai mult decât toate leacurile. Ea face mai mult decât toate cărțile. Venirea ei înseamnă vindecarea mea. Dacă o văd, sunt sănătos. Când deschide ochii: trupul meu întinerește. Cinci vorbește ea, sunt puternic. Când o îmbrățișez, îmi alungă răul. Dar ea n-a venit de șapte zile.”
Nici fata nu rămâne nesimțitoare la vederea unui băiat frumos. „Fratele meu mi-a tulburat inima cu glasul lui”. Dar ea se gândește la viitor și are încredere în mama ei: „El stă în apropiere de casa mamei mele, dar eu nu pot să mă duc la el. Ce bună ar fi mama dacă s-ar ocupa de asta în locul meu”. Ea speră că îndrăgostitul va înțelege și va face el primii pași: „Dacă ar trimite mamei o misivă! Frate, eu îți sunt destinată de zeița Or ca soție. Vino la mine să-ți văd frumusețea. Tatăl și mama mea se bucură. Toți oamenii te admiră. Ei te aplaudă, o, frate!”
„Fratele”, în ce-l privește, e gata să iubească și invocă la rândul lui pe această zeiță Or, doamna frumuseții, a muzicii, a cântecelor, a dragostei: „Ador pe Nubit, laud strălucirea sa. Laud pe doamna cerului. Ador pe Hathor și laud pe doamna sa. Îi adresez zeiței o rugăminte. Ea îmi aude plângerea. Îmi hărăzește o doamnă. Cea care a venit să mă vadă. Cât e de înseninat ceea ce mi se întâmplă! Sunt foarte fericit, foarte vesel, mă înalț!”
Îndrăgostiții s-au văzut și s-au înțeles, dar cuvintele hotărâtoare n-au fost încă pronunțate. Fata se simte împărțită între teamă și speranță: „Trecui pe lângă casa lui. Am găsit ușa deschisă. Fratele meu stătea în picioare lângă mama lui și toți frații și surorile erau cu el. Dragostea lui a cuprins inima tuturor celor care treceau pe drum. El știe să iubească ca nimeni altul, pentru că este un om ales! M-a privit cum treceam. Cât e de fericită inima mea că fratele meu m-a văzut. Zeul să facă în așa fel ca mama ta să-mi cunoască inima. Ea ar veni la noi. O, Nubit, pune această dorință în inima ei. Alerg la fratele meu și-l miros (egiptenii se sărutau cu nasul, nu cu buzele, cum făceau grecii și cum vor face ei înșiși prin imitație, în epoca mai nouă) în fața tovarășilor lui”. Până atunci, arborii și păsările din grădină primesc confidențele iubitei, care se și vede stăpâna casei, plimbându-se la brațul iubitului ei.
Dacă lucrurile nu merg așa de repede cum ar vrea nerăbdarea celor interesați, dacă se ivesc piedici, acestea vin din partea tinerilor înșiși. Părinții consimt și par a aproba alegerea copiilor lor. Dacă rezistă, o fac numai de formă. Aflăm că faraonul avea intenția să căsătorească pe fiica lui, Ahuri, cu un general de infanterie și pe fiul său, Nenoferkaptah, cu fiica unui alt general de infanterie, dar îi căsătorește unul cu altul îndată ce observă că tinerii se iubesc. Prințul predestinat sosește în orașul Naharina, unde se adunaseră tineri de vârsta lui ca să încerce un asalt. Regele țării e hotărât să n-o dea pe fiica lui decât celui mai îndrăzneț cățărător, care va ajunge la fereastra frumoasei, ce locuiește într-un castel zidit pe un munte. Prințul se amestecă cu ceilalți. El se dă drept fiul unui ofițer egiptean care fusese nevoit să părăsească Locuința părintească, pentru că tatăl său se recăsătorise și mama vitregă îi făcea viața nesuferită. Câștigă încercarea. Regele, furios, jură că nu-și va da fata unui transfug din țara Egiptului. Însă prințesa nu e de aceeași părere. Acest egiptean, pe care abia l-a zărit, i-a mișcat inima. Dacă nu i-l dă de soț, va muri. În fața acestei amenințări, împotrivirea tatălui începe să slăbească. El face o primire bună tânărului egiptean, se interesează de trecutul lui și, ignorând că are înaintea lui pe fiul faraonului, dar atras ca de un farmec divin, îl îmbrățișează cu dragoste și-l încarcă cu daruri.
În cântecele de dragoste, tânărul numește pe iubita sa „sora mea” și fata, vorbind de alesul ei, îi spune „fratele meu”. Totuși, s-a putut observa că îndrăgostiții nu locuiesc sub același acoperiș și că părinții tânărului nu sunt și părinții fetei. După căsătorie, bărbatul va continua să-și numească soția sonit, nu lihnit. Această modă s-a adoptat către sfârșitul dinastiei a XVIII-a. Nu știm când a luat sfârșit, dar cu siguranță că a durat în tot timpul Noului Imperiu. La tribunal, judecătorii sunt mai puțin subtili și întrebuințează cuvintele son, hay și himit cu semnificația pe care a avut-o totdeauna: frate, soț, soție. Totuși, mai întâi grecii și după ei mulți istorici moderni au susținut că mariajul între frați și surori era frecvent în Vechiul Egipt. Mulți faraoni s-au căsătorit cu sora și chiar cu fiica lor, dar asupra acestui fapt s-ar putea repeta ceea ce judecătorii regali i-au răspuns lui Cambyse, când acesta i-a întrebat dacă legea autoriza pe oricine să se căsătorească cu sora lui. Nicio lege nu permitea aceasta, dar o lege specială permitea regelui să facă ce voia. Până în prezent, nu se poate cita un egiptean, nobil, orășean sau sătean care să se fi căsătorit cu sora sa după mamă sau tată. Căsătoria unchiului cu nepoata pare să fi fost permisă, căci pe mormântul unui Amenemhat, fiica surorii sale, Baket-Amon, este așezată lângă el, ca și cum ar fi fost soția lui.
În textele și documentele figurate este foarte rar vorba de căsătorie. Când faraonul din romanul lui Setna-Khamois s-a hotărât să-și căsătorească copiii, el spune: „Să fie adusă Aburi în casa lui Nenoferkaptah chiar în noaptea aceasta! Să se aducă tot felul de daruri frumoase odată cu ea!” Așa se făcu și tânăra femeie relatează: „M-au adus ca soție în casa lui Nenoferkaptah. Faraonul porunci să mi se aducă zestrea de aur și de argint și tot personalul din casa regală mi-o prezentă!” Transportarea fetei împreună cu zestrea sa, din casa părintească în casa logodnicului, constituia deci esențialul ceremoniei. Îmi închipui că acest cortegiu nu era mai puțin pitoresc, nici mai puțin zgomotos decât procesiunile purtătorilor de ofrande, decât cortegiile străine care solicitau audiență la rege și decât înmormântările, pe care egiptenii le considerau, la urma urmei, ca o schimbare de domiciliu. Este probabil că logodnicul se ducea în întâmpinarea cortegiului, după cum Ramses al II-lea se dusese să aștepte într-unul din castelele sale, situat între Egipt și Fenicia. Pe fiica regelui Khattusil, care traversase, în plină iarnă, o parte din Asia Mică și toată Siria pentru a deveni soție de rege. Egiptenii fiind mari birocrați, este de presupus că noii căsătoriți se prezentau în fața unui funcționar care le însemna numele și înregistra averea conjugală. Când o femeie măritată trebuia să se ducă la tribunal, ea era chemată cu numele său. Urmat de numele soțului, de exemplu: Mutemuia. Soția scribului de cărți sacre, Nesiamu.
Un ostracon din Teba precizează că soțul aduce două treimi și soția numai o treime din avere. După decesul unuia dintre soți, supraviețuitorul are uzufructul întreg, dar nu poate dispune decât de partea adusă de el însuși. Astfel, un bărbier cedează unui sclav capitalul său comercial și-i dă în căsătorie pe nepoata sa orfană. Aceasta primește o dotă luată din averea personală a bărbierului, care mai înainte a făcut un partaj, înregistrat, al bunurilor sale, cu soția și sora lui.
Ni se pare imposibil ca religia să fi fost lăsată la o parte într-un act așa de important cum e căsătoria. Când un bărbat căsătorit face un pelerinaj la Abydos, el își ia totdeauna soția cu el. Foarte adesea soții se duc împreună la templu. Astfel, Nefer-hotep, conducătorul turmelor lui Amon, este ajutat de soția sa, stăpâna casei și cântăreață în templul lui Amon, atunci când adoră pe Ra, la răsăritul soarelui, și pe Harakhte, la apus. Presupun deci, cu toată lipsa documentelor doveditoare, că soții, împreună poate cu toate rubedeniile lor, intrau în templul zeului din oraș, ofereau un sacrificiu și primeau o binecuvântare.
După ce scribii și preoții își făcuseră datoria și tinerii căsătoriți își luau domiciliul în primire, invitații plecau. Și aici ni se va permite o presupunere bazată pe faptul că egiptenilor le plăceau serbările familiale.
Înainte de a-i lăsa pe soți singuri, ei îi sărbătoreau, bând și mâncând, atât cât le permitea averea familiei sau vanitatea lor.

Femeia

Despre familia egipteană pictorii și sculptorii ne-au lăsat o imagine plăcută. Tatăl și mama se țin de mână sau de mijloc. Copiii mici, oricare ar fi vârsta lor, se strâng lângă părinți. Sub domnia lui Akhenaton, era la modă să se reprezinte chiar efuziunile perechii regale. Regina stă pe genunchii regelui. Regele și regina își acoperă cu sărutări copiii. Copiii răspund, mângâind, cu mânuța lor, bărbia tatălui sau a mamei. Această modă trecu odată cu erezia, a cărei manifestare sau efect era. De la începutul celei de a XIX-a dinastii, arta egipteană își regăsește austeritatea, dar în picturile mormintelor soțul și soția sunt totdeauna așezați unul lângă altul, uniți pentru veșnicie, cum ne place să ne închipuim că sunt uniți în timpul vieții.
Literatura nu e însă îngăduitoare cu femeia egipteană. Frivolă, cochetă și capricioasă, incapabilă să păstreze un secret, mincinoasă și răzbunătoare, necredincioasă de la natură, povestitorii și moraliștii văd în ea cuibul tuturor păcatelor, cutia tuturor răutăților. Într-o zi, în vreme ce regele Anefrui se plictisea de moarte, cei din jurul lui, vrând să-l distreze, au pus vreo douăzeci de fete tinere, acoperite numai cu un voal subțire, să-l plimbe cu barca pe lacul din parcul regal. Una din fete își pierdu o bijuterie de peruzea și încetă să mai vâslească. „Continuă, îi spune regele, am să-ți dau alta.
– Nu dau eu vrabia din mână pe cea de pe gard”, răspunse frumoasa. Și regele, cedând imediat, chemă un vrăjitor, care printr-un farmec, punând jumătate din apă peste cealaltă jumătate, găsi bijuteria pierdută. Altă poveste ne spune că, văzându-i pe Bytau singur în Valea bradului, Consiliul celor nouă zei se înduioșa de singurătatea lui și-i dărui o femeie de o frumusețe fără seamăn, căci era protejată de toți zeii. Dar femeia se arată nesupusă, apoi îl ucide. Bytau reînvie și se preface în taur. Fosta lui nevastă, devenită favorita faraonului, lingușindu-l pe domnul și stăpânul ei, obține jertfirea taurului. El se schimbă în persea. Ea vrea ca perseaua să fie tăiată. Pe vremea când era servitor la ferma fratelui său mai mare, Bytau făcuse cunoștință pentru prima oară cu perfidia femeilor. Era pe vremea semănatului. Pământul ieșise de sub apă și era numai bun de arat. Cei doi frați plecaseră la câmp, apoi, nemaiavând semințe, Bytau se întorsese singur acasă ca să mai aducă boabe. Când să iasă din hambar, purtând cu ușurință un uriaș sac, iată că-l zărește cumnată-sa: ea îi admiră forța și pe loc îl dorește: „Vino, să petrecem o oră culcați împreună. Am să-ți fac niște veșminte frumoase”. Bytau se înfurie ca o panteră din sud: „Tu ești pentru mine ca o mamă și soțul tău e pentru mine ca un tată. Ah! vorba asta urâtă pe care-ai spus-o, să n-o mai rostești niciodată, căci niciodată ea nu va ieși din gura mea!” Și plecă, lăsând-o pe vinovată umilită și plină de ură. Bărbatul ei era repede la mânie și nu prea stătea pe gânduri când era vorba să ia o hotărâre. Așa că pentru răutăcioasa ființă, va fi o nimica toată să-l facă pe Anupu să creadă că fratele lui a încercat s-o seducă și s-o facă pe virtuoasa indignată. Faptul că soțul ei își alungă fratele, nu-i ajunge. Ea nu se va potoli decât dacă pretinsul ei seducător va fi pedepsit cu moartea.
În vremurile foarte vechi, se spune că nevasta unui maestru de ceremonii își înșela bărbatul cu un tânăr pe care-l copleșea cu daruri. Soția unui preot al lui Ra își înșela de asemenea soțul făcându-i trei copii nelegitimi. Scuza ei era că tatăl acestor copii era zeul Ra în persoană, care în felul acesta voise să dea Egiptului trei regi credincioși și buni. Femeia pe care zeul o alesese, pe nume Ruddidit, se mânie într-o zi pe servitoarea ei și o alungă. Servitoarea, care dibuise toată afacerea, voi să-i spună totul stăpânului ei, dar, rău inspirată, destăinui mai întâi toată povestea fratelui ei, care o pedepsi aspru pentru că se amestecase în treburi care n-o priveau.
Iată acum o femeie „bună”, Tabubuit, care e o hierodulă, nu o femeie de stradă. Ea cere mai întâi amantului ei să-și dezmoștenească copiii, apoi să-i ucidă. Alta de aceeași condiție, zărind un tânăr frumos, i se oferă. După ce-și satisface capriciul, ei nu-i mai pasă de amantul de o zi, pe care-l lasă să cerșească la poarta ei și așteaptă să treacă multă vreme înainte de a mărturisi băiețelului ei că acest cerșetor e tatăl lui.
Așa că, în poveștile egiptene, femeia nu e prezentată pozitiv. Numai bărbatul e credincios, afectuos, devotat, cu judecată. Dar aceleași povești înfățișează pe faraon ca pe o ființă mărginită și închipuită, silit să recurgă pentru orice fleac la scribii și magicienii lui. Asta era însă literatură. În realitate. Mulți regi egipteni au fost viteji în război, pricepuți în afacerile de stat, și multe egiptence au fost soții ireproșabile și mame duioase. Așa a fost tânără femeie a cărei poveste se cunoaște de pe o stelă din Muzeul Britanic:
„O, savanți, preoți, prinți, nobili și oameni de rând, muritori, voi toți care intrați în această criptă, ascultați ce vă spun. În anul IX, în a patra lună din inundație, ziua a noua, sub Ptolemeu al XIII-lea, a fost ziua mea de naștere. În anul XXIII, în a treia lună de vară, prima zi, tatăl meu m-a dat de soție marelui preot Pcherenptah, fiul lui Petubasti. A fost foarte dureros pentru inima acestui preot că am născut la rând trei fete și niciun băiat. M-am rugat deci împreună cu acest mare preot atotputerniciei acestui zeu foarte binevoitor, dătător de fii celor care n-au, Imhotep, fiul lui Ptah. El auzi rugăciunile noastre, căci ascultă pe cei care-l roagă… Drept răsplată (pentru faptele pioase ale marelui preot), am conceput un fiu pe care l-am născut în anul VI, a treia lună din vară, în ziua a cincea, în cea dintâi oră a zilei, sub domnia reginei Cleopatra, în ziua sărbătorii ofrandelor care se pun pe altarul acestui zeu preamărit, Imhotep supranumit Petubasti. Și toată lumea s-a bucurat. În anul VI, în a doua lună de iarnă, în ziua a șasea a fost ziua în care am trecut dincolo (am murit). Soțul meu, marele preot Pcherenptah m-a așezat în necropolă. El a îndeplinit toate riturile care se acordă ființelor perfecte. Mă înmormântă cu toată cinstea și mă culcă în mormântul meu lângă Rakoti”. Supusă voinței tatălui său și supusă până în mormânt dorințelor soțului ei, nefericita Ta-Imhotep pieri în floarea vieții, regretată de soțul ei, care nu precupeți nimic pentru a-i face o înmormântare frumoasă.
În legătură cu această emoționantă povestire, este instructiv să citim jelania unui văduv adresată soției sale răposate, de pe un papirus din Muzeul din Leyda:
„Te-am luat de soție când eram tânăr. Am fost cu tine. Apoi am cucerit toate gradele, dar nu te-am părăsit. N-am făcut să sufere inima ta. Iată ce-am făcut când eram tânăr și când îndeplineam toate funcțiunile înalte pe lângă faraon, Viață, Sănătate, Forță; nu te-am părăsit, zicând dimpotrivă: «Toate acestea să fie împreună cu tine!» Oricine venea să-mi vorbească despre tine, eu nu-i primeam sfaturile, zicând dimpotrivă: «Fac după inima ta!…» Or, vezi, când am fost însărcinat cu instruirea ofițerilor din armata faraonului, ca și a echipajelor lui, i-am trimis să cadă la pământ în fața ta, și să-ți aducă tot felul de daruri. Nu ți-am ascuns nimic din ce-am câștigat, până în ziua aceasta a vieții mele… N-am fost prins niciodată disprețuindu-te, cum face țăranul care intră în casa altuia… Parfumurile, hainele, bunurile mele nu le-am dus în altă casă, zicând dimpotrivă: «Soția mea e acolo!» pentru că nu voiam să te îndurerez… Când ai căzut bolnavă de boala pe care ai avut-o, am adus un doctor care a făcut tot ce a trebuit și tot ce i-ai spus tu să facă. Când l-am urmat pe faraon care se ducea spre Sud, iată cum m-am purtat cu tine. Am petrecut o perioadă de opt luni fără să mănânc sau să beau, ca un bărbat de seama mea. Când am ajuns la Memfis, am cerut învoire faraonului, m-am dus drept acolo unde locuiai (la mormântul tău) și-am plâns mult împreună cu oamenii mei în fața ta. Or, iată, au trecut până acum trei ani. N-am să intru în altă casă, ceea ce un bărbat ca mine nu e silit să facă… Or, iată, nu m-am dus la niciuna din surorile care sunt în casă”.
Acest soț model, acest văduv neconsolat ne face să înțelegem limpede că în locul lui mulți s-ar fi purtat cu totul altfel, adică, devenind înalți funcționari, ar fi repudiat femeia de condiție modestă cu care se însuraseră când nu erau decât niște conțopiști, că ar fi înșelat-o și, în sfârșit, că, deveniți văduvi, nu s-ar fi uscat plângând timp de trei ani. Când ai fost atât de bun și de răbdător, îți este permis să te înduioșezi puțin și de starea ta.
Poveștile ne arată că femeia necredincioasă era pedepsită cu moartea. Anupu, cel mai mare dintre frați, când înțelese, cam târziu, ce se petrecuse, plânse pe fratele lui mai mic; apoi se întoarse acasă, își ucise nevasta și-o aruncă la câini. Bytau, la sfârșitul romanului, intentează un proces împotriva soției lui în fața înalților magistrați ai majestății sale. Nu posedăm textul judecății, dar Hathor prezisese că ea avea să moară de cuțit. Nevasta lui Uba-iner, care-l înșela și-l fura, fu arsă și cenușa ei aruncată în Nil. Complicele ei fu pedepsit la fel. Așa era legea: „Păzește-te, sfătuiește scribul Any, de femeia care pleacă pe ascuns, nu face ca ea, nici ca cele asemenea ei. Femeia care are bărbatul plecat departe îți trimite bilete și te cheamă la ea în fiecare zi, când n-are martori. Dacă te prinde în plasa ei, e o crimă care aduce după sine pedeapsa cu moartea îndată ce se află, chiar dacă n-ar fi consumată până la capăt”. După câte știm, adulterul soțului nu era sancționat în niciun fel. Bărbatul avea chiar dreptul să introducă concubine în casa lui. În timpul ceremoniei funerare toate rubedeniile se adunau în necropolă. Aflăm că familia cuprinde pe tată, mama, prietenii, asociații, copiii, femeile, o creatură desemnată cu un termen neexplicat de int-hnt, iubitele și servitorii. Se cunosc cazuri de poligamie, deși e drept că sunt puțin numeroase. Unul din bandiții care au participat la jefuirea unor morminte a avut patru neveste, dintre care două trăiau când s-a ocupat tribunalul de el și acestea se înțelegeau foarte bine. Într-o țară în care bătaia era ceva obișnuit, soțul avea dreptul să-și bată nevasta, fratele și sora, dar cu condiția să nu exagereze. Înjurătura era însă pedepsită. Un individ trebuia să-și ia angajamentul în fața judecătorilor, că nu-și va mai înjura nevasta, sub pedeapsa de a primi o sută de lovituri și de a fi lipsit de toate bunurile achiziționate împreună cu ea. Tatăl soției era cel care ceruse pentru ea protecția autorităților. Bine făcuse, dar nu trebuie să uităm că Maruf era egiptean și că poate multe creaturi viclene și-au bătut joc de bărbații lor, cu sprijinul autorităților.

Copiii

Scribul Any sfătuiește pe cititorii săi să se căsătorească devreme și să aibă mulți copii. Sfatul era de prisos, căci egiptenii iubeau copiii. „Vei ajunge în țara ta în două luni, anunță șarpele cel bun pe naufragiat, îți vei umple casa de copii și vei duce o viață mai bună în căminul familiei tale. Vizitând mormintele memfite, amaniene sau tebane, examinând stelele de la Abydos sau grupurile sculptate, vezi peste tot copii. Un mare proprietar, ca Ti, vizitându-și domeniul, ajunse pe locul de unde-i putea zări pe secerători și munca de pe arii. Repede se întinse o rogojină pe pământ. Se aduseră scaune. Familia se strânse în jurul șefului. Imaginile ni-i înfățișează pe copii ținând în mână bastonul tatălui lor. Dacă plăcerea lui Ti este să se urce în barcă să-i observe pe pescari, sau dacă vrea să-și încerce îndemânarea vânând păsările cuibărite în inflorescențele înalte sau dacă vrea s-o adore pe frumoasa zeiță Hathor, soția lui Imau și a Sicomorului, bucuria lui n-ar fi completă dacă soția și copiii nu l-ar însoți. Băiețașii învață să arunce săgeata și harponul și reușesc foarte bine. Amenhotep al II-lea se ocupa cu exercițiile fizice încă de pe vremea când nu era decât un băiețel drăguț, și tatăl lui era foarte mândru de el. Copiii păstorului își întovărășesc tatăl pe câmp. Dacă bătrânului îi e sete, un copil se înalță pe vârful picioarelor ca să ajungă cu ulciorul la buzele lui. Fiul muncitorului se învârte prin atelier, străduindu-se să fie folositor. Akhenaton și regina Nefertiti sunt întovărășiți de copiii lor, când se plimbă. Când se află în palat, prințesele stau lângă ei, nu numai în clipele de odihnă, ci chiar și când se ocupă cu afacerile de stat. Ei se cațără pe genunchii regelui și ai reginei și îi mângâie pe bărbie. Cei mari iau parte la împărțirea decorațiilor. Cuprinși de o pornire de dragoste, fericiții părinți își strâng copiii în brațe și-i acoperă cu sărutări. Însuși Ramses al II-lea era foarte mândru de cei o sută șaizeci și ceva de copii ai săi.
Strabon notează cu mirare că un obicei special la egipteni, la care ei țineau mult, era acela de a crește toți copiii care li se nășteau. Această fecunditate a familiilor, în contradicție cu obiceiurile grecești, ține de rodnicia țării și de blândețea climei. După cum spune Diodor, copiii nu-i costă nimic pe părinții lor. Cât sunt mici, umblă goi, băieții împodobiți cu un colier, fetițele cu un pieptene și un cordon. Toți se hrănesc fără multă cheltuială, cu tulpini de papirus și cu rădăcini crude sau fierte.
Deși toți copiii erau bine primiți, băieții erau cei mai doriți. Știm ce părere avea despre acest lucru marele preot Ptah Pcherenaptah. „A fost odată, așa începe Povestea prințului predestinat, un rege care n-avea niciun copil de parte bărbătească. Inima lui era foarte întristată. El ceru zeilor din țara lui un fiu, și zeii hotărâră să-i dăruiască unul.” Rostul fiului e să facă să dăinuie numele tatălui său. Datoria lui, pe care-o amintesc sute de inscripții, este de a-l înmormânta și de a veghea la întreținerea mormântului său.
Cum egiptenii erau foarte dornici să cunoască viitorul, ei sperau să afle soarta noilor născuți de la o pleiadă de șapte divinități, pe care le numeau Hathor. Ele ședeau, nevăzute, la capul copilului și prevesteau, fără putință de apel, felul cum avea să moară. „Va muri de cuțit”, spun ele despre fata pe care zeii vor s-o dea ca tovarășă lui Bytau. Sentința lor pentru fiul pe care regele îl dorise atâta vreme este că „va fi ucis de crocodil, sau de șarpe, sau de câine”. Cum ele au uitat să spună la ce vârstă se va produce accidentul fatal, viața bietului prințișor este călăuzită în așa fel, încât să-l apere de asemenea primejdii până când, ajuns mare, tânărul se va putea apăra singur. Nu știm dacă zeițele Hathor se ocupau de toată lumea, dar orice tată de familie putea să stabilească horoscopul copilului său. „Între alte descoperiri, spune Herodot, egiptenii au aflat cărei divinități aparține fiecare lună și fiecare zi și, după ziua nașterii, știau ce soartă îi e pregătită copilului, cum va muri și ce va ajunge.” În adevăr, după calendarul zilelor faste și nefaste, cine se naște în ziua a patra a primei luni din perit, va muri ca cel mai bătrân dintre ai săi și va ajunge la o vârstă mai înaintată decât tatăl său. Aceasta era o zi bună. La fel de bine era să se nască cineva în ziua de nouă în a doua lună din akhit, căci murea de bătrânețe și încă și mai bine era să vină pe lume în ziua de 29, căci murea respectat. Dimpotrivă, zilele de 4, 5 și 6 din aceeași lună nu prevesteau nimic bun. Cei care se nășteau în aceste zile mureau de febră sau de dragoste sau de beție. Cine se născuse în 23, trebuia să se teamă de crocodil și nici în 27 nu era mai bine, căci trebuia să se teamă de șarpe. împrejurările cele mai neînsemnate în aparență erau pline de urmări. Papirusul medical Ebers înregistrează câteva cazuri. Dacă copilul mic zice „hii”, va trăi. Dacă zice „mbi” va muri. Dacă țipă ca un bolnav, va muri. Dacă își întoarce fața spre pământ, va muri. Oamenii care cunoșteau bine religia, știau că Osiris, dus aproape de Byblos, fusese înghițit de un brad miraculos. Țipătul unui copil amintind de scârțâitul brazilor, cunoscuți de cei care călătoreau în Siria, nu putea fi un semn bun.
Liniștiți sau nu, părinții se grăbeau să dea copilului un nume. Nu puteau să se lipsească de acest lucru, deoarece egiptenii nu aveau nume de familie. Fiica faraonului, când adoptă copilul găsit în coș, îi dă un nume care avea să devină ilustru. Mulți și-au închipuit, chiar și în antichitate și în timpurile moderne, că acest nume trebuia să amintească împrejurările în care copilul fusese găsit și s-au încăpățânat să-i afle o etimologie. Moise nu înseamnă „scăpat din ape”. Nu e decât transcrierea cuvântului egiptean mose, finalul de la Tutmose, sau Tutmes, Ahmose și alte nume de același fel. Prințesa care a salvat un copil, presupus orfan, s-a substituit pur și simplu părinților, ca să-i dea un nume.
Numele egiptenilor sunt câteodată foarte scurte, Ti, Abi, Tui, To. Altădată formează o frază întreagă: „Djeh-Ptah-inf-ankh: Ptah zice că va trăi”. S-a întâmplat ca substantive comune, adjective sau participii să fie transformate în nume proprii: Djâu, băț; Chedu, burduf; Nekhti, puternic; Chery, mic; Ta-mit, pisică. Cei mai mulți din părinți preferau să-și pună copilul sub protecția unei divinități. Finii zeului Hor se numesc Hori, cei ai zeului Seth, Setui, cei ai lui Amon, Ameni. Istoricul Manethos spunea că este finul zeului teban Montu. Numele poate spune că zeul e favorabil celui ce-l poartă, ceea ce a dat numeroși Amon-hotep, Khnum-hotep, Ptah-hotep (care stă alături de copil) Amon-emhat (care-l apără sau care-i este tată). Cei din familia Sanusert, nume pe care grecii l-au transcris Sesostris, sunt fiii zeiței Usert, cei din neamul Siamon, ai zeului Amon. Mutnedjem înseamnă că zeița Mut e suavă. Se poate astfel vedea de ce încredere se bucurau unele divinități de-a lungul istoriei. Patroana orașului Byblos devine nașa multor egipteni în Imperiul de Mijloc. De la urcarea lui Ramses I pe tron și până la Războiul desfrânaților, se cunosc nume ca Seth-nekhti, Seth-em-uia (Seth în barca lui Ra), pentru că familia domnitoare era mândră de a descinde direct din ucigașul lui Osiris. După război, Seth va fi considerat peste tot ca un zeu demn de ură și niciun copil nu-i va mai purta numele. Regele este de asemenea considerat ca zeu și protecția lui nu-i mai puțin eficace. Sub dinastia a XVIII-a se cunosc nume ca Djeserkarêsenb, Menkheperrêsenb, Nimârênekht.
Apoi cel de Ramses-nekht se înmulți în timpul a două dinastii.
Precum se vede, lista era vastă. Alegerea numelui putea fi determinată de o împrejurare exterioară, de exemplu de un vis. Setna Khamois n-avea copii de sex bărbătesc. Soția lui petrecu noaptea în templul lui Ptah. Zeul îi apăru în vis și-i dădu o poruncă pe care ea se grăbi s-o îndeplinească. Rămase însărcinată. La rândul lui, soțul visează că fiul lui va trebui să se numească Senosiris.
După ce părinții au ales un nume pentru copilul lor, ei nu mai au altceva de făcut decât să-l înregistreze la autoritatea competentă. „Am născut acest copilaș care se află în fața ta, spune prințesa Ahuri, soția lui Nenoferkaptah. I-am dat numele de Merab și l-am înscris în registrele Casei vieții.” Casa vieții, despre care vom avea ocazia să vorbim de mai multe ori, era un fel de Academie a Egiptului, în care astronomii, gânditorii, istoricii păstrau toate cunoștințele dobândite și se sileau să le sporească. Poate că această Casă a vieții aduna, pe lângă savanți, și simpli scribi, care înregistrau nașterile, căsătoriile, decesele. Cum această presupunere nu este sigură, poate că e mai înțelept să admitem, împreună cu Maspero, că părinții îi aduceau pe copii la Casa vieții ca să li se facă horoscopul și ca să ia măsuri pentru amânarea relelor prevestiri ale soartei. Căci Merab, fiul lui Nenoferkaptah și al Ahuri-ei nu e un copil de rând. Oricum ar fi, autoritățile civile țineau, desigur, un registru de nașteri, de căsătorii și de decese.
În documentele judiciare, acuzații și martorii sunt strigați cu numele lor. Urmat de numele tatălui și al mamei și de numele meseriei pe care o aveau. Oricât de numeroase erau numele ce se puteau da unui copil, totuși omonimele abundă. Amenhotep, marele favorit al regelui Amenhotep al III-lea, era poreclit Huy. Erau atâția Amenhotepi, încât chiar Amenhotepii porecliți Huy sunt destul de numeroși. Favoritul lui Amenhotep al III-lea a luat bunul obicei de a adăuga numelui și poreclei sale numele tatălui său, Hapi. Aceste adăugiri nu erau făcute la întâmplare, ci aveau un caracter oficial. Ele sunt o nouă dovadă de grija pe care-o aveau autoritățile pentru evidența stării civile.
Copilul mic ședea cu mama lui, care-l purta de obicei la piept, într-o traistă agățată de gât, ce-i lăsa mâinile libere. Scribul Any laudă devotamentul mamelor egiptene: „Înapoiază mamei tale tot ce ea a făcut pentru tine. Dă-i pâine din belșug și poart-o așa cum te-a purtat ea. A purtat greu sarcina ta. Când te-ai născut, după atâtea luni, ea te-a mai purtat în spate și trei ani în șir sânul ei a fost în gura ta. Ei nu-i era scârbă de murdăriile tale”. Reginele, și probabil și alte femei, nu-și dădeau atâta osteneală. Mama lui Qenamon avea titlul de mare doică, cea care l-a crescut pe zeu. Acest zeu, care nu e altul decât faraonul Amenhotep al II-lea, a rămas recunoscător față de doica sa. El o vizita și i se așeza pe genunchi ea pe vremea copilăriei. Prințișorii erau adesea încredințați unor mari personaje, care îmbătrâniseră în serviciul regelui. Pahéri, prinț de Tjeni și guvernator în Nekhabit, e reprezentat în mormântul lui ținând pe genunchi un copilaș gol, al cărui obraz drept e acoperit de o buclă de păr. Este fiul regal Uadj-mose. Importantul guvernator adaugă la titlurile sale pe acela de îngrijitor al fiului regal. Un veteran din războaiele de eliberare, Ahmose de Nekhabit povestește: „Am ajuns la o strălucită bătrânețe, fiind printre cei care trăiesc pe lângă rege… Divina soție, marea soție Mâkarê, mi-a reînnoit favorurile. Eu am crescut-o pe fiica ei cea mai mare, fiica regală Neferurê, de când era un copil de țâță”. Bătrânul militar nu poate consacra mult timp copilului, căci îi mai cunoaștem și alt tată-doică, pe arhitectul-șef Senmut, căruia i se datorează unul din cele mai frumoase temple din Egipt, Deir el Bahari și care a ridicat obeliscurile de la Karnak. Marele artist și copilul se înțelegeau de minune. Mulți sculptori au exprimat cu forță și naivitate această tandrețe reciprocă. O statuie a lui Senmut are aspectul unui cub acoperit în întregime cu hieroglife, din care apare numai capul tatălui-doică și, în față, căpșorul prințesei.
Când sosea ziua în care copilul nu mai putea purta numai un simplu colier drept veșmânt i se dădea băiatului o bucată de pânză cu care își acoperea coapsele și o centura, iar fetiței o rochie. Înmânarea acestor obiecte era un eveniment în viața copilului. Bătrâni curteni ca Uni sau Ptah-Chepses n-au uitat că și-au prins centura sub cutare rege. E adevărat că ziua aceasta a coincis poate cu intrarea lor la școală. La felahi și la meșteșugari, copilul rămânea acasă, învăța să păzească turmele sau să mânuiască uneltele, ca să exercite la rândul lui meseria tatălui său.

Servitorii și sclavii

Nu e totdeauna ușor să deosebești, în jurul unui mare personaj, pe cei care-l ajută în funcțiunile lui, de cei care sunt în serviciul său și al familiei sale. Egiptenii nu-i confundau. Hapi-Djefai, nomarhul din Siut, se servește când de bunurile casei tatălui său, adică de averea sa personală, când de bunurile casei prințului, adică de bunurile Statului, pe care le administra el. Cu bunurile tatălui său, el retribuie pe cei care sunt însărcinați cu cultul său funerar. Putem admite deci că servitorii erau retribuiți și întreținuți de cel care-i întrebuința, cu propriile sale mijloace.
Mai mulți termeni egipteni corespund aproape cuvântului „servitor”: ascultătorii, adică cei care ascultau porunca, paharnicii, ubau, al căror nume e reprezentat printr-un vas, chemsu. Acest ultim cuvânt se scrie cu ajutorul unui semn complex, format dintr-un baston lung, curbat, dintr-o rogojină rulată și legată cu o curea și dintr-o măturică. Chemsu își întovărășea stăpânul când acesta pleca, iar când se oprea undeva, desfășura rogojina, o întindea pe jos, îi punea în mână bastonul și dădea din când în când cu măturică. După aceea stăpânul putea să-și primească intendenții și să asculte un raport. Un alt chemsu purta sandalele stăpânului în timpul mersului. Când se oprea, el îi ștergea picioarele și i le încălța. Paharnicii, ubau, erau însărcinați cu servitul la masă. Capabili să primească confidențe, să strecoare un cuvânt la momentul potrivit, ei se bucurau de mare trecere. Paharnicii faraonului făceau parte din toate marile comisii de anchetă.
Cei pe care i-am numit erau, dacă nu ne înșelăm, servitori liberi. Ei puteau să părăsească serviciu stăpânului lor, să exercite un meșteșug, să-și cumpere o proprietate și să guste, dacă aveau posibilitate, fericirea de a fi serviți la rândul lor. În povestea amintită, după ce fratele mai mare i-a făcut o atât de mare nedreptate, Bytau declară că nu mai vrea să-l servească. Anupu n-are decât să-și îngrijească singur animalele. Aici, stăpânul și servitorul sunt frați, dar suntem în drept să credem că chiar dacă n-ar exista între ei o legătură de familie, Bytau tot și-ar părăsi locul. Femeia care a născut trei regi, Buddidit, a pus s-o biciuiască pe servitoarea cu care s-a certat. Servitoarea pleacă fără nicio explicație. E adevărat că ea e pedepsită mai întâi de fratele ei, apoi de crocodil, instrument al răzbunării divine, dar ea e pedepsită pentru că vrea să dezvăluie regelui secretul lui Buddidit și nu pentru că și-a părăsit locul. Bineînțeles că stăpânul putea să-și alunge servitorul când voia.
Dimpotrivă, oamenii care se numesc hemu sau beku pot fi considerați, cel puțin în Noul Imperiu, ca adevărați sclavi. Nu numai că sunt tratați cu asprime, dar dacă fug, sunt căutați. Un scrib scrie superiorului său că „doi oameni au fugit din fața șefului grajdului, Neferhotep, care poruncise să fie bătuți. De când au dezertat, nu mai are cine să are. Am trimis aceasta ca să-l informez pe stăpân. Doi muncitori au fugit într-o zi de la reședința lui Ramses, fie pentru că au fost bătuți, fie pentru că voiau să fie liberi. Șeful arcașilor, Ka-kem-ur, din Tjeku, e trimis să-i caute. Plecând de la Pi-Ramses, el ajunge a doua zi în împrejurimile de la Tjeku. Fugarii fuseseră văzuți îndreptându-se spre sud. Ofițerul se prezintă în cetate, dar află că cei căutați au trecut zidul la nord de Setui-Merenptah. Renunță să-i urmărească mai departe și nu poate face altceva decât să claseze afacerea. Nu toți sclavii aveau însă asemenea noroc. În mormântul lui Neferhotep, un scrib face apelul sclavilor în fața stăpânului. Un sclav, cu mâinile legate, e tras de un căpăstru. Alți doi sunt pedepsiți și logofătul se pregătește să-i lege fedeleș”. Scena s-ar putea intitula: „Întoarcerea fugarilor”.
De cele mai multe ori, dacă nu totdeauna, acești sclavi sunt de origine străină. Capturați în cursul unei campanii victorioase în Nubia, în Liban, în deșertul oriental sau în Siria, ei au fost atribuiți de către faraon sau de reprezentantul său celui care-i prinsese, dacă e vorba de un act individual, sau repartizați între războinici, dacă a fost prinsă dintr-o dată o mulțime de dușmani. Viteazul Ahmose a strâns astfel, în timpul lungii sale cariere, nouăsprezece sclavi, zece femei și nouă bărbați, dintre care mulți poartă nume străine: Pa-Medjaiu, Pa-Amon, Istarumini, Hedit-Kuch. Ceilalți sclavi, care poartă nume egiptene, au fost dați poate lui Ahmose în cursul campaniei din Deltă, dacă nu cumva stăpânul lor le-a schimbat numele cananean sau nubian cu un nume egiptean, cum s-a întâmplat cu Iosif.
Stăpânul putea să-și vândă sau să-și închirieze sclavul. Un om, care avea nevoie să i se lucreze niște haine, închiriază pentru două sau trei zile, serviciile unei sclave siriene. Nu se spune ce lucru se aștepta de la această sclavă, dar prețul care se cerea era foarte ridicat. Un cetățean din Teba este bănuit că a participat la jefuirea unor morminte, pentru că se constatase că felul lui de a trăi se îmbunătățise brusc. Judecătorul întreabă pe soția lui: „Prin ce mijloace a dobândit sclavii care erau cu el?” Ea răspunde: „N-am văzut banii cu care i-a plătit. Era în călătorie când îi avea”. Un papirus din Cairo, editat de curând, dă câteva indicații despre felul cum se cumpără un sclav. Un negustor numit Raia propune clientului său cumpărarea unei tinere sclave siriene. Ei cad de acord. Prețul nu e plătit cu argint, nici cu aur ci cu diferite articole care sunt socotite în greutatea argintului. Jurământele sunt auzite de martori și înregistrate la tribunal. Sclava devine proprietatea celui care a plătit-o și care-i dă imediat un nume egiptean.
La un moment dat, guvernul ia măsuri drastice împotriva furturilor din morminte, în care sunt implicați un mare număr de sclavi. Tribunalul nu-i menajează, ci-i pedepsește cu o bastonadă dublă și triplă, dar nici acuzații liberi nu sunt mai bine tratați.
Stăpânul își bătea sclavul; bătuți erau însă și păstorii, funcționarii sau contribuabilii recalcitranți. Rari erau aceia care puteau spune, ca un oarecare Ned-jem-ab, (a trăit sub Vechiul Imperiu), că nu fuseseră niciodată bătuți de când se născuseră. De altfel, cine știe dacă acest fericit muritor n-a primit în secret, și fără martori, destule lovituri de băț, cu care nu se lăuda. În definitiv, dacă ținem socoteală de greutățile pe care le întâmpinau oamenii de jos pentru a ieși din situația lor, vom vedea că nu e mare deosebire între persoanele libere din categoria de jos și cei pe care-i numim sclavi. Am citat mai înainte un document care stabilește că un fost sclav al unui bărbier obține de la stăpânul său un act de eliberare, îi urmează în meserie și se însoară cu nepoata lui. Sclavii care știau să se descurce ajungeau deci să se elibereze și să se amestece în masa populației.

Animalele de casă

Câinele, care este tovarășul și ajutorul omului la vânătoare, are voie să intre în casă. El se instalează cuminte, sub scaunul stăpânului său, ca să doarmă cu ochii deschiși, după obiceiul câinilor. De asemenea, câinele ciobanului nu-și părăsește stăpânul, care-i poruncește, cu vorba și cu gestul, să adune turma și să-i călăuzească mersul.
Câini ciobănești sau câini de pază, ei sunt de cele mai multe ori ogari cu picioarele lungi, cu coada lungă, cu botul ascuțit, cu urechile mari și blegi, alteori ascuțite și drepte. În timpul Noului Imperiu, nu se mai văd vechii copoi africani cu coada în sus, nici câinii de pază, de talie mijlocie, care aveau urechile drepte și mai puțin basseții, care au fost la modă în Imperiul de Mijloc. Totuși, în afară de ogari, se cunoștea o rasă mică, numită ketket. Prințului predestinat, care ceruse un câine adevărat, i se prezintă un ketket și el refuză cu indignare micul animal.
Ogarii sunt câteodată legați, dar de cele mai multe ori sunt lăsați liberi. Un alt obișnuit al casei, maimuța, își ia dreptul de a-i supraveghea pe câini. Așa face, la Montu-hir-khopechef, o maimuță care a apucat cureaua câinelui și o ține chiar foarte din scurt. Acest gest nu-i pe placul câinelui, care se întoarce să protesteze, poate chiar altfel decât prin lătrat.
Câinii aveau și nume. Sub prima dinastie, un câine e numit Neb, adică „domn”. El a fost îngropat alături de stăpânul său și s-a găsit stela unde fusese gravat numele și imaginea lui. Regele Antef dăduse celor patru câini ai săi nume berbere. Era așa de mândru de ei, încât a poruncit să fie reprezentați toți patru pe o stelă, care se poate vedea la Muzeul din Cairo. El pusese să se ridice în fața mormântului său o statuie, azi pierdută, care e descrisă într-un raport al unor magistrați asupra furturilor din mormintele regale. Câinele Bahika, cuvânt care în limba berberă înseamnă antilopă, ședea între picioarele regelui. La Abydos se afla un mormânt de câini în mijlocul mormintelor de femei, de arcași și de pitici. Altul se afla la Siut, de unde provine câinele de calcar de la Luvru, care n-are înfățișarea unui păzitor comod, cu tot clopoțelul atârnat de zgardă.
Egiptenii n-au refuzat câinilor onorurile funebre sau divine, dar se cuvine să remarcăm că artiștii nu l-au reprezentat niciodată pe om mângâind animalul sau jucându-se cu el. Distanțele erau păstrate.
Maimuța era mult mai aproape de inima omului. Încă din Vechiul Imperiu, ea era ținută în casă. Distra pe toată lumea prin strâmbăturile și săriturile ei și de asemenea prin farsele la care se asociau piticii și cocoșații, care făceau atunci parte din personalul caselor mari.
Piticii apreciați erau cei aduși de foarte departe. Harhuf a obținut recunoștința suveranului său și celebritatea printre egiptologi aducând dintr-una din misiunile sale în Sud, un pitic care dansa. Un astfel de eveniment nu se întâmplase de pe vremea domniei lui Asesi, cu un secol în urmă.  și ei pitici și cocoșați, dar aceștia nu se mai găsesc în Noul Imperiu, nici în anturajul regilor, nici pe lângă particulari. În schimb, preferința pentru maimuțe nu scade. V. Loret a găsit în mormântul lui Tutmes al III-lea un cinocefal mumificat ce se afla acolo nu atât cu titlul de reprezentant al zeului scrierii și al științei, cât pentru că înveselise pe rege cât trăise și se credea că va face la fel și în împărăția lui Osiris, ca și mumia câinelui așezată la intrarea mormântului lui Psusennes. Maimuțelor le plăcea scaunul stăpânului. În lipsa piticilor și a cocoșaților, copiii casei și negrișorii sunt tovarășii lor obișnuiți și câteodată și victimele lor. Când fructele s-au copt, maimuțele se cațără în pomi. Fără îndoială că ele mănâncă mai multe curmale și smochine decât culeg, dar grădinarul nu se supără. Egiptul e atât de roditor, și apoi, toată lumea trebuie să trăiască. Amon a creat toate ființele și Hapi aduce apa spre folosul a tot ce are viață. Maimuța se înțelegea destul de bine cu câinele și cu pisica, mai puțin cu gâsca de Nil, care era cam certăreață și pe care-o pedepsea uneori.
Până în Imperiul de Mijloc, pisica nu pare a fi reușit să se introducă în casă. Ea își are vizuina în mlaștini și pustiește cuiburile, ca și geneta și alte mici carnivore care trăiesc pe seama lumii înaripate. Concurența vânătorilor nu o deranjează deloc. În vreme ce aceștia alunecă fără zgomot printre tufele de papirus, înainte de a-și fi aruncat bumerangul, pisica a și sărit pe pradă. Avea dinainte în dinți o rață sălbatică și a mai prins și o pereche de granguri. Fără să-și piardă independența și fără să-și uite instinctele de vânător, ea a devenit oaspetele casei. Și ea stă sub scaunul stăpânului, dar, mai îndrăzneață decât câinele, sare pe genunchii lui și-și vâră ghearele în frumoasele-i veșminte de in. Acceptă să i se pună o zgardă de gât. Această podoabă n-are nimic neplăcut, dar când o leagă de piciorul scaunului și-i pun o strachină cu lapte mai departe decât poate ajunge, înțelege că au vrut să-și bată joc de ea. Părul i se zburlește, își scoate ghearele și trage cu toată puterea de curea. De obicei, se împacă bine cu celelalte animale de casă, cu maimuța ca și cu gâsca. Pe un monument, o pisică și o gâscă stau față în față. Calmul lor este impresionant, dar nu trebuie să uităm că în cazul acesta ele reprezintă pe puternicul zeu Amon și pe cumătra sa Mut. Conștiente de rolul lor de animale sacre, ele știu să se poarte. Sunt în stare să facă uz de gheare și de cioc și nimic nu dovedește că, dacă s-ar supăra serios, pisica ar ieși învingătoare din lupta.
Egiptenii știu că pisica este spaima șoarecilor. Pentru a o atașa și mai mult de casă, stăpânul îi dăruiește un pește frumos, pe care ea îl devorează sub scaunul lui. Într-o zi, Apuy, ducându-se cu barca lui, de forma unei rațe, să vâneze păsări de baltă, împreună cu soția și un servitor, a luat și pisica, aceea pe care am văzut-o înfigându-și ghearele în haina stăpânului. Întocmai ca strămoșii ei sălbatici, animalul dă asalt la cuiburi, dar stăpânii ei vor avea grijă s-o cheme și s-o aducă acasă la plecare.
Printre păsările de curte, egiptenii au domesticit devreme gâsca de Nil, smon, pe care naturaliștii o numesc chenalopex. În loc s-o închidă în coteț cu semenele ei, o lasă să intre în curți, în grădini, și chiar în casă. De aceea Khufu, când vrea să încerce știința unui vrăjitor care se lăuda că poate pune la loc un cap tăiat, se gândește imediat să aducă un smon.
Gâsca împarte cu pisica spațiul privilegiat de sub scaunul stăpânului. Având o fire foarte independentă, ea nu abuza de acest privilegiu și se întorcea adeseori pe malurile Nilului. Pagubele pe care le aducea erau numeroase. În anotimpul cald, strica curmalele, în lunile de iarnă, fructele palmierului și, în restul anului, alerga în urma plugarului, nelăsându-l să arunce sămânța pe pământ. Și totuși, egiptenii, care o socoteau un animal urâcios și care renunțaseră s-o prindă și s-o sacrifice pe masa zeilor, erau indulgenți cu ea. Se distrau cu lăcomia ei, cu caracterul ei agresiv, cu țipătul ei răgușit. Poate că ea știa să fie în unele ocazii un bun păzitor, tot așa de vigilent și de credincios ca și câinele. Și, dacă era nevoie să fie pedepsită, avea grijă de asta maimuța, chiar cu riscul câtorva lovituri de cioc.

Capitolul IV
Ocupațiile casnice

Grija de curățenie

Egiptenii erau foarte curați și aveau multă grijă atât de trupul, cât și de hainele și de locuințele lor. Când Sinuhit se întoarce în Egipt, e o bucurie pentru el, printre multe altele, să-și lepede hainele de lână colorată pe care le purtase la beduini. Ca și Ulise când ajunsese la feaci, el alungă anii de pe trupul său. Se rade, se piaptănă. Se fricționează, de astă dată nu cu suc de copac, ei cu tămâie de bună calitate, dintr-un vas de obsidian și de aur, ca acela pe care regele din Byblos, Abichemon, l-a primit de la Amenemhat al III-lea, și se îmbracă cu haine de in.
Ei se spălau de mai multe ori pe zi, dimineața la sculare, înainte și după principalele mese. Obiectele de toaletă se compuneau dintr-un lighean și un vas cu cioc, care se așeza de obicei sub o măsuță încărcată cu bucate. Numele ligheanului, châvuty, pare a deriva din châ „nisip” și numele cănii, hesmenyt, de la natriu, hesmen. Aceasta ne face să credem că se punea natriu în apa din cană și nisip în lighean. Apa de spălat gura era dezinfectată cu o altă sare, numită beb. Sub numele de suabu, verb factitiv derivat din uâb, „curat, pur”, era cunoscută o pastă solidificată, care conținea o substanță degresantă și spumoasă, de exemplu cenușă sau argilă.
După o primă spălare, bărbații se lăsau pe mâna bărbierului, a pedichiuristului, a manichiuristului, a coaforului. Scularea regelui reprezenta, la curte, un eveniment. Cele mai mari personaje considerau o cinste în a asista și un merit în a fi punctuali la această sculare. Vizirii, înalții magistrați sau guvernatorii, obișnuiau să facă din scularea lor o ceremonie. Frații și clienții se adună în jurul șefului. Scribii se așază pe vine ca să noteze ordinele, cu pana de scris pregătită, sau desfășoară un papirus care conține, nume, cifre, munci efectuate și care mai sunt de efectuat. Pedichiuriștii și manichiuriștii pun stăpânire pe mâinile și picioarele lui. Frizerul îi tunde barba și părul. El utilizează o lamă cu multe curburi și cu un cârlig, mai comodă decât vechiul brici, întrebuințat încă în Vechiul Imperiu, brici care avea forma unei dălți de tâmplărie. Bricele erau așezate în cutii de piele, prevăzute cu o toartă, iar cutiile în scrinuri elegante de abanos, unde încăpeau și cleștele, cuțitașele și foarfecele de pedichiură și de manichiură. Omul nostru ieșea de acolo curat și fercheș, cu barba scurtată, tăiată pătrat, cu părul ras sau măcar tuns. În acest moment, interveneau negustorii care aduceau parfumuri și uleiuri în vase de cristal, de alabastru, de obsidiană, pecetluite, și, în mici săculețe legate cu un șnur, praf verde (malachită) și praf negru (galenă), cu care se conturau ochii. Ochii alungiți erau pe placul egipteanului. De altfel, era un mijloc de a apăra ochii delicați de oftalmiile produse de lumina soarelui, de praf, de vânt și de insecte.
Nu lipseau nici produsele de cosmetică. Pentru a combate, în timpul căldurilor mari, mirosul urât al trupului, se fricționau mai multe zile la rând cu un ulei pe bază de terebentină (sonte), cu tămâie, (ânti), care se amesteca cu semințe neidentificabile și cu parfum. Alte produse trebuiau aplicate la încheieturi. Existau produse pentru înfrumusețare, pentru frecarea pielii, pentru întărirea mușchilor și altele împotriva petelor și a coșurilor de pe față. Pentru a întări mușchii, de exemplu, se întrebuințau praful de alabastru, de natriu, sau sare din nord amestecată cu miere. Alte rețete aveau la bază lapte de măgăriță. Părul era obiectul unor îngrijiri neîncetate. Trebuia înlăturat părul cărunt, evitată încărunțirea sprâncenelor, înlăturată chelia, or ajutat părul să crească. Se știa că pentru această igienă specială uleiul de ricin era minunat. Dar se știa de asemenea cum. Se înlătură părul și puful de prisos; femeile mai au la dispoziție și o altă rețetă prin care fac sa cadă părul unei rivale.
Un preparat cu deosebire savant, care se află consemnat la sfârșitul unui tratat de chirurgie, are un titlu cam ambițios: Pentru a transforma un bătrân în tânăr. În acest scop, se iau niște păstăi de plante leguminoase (helba arabă). Când s-au uscat, se despică și se separă de semințe. Se face o pastă din semințe și se fărâmițează păstăiile. Se evaporă apa. Se pisează. Din praful obținut astfel se face o pastă care se încălzește: la suprafața ei se vor vedea apărând pete mici de ulei. Uleiul acesta adunat și limpezit se varsă într-un vas de piatră, de exemplu de obsidiană. Cu acest ulei prețios se obține un ten minunat. Chelia, pistruii, semne supărătoare ale bătrâneții și toate roșețile care urâțesc epiderma vor fi astfel vindecate.
Produsul a fost aplicat cu succes de milioane de ori. N-avea decât neajunsul că se prepara greu, că nu se obținea decât în cantitate mică și prin urmare costa foarte scump.
Bărbații săraci căutau un bărbier instalat în aer liber, sub copaci. Așteptându-și rândul, flecăreau sau trăgeau un pui de somn fără să se întindă, cu spatele îndoit, cu capul între umeri, cu fruntea pe genunchi. Câteodată se așezau câte doi pe un scăunel. Clientul căruia îi venea rândul, se așeza pe un scăunel cu trei picioare și-și lăsa capul pe mâna bărbierului, de sub care ieșea neted ca o piatră de pe plajă.
Toaleta unei doamne înstărite, ca și cea a soțului ei, erau un eveniment important. Un basorelief ne dă ocazia să asistăm la toaleta unei favorite regale. Această doamnă ia loc pe un fotoliu confortabil, prevăzut cu spătar și cu brațe. Ține în mână oglinda alcătuită dintr-un disc de argint șlefuit și dintr-un mâner de abanos și aur, înfățișând în mic, o coloană papiriformă. Coafeza, cu degetele ei lungi, subțiri și îndemânatice, face un șir de codițe, cu toate că părul favoritei e cam scurt. Cu un ac de fildeș, prinde bucla de păr pe care a lăsat-o deocamdată la o parte. Lucrul acesta cere timp. Ca stăpâna să nu-și piardă răbdarea, un servitor aduce o cupă. El varsă în ea conținutul unei sticle. „În numele lui Ka al tău”, îi zice el, în timp ce stăpâna duce cupa la gură. Mai modestă, soția lui Anupu, mic proprietar țăran, se ocupă singură de coafura ei, în vreme ce soțul și cumnatul ei sunt la câmp. Nu-i place să fie deranjată. Dacă s-ar întrerupe, i s-ar strica coafura și totul ar trebui luat de la început.

Costumul

În timp ce-și face toaleta, bărbatul e îmbrăcat în ținută de dimineață, cu capul gol, cu șorț scurt, cu podoabe puține sau deloc. După ce-și va termina toaleta, va putea să-și păstreze șorțul de dimineață, chiar dacă trebuie să plece undeva. Își va pune pe braț una sau mai multe perechi de brățări, un inel în deget și-și va atârna la gât un grumăjer cu cinci sau șase rânduri de perle, cu două închizători imitând un cap de șoim. Dacă adaugă un pandantiv de jad sau de cornalină, atârnat de un lănțișor lung, egipteanul nostru e foarte prezentabil și poate să-și viziteze proprietățile, să-și primească oamenii de afaceri, ori să intre în vreo instituție. El putea de asemenea să înlocuiască șorțul cu o fustă bufantă și să se încalțe cu sandale.
Sandalele erau cunoscute din cele mai vechi timpuri și egiptenii aveau grijă să nu le uzeze fără rost. Bătrânul rege Narmer mergea cu picioarele goale, escortat de valeții lui, dintre care unul îi ducea sandalele. Uni luă măsuri severe ca să-i împiedice pe soldații netrebnici să înhațe sandalele din mâinile trecătorilor. Din mâini, nu din picioare. Căci dacă sătenii aveau de făcut un drum mai lung, își purtau perechea de sandale în mână sau legată la capătul unui băț. Se încălțau când ajungeau la destinație. În Noul Imperiu și mai ales sub Ramessizi, sandalele erau folosite mai des. Se făceau sandale împletite din papirus, din piele și chiar din aur. De la talpă, pornea o curea care trecea printre degetul cel mare și degetul al doilea și se unea, la spate, cu alte curele, care se legau la călcâi. Dacă talpa era de aur, și curelele erau tot de aur. În acest caz, desigur că-i făceau purtătorului răni, dacă nu cumva el le punea numai la vreo ocazie. Papirusurile medicale ne informează că egiptenii sufereau deseori de picioare.
Unii purtau rochii susținute de bretele, rochii care cădeau drept, de la piept până la călcâie și fără podoabe. În locul acestei ținute severe, cei mai mulți egipteni preferau rochia de in plisată, care lăsa gâtul liber, mula torsul și se evaza în jos. Mânecile, destul de scurte, erau și ele evazate. Pe deasupra acestei rochii se lega o centură, făcută dintr-o eșarfă plisată, din aceeași stofă care, în față, forma un triunghi. Ținuta de gală era completată printr-o perucă mare și frizată, care încadra bine capul și printr-o mulțime de bijuterii, coliere și grumăjere, pectoral cu lanț dublu, brățări la încheietura inimii, brățări pentru biceps, sandale în picioare.
Costumul unei doamne nu se deosebea prea mult de cel al soțului ei. El era format dintr-o cămașă foarte fină, iar pe deasupra dintr-o rochie albă, plisată și transparentă ca și cea a bărbaților. Aceasta se prindea pe sinul stâng și lăsa descoperit sinul drept, se deschidea sub centură și cobora până jos. Mânecile, împodobite cu franjuri, lăsau antebrațele descoperite, pentru a putea fi admirate mâinile lungi și fine și încheietura încărcată de brățări. Brățările acestea erau confecționate în toate felurile: fixe, sau cu două plăci de aur cizelate reunite prin două articulații. În degete, inele de aur masiv, șiraguri de perle la gât, ciucuri și panglici de aur. Peruca frizată acoperea spatele și umerii. În păr strălucea o diademă frumoasă de turcoaze, de lapis-lazuli sau de aur. Părul era legat la spate cu două șnururi cu ciucuri. Pe edificiul complicat al coafurii stătea, ca prin minune, în echilibru, un con. Nu i se cunoaște compoziția, dar se bănuiește că era o pomadă parfumată. Bărbații purtau foarte adeseori un con asemănător.
Costumul pe care l-am descris e potrivit pentru cei care trăiesc în trândăvie. Mulțimea celor de jos însă are o îmbrăcăminte mult mai practică. Țăranii și meșteșugarii se mulțumeau, ca și altădată, cu un șorț tăiat drept, strâns cu un cordon lat cât palma, fără broderii sau podoabe, fără ciucurii care garnisesc sariul asiaticilor. Oamenilor modești le plăceau podoabele și bijuteriile tot așa de mult ca și celor bogați. În lipsa aurului, ei se mulțumeau cu bijuterii de ceramică și de bronz. Muzicantele de profesie purtau, ca și doamnele, rochie lungă și transparentă. Adeseori ele nu-și mai puneau niciun veșmânt, ci numai câteva bijuterii, cordon, colier, brățări, cercei. Servitoarele casei, pe care nu-i totdeauna ușor să le deosebești de copii, umblă goale, mai ales când stăpânii lor primesc musafiri, și-și oferă cu îndrăzneală admirației acestora corpul subțire și sprinten.

Hrana

Egiptenii, care se bucurau de dărnicia pământului lor, și munceau din greu, se temeau de foamete. Ei știau că o inundație neîndestulătoare sau prea puternică era urmată de recolte slabe. Datoria guvernului era de a face aprovizionări serioase, după cum îl sfătuiește și Iosif pe faraon, interpretând visul cu vacile și cel cu spicele. Această datorie elementară a fost, desigur, neglijată în anii care au precedat căderea Ramessizilor. O femeie, întrebată despre proveniența aurului găsit la ea, răspunde: „L-am dobândit pentru orz, în anul hienelor, când era foamete”. Era pe vremea Războiului netrebnicilor. Bandiții se vârau peste tot, prin temple, prin palate, pe moșii, ucideau, furau, dădeau foc. Țăranii nu vindeau merindele decât măsurate cu aur. Asemenea nenorociri făceau ca lumea să regrete invazia hicsoșilor. Dar între aceste două perioade îngrozitoare, generații întregi de egipteni trăiseră în belșug. Sub Setui și mai ales sub marii Ramses, recolta fusese extraordinară. Privind basoreliefurile templelor sau picturile din mormintele particulare, vedem peste tot îngrămădite ofrande sau oameni care aduc merinde ori mină animale. În marele papirus Harris, care ne dă amănunte despre dărnicia lui Ramses al III-lea față de zei, sunt adesea menționate produsele alimentare ca și metalele prețioase, veșmintele și parfumurile. Toate acestea dovedesc că egiptenilor le plăcea să mănânce bine, nu numai acasă la ei, dar și în călătorie. Sinuhit găsește în țara Iaa, în Siria; smochine și struguri, mai mult vin decât apă, miere și untdelemn, tot felul de fructe, orz și grâu, nenumărate turme, adică aproape toate produsele unei proprietăți bogate din Egipt. „Făceam prăjituri ca de obicei, aduceam vin pentru masa de toate zilele, păsări fripte și animale sălbatice prinse în capcană anume pentru mine, fără să mai vorbesc de ceea ce prindeau copiii mei.” Nici în Egipt nu s-ar fi simțit mai bine. Pe de altă parte, nici naufragiatul; în insula lui din Marea Roșie, n-a dus-o rău. „Găseam acolo smochine și struguri, tot felul de legume, praz minunat, castraveți și pepeni verzi, pepeni galbeni, pești și păsări sălbatice. De toate se găseau.”
Să ne întoarcem acum în Egipt și să facem inventarul resurselor alimentare.
Să începem cu carnea. Egiptenii au fost totdeauna mari consumatori de carne. Scenele de măcelărie și procesiunile de animale destinate consumației acoperă în mare parte pereții mormintelor. Boul era cel mai mare furnizor de carne. Sub numele de iua era cunoscut boul african, animal cu trupul mare, cu coarne mărețe, cu umbletul sprinten. Mulțumită unei îngrijiri deosebite, el creștea enorm, iar când aproape nu mai putea merge, socoteau că venise vremea să-l jertfească, după cum se poate vedea în procesiunile de la Abydos și de la Medinet-Habu. După ce-i petrece o frânghie prin nas, prinzându-i și buza inferioară, păzitorul îl mână cu ușurință. Animalele alese pentru jertfă sunt împodobite cu pene de struț, care se fixează între coarne și cu banderole duble. La intrarea templului, cortegiul este primit de un preot, care întinde mâna în care ține cățuia cu tămâie aprinsă. Scena e explicată prin aceste cuvinte: „Consacrăm boul cu gura curată abatorului curat din templul lui Ramses-Miamun, care se unește cu Ta-ur”. Controlorii nu vor să primească decât animale sănătoase și ele vor fi examinate din nou după tăiere.
Boii mult mai mici și în genere fără coarne sau cu coarne scurte, erau numiți undju, iar boii cu coarne mari, înalți, dar mai fioroși decât iua și care nu se lăsau îndopați, se numeau nega. Niciodată nu sunt înfățișați decât slabi. Unele expresii care definesc categorii de animale de măcelărie sunt greu de interpretat, ca boi de la gura turmei, boi de qite (qite este o mică unitate de greutate). Boul numit herysa este, presupun, cel mai frumos din grajd. Câteodată sunt menționați boi de muncă din Siria și boi din regiunea Kuch.
Sub Vechiul Imperiu, animalele mărunte din pustiu aduceau o contribuție importantă la hrana oamenilor. Egiptenii se duceau în pustiu să vâneze oryxul, gazela și antilopele și erau fericiți când le prindeau vii și încercau să le domesticească în parcurile lor. Creșterea acestor animale a pierdut mult din importanță în vremea Ramessizilor. Ramses al III-lea trimitea vânători în deșert ca să-i aducă oryxi. În timpul domniei sale, el a oferit templului lui Amon 54 de oryxi, o antilopă-vacă, 81 de gazele. Într-o listă complimentară, pe lângă 20.620 de boi, se găsesc 367 de oryxi, mufloni și gazele. În procesiunea de la Abydos se remarcă un frumos oryx cu coarne drepte, din grajdul lui Ramses, numit în mod ciudat bou-oryx. În scenele de sacrificiu, boul este înlocuit din când în când cu un oryx. Dar nu l-am găsit niciodată în scenele de măcelărie sau când e înfățișat un praznic. De unde se poate trage concluzia că animalele din pustiu nu contau în alimentație, dar se credea că zeilor le face plăcere să li se sacrifice un oryx sau o gazelă, în amintirea vremurilor când egiptenii trăiau din vânătoare mai mult decât din creșterea vitelor.
Când boul era dus la abator, sarcina păstorilor era încheiată. Începea cea a măcelarilor. Aceștia, în număr de patru sau cinci, atacă hotărâți animalul și-i vin de hac printr-o metodă care nu s-a schimbat din vremurile vechi. La început, i se leagă boului piciorul stâng cu un laț și capătul celălalt al frânghiei se aruncă pe spate. Un om apucă de el și-l silește să-și ridice piciorul legat. Animalul se află acum într-o poziție nestabilă. O mulțime de oameni se agață de el. Cel mai îndrăzneț îi sare pe grumaz, îl apucă de coarne și-i trage capul îndărăt. Altul se agață de coadă. Cel din urmă încearcă să-i ridice un picior dindărăt. Îndată ce animalul e trântit, i se leagă picioarele dinapoi de piciorul din față prins în laț. Acesta nu-i putea fi de niciun folos animalului învins, care încerca să întârzie momentul uciderii, înfuriindu-se. Un vlăjgan zdravăn îl apucă de cap, i-l trage spre spate și-l ține nemișcat, cu coarnele lipite de pământ, cu botul în sus. Măcelarii n-au alt instrument decât un cuțit cu mâner solid, cu vârful rotunjit, ca să nu perforeze pielea, ceva mai lung ca mâna și piatra de ascuțit legată de colțul șorțului. Maestrul măcelar sângerează victima. Sângele e strâns într-un vas. Dacă scena are loc în abatorul unui templu, un preot se apropie și varsă pe rană lichidul aflat într-un ibric. Se poate ca preotul să fie în același timp un funcționar în serviciul sănătății publice. Măcelarul îi pune sub nas mina stropită de sânge, zicând: „Vezi acest sânge? – E pur”, răspunde funcționarul, care s-a aplecat ca să-și dea mai bine seama.
Din această clipă, tăierea în bucăți se face cu o rapiditate extraordinară. Piciorul drept, care fusese lăsat liber în timp ce victima era doborâtă, va fi cea dintâi bucată desfăcută. Ajutorul de măcelar îl ține vertical, îl trage spre el, îl împinge la nevoie, ca să ușureze munca măcelarului, care taie tendoanele și introduce cuțitul în încheieturi. Piciorul tăiat e lăsat pe seama hamalilor, în vreme ce se separă capul de trunchi, se despică trupul căruia i se scoate inima și se jupoaie pielea. Cele trei picioare sunt dezlegate și tăiate la rândul lor. Picioarele dindărăt formează trei bucăți, coapsa, sut, pulpa, iua și piciorul, insei. Se scot apoi rând pe rând laturile, desfăcându-se în mai multe părți, fileul mare, care este carnea cea mai aleasă și fileul mic. Dintre măruntaie, splina și ficatul erau foarte apreciate. În ce privește intestinul, măcelarul are prudența de a-l ridica încet, ca să-l golească. Munca înaintează în mijlocul exclamațiilor, al poruncilor: „Grăbește-te, amice! Mai repede, pe cinstea mea! Termină cu piciorul acela! Termină odată cu inima!” Când se lucrează într-un templu, sosirea maestrului de ceremonii, uneori chiar numai pronunțarea numelui său fac să sporească zelul: „Sus, grăbește-te, băiete, scoate șirul de coaste înainte ca maestrul de ceremonii să vină să lucreze pe masă! Iată fileul! Du-l pe măsuță!” Cel certat răspunde fără să arate vreo grabă: „Fac cum vrei! Fac ce-ți place!” Câteodată măcelarul vorbește singur, pentru că ajutorul l-a părăsit: „Mi-e greu să fac singur toate astea!”
Cocoșul și găina nu erau cunoscute încă, dar creșterea și consumarea păsărilor se făceau pe scară întinsă. În marele papirus Harris ele se numără cu sutele de mii. Într-o donație în care se numără 3029 de patrupede, se înregistrează 126.250 de păsări. Figurează 57.810 porumbei, 25.020 de păsări acvatice prinse de vii în mlaștini, 6820 de gâște ro, 1534 de gâște terp. Clocitoarele sunt în număr de 4060, cocori 160, iar prepelițele part se ridică la cifra enormă de 21.700. Totuși, această listă e destul de restrânsă dacă o comparăm cu ceea ce se poate găsi cercetând în mormintele din Vechiul Imperiu și din Imperiul de Mijloc scenele de vânătoare și de creștere a păsărilor. Se distingeau trei specii de prepelițe: djat, âiu și ga, la care se adăuga cele numite udjâ. Gâștele, rațele, porumbeii și lișițele se împărțeau în vreo cincisprezece specii, care fără îndoială că nu dispăruseră pe vremea lui Ramses, dar crescătorii ajunseseră să pună mai mult preț pe un mic număr dintre cele pe care le credeau mai folositoare. Pe stela lui Piankhi se citește că etiopianul, după ce a cucerit Egiptul, n-a consimțit să primească la masa lui pe prinții din Sud și din Deltă, care erau desfrânați și mâncători de pește, ceea ce constituia pentru palatul regal o nelegiuire, exceptându-l pe Nemarot, care nu mânca pește, poate pentru că locuia într-un oraș de teologi, la Chmunu. Nici în Noul Imperiu, nici în vremurile vechi, lista de mâncare a mortului nu cuprindea pește. În unele nome, în unele orașe și în anumite epoci, era interzis să se consume anumite feluri de pești. Toate acestea arată că dacă Piankhi nu glumea în legătură cu ceea ce era sau nu era curat, majoritatea populației, chiar și cei din temple, nu-și făceau nicio problemă din a se hrăni cu pește, evitând, cred, speciile mai puțin gustoase, cum era peștele bu, „scârbosul” și peștele chep „ne curatul”. Locuitorii Deltei și riveranii lacului Fayum erau pescari de profesie. Un grup de granit descoperit de Mariette la Tanis, reprezintă doi bărbați puternici, cu barbă și plete, care merg în pas, purtând o masă de pe care atârnă minunați chefali. Papirusul Harris înregistrează cantități considerabile de pește printre distribuirile de merinde făcute în templele din Teba, On și Memfis: 441.000 de pești întregi, mai ales chefali, pești de mărime mijlocie, alții mari și unii chiar atât de mari, încât era nevoie de doi oameni ca să-i ducă. Trecându-le o prăjină prin branhii, îi pun pe umeri și pleacă cu pasul sprinten, în vreme ce peștii mătură pământul cu coada. Puteau să se hrănească cu ei familii întregi.
Legumele sunt cuprinse în calendarul de la Medinet-Habu sub denumirea generală de renput, „produse anuale”. Ele sunt expuse pe mese sau strânse în mănunchiuri. Se menționează ceapa și prazul, care erau cunoscute din cele mai vechi timpuri. Un negustor din Vechiul Imperiu spune clientului său care se prezintă cu o pâine în brațe: „Așează-te și am să-ți dau niște ceapă frumoasă (hedju) ”. Prazul (iaqet) e menționat în papirusul medical Ebers, în Istoria lui Khufu și a magicienilor, și naufragiatul îl recoltează în insula sa, unde sunt de toate. Usturoiul era foarte apreciat. Herodot pretinde că muncitorii care lucrau la piramida lui Cheops mâncau ridichi, ceapă și usturoi de 1600 de talanți de argint. Poate să fie adevărat, cu toate că această informație n-a fost săpată pe monument, cum a crezut Herodot. Oricum ar fi, au fost găsite în mormintele tebane pachete cu usturoi. Numele hieroglific al usturoiului, khizan, a fost recunoscut de V. Loret în marele papirus Harris și în versiunea coptă a Bibliei. Ramses al III-lea a pus să se distribuie în temple cantități mari. În drum spre Țara Făgăduinței, evreii regretau castraveții, pepenii verzi, prazul, ceapa și usturoiul, pe care le aveau din belșug în Egipt. Pepenii verzi, castraveții, ca și pepenii galbeni, apar mereu pe mesele cu ofrande, alături de mănunchiuri de papirus, pe care unii le-au luat drept legături de sparanghel. Autorii clasici au pretins că religia le interzicea să mănânce bob și năut, ca să învețe pe oameni să renunțe la unele bunătăți, după cum presupune Diodor. Preoții din On și din Memfis întrebuințau bobul, sub domnia lui Ramses al III-lea. Este adevărat că năutul seamănă uimitor cu un cap de șoim și mai ales cu capul de șoim care se afla deasupra celui de al treilea vas funerar numit Qebehsenuf. Acesta nu era un motiv ca să nu-l mănânce, decât poate în anumite locuri și în anumite zile. Salata era cultivată în grădini, pe lângă casă și era foarte bine udată. Era planta zeului Min, a cărui statuie se înălța adeseori în fața unui strat cu salată. Autorul certei dintre Hor și Seth povestește că Isis, ducându-se în grădina lui Seth, îl întrebă pe grădinar cu ce fel de legume se hrănise Seth. „El n-a mâncat nicio legumă în prezența mea, răspunse servitorul, în afară de salată.” A doua zi, Seth vine din nou în grădină, după obiceiul lui de fiecare zi și mănâncă iar salată. Seth trecea drept desfrânat, dar Min îl întrecea. Se observase că salata îi făcea pe bărbați să se îndrăgostească și pe femei, fecunde, așa că era consumată în mare cantitate. Pe mesele de ofrandă, se văd adesea salate frumoase și verzi. Fără îndoială că se mâncați crude, cum obișnuiesc arabii astăzi, cu untdelemn și sare.
Vechii egipteni, mai puțin favorizați decât cei de azi, nu cunoșteau nici portocalele, nici lămâile, nici bananele. Perele, piersicile, migdalele, cireșele nu și-au făcut apariția pe mese decât în epoca romană. Totuși, în toate vremurile, ei au putut să se sature de struguri în timpul verii, de curmale, de smochine de sicomor, mai mici și mai puțin bune decât cele din alte locuri. Curmalele nu sunt prea bune în Egipt, în afară de regiunea Tebaidei. Cele din palmierul african, comestibile, servesc mai curând drept medicamente. Nuca de cocos era pentru cei privilegiați o curiozitate foarte apreciată. Rodia, măslinul și mărul, introduse pe vremea hicsoșilor, n-au încetat a fi cultivate și a da fructe bune. Untdelemnul de măsline servea la luminat, ceea ce nu înseamnă că nu era întrebuințat și în bucătărie: Înainte de a cunoaște măslinul, egiptenii cultivau alți arbori care produceau ulei, dintre care cel mai însemnat era moringa, bakul, mimusopul, balanitul, jujubierul, pot fi și ei adăugați pe lista pomilor fructiferi. Nu trebuie să uităm că multe nume de arbori și multe numiri de plante nu sunt identificate și nu putem completa lista fructelor și legumelor. Sărăcimea se mulțumea adeseori să mestece măduva tulpinelor de papirus, cum se face astăzi cu tulpina trestiei de zahăr și rizomii unor plante acvatice, din care s-au găsit în morminte cupe pline.
Laptele era o adevărată delicatesă. Era strâns în vase de formă ovoidală, astupate cu un smoc de iarbă, ca să-l apere de insecte, dar neînchizându-se total gura vasului. Unele cuvinte indică produse lactate, smântână, unt, brânză, dar traducerea nu-i sigură. Sarea se pune în unele leacuri și în unele mâncăruri de regim. Nu-i deci un motiv să credem că sarea nu era utilizată pe scară largă. Ca să dea gust dulce băuturilor și alimentelor, egiptenii foloseau mierea și boabele de roșcovă. Semnul nodjem, care înseamnă dulce, dulceață, este reprezentat printr-o păstaie a acestui arbore. Egiptenii se duceau să caute mierea și ceara albinelor sălbatice foarte departe, în pustiu. Era o îndeletnicire specială. Strângătorii de miere se întovărășeau cu culegătorii de rășină de terebint din oaze. Regele avea grijă să-i apere împotriva primejdiilor la care se expuneau aventurându-se departe de valea Nilului, poruncind arcașilor să-i însoțească. Se creșteau însă albine și în grădini. Ulcioarele de lut serveau drept stupi. Crescătorul umbla fără frică prin mijlocul albinelor. El le îndepărta cu mâna ca să strângă fagurii. Mierea era păstrată în vase mari de piatră, sigilate.

Bucătăria

Utilajul bucătăriei e destul de rudimentar. El cuprinde de obicei cuptoare mobile de lut, de formă cilindrică, înalte de aproape un metru, prevăzute jos cu o ușiță, ca să intre aerul și să se scoată cenușa. În interior, un grătar sau niște bare susțineau combustibilul. Exista, bineînțeles, și o gaură pentru fum, dar desenatorii n-au reprezentat niciodată un cuptor cu horn. Deasupra cuptorului, se punea o oală cu două toarte, mai mult sau mai puțin adâncă, al cărei diametru depășea puțin cuptorul. La nevoie, bucătarii se puteau lipsi de cuptor. Ei așezau oala pe trei pietre și puneau dedesubt câteva lemne și cărbuni. Existau de asemenea și lămpi de gătit, din metal, având forma unei lăzi fără fund, nu prea înaltă. Pe masa găurită era răspândit combustibilul. Am găsit în mormântul lui Psusennes o mică lampă de gătit datând din vremea lui Ramses al II-lea, care semăna cu cea descrisă. Tirajul era desigur defectuos. Supraveghind fiertura, bucătarul trebuia să manevreze într-una foalele.
Cărbunii de pământ nu existau nici în Egipt, nici în țările vecine. Bucătarii, ca și toți meșteșugarii care aveau nevoie de un cuptor, adică olarii, ceramiștii, cei care lucrau bronzul, n-aveau la dispoziție decât mangal, jăratic sau lemne. Mangalul, djâbet, este menționat în contractele de la Siut ca un articol de preț. Cantitățile de mangal înregistrate în calendarul de la Medinet-Habu și în papirusul Harris, sunt dintre cele mai modeste. Se livra în saci sau în coșuri.
Pentru a face focul, egiptenii aveau ceea ce numeau ei lemne de foc. Și acestea erau destul de rare. Un templu așa de important ca cel de la Karnak nu dispunea decât de șaizeci de bucăți pe lună, adică de două pe zi. Lemnul era cunoscut din cele mai vechi timpuri, deoarece un semn hieroglific aparținând celui mai vechi repertoriu ne redă o imagine a lui. Obiectul se compunea din două părți, o tijă ascuțită la vârf, mai groasă la bază și un fel de cupă. Acestea veneau din țările sudului. În insula sa din Marea Roșie, naufragiatul din poveste găsește unul la îndemână și aprinde focul, după care pregătește o ofrandă pentru zei și o mâncare pentru el. În gospodăriile egiptene care nu aveau parte de distribuțiile oficiale, oamenii aprindeau focul destul de greu. Nu aveau altceva de făcut decât să roage pe un vecin binevoitor și prevăzător să le dea câțiva cărbuni aprinși.
În afară de cuptor, lampă de gătit, provizie de combustibil și lemne de foc, ustensilele de bucătărie mai cuprindeau oale, lighenașe, căni și ulcioare de lut, fără să mai vorbim de ulcioarele, baloturile, sacii, coșurile și panerele care serveau la transportarea proviziilor, mese cu trei sau patru picioare pentru a toca sau a tăia carnea ori peștele, sau pentru a curăța legumele, mese joase pentru a putea lucra stând pe vine, grinzi de care se agățau carnea și păsările.
Se cunosc, în limba egipteană, două verbe care se referă la prepararea alimentelor: psy și acher. Cel clintii se aplică atât laptelui, cât și cărnii. Se pare deci că am putea să-l traducem prin „a fierbe”. În unele cazuri, se punea pe vatră o oală adâncă. Bucățile de carne depășeau marginile, ceea ce ne face să presupunem că pluteau într-o zeamă, dar nu știm dacă acea carne fiartă era servită așa cum era. Sau tocată și amestecată cu legume și condimente, sub formă de chiftele sau plăcinte. Egiptenii n-au lăsat cărți de bucate, dar ne putem face o idee despre ingeniozitatea lor în această privință din papirusurile medicale în care au fost consemnate rețete împotriva bolilor intestinale. Ei știau că untul sau smântâna (smy), grăsimea de gâscă, grăsimea de vițel, sunt foarte bune pentru pregătirea bucatelor. În bucătăria lui Rekhmarê, oala care s-a pus pe cuptor e prea puțin înaltă pentru supă. În clipa când bucătarul pune grăsimea, după cum spune legenda, un ajutor mestecă în oală cu o unealtă cu mâner lung, care nu știm dacă se termină cu o furculiță sau cu o lingură. Deci probabil că nu era vorba de supă, ci de vreo mâncare cu sos.
Cuvântul acher se întrebuința pentru fripturi la grătar. De preferință, păsările erau fripte la grătar. După ce bucătarul jumulea și curăța o gâscă sau o rață, îi tăia capul, vârful aripilor și labele, o punea în frigare și o ținea întinsă deasupra unei sobițe.
Nu numai păsările erau pregătite astfel, ci și carnea care se numește acher, „friptă la frigare”. Mușchiul, care înseamnă „carne aleasă”, „pulpa, hâ, în genere „carne”, erau, de asemenea, după toate probabilitățile, fripte la frigare.
Iată ce a observat Herodot în legătură cu peștii și păsările. „Ei mănâncă anumiți pești uscați la soare și nefierți, alții ținuți în saramură. Dintre păsări, mănâncă crude prepelițele, rațele și păsărelele, pe care întâi le sărează. Peștii și celelalte păsări se mănâncă fierte.” De altfel, documentele figurate și textele confirmă această observație. Chefalii și alți pești, aduși în papornițe, sunt vărsați pe jos. Un om așezat pe un scăunel ia un cuțit și-i taie ca să-i pună la uscat. Stăpânul și soția lui se interesează de această operație și nici măcar nu-și feresc nasul. Icrele de chefal sunt puse de o parte, pentru a fi pregătite și conservate. Mari cantități de pești spintecați erau expediate în temple odată cu pești întregi, proaspeți. Templele primeau de asemenea vase pline cu pești. Câteodată erau spintecate și păsări de baltă lângă locul unde se puneau peștii la uscat, evident ca să fie și ele sărate și uscate. Păsările de baltă, care se trimiteau templelor, erau când vii, când curățate spre a fi mâncate repede, când, în sfârșit, spintecate și uscate spre a se putea păstra câtva timp.

Brutăria

În pancartele Vechiului Imperiu se pot număra cincisprezece cuvinte care înseamnă pâine sau prăjituri. Altele pot fi dibuite ici și colo prin diferite texte. Este imposibil să descriem aceste pâini sau prăjituri, care se deosebeau prin calitatea făinii, prin formă, gradul de coacere, prin produsele care se amestecau în ele, ca miere, lapte, fructe, ouă, grăsime sau unt. Făina provenea din trei feluri de cereale: orz, iot, grâu, boti și un alt fel de grâu, sut. Oamenii bogați își aveau proviziile de grâne alături de casă sau în hambarele de pe acoperiș. Se putea măcina și face pâinea la domiciliu. Același lucru se făcea și în temple, dar putem presupune că existau morari și brutari liberi, care trăiau pe socoteala lor și care munceau pentru o clientelă săracă. Boabele, curățate de impurități, erau lăsate pe seama unei echipe care cuprinde mai mult femei decât bărbați. Cea dintâi muncă era făcută de bărbați. Se punea o cantitate mică de boabe într-o piuă de piatră. Doi sau trei vlăjgani le pisau în cadență, cu niște măciuci grele, lungi de doi coti. Femeile cerneau aceste boabe zdrobite, puneau la o parte tărâțele, destinate animalelor și restul îl dădeau la măcinat. Piatra de moară conică nu se întrebuința pe atunci. Utilajul se compunea dintr-un jgheab cu două compartimente și dintr-o piatră mare. Boabele erau puse în despărțitura de sus. Morărița, îndoită de spate, plimba piatra peste boabe și făina cădea în compartimentul de jos. Se cernea și operația era reluată până ce făina căpăta finețea dorită, în timp ce lucrătorii cântau: „Toți zeii acestei țări să dea stăpânului nostru putere și sănătate!” Nu se pregătea decât cantitatea de făină necesară pentru pâinea zilei. În adevăr, pe picturi se vede cum brutarii lucrează alături de morari și adeseori în mijlocul lor. Fără zăbavă, o femeie așază deasupra unei vetre niște forme conice, în așa fel, încât interiorul să fie ars de flacără. Ea întreține focul cu ajutorul unor foaie și-și apără ochii cu mâna liberă. Când formele au atins temperatura potrivită, sunt puse pe o scândură cu găuri rotunde și sunt umplute cu aluatul care-a fost frământat și amestecat cu drojdie. Când pâinile sunt coapte, sunt scoase din forme. Sunt numărate, căci în Egipt totul se numără și coșurile pline se duc fericiților care vor mânca pâine.
Acest fel de a face pâine era practicat încă din vremea Vechiului Imperiu. Se făcea greu și cerea un personal numeros, care trebuia bine hrănit, dacă nu era plătit. O pictură ne arată un copil care vine cu o străchinuță în mână, în clipa când mama lui e gata să întindă aluatul cu amândouă mâinile. El o roagă să-i dea o plăcintă, căci îi e foame.
Ea îi zice hipopotam și-l ocărăște că mănâncă mai mult decât un sclav de-al regelui.
În Noul Imperiu se proceda în același fel, dar acum existau cuptoare în care se puteau coace mai multe pâini deodată. De altfel, egiptenii au știut totdeauna să coacă plăcintuțe în nisipul fierbinte, așa cum fac și acum beduinii.

Băuturile

Berea era băutura națională a egiptenilor. Se bea bere peste tot, acasă, pe țarină, în barcă, în cârciumi. Când Sinuhit, grațiat, se întoarce cu barca de la Calea lui Horus la Ity-taui, el se obișnuiește din nou cu viața egipteană bând bere, de care fusese lipsit atâta timp. Berea egipteană se făcea din orz sau din grâu și din curmale. Utilajul era alcătuit din niște vase asemănătoare cu cele ale brutarului, dar mult mai mari, un coș și un întreg sortiment de ulcioare și de ligheane de lut. Se începea prin fabricarea pâinii. Ca și în brutării, în jurul vetrei se ridica o piramidă de vase. În același timp, se pregătea un aluat numit uadjit, „proaspăt”, care se vărsa în tiparele fierbinți, dar care nu rămânea acolo decât atât cât trebuia ca să se rumenească coaja. Interiorul trebuia să rămână crud. Aceste pâini coapte pe jumătate erau fărâmițate într-un lighean mare și amestecate cu un lichid îndulcit cu curmale. Se amesteca totul cu malț și se filtra. În curând, lichidul începea să fermenteze. Nu rămânea decât să fie pus în ulcioare, astupat cu un căpăcel și cu puțin ipsos. Astfel pregătite, ulcioarele puteau să călătorească. Pentru consumație, berea era vărsată în căni de unul sau doi litri. Băutorii aveau pahare de piatră, de faianță sau de metal. Berea amară, pe care nubienii o fabricau cam în același fel, nu se păstra decât puțin timp. Regelui defunct i se promiteau pâini care nu se vor sfărâma și bere care nu se va înăcri. Aceasta însemna că berea celor vii se înăcrea adeseori.
Când Egiptul începu să fie guvernat de o dinastie din Deltă, amatorii de vin, darul divin al lui Osiris, care nu lipsise niciodată, deveniră mai numeroși ca oricând. Pe atunci, se făcea un comerț întins cu vin. Inscripțiile ne vorbesc despre un funcționar de la palatul regal, însărcinat cu aprovizionarea, care ajunge în apropiere de Pi-Ramses cu trei corăbii ale lui și cu niște șlepuri furnizate de castelul de milioane de ani a lui Usirmara. El îmbarcă 21 de persoane, 1500 de ulcioare sigilate cu vin, 50 de ulcioare cu o băutură numită chedeh, 50 cu o altă băutură numită pa-ur, apoi coșuri cu struguri și granate, și altele al căror conținut nu este semnalat. Se poate presupune că una din cele două băuturi este grenadină și cealaltă un lichior derivat din vin. Oricum ar fi, chedeh-ul este adeseori amintit alături de vin. Studenții tineri se îmbătau atât de bine și cu una și cu cealaltă, spre marea supărare a bătrânilor scribi.
În Ramesseum s-a găsit un mare număr de ulcioare de vin, sparte bineînțeles, care purtau, cu scriere hieratică, interesante indicații privind mai ales proveniența lor.
Cea mai mare parte din podgorii se aflau în Delta și mai ales în regiunea ei orientală. Se indică „vin bun de a opta oară” sau „vin de a treia oară” sau „vin dulce”. Aș presupune că vinul dulce este vin nou, că a treia, a opta oară înseamnă a treia, a opta pritocire. Pritocirile sunt dese, în adevăr, unul din mijloacele prin care vinul e împiedicat de a se altera; un alt mijloc este fierberea. Am impresia că o pictură de la Beni-Hassan, nu prea bine conservată, se referă la această operație. Nu știu dacă egiptenii ungeau cu rășină interiorul ulcioarelor, așa cum făceau grecii. Ne îndoim, căci calitatea pe care-o apreciau ei la vin era dulceața, care întrecea dulceața mierii.

Masa

Am terminat inventarul principalelor resurse de care dispuneau familiile egiptene pentru a se hrăni în cursul anului. Lipsesc documentele care ne-ar ajuta să descriem în amănunt mesele luate acasă. Un lucru cel puțin este sigur: egiptenii mâncau stând jos, singuri sau câte doi, în fața unei măsuțe pe care erau așezate diferite feluri de mâncare: carne, păsări, legume și fructe. Copiii se așezau pe perne sau chiar pe rogojină.
Familia nu se aduna pentru gustarea de dimineață. Tatăl era servit îndată ce-și termina toaleta. I se aducea pâine și bere, o bucată de carne și o prăjitură (chens). La fel și mama, lua gustarea în timp ce era coafată sau îndată după aceea. Într-o pictură tebană, se vede cum servitoarea aduce un pahar stăpânei care ține încă oglinda în mână. Alături, pe o masă, se află un coșuleț și două vase. Lista celor două mese importante cuprindea, după toate probabilitățile, carne, legume și fructele sezonului, pâine și prăjituri, totul stropit din belșug cu bere. Nu este deloc sigur că egiptenii, chiar cei din clasa mai înstărită, mâncau carne la toate mesele. Nu trebuie să uităm că Egiptul e o țară caldă și comerțul cu amănuntul era abia la început. Puteau să taie un bou numai cei care erau siguri că-l vor consuma în trei sau patru zile, marii proprietari care aveau un personal numeros, oamenii templelor, cei care dădeau un ospăț, iar oamenii de jos numai pentru sărbători și pelerinaje. Nu cunosc decât un singur basorelief reprezentând oameni gata să ia masa. El se află într-un mormânt din El-Amarna și mesenii sunt Akhenaton și familia. Regele mănâncă cu poftă un mușchi împănat și regina o pasăre. Regina-mamă duce ceva la gură și cu cealaltă mână întinde o bucată uneia din micile prințese, așezată lângă ea pe o pernă. Alături se văd câteva mese încărcate cu bucate, dar nu există nici farfurii, nici cupe, nici talere, nici castroane. Acest fapt e cu atât mai surprinzător, cu cât colecțiile noastre arheologice cuprind o veselă numeroasă și variată, care era întrebuințată pentru servi rea supelor, a bucatelor garnisite cu sos, a compoturilor, a dulciurilor și a cremelor. Îmi închipui așadar că la un moment dat, se împărțeau mesenilor nu numai farfurii, dar și cuțite, linguri și furculițe, căci obiecte de acest fel, chiar dacă nu sunt prea frecvente, există totuși în muzeele noastre. Luvrul posedă o admirabilă serie de linguri de lemn, ale căror cozi sunt împodobite cu cea mai grațioasă fantezie, dar care poate n-au fost întrebuințate niciodată. Am găsit deasupra mormântului lui Osorkon al II-lea o lingură a cărei adâncitură era ținută de o mână și se termina printr-o coadă dintr-un tub de metal. Observăm pe de altă parte că un serviciu de toaletă, compus dintr-o cană și un lighean, este de obicei așezat sub masa încărcată cu alimente. Toate acestea dovedesc că egiptenii mâncau cu degetele.
După prânz, se servea o gustare pe la ora patru sau cinci, care era urmată fie de o nouă etapă de lucru, fie de distracții.

Seara

Toamna și iarna, țăranul nu se întorcea de pe țarină decât la căderea nopții. Atunci, el se aștepta să-și găsească locuința luminată. Intrând în casa scufundată în întuneric, Anupu are imediat presimțirea unei catastrofe. În timpul serii, chiar și țăranii puteau avea lumină, în zilele scurte, școlarii și meșteșugarii își continuau lucrul la lumina lămpilor. Lămpile ardeau fie cu ulei de ricin, fie cu untdelemn de măsline. Muzeele noastre nu sunt bogate în materiale de luminat. Într-un mormânt din prima dinastie, am găsit o frumoasă lampă de piatră, care are forma unei corole de papirus, prevăzută cu un inel orizontal prin care trecea fitilul. Alte lămpi au formă de crin. Există la Luvru cupe mici de lut, rotunde și plate, în care a rămas de atunci o bucată de fitil ca o sfoară înnegrită, ce trebuie să fi fost unsă cu grăsime. Sunt lămpi cu totul obișnuite, de care s-au servit muncitorii din necropole pentru a lucra în morminte. Se fabricau de asemenea și luminări de seu, care se aprindeau în temple în seara și noaptea de Anul nou sau în noaptea sărbătorii uaga. Erau obiecte prețioase, căci funcționarul templului care le păzea era plătit foarte scump și după ce erau folosite le preda preotului dublului lui Hapi-Djefai, care lumina cu ele statuia stăpânului său. Cel ce murea trebuia să-și aibă lampa aprinsă până la răsăritul soarelui și i se ofereau, cu ocazia celor cinci zile epagomene, cinci ustensile de formă conică, prevăzute cu un mâner, care evocau un copac. Partea superioară, unsă cu ceară, se putea aprinde. Aceste lămpi luminau singurătatea mormântului, dar n-avem dovezi că ar fi folosit și celor vii.
Aceste câteva informații nu ne dau o idee prea clară despre luminarea locuințelor. De altfel, serile nu erau prea lungi. Egiptenii se sculau în zori și se culcau devreme, cu excepția preoților și a gărzilor care făceau serviciu de noapte. Regele Amenemhat I, descriind lovitura de stat care l-a convins de ingratitudinea oamenilor, spune că după masa mesyt, venind noaptea, se odihnise o oră, apoi, culcându-se în patul lui, pradă oboselii, nu întârziase să adoarmă. Astfel, după masa de seară, egiptenii ședeau o oră sau două de vorbă în jurul unei lămpi fumegânde, apoi în casă se făcea liniște.

Ospățurile

Ocupațiile unui egiptean bogat îi lăsau destul timp liber, pe care el se pricepea cum să-l folosească. Îl atrăgeau vânătoarea în deșert, plimbarea, pelerinajele, pescuitul și vânătoarea în mlaștini, ca și cârciumile. Dar mai avea la îndemână și alte distracții tot așa de plăcute. De acestea vrem să ne ocupăm mai întâi.
Una din marile plăceri ale egiptenilor era aceea de a aduna la ei, pentru prânz sau pentru cină, un mare număr de rude și de prieteni. În morminte au fost adeseori prezentate banchete date în locuințele eterne, în palatele veșnice. Mesenii erau înfățișați ca niște umbre, dar aceste banchete sunt imaginea acelora pe care stăpânul mormântului le oferise pe când se afla în viață. Aceste picturi, precum și câteva pasaje ale moraliștilor și povestitorilor ne vor ajuta să descriem o masă prietenească într-o casă cu vază.
Masa era, desigur, precedată de o mare agitație prin magazine, în bucătărie și în toată casa. Se tăia un bou, după metodele cunoscute. Îl îmbucătățeau, din părțile cele mai bune se pregăteau fripturi la grătar, la tavă, apoi sosurile. Se frigeau la frigare câteva gâște. Berea era pregătită în ulcioare ca și vinul și lichiorurile. Fructele, așezate în piramide în fructiere și în coșuri. Totul era ținut la adăpost de muște și de praf. Se scoteau din dulapuri cupele de aur și de argint, vesela de alabastru și vasele de ceramică pictată. Apa se răcea în amfore. Casa fusese spălată, dereticată, lustruită, aleile grădinii măturate, frunzele strânse. Se aduceau muzicanți, cântăreți și dansatori de ambele sexe. Portarii pregătiți așteptau invitații.
Dacă erau așteptate personaje importante, stăpânii casei stăteau în picioare, lângă intrare și străbăteau grădina împreună cu oaspeții lor. Așa făceau și preoții când regele se ducea la templu. Însuși stăpânul casei, dacă se întorcea de la palat încărcat cu darurile suveranului, îi găsea pe ai săi adunați în fața ușii principale. Se putea întâmpla ca stăpânii să se afle în sala de recepție, iar faraonul în sala de audiențe. Atunci oaspeții erau primiți de copii și de servitori.
Egiptenii foloseau mult complimentele. Dacă erau în stare să epuizeze toate resursele vocabularului pentru propriul lor elogiu, de pe stelele destinate posterității ne dăm seama că mesenii întrebuințau față de cei care-i invitase, aproape aceiași termeni pe care-i citim pe un papirus ramessid. „Mila lui Amon să fie în inima ta! Să-ți dăruiască o bătrânețe fericită! Să-ți petreci viața în bucurie și să ajungi la înalte demnități. Buzele tale sunt sănătoase, membrele tale puternice. Ochiul tău vede departe. Ești îmbrăcat în haine de in. Ai un echipaj, biciul cu mâner de aur e în mâna ta. Dârlogi noi sunt în stăpânirea ta. Sunt înhămați mânji din Siria. Înaintea ta aleargă negri ca să-ți înlesnească plimbarea. Cobori în barca ta de brad, împodobită de la proră la pupă. Ajungi la casa ta, pe care tu însuți ai construit-o. Gura ta e plină de vin, de bere, de pline, de carne și de prăjituri. Boii sunt tăiați în bucăți. Vinul e desfundat. Un cântec suav răsună alături de tine. În jurul tău se răspândesc parfumuri. Șeful grădinii tale îți prezintă ghirlande. Păzitorul oazelor tale îți aduce prepelițe, mai marele pescarilor îți aduce pești. Corabia ta a sosit din Siria încărcată cu toate bunătățile. Staulul tău e plin cu viței. Torcătoarele tale lucrează. Ești sănătos și dușmanii tăi cad. Ceea ce se spune despre tine (rău) nu există. Intri în fața Eneadei zeilor și ieși de acolo triumfător.”
Gazdele puteau alege între mai multe formule. Ei puteau șopti, pe un ton ușor protector, un „bine ați venit, bine ați venit” sau „pâine și bere” sau chemând binecuvântarea zeilor asupra celor veniți: „Viață, sănătate, putere. Să fii în grațiile lui Amonrâsonter. Rog pe Pra-Harakhte, pe Seth și pe Neplitys, pe toți zeii și pe toate zeițele din cer să-ți dăruiască sănătate, să-ți dăruiască viață, ca să te pot vedea sănătos și să te strâng în brațe.”
Iată o urare pentru un curtean: „Rog pe Pra-Harakhte, de când se scoală și până se culcă, pe toți zeii de la Pi-Ramses, pe marele Ka al lui Pra-Harakhte, să-ți îngăduie să fii în grațiile lui Amonrâsonter. Banre-Miamun, viață, sănătate, putere, bunul tău domn să-ți dea viață, sănătate, putere, în fiecare zi”.
După ce au terminat cu complimentele, după ce s-au îmbrățișat cum se cuvine, nu mai rămânea decât să se așeze. Stăpânii casei se așază pe jilțuri cu spătar înalt, cu lemnăria încrustată cu aur și argint, cu turcoaze, cornalină și lapis-lazuli. La dispoziția câtorva invitați sunt puse jilțuri tot așa de luxoase. Ceilalți se mulțumesc cu taburete în formă de X și chiar cu scăunele cu picioare verticale. La cei săraci, invitații se așază pur și simplu pe rogojini. Fetele preferă perne de piele foarte frumos lucrate. Bărbații se aliniază de o parte, femeile de alta. Moralistul Ptah-hotep, care știe la ce trebuie să se aștepte, recomandă tinerilor și chiar bărbaților maturi, invitați într-o casă prietenă, să nu se uite prea mult înspre femei. Când bărbații și femeile se amestecă, cei căsătoriți nu sunt despărțiți. Dacă vrea, invitatul poate sta lângă soția sa.
Servitorii și servitoarele încep să circule printre convivi, împărțind flori și parfumuri. Servitoarele sunt întotdeauna tinere și drăguțe. Rochia transparentă nu ascunde nimic din farmecele lor. Adeseori chiar, ele n-au pe trup decât un grumăjer și o centură. În curând, toate doamnele și toții bărbații au o floare de lotus în mână. Îndată, fiecare va avea pe cap un con de culoare albă. Servitoarele îl confecționează dintr-o pomadă parfumată, pe care o scot dintr-o cupă mare. Stăpânii, fetele casei și servitoarele poartă și ele pe cap acest accesoriu, indispensabil unei recepții. La acest fapt făceau aluzie cuvintele din omagiul citat mai sus: „În jurul tău se răspândesc parfumuri”. Nu există zi fericită fără parfum. Era necesar pentru a îndepărta mirosul berii, al vinului, al fripturilor la grătar. Servitoarele care poartă conul pe cap nu par să fie stingherite în serviciul lor din această pricină. Desenatorii, care nu pierd niciodată ocazia de a reprezenta episoade nostime sau grotești până și în morminte, n-au pictat niciodată acest accesoriu căzând de pe cap. În timp ce-l confecționează cu mâini îndemânatice, servitoarele îndreaptă grumăjerul unui invitat, care pare să se fi deranjat.
A sosit momentul să se servească tot ce-au pregătit bucătarii și cofetarii pentru recepție. Se găsesc de toate, ca să satisfacă chiar și pe cei mai pretențioși, căci bătrânul Ptah-hotep, dacă recomandă invitaților să fie discreți cu ocheadele și cu vorbele, te sfătuiește, pe de altă parte, să-i satisfaci pe oaspeți după mijloacele de care dispui, ca să meriți lauda zeului și să capeți un bun renume. Pentru aceasta, trebuie să adaugi la plăcerile gurii și bucuria auzului. În timp ce mesenii se instalează, muzicanții intră cu instrumentele lor.
Egiptenii au iubit întotdeauna muzica. Ei au iubit-o chiar și înainte de inventarea instrumentelor, pe când nu știau decât să bată din palme spre a acompania vocea. Flautul, oboiul, harpa și-au făcut apariția de pe vremea piramidelor. Aceste instrumente se asociază pentru duete sau trio-uri și se poate asocia harpa sau vreunul din cele trei instrumente sau toate trei deodată cu vocea și cu mâinile. Începând din Noul Imperiu, în parte și datorită exemplului popoarelor învecinate, posibilitățile instrumentale sunt într-un adevărat progres. Harpele sunt mai voluminoase. Corpul sonor și-a dublat volumul și coardele sunt mai numeroase. Se construiesc harpe portative, harpe de mărime mijlocie prevăzute cu picior și harpe monumentale, care sunt adevărate opere de artă, acoperite cu ornamente florale sau geometrice, împodobite cu un cap de leu aurit, care se fixează la extremitatea superioară sau se adaugă la bază. Țitera este importată din Asia. Nomazii din Amu se prezintă guvernatorului nomei Oryx cântând din țiteră. Muzicanți cu figuri străine cântă câteodată dintr-o țiteră cu picior. Țiterele portative, adeseori foarte elegante, n-au decât cinci coarde. Flautul dublu nu mai e ca altădată, format din tuburi paralele, așezate unul lângă altul, ci din două tuburi care formează un unghi ascuțit. Lăuta este o cutiuță alungită, turtită în ambele părți și prevăzută cu un gât lung, împodobit cu banderole, pe care sunt întinse patru corzi. Tamburinele sunt rotunde sau pătrate: se foloseau mai ales la serbările populare și religioase. La fel și celelalte instrumente de percuție, crotalele și sistrele, căci zeița Hathor, căreia îi erau consacrate, era protectoarea banchetelor și a muzicii. Crotalele, în limba egipteană menat, erau făcute din două plachete asemănătoare de fildeș, sau de lemn, care atârnau de un cordon. Sistrele reprezentau un cap al zeiței Hathor pus pe un mâner. Coarnele erau înlocuite prin două anexe mult mai lungi, de metal, între care erau întinse fire, tot de metal, și care traversau mici cimbale din același material. Mișcând sistrele, se produceau, după voie, sunete lungi sau scurte, foarte potrivite pentru a acompania cântecul sau a-i da ritm. Crotalele corespundeau castanietelor noastre. Cei care în zilele de azi au aplaudat pe Argentina sau pe vreo altă dansatoare spaniolă, își pot închipui cu ușurință cum foloseau egiptenii crotalele și sistrele. De altfel, cântărețele se acompaniau singure, bătând din palme. Dansul completa distracțiile. Câteodată se producea și câte o acrobată. Aplecată pe spate, părul i se revărsa până jos.
După ce foamea era potolită, reuniunea se prelungea cu cântece, muzică și dansuri. Acum se consumau cu mare plăcere dulciuri, deoarece ele satisfăceau doar plăcerea gustului. La nevoie, cântăreții improvizau versuri care ridicau în slavă dărnicia gazdei sau bunătatea zeilor. „… Perfecțiunea sa se află în toate inimile… Ptah a făcut aceasta cu propriile sale mâini. Canalele sunt pline cu apă proaspătă. Pământul este inundat de iubirea sa”. „E o zi fericită, zicea altul, ziua în care ne gândim la frumusețea lui Amon. Ce bucurie să se poată auzi lauda noastră până în cer!” Era bine să mulțumești zeilor, dar toți știau că aici, pe pământ, ne bucurăm puțin timp de darurile lor. Să profităm deci din plin de această zi frumoasă, în care mila zeilor și dărnicia gazdei se completează de minune. Harpistul lui Neferhotep amintea la un banchet aceste adevăruri:
„Trupurile mor, de pe vremea când zeii trăiau pe pământ, și tinerele generații le iau locul. Atâta vreme cât Ra va răsări dimineața și Tum va apune la Manu, bărbații vor procrea, femeile vor zămisli, nasurile vor respira, iar ceea ce s-a născut își va afla locul. Fă o zi fericită, o, preot! Să ți se dea parfumuri din cele mai bune, esențe pentru mirosul tău, ghirlande și crini pentru grumazul tău și pentru grumazul sorei tale iubite care stă alături de tine, să fie cântece și muzică înaintea ta. Uitând deci de toate relele, nu te mai gândi decât la bucurii, până când va veni ziua în care va trebui să treci în lumea liniștii. Fă o zi fericită, Neferhotep, cu judecată dreaptă, minunat părinte divin, cu mâinile curate. Am auzit tot ce li s-a întâmplat (strămoșilor). Zidurile lor sunt distruse. Locul lor nu mai există. Ei înșiși sunt ca și când n-au existat niciodată. Numai zidurile tale sunt puternice. Tu ai plantat sicomori pe marginea lacului tău. Sufletul tău stă sub ei și bea din apa lacului. Urmează-ți îndemnurile inimii atâta vreme cât ești pe pământ. Dă pâine celui care nu are, ca să-ți câștigi pentru totdeauna un bun renume. Fă o zi fericită… Gândește-te la ziua când vei îi condus în țara care-i amestecă pe oameni. Nu există om care să-și fi luat cu el acolo toate bunurile. De acolo nu te mai poți întoarce”.
Un alt cântăreț din harpă vorbește despre inutilitatea eforturilor omenești de a învinge moartea. În vremea Ramessizilor, Egiptul era de mult o țară veche și oricine putea să vadă ce se întâmplase cu piramidele! „Zeii care-au fost odinioară și care se odihnesc în piramidele lor și chiar manii care sunt înmormântați în piramidele lor din care s-au construit castele, nu mai sunt! Ce s-a întâmplat cu ei?… Am auzit cuvintele lui Imhotep și ale lui Hardidif care se cântă în cântece al căror număr e mare. Zidurile lor sunt distruse, locurile lor nu mai există, ca și când n-ar fi fost niciodată. Nu se mai duce nimeni să slăvească darurile și faptele lor.
Urmează-ți dorințele inimii, atâta vreme cât trăiești. Îmbracă-te în veșminte de in. Unge-te cu tot ce e mai minunat din parfumurile zeului… Urmează-ți inima și fericirea atâta vreme cât vei fi pe pământ… Nu-ți întrista inima, până nu va veni ziua când te vei ruga, când zeul, a cărui inimă nu mai bate, o să-i asculte pe cei care-l imploră…”
În epoca mai nouă, egiptenii nu se mai mulțumeau să compare prin cuvinte tristețea împărăției morților cu bunurile vieții și să îndemne pe convivi să profite de acestea din urmă. După unii autori greci, care de data aceasta par bine informați, aflăm că la banchetele celor bogați, după ce masa lua sfârșit, se aducea o figurină de lemn într-un sicriu, pictată și sculptată exact ca un mort, desigur ca mumie și nu ca schelet, cum ar crede poate modernii. Am găsit la Tanis, într-o casă particulară, statuete de mumii care măsurau cam un cot lungime și care poate au servit în acest scop. Gazda arată deci această figurină fiecăruia dintre meseni, zicându-i: „Uită-te la aceasta și apoi bea și bucură-te, căci odată mort, vei fi ca ea”. Iată ce fac egiptenii când sunt adunați la băutură. Cel puțin așa afirmă Herodot și Plutarh. Lucian, vorbind în calitate de martor ocular, pretinde că morții erau considerați prezenți la ospăț. Din ce în ce mai bine, dar nimic nu dovedește că Neferhotep ar fi invitat pe cei morți să stea cu cei vii și că ar fi arătat o mumie sau un schelet de argint, ca acela al bogătașului Trimalcion.
De altfel, mesenii ascultă cu plăcere de avertismentul melodiosului harpist. Sub pretextul că sărbătoresc o zi fericită, se întâmplă ca reuniunea familială să se transforme într-un adevărat chef. Iată, de exemplu, o recepție la Pahéri și soția lui.
Stăpânii casei sunt așezați unul lângă altul. O maimuță, legată de piciorul scaunului lui Pahéri, scoate smochine dintr-un coș și le ronțăie. Servitorii sunt adunați în spatele lor. În față, așezați pe jilțuri frumoase, stau părinții lui Pahéri. Unchii, verii și prietenii sunt așezați pe rogojini. De altfel, nici ei nu sunt uitați. Servitorii trec printre ei purtând cupe cu ornamente în relief, alții circulă printre doamnele invitate. „Pentru al tău Ka, zice unui dintre ei, întinzând o cupă plină, bea până o să te îmbeți. Să ai o zi fericită! Ascultă ce spune tovarășa ta!” Musafirul răspunde servitorului: „Dă-mi optsprezece măsuri de vin. Vezi? Îmi place să mă îmbăt”. Un alt servitor e tot atât de îmbietor: „Nu te sfii, căci iată, n-am s-o las din mâini (stacana cu vin) ”. Vecina, care-și așteaptă rândul, intervine: „Bea, nu face pe delicata. Îmi dai voie să iau paharul? Iată, vinul acesta e regele băuturii”. Mai departe, două invitate, uitate de cei care servesc, fac un gest ca și cum ar respinge o ofertă imaginară. La Pahéri, ne găsim în Nekhabit, la sfârșitul războiului de eliberare. Acești provinciali sunt cam grosolani la petrecere. Cu toate acestea, și la Teba se practica maneros, cuvânt care, după cum spune Plutarh, ar vrea să însemne că în orice împrejurare trebuie să procedezi cu măsură. Nu arareori se vede în scenele cu banchete câte un conviv căruia excesul de băutură și de mâncare i s-a urcat la cap și i-a în tors stomacul pe dos. O țâșnitură scârboasă i-a scăpat din gură. Vecinii, pe care incidentul nu-i deranjează peste măsură, susțin capul bolnavului sau al bolnavei. Dacă e nevoie, îl vor culca pe un pat. Urmele vor fi repede șterse și petrecerea va continua.

Jocurile

Banchetele nu aveau loc în fiecare zi. Când erau singuri, stăpânul și stăpâna casei simțeau plăcerea să se așeze în grădină, sub un chioșc, să bea ceva răcoritor, respirând aerul suav din nord sau să facă înconjurul lacului lor cu barca și să se lase în voia bucuriei de a pescui cu undița. O distracție foarte apreciată de soți era jocul de dame. Se juca pe o tablă dreptunghiulară, împărțită în treizeci sau treizeci și trei de pătrățele. Pionii negri sau albi au aproape forma pionilor noștri de șah. Jucătorii se instalează pe taburete, cu o pernă sub picioare. Adeseori soții joacă unul împotriva celuilalt. Tatăl este asistat de fiica lui, care i-a trecut brațul pe după gât. Petosiris joacă, după prânz, cu prietenii săi, așteptând momentul să se răcorească în camera cu băuturi. Un teban nu mai așteaptă, ci preferă să bea în timp ce joacă dame. Nu știm nimic des pre mersul jocului. Se pare că se întrebuințau zaruri și nu se practica manevrarea liberă, ca în jocul nostru de dame.
În epocile vechi, jocurile erau mai numeroase și mai variate. Cel mai apreciat era jocul cu șarpele, mehen, care se juca pe o măsuță, unde se afla gravat sau încrustat un șarpe încolăcit, cu trupul împărțit în compartimente. Jucătorii dispuneau de trei lei, de trei leoaice, de bile albe și roșii. Când partida se termina, toate aceste lucruri erau așezate într-un mic sipet de abanos. Acest joc nu se mai întâlnește după Vechiul Imperiu. Totuși, nu se poate afirma că ar fi fost părăsit. Două morminte din prima dinastie, care ne-au păstrat cele mai frumoase serii de lei și de leoaice de fildeș, au conservat de asemenea niște piese foarte curioase de joc, făcute din același material; unele reprezintă o casă formată din trei clădiri cu acoperiș ascuțit; altele seamănă cu regele și cu turnul de la jocul nostru de șah. Pionii sunt niște cilindri cu extremitatea superioară rotunjită și terminată printr-un buton. E greu să credem că feluritele jocuri, inventate de strămoșii lor ingineri, ar fi fost părăsite și că s-ar fi păstrat numai unul sau două, căci egiptenilor le plăceau jocurile. Soții sau prietenii jucau să le treacă timpul. Chiar și dușmanii puteau să rezolve printr-un joc o neînțelegere oarecare.
Copiii jucau și ei jocuri care nu cercau nicio pregătire. Dacă băieții erau în grup, se împărțeau în două tabere. În fiecare tabără, fiecare jucător cuprindea cu brațele trupul tovarășului din față. Cei doi dinții se înfruntau picior peste picior, își încrucișau mâinile, trudindu-se să se doboare. Cei din spate își încurajau șeful: „Brațul tău e mai tare ca al lui. Nu te lăsa! Ceilalți răspundeau: „Tabăra noastră e mai tare. Puneți mâna pe ei!”
Jocul de-a capra e un fel de săritură peste un obstacol. Doi băieți se așază jos unul în fața celuilalt, cu brațele și picioarele întinse, cu degetele de la mâini răsfirate, cu călcâiul stâng pe vârful piciorului drept. Ei formează obstacolul și ceilalți jucători trebuie să sară pe deasupra lor, fără să se lase prinși. Jucătorii care alcătuiesc acest obstacol vor încerca să apuce piciorul celui care sare și să trântească jos „capra”. Cel ce sare n-are voie să înșele, ci să anunțe când pornește, zicând: „Țin-te bine! Sosesc acum!” Alți copii se întrec la fugă, dar, cum ar fi prea ușor să alerge cu picioarele, aleargă în genunchi, cu picioarele încrucișate sau ținându-și picioarele cu mâinile. Dacă în grup se află și vreun băiat mai mare, el se va așeza în patru labe și doi mai mici, ținându-se de mâini și de picioare, se vor legăna pe spinarea lui. Copiii se mai joacă și aruncând cu săgeți într-o țintă desenată pe pământ. Această țintă poartă, nu se știe din ce pricină, numele zeului Sechemu. Zeul teascului, care e un zeu foarte respectat. Te-ai aștepta mai curând la numele ucigașului lui Osiris! 
Jocul de-a lupta avea destui amatori. Dacă sunt numeroși, o parte din jucători formează un fel de lanț, fiecare întinzând brațele pe umerii vecinului. Ceilalți trebuie să treacă peste acest lanț, fără să fie prinși de cel care-l păzește.
Câteodată, jocul lua o întorsătură neplăcută. Copilul neîndemânatic sau viclean era pedepsit cu pumni sau cu lovituri de picioare. Altădată, vinovatul era chiar legat ca un adevărat criminal. Călăii lui îl băteau cu niște bețe terminate cu o palmă.
Fetițele preferau jocurile de agilitate. Cele mici, urcate pe umerii celor mai mari, își aruncau mingea. Se luptau și corp la corp. Dar jocul lor preferat era dansul. Orice fată trebuia să știe să danseze, nu numai cele care doreau să devină dansatoare de profesie. În acest scop, își legau o bilă de cosițe și țineau în mână o oglindă sau un baston sculptat, pe care-l împrumutau de la băieții din apropiere. Astfel gătite, se învârteau, săreau, se îndoiau, în vreme ce altele făceau o horă în jurul lor, cântând și bătând din palme. Cântecul lor (care nu e prea limpede, pentru noi) invocă pe Hathor, patroana tuturor plăcerilor. Iată un mod de a dansa, care nu-i lipsit de neprevăzut: două fete mai mari se așază spate în spate și întind brațele în lături. Alte patru fetițe, urcându-se pe picioarele celorlalte două, se agață de mâinile lor întinse și rămân atârnate. La o poruncă, toate se învârtesc cel puțin de trei ori, dacă nu cumva vreuna cade și jocul se întrerupe.
În odăile femeilor, se aflau totdeauna harpe, țitere, lăute și tamburine, care nu ședeau degeaba. Presupun că după cină, seara petrecută în familie era înfrumusețată cu muzică, dans și cântece, dar și cu povestiri. Un papirus de la muzeul din Berlin, numit papirusul Westcar, ni-l arată pe Kheops, distrat, apoi extraordinar de interesat de poveștile cu vrăjitori, pe care fiii lui le spun pe rând. Avem deci tot dreptul să credem că această regală trecere de vreme putea să fie la îndemâna oricui.

Capitolul V
Viața la țara

Țăranii

Pentru scrib, orice îndeletnicire practică este de disprețuit, dar meseria de agricultor e cea mai rea din toate. Oamenii se trec tot atât de repede ca și ceea ce cultivă. Agricultorul este bătut și exploatat de stăpânii lui și de agenții fiscului, furat de vecini și de tâlhari, înșelat de natură, ruinat de lăcuste, de rozătoare și de toți dușmanii omului. Soția lui e arestată, copiii luați garanție.
Dar grecii, care aveau o țară săracă, unde puținele merinde se obțineau cu prețul unei munci aprige, vorbeau cu totul altfel despre egipteni… „După ce câmpurile sunt însămânțate, spune Herodot, țăranul nu mai are altceva de făcut decât să aștepte liniștit, seceratul.” Diodor adaugă: „În genere, la celelalte popoare, agricultura cere cheltuieli mari și multe i griji. Numai la egipteni ea se face cu puține mijloace și cu puțină muncă”.
Printre egiptenii care frecventau școlile, erau totuși destui partizani ai întoarcerii la țară. Țăranul din oază nu ne apare ca un nenorocit. Lista produselor pământului său, încărcate pe măgari spre a fi vândute la Nennisut, este lungă. El speră să cumpere, cu prețul mărfii, plăcinte bune pentru soția și copiii săi. Fără îndoială că un răufăcător, zărind caravana, pune mâna pe măgari și pe încărcătură. Dar cei de sus se interesează de el. Dacă sfârșitul povestirii ar fi ajuns până la noi, am vedea cu siguranță că justiția îi face dreptate. Într-o altă poveste, cel mai mare dintre frați, ajuns celebru, nu-i deloc un amărât. El are casă, ogoare, animale, ustensile, grâne. Nevasta lui trăiește ca o doamnă, stă acasă, în vreme c-o soțul și cumnatul ei muncesc pe câmp. Ea poate să-și piardă vremea cu găteala; va avea timp să facă și gospodăria, să pregătească masa de seară, să aprindă lampa înainte de întoarcerea bărbatului oi, căruia îi va aduce mai întâi cana și ligheanul ca să se spele.

Stropitul grădinilor

Când am descris locuința, ara vorbit despre dragostea egiptenilor pentru grădini. La oraș, ca și la țară mai ales, orice proprietar vroia să aibă grădina sa. În care să cultive legume și fructe. Stropitul grădinii cerea cea mai mare grijă. Dintre toate lucrările grădinăritului, este singura muncă asupra căreia suntem mai bine informați. Grădina de legume era împărțită în mici pătrate, prin șanțuri, care se întretăiau în unghi drept. Multă vreme, chiar și în Imperiul Mijlociu, grădinarii umpleau ulcioarele rotunde de lut cu apă din bazin, le cărau, atârnate, câte două, de o cobiliță și le turnau în rigola care asigura stropitul întregii grădini. Era o muncă îndelungată și grea. Invenția cumpenei trebuie să fi însemnat un progres binefăcător.
Pentru grădinărit era nevoie mai întâi de apă, care se scotea din puț.
Se înfigea în pământ un stâlp gros, vertical, înalt de vreo trei metri. Putea fi folosit și un copac fără crengi, dacă se afla vreunul prin apropiere. În vârful stâlpului se atârna o prăjină lungă, adică o cumpănă caro se putea mișca în toate părțile. De partea groasă a cumpenei se atârna o piatră grea. La capătul subțire se agăța o găleată de pânză sau de lut de o frânghie lungă de cinci ori șase coți. Cu ajutorul frânghiei, omul umplea găleata și o ridica la înălțimea șanțului. O golea și o lua de la capăt. În grădina lui Apuy lucrau în același timp patru cumpene. Câinele grădinarului urmărea cu interes traiectoria găleților cu apă. Randamentul acestor instalații primitive era satisfăcător, dovadă că ele sunt întrebuințate până azi. Totuși se pare că egiptenii din Imperiul Nou nu le întrebuințau decât pentru irigarea grădinilor. Ele n-au fost niciodată găsite în tablourile care reprezintă muncile pe ogoare. Cât despre roata cu găleți, al căror scârțâit pare acum nedespărțit de țarina egipteană, ea nu figurează în documentele faraonice. Nu știm când a fost introdusă în valea Nilului. Însă puțuri frumoase, cu diametrul larg, au fost descoperite în necropola preoților lui Tot, la Hermopolis, nu departe de mormântul lui Petosiris, la Natione și în templul de la Tanis. Cel dintâi a folosit, desigur, nevoilor templului, dar acest puț nu poate fi mai vechi decât mormântul lui Petosiris, care se crede că datează de pe vremea domniei lui Ptolemeu Soter.

Culesul viilor

Orice grădină avea cel puțin câțiva butuci de vie, aliniați pe lângă zid sau mărginind de ambele părți aleea centrală. Curpenii agățați de araci sau de stâlpi formau o boltă, din care atârnau, în miezul verii, ciorchini frumoși cu boabe albăstrui, care erau un deliciu pentru orășeni. Cultura viței de vie era mai dezvoltată în Deltă, mai curând pentru vin decât pentru consum. Se cunoșteau vinurile din Marais (meh), cele din Imit, la nord de Faqus, din Sin în regiunea Pelusei, vinul din Abech, care se păstra în ulcioare de un tip special, apărate de o împletitură de nuiele, menționate în pancarte. Chiar înainte de a se fi creat pancarta, produsul viei lui Seba-Horkenti-pet era transportat în ulcioare sigilate la reședința faraonilor tihniți. Mari băutori de vin, fiindcă erau originari din Avaris, între Imit și Sin, Ramessizii s-au ocupat insistent și în egală măsură atât de cultivarea viței de vie, cât și de comerțul cu vinuri. Din timpul dom nici lui Ramses al II-lea, datează cea mai mare parte din cioburile de ulcioare de vin care au fost strânse din Ramesseum, din Qantir, ori din mormintele tebane și care ar permite să se întocmească o hartă provizorie a podgoriilor egiptene, dacă geografia faraonică n-ar fi încă la începutul ei. Ramses al III-lea se exprimă astfel: „Ți-am făcut podgorii în oazele din sud și din nord, fără să pun la socoteală altele în număr mare în regiunea meridională. Ele s-au înmulțit în Deltă cu sutele de mii. Le-am pus grădinari luați dintre prizonierii din țări străine și am săpat bazine împodobite cu nuferi; lichiorul și vinul sunt ca apa care se scoate din ele, pentru a fi aduse în fața ta în Teba cea victorioasă.”
Despre cultura viței de vie și despre viața podgoreanului nu cunoaștem decât un singur episod, culesul. Culegătorii se împrăștie pe sub bolți. Ei rup cu degetele, fără cuțit, ciorchinii mari cu boabe albăstrui. Ferindu-se să nu-i strivească, umplu coșurile, fără să le îndese, și se duc cântând, cu coșul pe cap, ca să arunce strugurii în cadă. Apoi se întorc iar în vie. După câte știu, nicăieri nu se întrebuințează animalele pentru transportul strugurilor. În regiunile unde via era cultivată pe mari întinderi, era mai avantajos să se folosească bărcile pentru transportul coșurilor din podgorie până la cramă, tot pentru a se evita zdrobirea strugurilor și pierderea prețiosului suc.
Căzile erau rotunde și joase. Nu știm din ce erau făcute. Egiptenii, care nu știau să fabrice butoaie, nu erau în stare să meșterească niște căzi de lemn, cu toate că, la urma urmei, construirea unei bărci era mult mai grea. Presupun că aceste căzi erau din piatră. Gipsul, lutul, faianța s-ar fi stricat repede, pe când o piatră dură și care s-ar fi lustruit frumos, ca granitul sau șistul, era bună pentru construit căzi solide și ușor de întreținut. Adeseori ele sunt ridicate pe un suport înalt de doi sau trei coti și decorate cu basoreliefuri. Din două puncte diametral opuse pleacă două colonete sau două prăjini despicate, dacă proprietarul n-are pretenții de eleganță, care susțin o grindă de care atârnă patru sau cinci frânghii. După ce s-a adus o cantitate îndestulătoare de struguri, culegătorii se urcă în cadă și, ținându-se de frânghii, probabil pentru că fundul nu era plat, calcă strugurii eu nădejde. La Mera, vizirul regelui Pepi I, doi muzicanți, așezați pe un covor, cântă acompaniindu-se cu crotalele de lemn, pentru a-i stimula pe podgoreni să lucreze toți, la unison. Nu există niciun motiv să credem că un obicei atât de bun ar fi fost părăsit. Totuși, în Noul Imperiu, acești auxiliari au dispărut: la urma urmei, storcătorii puteau cânta și singuri în timp ce călcau strugurii. Zeama se scurgea într-un bazin, printr-una sau două deschizături.
După ce se scurgea tot ce se putea scoate, strugurii striviți erau puși într-un sac solid, prevăzut cu câte o prăjină la fiecare capăt. Patru oameni țineau sacul ridicat deasupra unui hârdău, și, învârtind prăjinile în sens invers, storceau sacul. Acest procedeu avea multe inconveniente. Muncitorii suportau greutatea sacului și-n același timp manevrau prăjinile. La cea mai mică mișcare greșită, vinul curgea pe jos. De aceea, un ajutor ședea între cei patru oameni, ca să împiedice deplasarea sacului și să-l mențină deasupra hârdăului. În Noul Imperiu, podgorenii întrebuințau un teasc făcut din doi stâlpi bine înfipți în pământ, eu două găuri în care se introducea sacul cu struguri. Toată forța muncitorilor era întrebuințată cu folos și nu se pierdea nicio picătură de vin.
Strâns în hârdaie cu gura largă, vinul era tras în ulcioare cu fundul lat, unde fermenta. După fermentare, era tras în alte ulcioare făcute anume pentru călătorie, lungi, ascuțite, prevăzute cu două toarte și cu gât strâmt, care se astupa cu gips. Aceste ulcioare se duceau pe umeri. Când erau prea mari și prea grele, erau atârnate de o prăjină și duse de doi oameni. Nelipsitul scrib asista la toate aceste treburi. El număra coșurile pe măsură ce erau aduse de culegători și nota pe ulcioare indicațiile necesare, an, podgorie, numele podgorenilor, pe care apoi le trecea și în registre. Câteodată, proprietarul ținea să supravegheze el însuși culesul și tescuitul. Prezența lui era imediat observată și muncitorii improvizau cântece spre lauda lui. Astfel, la Petosiris: „Vino, stăpâne, îți vei vedea viile care îți sunt dragi, în vreme ce în fața ta, podgorenii sunt gata să tescuiască. Belșug de struguri pe viță. Și ei au mult must, mai mult ca în fiecare an. Bea, îmbată-te și fă ce-ți place. Totul va fi după inima ta. Doamna din Imit a făcut să crească via ta, pentru că-ți dorește fericirea.
Podgorenii culeg strugurii, copiii își iau partea lor. Este a opta oră a zilei, «cea care-și împreună brațele». Noaptea vine. Roua cerului cade din plin pe struguri. Să ne grăbim să-i călcăm și să-i ducem în casa stăpânului nostru.
Toate se întâmplă prin voința zeului nostru. Stăpânul nostru va bea cu plăcere, mulțumind zeului pentru al său Ka.
Să facem o libație pentru Ka (geniul viei), ca să dea struguri mulți în alt an.”
Egiptenii nu erau nerecunoscători, dar erau prevăzători și profitau de bunăvoința divinității ca să-i ceară noi daruri. Câteodată se observă, lângă cadă, un șarpe cu gura umflată, gata de atac. El poate avea pe cap discul, ca Isis sau Hathor, și stă într-un tabernacol elegant, când nu preferă vecinătatea unui desiș de papirus. Mâini pioase au așezat lângă el o măsuță încărcată cu pâine, o legătură de lăptuci, un buchet de lotus și două cupe. Acest șarpe e zeița Renutet, zeița secerișului, de care depindeau de altfel grânarele, strugurii, cramele. Sărbătoarea ei principală avea loc la începutul anotimpului chemu, începutul secerișului. La rândul lor, podgorenii o sărbătoreau după ce sfârșeau tescuitul.

Aratul și semănatul

În vremea Ramessizilor, cultura principală erau cerealele. Câmpurile cu orz și cu grâu se întindeau din mlaștinile Deltei până la cataracte. Țăranii egipteni erau mai ales plugari. Atâta vreme cât Egiptul se afla sub apă, în timpul celor patru luni din anotimpul akhit, ei n-aveau mare lucru de făcut, dar îndată ce Nilul reintra în albia lui, trebuiau să profite de zilele în care pământul afinat de inundație era ușor de lucrat. În câteva din picturile care reprezintă aratul, băltoacele care se văd în planul al doilea arată că nici nu așteptau ca Nilul să reintre complet în albia lui. Numai așa erau scutiți de aratul pregătitor care se făcea în țările Europei. Este momentul pe care l-a ales autorul povestirii despre cei doi frați, ca să-și înceapă istorisirea. „Cel mai în vârstă zice celui mai mic: Hai să ne pregătim de muncă. Uite că pământul a ieșit din apă și e numai bun de arat. Tu ai să te duci pe câmp cu sămânța, ca să începem aratul mâine dimineață.
Astfel zice el. Fratele cel mic începe să facă toate pregătirile despre care i-a vorbit fratele cel mare. Când soarele răsări a doua zi de dimineață, ei se duseră pe câmp cu sămânța și începură să are.
După cum se vede, semănătorii și plugarii lucrau împreună, sau, mai curând, spre deosebire de ce se petrece în țările noastre, mai întâi se semăna și apoi se ara, spre a se acoperi cu pământ semințele și nu spre a trage brazde. Semănătorul umplea cu semințe un coș cu două toarte, înalt de un cot și cam tot așa de lung. Din sat până la câmp, îl purta pe umăr și când sosea, și-l agăța de gât cu o frânghie destul de lungă, așa încât să poată lua ușor semințele din el, pe care apoi le împrăștia pe pământ.
În vremea lui Ramses, plugul era încă un instrument rudimentar, așa cum îl construiseră primii plugari. Dar nici în epoca mai nouă nu va fi altfel. E bun doar să zgârie un pământ foarte ușor de fărâmițat, fără buruieni sau pietre. Două coarne verticale, unite printr-o stinghie, la capătul căreia este prins brăzdarul de metal sau de lemn. Oiștea trece printre cele două coarne și se sprijină de stinghie, de care e fixată cu o frânghie. O altă stinghie de lemn, fixată la capătul oiștei, se sprijină pe grumazul celor două animale care trag plugul; ca e legată de coarnele lor.
Pentru arat, sunt întrebuințate vacile, niciodată boii; Statura lor mică dovedește că nu se cerea de la ele un efort prea mare. Se știe că vacile puse la muncă dau puțin lapte. Existau deci destul de multe vaci spre a satisface și nevoile legate de consumul laptelui și cele ale plugarilor. Cât despre boi, aceștia erau rezervați înmormântărilor. Ei trăgeau sarcofagul. Tot ei cărau blocurile mari de piatră. Deci, dacă se ara cu vacile, înseamnă că ele făceau foarte bine această muncă. Paguba ce rezulta de aici în ce privește producția de lapte fiind doar momentană, nu se renunța la folosirea lor.
Plugarii munceau în genere câte doi, munca cea mai obositoare fiind a celui care ținea coarnele plugului. La plecare, cu trupul încordat, cu o mână pe coarne, el plesnea din bici. Îndată ce animalele porneau, îndoindu-și trupul, el apăsa cu toată puterea pe coarnele plugului. Tovarășul lui n-avea altceva de făcut decât să conducă vacile, dar în loc să meargă înaintea lor, stătea alături și mergea în același sens. Câteodată, acest însoțitor era un copil gol care purta un coșuleț. Buclele părului îi acopereau obrazul drept. Nu l-ai fi crezut în stare să mânuiască un bici sau un băț. Dar el îndemna vitele, strigând la ele. Câteodată, nevasta plugarului împrăștia semințele.
Lungile zile de muncă nu treceau totdeauna fără incidente. Cei doi frați din povestea noastră au terminat provizia de semințe. Vedem că Bytau trebuie să se întoarcă în mare grabă acasă. În altă parte, s-a produs unul din acele supărătoare accidente, prevăzute de scribul căruia nu-i plăcea agricultura. O vacă s-a izbit de un obstacol și s-a prăbușit. Era gata să rupă oiștea și să tragă după ea și pe cealaltă vacă.
Plugarul aleargă, dezleagă animalul și-l ridică. După o clipă, atelajul își reia munca și mai sprinten.
Cu toate că țarina egipteană părea cam monotonă, ea nu era totuși lipsită de arbori. Sicomorul stufos, perseaua, cătina, pomii fructiferi, balamiții, înveseleau, cu pete verzi, culoarea neagră a pământului arat. Acești copaci furnizau lemnele pentru uneltele agricole, iar umbra lor era o binefacere pentru plugar care, îndată ce sosea, își agăța burduful de ramurile unui sicomor, își sprijinea de trunchi coșul cu provizii și un ulcior mare cu apă proaspătă. Din când în când trebuia să lași vacile să răsufle. Plugarii schimbau între ei observații: „Ce zi frumoasă! E răcoare! Animalele trag bine. Cerul e de partea noastră. Să muncim pentru prinț”. Prințul Pahéri tocmai a sosit să vadă cum se muncește. El coboară din car, în vreme ce vizitiul ține frâiele și liniștește caii. Un plugar îl zărește și-și vestește tovarășii: „Grăbește-te și strigă la vaci! Prințul se oprește să ne vadă”. Dar cum Pahéri n-avea încă destule vaci pentru toate plugurile, căci dacă ar fi întârziat o zi, pământul se putea usca prea tare, patru oameni se înhămau și apucau oiștea. Ca să-și mai ușureze munca aspră cântau: „Iată-ne cum muncim. Nu ne temem de nimic când suntem pe câmp. E atât de frumos!” Conducătorul, un semit, care putea fi, ca și tovarășii lui, un fost prizonier de război, mulțumit cu soarta lui, răspundea în glumă: „Bun e cuvântul tău, băiete! Frumos e anul când e lipsit de nenorociri. Iarba-i deasă pentru viței. E mai bun ca orice!”
Când venea seara, animalele erau dejugate și îmbărbătate cu cuvinte bune și cu hrană: „Hu (elocvența) este în boi, Sia (înțelepciunea) în vaci. Să le dăm repede să mănânce.” Turma se adună și lua drumul satului. Plugarii duceau plugurile pe umeri. Dacă le lăsau pe câmp, s-ar fi putut să nu le mai găsească. După cum zice și scribul: „Nu-și va găsi vitele unde le-a lăsat. Are să-și piardă trei zile căutându-le. Le va găsi în praf, dar nu le va mai găsi pielea. Le-au mâncat lupii.”
Plugul nu era singura unealtă întrebuințată pentru a acoperi sămânța. După felul terenului, se putea folosi hârlețul sau sapa. Hârlețul era tot la fel de rudimentar ca și plugul. Era alcătuit dintr-o frânghie, o lopată de lemn și o stinghie. Avea forma unui A mare cu laturile inegale. Hârlețul se uza mai repede decât plugul și plugarul trebuia să-și petreacă noaptea reparându-l. Acest lucru nu-l împiedica să fie vesel: „Am să muncesc și mai mult pentru stăpân, zice un lucrător. Liniște!” Altul răspunde: „Prietene, grăbește-te. Ajută-ne să terminăm mai repede!”
Pe terenurile multă vreme inundate, se puteau lipsi de această trudă dând drumul, după semănat, unei turme. Cum boii și măgarii erau prea grei, în vremurile vechi se recurgea la o turmă de oi. Păstorul lua puțină hrană pe care-o dădea oii din frunte, iar restul turmei o urma docil. Pentru motive necunoscute de noi, în Noul Imperiu preferau să dea drumul pe câmp porcilor și tot de porci vorbește și Herodot.
Îngroparea semințelor sugera egiptenilor idei funebre. Grecii remarcaseră că în această epocă ei săvârșeau ceremonii asemănătoare cu cele de înmormântare sau de doliu. Unii socoteau aceste obiceiuri, extravagante; alții le justificau. Documentele faraonice care ne sunt accesibile și cu ajutorul cărora am descris muncile anotimpului perit, nu conțin decât puține urme ale acestor rituri. Păstorii care veneau pe țarină cu oile lor intonau un cântec de jale, pe care îl cântau atunci când oile călcau în picioare spicele întinse pe arie:

„Păstorul stă în apă în mijlocul peștilor.
Stă de vorbă cu somnul,
Schimbă binețe cu mormirul.
Occident! Unde este păstorul, păstorul din occident?”

Al. Moret a fost cel dintâi care a bănuit că acest cântec nu se trăgea dintr-o legendă țărănească plângându-l pe păstorul care se bălăcea în noroi. Căci peștii nu stau în noroi și aria unde erau împrăștiate spicele nu era noroioasă. Acest păstor din occident nu e altul decât înecatul Osiris, tăiat în bucăți de Seth și aruncat în Nil, unde peștii îi înghițiseră organele genitale. Deci, cu ocazia semănatului și a treieratului se evoca zeul care dăruise omului plantele folositoare și care se identifică așa de bine cu aceste plante, încât adeseori sunt reprezentate spice și arbori care cresc din cadavrul său.
Herodot credea, cu naivitate, că. După arat și semănat, țăranul n-avea decât să stea cu mâinile în sân până la seceriș. Dacă ar fi fost așa, recolta lui ar fi fost compromisă, căci nici chiar în Deltă nu ploua destul incit să nu mai fie nevoie de irigarea câmpului. În Egiptul de Sus mai ales, pământul s-ar fi uscat repede și cerealele ar fi fost compromise, ca orzul din grădinile lui Osiris, când era lăsat în voia soartei. Irigarea era deci obligatorie. Acest lucru îl amintește și Moise poporului său, când îi vorbește despre bucuriile care-l așteaptă în țara Canaanului: „Căci pământul spre care mergi tu ca să-l stăpânești, nu-i ca pământul Egiptului, din care ai ieșit, unde, semănând sămânța, o udai cu ajutorul picioarelor tale, ca pe o grădină de legume. Ci pământul spre care te îndrepți ca să-l stăpânești este o țară cu munți și cu văi și se adapă cu apă din ploile cerului.” Din acest pasaj, s-a tras concluzia că apa era ridicată pe câmp cu ajutorul unei mașini mișcată cu piciorul, dar nici textele, nici documentele nu ne permit să credem în existența unei asemenea mașini. Ceea ce este de crezut e că inginerii care reglau ecluzele lacului Moeris le deschideau când agricultorii aveau nevoie de apă. Canalele se umpleau. Cu ajutorul cumpenei sau, și mai greu, cu gălețile, apa era distribuită în șanțuri. Se deschideau, se astupau pe rând, se construiau altele noi, se făceau baraje, toate acestea cu picioarele, căci pe o pictură tebană vedem cum se călca cu picioarele lutul întrebuințat la fabricarea olăriei.

Secerișul

Când spicele începeau să se îngălbenească, țăranul își vedea cu îngrijorare țarina invadată de stăpânii lui sau de reprezentanții stăpânilor însoțiți de o droaie de scribi, de măsurători, de slujbași și de jandarmi, care începeau mai întâi să măsoare pământul. După aceea, măsurau grânele cu banița și ne putem închipui cam ce avea de dat țăranul fie agenților vistieriei, fie administratorilor unui zeu ca Amon, care poseda cele mai bune pământuri din țară.
Proprietarul sau reprezentantul lui pleca de acasă devreme. Mâna singur carul, ținând zdravăn hățurile. În urma lui veneau pe jos servitorii, aducând scaune, rogojini, saci și lădițe, tot ce le trebuia pentru inspecție și măsurătoare. Carele se opreau lângă un pilc de arbori. Oameni veniți, nu se știe de unde, puneau mâna pe ele, deshămau caii, îi legau de trunchiul unui copac, le aduceau apă și nutreț. În același timp, așezau trei ulcioare la umbră. Scoteau din lădițe pâini și diferite bucate pe care le puneau pe farfurii și în coșulețe, ba chiar și un serviciu de toaletă. Vizitiul se așeza la umbră și adormea, știind sigur că poate să se bucure de câteva ore de liniște. Stăpânul venea în mijlocul măsurătorilor. Era îmbrăcat în hainele de zile mari, cu perucă, o cămașă cu mâneci scurte, legată cu cordon pe deasupra șorțului, grumăjer, baston și sceptru. Picioarele îi erau încălțate cu sandale și pulpele apărate împotriva mărăcinilor de jambiere cu șireturi. Ajutoarele lui purtau doar șorțuri. Unii aveau sandale în picioare, alții mergeau cu picioarele goale. La Menna, măsurătorii aveau pe deasupra șorțului o cămașă cu mâneci scurte și o fustă plisată. Își împărțeau uneltele, adică rulouri de papirus, palete, saci și genți din care urmau să scoată călimările și penele de scris, suluri de frânghii și țăruși lungi de trei coți. Când operația se făcea pe domeniul lui Amon, cel mai bogat și cel mai lacom dintre zeii egipteni, sfoara era înfășurată pe o bucată de lemn în care se înfigea un cap de berbec, căci berbecul era animalul sacru al zeului.
Șeful măsurătorilor descoperea o piatră de hotar pe câmp. Constata, invocând pe marele zeu, că piatra este exact la locul ei. O atingea cu sceptrul, asemănător simbolului nomei tebane, în timp ce niște servitori întindeau sfoara. Copiii făceau gesturi largi ca să alunge prepelițele ce zburau pe deasupra spicelor grele. Ar fi greșit să credem că la această operație nu se adunau decât cei interesați. Pe lângă cei care munceau, se îngrămădeau curioșii și cei care dădeau sfaturi. Muncitorii ar fi obosit repede dacă o servitoare grijulie nu le-ar fi adus o gustare, în vreme ce sub un sicomor se pregătea o masă substanțială.
Secerișul și treieratul dădeau de lucru agricultorilor timp de mai multe săptămâni. Pentru această muncă, însă, populația obișnuită nu era totdeauna suficientă. Pentru domeniile statului și proprietățile marilor zei, se recrutau echipe mobile, care începeau munca în nomele de sud. Când terminau, se îndreptau spre nord, unde găseau țarini gata de secerat. Când în Egiptul de Sus și de Mijloc toate grânele erau strânse, secerișul în Deltă abia începea. Existența acestor grupuri de lucrători care mergeau din loc în loc, pentru a secera, este atestată de un decret al lui Setui I, prin care scutea de această muncă doar personalul templului său din Abydos.
Secerătorii tăiau spicele cu o seceră cu mâner scurt, pe care o țineau strâns în mână. Lama, destul de lată spre mâner, se ascuțea spre vârf. Spicele nu se tăiau de jos. Muncitorul se apleca puțin, lua un mănunchi cu mâna stângă. Îi reteza spicele și le punea jos, lăsând pe loc paiele decapitate. În urma secerătorilor veneau femeile care adunau spicele în coșuri și le duceau la marginea țarinei. Unele din ele aveau câte o strachină, în care strângeau boabele căzute pe jos. E puțin probabil că paiele să fi fost lăsate acolo, dar n-avem nicio informație în această privință.
Câteodată și proprietarii sunt reprezentați gata să secere și să adune spicele. Pentru aceasta, nici măcar nu-și dezbracă frumoasa rochie albă cu pliuri. Am putea crede că doar inaugurează munca, lăsând repede locul adevăraților secerători. În realitate, decoratorii au reprezentat un episod din viața de pe câmpiile de la Ialu, foarte roditoare, dar unde fiecare trebuia să-și cultive singur ogorul. În genere, stăpânii se mulțumesc doar să asiste ia seceriș. Astfel face Menna, așezat pe un scăunel în formă de X, la umbra unui sicomor, cu merindele la îndemână.
Munca, începută în zorii zilei, nu se sfârșea decât seara. Sub soarele de amiază, secerătorii se întrerupeau din când în când, puneau secera sub braț și goleau un ulcior cu apă: „Dă mult țăranului și dă-mi apă ca să-mi potolesc setea”. Oamenii de altădată erau mai pretențioși: „Bere, zice altul, pentru cel care taie orzul” (orzul, becha, din care se fabrică berea). Cei care se întrerupeau prea des erau certați de supraveghetor: „Soarele arde, precum se vede. N-am primit încă nimic din mâinile tale. Ai făcut vreun snop? Nu te mai opri să tot bei fără să fi muncit”.
În vreme ce secerătorii trudeau din greu, câțiva oameni stăteau la umbră, cu capul pe genunchi. Cine sunt aceștia? Muncitori care au scăpat de supraveghere, câțiva curioși sau servitorii stăpânului, care așteaptă să se termine inspecția? Mai descoperim, în aceeași lucrare, așezați pe un sac, un muzicant care suflă în flautul lui dublu. Este o veche cunoștință, căci în mormântul lui Ti, care datează din Vechiul Imperiu, un muzicant cu un flaut lung de doi coți venea în urma secerătorilor. Un muncitor proptit în fața lui, bătând din palme, fără să lase secera din mână, cântă cântarea boilor, apoi alta care începe cu: „Am plecat la drum!” Asprimea supraveghetorului era deci mai mult aparentă decât reală. La Pahéri nu mai există flautist, dar secerătorii improvizează un dialog cântat: „Ce zi frumoasă! Ieși din pământ. Vântul de nord începe să bată. Cerul e alături de inimile noastre. Ne place munca noastră”.
Culegătorii de spice nu așteaptă să se secere tot lanul ca să adune spicele căzute sau să cerșească. Acest lucru îl fac femeile și copiii. O femeie întinde mâna și-și însoțește gestul de rugămintea: „Dă-mi numai un pumn de boabe. Stau aici de aseară. Nu fi rău și auzi-mă ca și ieri!” Un secerător, solicitat la fel, răspunde cam aspru: „Lasă jos ce-ai luat. Aș putea fi alungat din pricina ta”. În vremurile foarte vechi era obiceiul ca la sfârșitul muncilor să se lase secerătorilor orzul sau grâul pe care puteau să-l secere într-o zi. Acest obicei s-a menținut în toate epocile faraonice. La Petosiris, când secerătorii lucrau pentru stăpân, ziceau: „Eu sunt bunul plugar care duce grânele și umple cele două hambare prin munca brațelor sale, în anii răi, cu toate ierburile câmpiilor când vine akhit”. Acum le-a venit și lor rândul: „De două ori bucuroși cei care fac să înflorească ziua câmpului. Țăranii părăsesc ceea ce au muncit!” În alt grup se spune că plata e modestă, dar că merită să agonisești: „Un mic snop pe zi, dar muncesc pentru el. Dacă-ți dai osteneala să seceri ca să capeți un snop, razele soarelui vor cădea peste tine ca să-ți lumineze munca.”
De teama hoților și pentru a nu lăsa zburătoarelor o parte prea mare, recolta se ridica pe măsură ce secerătorii înaintau. În regiunea memfită, transportul se făcea cu măgarii. Minați de stăpânii lor, șirul de măgari sosea în fugă, ridicând nori de praf. Snopii erau aruncați într-o desagă de sfoară. Când se umpleau, se mai puneau pe deasupra și alți snopi, care erau legați cu frânghii. Măgarii își duceau povara și-n fața lor se zbenguiau măgărușii, alergând în toate părțile, fără să le poarte nimeni de grijă, urmați de păstori cu ghioage care glumeau sau cârteau: „Am adus patru oale cu bere! În vreme ce tu ședeai degeaba eu am cărat 202 saci pe măgarii mei.”
Poate că în Egiptul de Sus să se fi folosit și măgari, dar, de cele mai multe ori, oamenii transportau singuri recolta. Poate, pentru a nu lungi la infinit această corvoadă, se luase obiceiul să se taie spicele de sus și să se lase paiele pe loc. Cei care le cărau purtau un sac de rețea, întins pe un cadru de lemn și prevăzut cu două cârlige de agățat. Când era bine îndesat și nu mai încăpea nici măcar un pumn de spice, se înfigea în cârlige o hulubă lungă de patru, până la cinci coți. Se fixa cu un nod. Doi oameni luau huluba pe umeri și se îndreptau spre arie cântând ca și când ar fi vrut să dovedească scribului că soarta lor era mai bună decât a lui: „Soarele arde în spatele nostru. La Chu, prețul orzului va fi plătit în pește!” Un binevoitor insinua că dacă hamalii nu mergeau mai repede, îi va ajunge inundația: „Grăbiți-vă. Luați-vă picioarele la spinare. Vine apa. Cuprinde snopii!” Binevoitorul exagera, căci primele valuri ale inundației trebuiau să apară abia peste două luni.
Abia plecau cei doi, și apăreau alții. Un hamal înhăța un sac. Celălalt, care apucase huluba, părea a nu se prea grăbi, căci observă: „Huluba nu vrea să stea pe umărul meu. Cât e de tare, o, inima mea!”
Spicele erau împrăștiate pe arie, unde pământul fusese bătătorit cu grijă. Când stratul era destul de gros, oameni și boi, primii înarmați cu bice, năvăleau pe arie. În vreme ce boii tropăiau pe loc, oamenii întorceau într-una spicele. Căldura și praful făceau această muncă foarte grea. Totuși, boarul își îndemna animalele: „Călcați pentru voi, călcați pentru voi. Paiele sunt hrana voastră. Boabele sunt pentru stăpânii voștri. Nu vă opriți. Vremea e răcoroasă!” Din când în când, un bou își apleca enormul cap și-și umplea gura cu ce găsea, paie sau boabe, dar nimeni nu zicea nimic.
După ce boii erau luați de acolo, se putea face o sumară separare a paielor de boabe. Gunoaiele, mai ușoare decât boabele, se ridicau la suprafață. Cea mai mare parte din ele erau date la o parte cu o măturică. Pentru a le curăța bine, se întrebuințau niște unelte care se asemănau cu un făraș. Muncitorii apucau fărașul de coadă, îl umpleau cu boabe și ridicându-se pe vârful picioarelor, întindeau brațele cât puteau de sus și lăsau boabele să cadă. Vântul ducea pleava.
După ce boabele erau curățate apăreau scribii, cu tot ce le trebuia pentru scris și măsurătorii cu banițele. Nenorocire țăranului care ascunsese o parte din recoltă sau care, chiar dacă era de bună-credință, nu putea livra oamenilor legii atâta cât cereau aceștia. Îl întindeau pe pământ și-l biciuiau, dacă nu cumva îl așteptau nenorociri și mai mari. Oamenii de corvoadă ieșeau de pe arie cu banița plină de boabe, treceau prin fața scribilor și intrau într-o curte mărginită de ziduri înalte, unde silozurile se ridicau sus de tot. Erau niște construcții în formă de căpățână de zahăr, tencuite cu foarte mare grijă în interior și spoite cu alb pe dinafară. Pe o scară, se ajungea la o fereastră, unde fiecare își golea pe rând banița. Mai târziu, cei care vor avea nevoie să ia boabe de aici, se vor servi de o ușiță aflată la nivelul solului.
În genere, aceste munci grele se făceau cu voie bună. Câteva lovituri de bici se uită repede. Felahul era obișnuit cu ele. Se mângâia cu gândul că în țara lui puțini erau iertați de băț, că acesta atingea și umori mai puțin aspri decât ai lui. Plânseseră când îngropaseră sămânța în pământ; acum puteau să se bucure, dar trebuiau să facă și zeilor parte.
În timp ce vânturau boabele, se puneau sub protecția unei zeițe ciudate, care avea forma unui corn îngroșat la mijloc. în zilele noastre, țăranii din Fayum pun în vârful caselor sau agață la ușă, în epoca treieratului, un fel de manechin făcut din spice, pe care-l numesc aruseh, logodnica. Ei oferă acestei logodnice o cupă, ouă, pâine. S-a crezut că idolul în formă de corn era tot o aruseh. Acest fapt nu-i scutea pe proprietari să ofere zeiței-șarpe Renutet, pe care am mai văzut-o cinstită și de podgoreni, daruri mai importante: snopi de grâu, păsări, castraveți, pepeni verzi, pâine, fructe diferite. La Siut, orice fermier oferea zeului local, Up-uayt, trufandalele recoltei sale. Fără îndoială că peste tot zeul local primea asemenea ofrande. Însuși regele oferea un snop de grâu lui Min, zeul fertilității, în fața unei adunări a poporului, în timpul unei sărbători celebrată în prima lună a anotimpului chemu. De la cel mai mare, până la cel mai mic, fiecare mulțumea zeilor, stăpânii tuturor lucrurilor și aștepta cu încredere noua inundație, care urma să aducă din nou ciclul muncilor agricole.

Inul

Inul crește înalt și des și de obicei se smulge când e încă în floare. Pe documentele în culori, în mormântul lui Apuy, sau în mormântul lui Petosiris, firele se termină printr-o mică floare albastră. Printre ele cresc albăstrele.
Pentru a smulge inul, se face un mănunchi de fire, care se apucă de sus, cu amândouă mâinile, având grijă să nu se rupă fibrele. Tulpinele se scutură de pământ și se așază în așa fel, încât jos să fie egale. Apoi, potrivind mănunchiurile, când într-un sens, când în altul, se obțin snopi, care se termină cu flori la ambele capete; se leagă la mijloc cu un curmei făcut din câteva tulpini sacrificate. Se știe că fibrele sunt mai frumoase și mai rezistente dacă inul e smuls înainte de maturitate. De altfel, un document spune limpede că se proceda astfel. În același timp, o parte din recoltă trebuia rezervată pentru semințele viitoare.
Oamenii poartă snopii pe umeri, copiii pe cap. Cei norocoși, care au măgari, umplu desagii și poruncesc conducătorilor să aibă grijă să nu cadă încărcătura. La capătul drumului, hamalii găsesc, instalat la umbră, un om care a și început să melițeze mănunchiul de in cu ajutorul unei scânduri. Ei îi strigă: „Grăbește-te, nu pălăvrăgi atâta, bătrâne, căci oamenii de pe câmp merg repede”. Bătrânul răspunde: „Chiar de mi-ai aduce 1109 snopi, tot i-aș melița la vreme!” Servitoarea lui Ruddidid, împinsă de cine știe ce diavol, îl găsește pe fratele ei chiar în clipa când se apuca de această treabă, ca să-i povestească secretele stăpânei ei. Și-a găsit beleaua, pentru că tânărul tocmai avea în mână ce-i trebuia ca să-i administreze o chelfăneală în lege pentru indiscreția ei.

Dușmanii culturilor

Știm mai dinainte că recoltele erau amenințate de numeroși dușmani. Legenda spune că atunci când orzul dădea în spic și inul era în floare, trăsnetul și grindina loviră câmpiile în toată țara Egiptului, precum și oamenii și animalele. Aceasta fusese a șaptea plagă și cum inima faraonului rămânea tot împietrită, căci grâul care se coace mai târziu, fusese cruțat, vântul de est aduse un nor de lăcuste care mistui tot ce mai lăsase grindina; nu mai rămase nicio picătură de verdeață în copaci, nici pe câmp. Împotriva unor astfel de dușmani, țăranul nu putea face altceva decât să se roage zeilor și mai ales zeului – lăcustă. Dar putea să se apere cu folos împotriva a doi dușmani supărători, care vizitau grădinile primăvara și toamna: grangurul, genu și dumbrăveanca, surut. Aceste păsări, pe de o parte folositoare, pentru că distrug multe insecte, sunt totuși nedorite pentru că sunt niște lacome mâncătoare de fructe. Artiștii le reprezintă zburând în jurul pomilor fructiferi. Vânătorii reușesc să le prindă întinzând pe deasupra pomilor o plasă mare, ale cărei colțuri sunt susținute de țăruși. Această plasă nu împiedică păsările să se așeze pe pomi. Când se strângeau în număr destul de mare, câțiva copii se apropiau și scoteau țărușii. Plasa înfășură pomul și păsările. Vânătorii se băgau în această cușcă fragilă și culegeau păsările ca pe niște fructe, punându-le în cușcă. Această metodă nu-i împiedica să utilizeze și capcanele cu arc, cunoscute din cea mai veche antichitate și apreciate întotdeauna.
În epoca migrației lor, prepelițele sosesc în Egipt ca niște nori deși. Sunt atât de obosite, încât cad jos și oamenii preferă să le prindă vii. O pictură din Muzeul de la Berlin arată un număr de șase vânători, folosind o plasă cu ochiuri dese întinsă pe un cadru dreptunghiular. Costumul vânătorilor ne reține mai ales atenția. Sunt încălțați cu sandale, ca să nu se înțepe prin miriști și și-au legat o eșarfă albă în jurul trupului. Când prepelițele trec în stoluri peste câmpul secerat, vânătorii se reped deodată și, fluturându-și eșarfele, provoacă panică printre păsările care nu mai zboară, ci se reped în plasă. Multe își agață ghearele în ochiurile plasei și, îngrămădite de tovarășele lor, nu se mai pot desprinde la timp. Patru vânători ridică plasa și ceilalți doi tovarăși prind câte prepelițe vor. Prepelițele erau desigur apreciate de familia țăranului, dar nici zeii nu le disprețuiau. În vremea domniei lui Ramses al III-lea, Amon a primit 21.700 de bucăți. Acest număr înseamnă cam a șasea parte din numărul total de păsări diferite oferite acestui zeu în același timp.

Creșterea vitelor

Încă de la origini, egiptenii au ezitat multă vreme înainte de a se hotărî ce animale era mai bine să domesticească. Omul și câinele s-au împrietenit la vânătoare. Boul și măgarul au fost găsiți buni de povară. Lâna oilor era apreciată de beduini, în vreme ce egiptenii o ocoleau, și pentru cei morți, și pentru cei vii. Ei preferau caprele. În afară de aceste animale, care au fost repede domesticite, ca și porcul, egiptenii prindeau la vânătoare și creșteau în parcuri gazele, cerbi, antilope de tot felul, mufloni și chiar hiene scârboase. În Imperiul de Mijloc, guvernatorul din Oryx creștea în staulele sale câteva antilope de la care noma sa își luase numele. Aceste obiceiuri s-au păstrat și în Imperiul Nou. Un școlar este astfel certat: „Ești mai rău decât antilopa-vacă din pustiu, care trăiește alergând. Ea nu ară și nu-i bună de arie, ci trăiește de pe urma boilor, fără să se amestece cu ei”. Cea mai mare parte din crescătorii de vite se mărginesc deci la adevărații prieteni ai omului: calul, boul și măgarul, capra și oaia, porcul, gâștele și rațele. Cămila nu-i cunoscută decât de locuitorii din Delta răsăriteană. Cocoșul avea să apară mult mai târziu. Bineînțeles că și alte animale sunt îngrijite atent și chiar cu duioșie, dar numai în temple și pentru rațiuni religioase. Noi nu vorbim aici decât despre creșterea animalelor agricole.
Cu puțin înainte de epoca Ramessizilor, calul fusese introdus în Egipt, și nu era încă prea răspândit, cu toate contribuțiile de război impuse popoarelor asiatice. Huy posedă un grajd deosebit de staulul boilor și al măgarilor, dar Huy, fiul regal din Kuch, este un foarte mare personaj. El face parte dintre cei privilegiați, care se urcau în car atunci când erau convocați la palat, când se plimbau sau când își vizitau moșia. Proprietarii de cai nu riscau niciodată să încalece. Numai de două sau de trei ori, după câte știm, un artist egiptean a reprezentat un bărbat călare. Beduinii erau mai îndrăzneți. În timp de război, când carul nu mai putea înainta, ei deshămau calul, săreau pe spinarea lui și fugeau în galop. La pășune, caii nu se amestecau cu celelalte animale.
Staulul boilor era așezat aproape de casa stăpânului și de coșarele cu grâne, în aceeași curte. Servitorii își aveau locuința tot acolo, ca să păzească animalele de hoți și să fie mai repede gata dimineața. În aceste modeste case făcute din lut, negre pe dinăuntru și pe dinafară, ei își aveau un colțișor unde-și pregăteau cina și-și păstrau proviziile. Merg împovărați de greutăți în fruntea sau în urma turmei. Ca să se mai ușureze, ei împart povara în două părți egale și o pun în ulcioare, în coșuri sau în panere, pe care le agață de o cobiliță. Dacă n-au decât o boccea. O duc în spate, legată de un băț. Acesta e felul de viață al lui Bytau, dar el e un vlăjgan voinic. Femeile îl privesc cu ochi dulci. Cei mai mulți păstori sunt însă niște sărăntoci, dărâmați de o viață de muncă, cheli, cu o barbă încurcată, câteodată burtoși. Sau de o slăbiciune înfiorătoare, ori infirmi. Într-un mormânt din Meir, un desenator nemilos i-a înfățișat cum erau, fără să-i înfrumusețeze.
Această viață își avea farmecul ei. Când păstorul își iubea animalele, el stătea de vorbă cu ele. Cunoștea locurile unde creștea iarba care le plăcea și le ducea într-acolo. Animalele îl răsplăteau pentru îngrijirile lui crescând, îngrășându-se și dând numeroși viței.
Trecerea peste mlaștini era totdeauna un lucru greu. Acolo unde omul și animalele mari se înnămoleau, un vițel putea să se înece. Păstorul îl lua atunci în spate apucându-l de picioare, și intra cu curaj în apă. Vaca venea după el mugind, cu ochii măriți de spaimă. Celelalte vaci o urmau. Boii înțelepți, duși de alți păstori, înaintau în ordine. Dacă apa era adâncă pe lângă trestii și papiruși, trebuiau să se ferească de crocodili. Păstorii din vremurile vechi știau ce trebuie să spună ca să prefacă dușmanul într-un butuc inofensiv sau să-l orbească. Numai că documentele recente sunt mute în această privință. Un mormânt din El-Bercheh ne-a păstrat cântecul unui păstor care străbătuse multe țări: „Ați plimbat boii pe toate drumurile. Ați călcat nisipurile. Acum tăvăliți iarba. Mâncați plantele frunzoase. Iată-vă sătui. Totul vă priește.” La Petosiris, păstorul dă vacilor nume poetice: Aurita, Strălucitoarea. Frumoasa, ca și cum ele ar fi încarnat-o pe zeița Hathor. Care poseda toate aceste însușiri.
Nașterea vițelului sau luptele cu tauri, odată cu deplasările, sunt principalele ocazii pe care le avea păstorul de a-și arăta știința și devotamentul. Dacă nu reușea, cu atât mai rău pentru el. Dacă crocodilul înhăța un vițel, dacă hoțul punea mâna pe un bou, dacă epidemia decima turma, nu exista nicio explicație. Vinovatul era întins pe jos și biciuit crâncen.
O măsură excelentă împotriva furtului era însemnarea animalelor. Acest lucru se făcea mai ales pe domeniile lui Amon și ale zeilor mari, precum și pe domeniul regal. Vacile și vițeii erau adunați într-un colț al pășunii și fiecare animal era prins pe rând în laț. I se legau picioarele. Era răsturnat, ca și când ar fi trebuit să fie tăiat. Operatorii înroșeau fierul pe o sobiță și-l aplicau pe partea dreaptă. Bineînțeles că scribii erau prezenți cu tot echipamentul și păstorii sărutau cu respect pământul în fața acestor reprezentanți ai puterii.
Altă scenă. O turmă de capre e adusă într-un boschet ai cărui copaci trebuiesc tăiați: într-o clipă sunt curățați de frunze. Fac bine că se grăbesc, căci tăietorul de lemne a și sosit. Dă prima lovitură de secure, dar caprele nu se gândesc să plece. Iezii fac tumbe. Nici țapii nu-și pierd vremea. Dar iată că păzitorul de capre, care poartă, mândru, o bâtă asemănătoare cu sceptrul din Teba, își adună turma. Agață de capătul unei cobilițe un sac greu, și de celălalt, un ied. Poartă și un fluier, dar nici Theocrit și nici Virgiliu n-au cântat iubirile păstorilor și ale păzitorilor de capre de pe malurile Nilului.
Creșterea păsărilor se făcea în locuri speciale, care nu și-au schimbat deloc forma între Imperiul Vechi și cel Nou: o curte decorată cu o stelă și cu statuile lui Renutet. Într-o parte, se vede o magazie plină cu ulcioare și baloturi și o balanță de cântărit grânele. În partea cealaltă, un teren împrejmuit cu gard, în mijlocul căruia se află o baltă. Gâștele și rațele se scaldă pe margini, iar servitorul le aduce porția de boabe.

Locuitorii mlaștinilor

Mlaștinile acoperă o mare parte a văii Nilului. Când fluviul intră din nou în albia lui, el lasă în fiecare an, pe marginea terenurilor cultivate, bălți mari, care-și vor păstra apa până la sfârșitul anotimpului chemu. Aceste mlaștini sunt acoperite cu nuferi, mărginite cu stuf, papirus și alte plante acvatice. Stufișurile de papirus sunt adeseori atât de dese, încât nu îngăduie să pătrundă nici cea mai mică rază de lumină și atât de înalte, încât păsările cuibărite în inflorescențele lor se simt în siguranță. Cele mai pricepute execută exerciții de acrobație aeriană. O cucuvea nemișcată așteaptă să vină noaptea. Cu toate acestea, dușmanii neamului înaripat, cum sunt civeta, sau pisica sălbatică, se cațără pe tulpini până la înălțimea cuiburilor. Tatăl și mama puilor luptă cu curaj împotriva agresorului, în vreme ce puișorii piuie disperați și-și mișcă aripile fără pene. Pești sprinteni se strecoară printre tulpini. Se observă mai ales chefali, somni și alți pești uriași, „creați de natură”, după cum spune Maspero, într-un moment de bună dispoziție. Batensoda înoată pe spate. Așa de mult îi place poziția aceasta, încât spatele i s-a albit, în vreme ce pântecele i s-a întunecat. O femelă de hipopotam și-a găsit un colț liniștit ca să fete. Un crocodil o pândește cu ipocrizie și așteaptă clipa când îi va înghiți puiul, dacă nu cumva tatăl nu va sosi mai înainte. Va începe o luptă fără îndurare, în care crocodilul va fi învins. Hipopotamul îl va înșfăca cu fălcile lui formidabile. Dușmanul va încerca zadarnic să-l muște de picior, crocodilul își va pierde echilibrul și trupul îi va fi zdrobit.
Cu cât înaintai spre nord, cu atât mlaștinile erau mai întinse și tufișurile de papirus mai dese. Numele egiptean al Deltei, mehit, indică tot o mlaștină mărginită de papirus. Această limbă, atât de bogată în sinonime, care indică tot ce se află în natură, avea și alți termeni care însemnau mlaștinile acoperite de nuferi, cha, cele unde creșteau trestiile, sekhet, cele frecventate de păsări, iun, bălțile formate după retragerea inundațiilor, pehu. Aceste mlaștini erau paradisul vânătorului și al pescarului. Aproape toată lumea din Egipt se ocupa, în timpul liber, cu pescuitul și vânătoarea în mlaștini, chiar și scribii. Doamnele și fetițele le aplaudau îndemânarea și erau fericite să aducă acasă o pasăre vie. Băiețașii învățau foarte repede să arunce bumerangul și harponul. Ei erau amatori, dar populația din nord trăia de pe urma mlaștinei.
Oamenii scoteau de acolo mai întâi materiale pentru case și pentru lucrul lor. După ce smulgeau tulpinele de papirus, le făceau snopi și, aplecați sub povară, se întorceau încet, adeseori poticnindu-se, în sat. Recolta se întindea jos și se alegeau tulpinele cu care se construiau colibele.
Casele de cărămidă sunt înlocuite aici cu case de papirus, care se lipesc cu lut. Pereții sunt subțiri. Tencuiala cade deseori, dar crăpăturile se astupă ușor. Cu fibrele papirusului se fac frânghii de toate grosimile, rogojini, scăunele și colivii, care se vând celor de pe uscat. Din frânghii și ramuri se confecționează bărci elegante și practice, fără de care nu se putea nici vâna, nici pescui. Dar înainte de a porni în urmărirea vânatului, materialul cel nou trebuia încercat. Cu coroane de flori de câmp pe cap, cu un nufăr în piept, fiecare se urcă în barca sa și vâslește cu o lopată bifurcată. Întrecerea începe cu înjurături adeseori foarte grele. Amenințările și loviturile plouă. S-ar zice că distracția va lua o întorsătură rea, dar nimeni nu intenționează decât să-și rostogolească adversarul în apă și să-i răstoarne ambarcația. Când nu mai rămâne decât un jucător în picioare în barca lui, petrecerea ia sfârșit. Învingători și învinși se întorc în sat, și, împăcați, își reiau meseria pe care satiricul egiptean o socotește cea mai aspră dintre toate.
Pescarii, care voiau să facă o expediție mai lungă, se urcau într-o barcă de lemn, prevăzută cu un catarg. Între cabluri erau întinse frânghii pentru uscarea peștilor spintecați. O pasăre de pradă se așeza pe catarg.
Existau multe feluri de a pescui. Pescarul singuratic se instala, cu merindele lui, într-o bărcuță și îndată ce găsea un loc liniștit, își arunca undița. Dacă un clarias frumos era atras de momeală, el trăgea undița cu grijă și ucidea prada cu o lovitură de măciucă. În mlaștinile mai puțin adânci, se așezau niște plase simple, în formă de sticlă sau chiar plase cu două despărțituri. Chefalii atrași de momeală găseau intrarea, dar nu mai puteau ieși. În curând, plasa devenea un adevărat eleșteu. Pescarul, sigur de succes, nu se temea decât de vecini, care erau în stare să-i ia locul. Pe lângă găleata de scos apa din barcă, era nevoie și de răbdare și de o mână foarte sigură. Pescarul se oprea într-un loc unde erau foarte mulți pești, își scufunda unealta și aștepta. Când peștii se cuibăreau în plasă, el o smucea foarte repede. Pescuitul cu năvodul cerea vreo zece oameni, cel puțin două bărci și o imensă plasă dreptunghiulară, prevăzută pe o parte cu flotoare și pe partea opusă cu greutăți de piatră. Se întindea această plasă într-un lac și se stârneau peștii. Apoi plasa și peștii se trăgeau încet la țărm. Era o treabă delicată, căci sinodontul era un pește foarte ager și viguros și sărea înapoi din plasă. Pescarul trebuia să-l prindă din zbor. Harponul era cea mai bună unealtă împotriva enormului lates, așa de mare, încât coada lui mătura pământul când doi pescari îl duceau atârnat de o lopată. Harponul se întrebuința și la vânarea hipopotamului, dar harponul pescarului s-ar fi sfărâmat ca o jucărie de trupul monstrului. Era deci nevoie de o armă solidă, formată dintr-un cârlig de fier înfipt într-o lance de lemn, legată cu o frânghie de un șir de flotoare. Când harponul își atingea ținta, lemnul se rupea și cârligul rămânea înfipt în carnea monstrului, care-o lua la fugă. Vânătorii puneau mâna pe flotoare și trăgeau de frânghie ca să scurteze distanța. Hipopotamul își întorcea spre vânători capul lui enorm, deschidea fălcile în stare să zdrobească și o barcă, dar era doborât cu lovituri de harpon.
Vânătoarea cu bumerangul era mai curând un sport pentru oameni bogați, decât o muncă de barcagii.
Iată-l pe Apuy care a luat loc într-o barcă de lux, de forma unei rațe uriașe. Însă cea mai mare parte din vânători se mulțumesc cu o luntre de papirus de tip obișnuit. E bine să ai pe bord o gâscă de Nil, dresată să servească la atragerea în cursă a păsărilor. Vânătorul aruncă bumerangul, care se termină cu un cap de șarpe. Arma și victima se întorc la locul de pornire. Tovarășii vânătorului, soția și copiii lui le prind în grabă. Un băiețel, încântat, îi spune tatălui: „Prințe, am prins un grangur!” Dar, în același timp, o pisică sălbatică a prins ea singură trei.
Vânătoarea cu plasa captura dintr-o singură lovitură un mare număr de păsări vii. Acesta era un sport de echipă. Prinți sau bărbați cu situație înaltă luau parte la ea ca șefi sau pândași. Pe un teren neted, se alegea o baltă de formă dreptunghiulară sau ovală, lungă de cel puțin câțiva metri. De o parte și de alta a bălții, se întindeau două plase de aceeași formă, care, dacă se uneau, puteau să acopere balta în întregime. Trebuia să se găsească posibilitatea de a se lăsa brusc în jos cele două plase, în același moment. În așa fel ca păsările care coborâseră pe baltă să fie prinse. Se înfigeau în pământ patru țăruși, doi de o parte și doi de alta a bălții. Se legau de ei cele două plase, ale căror colțuri exterioare erau prinse două de un țăruș gros. Înfipt la o mică distanță de mijlocul bălții și două de o frânghie care se putea manevra, lungă de vreo douăzeci sau chiar mai mulți metri. Când totul era gata, un pândaș se așeza în dosul unui paravan făurit. Păsări dresate se plimbau pe marginea bălții. N curând, se aduna un mare număr de rațe. Trei sau patru vânători apucau frânghia. Stăteau destul de departe de mlaștină, ca să nu sperie păsările, care puteau zbura la cel mai mic zgomot. Pândarul ridica brațul sau agita o basma. La acest semnal, ceilalți, dându-se brusc îndărăt, aruncau capcana. Cele două plase se ridicau și se lăsau peste grămada de păsări, care era prinsă în întregime. Zadarnic încercau cele mai vioaie să se zbată și să zgâlțâie plasa. Fără să le lase timp să scape, vânătorii, aruncați la pământ de efortul făcut, se ridicau și alergau cu coliviile. Dacă după ce se umpleau mai rămâneau păsări sub plasă, ele erau prinse, li se îndoiau aripile și li se smulgeau penele, ca să ajungă vii măcar până în sat.
Toate aceste procedee cereau îndemânare, răbdare și curaj, însușiri care ar fi rămas fără rezultat, dacă vânătorii n-ar fi fost ajutați de o divinitate pe care o numeau Sekhet, „Pășune”. Ea avea înfățișarea unei țărănci îmbrăcată cu o rochie strâmtă. Părul lung îi acoperea umerii. Însăși plasa aparținea unui zeu special, zeul Plasă, fiul „Pășunei”. Ocupațiile pe care le-am descris sunt ocupațiile zeiței „Pășune”. Peștii și păsările sunt ale ei, dar ea nu e zgârcită, ci le împarte bucuroasă vânătorilor și pescarilor, care sunt tovarășii și prietenii ei.

Vânătoarea în pustiu

Vânătoarea în pustiu era o distracție pentru nobili și prinți, pentru alții însă era o meserie. Nu există mormânt decorat în care stăpânul să nu fie înfățișat străpungând cu săgețile lui sigure antilopele și gazelele adunate grămadă, ca într-o grădină zoologică, într-un teren îngrădit. Arcașii, care păzeau pustiul și erau însărcinați cu apărarea muntelui de aur de la Coptos, când se duc să dea socoteală de misiunea lor marelui preot al lui Amon, Menkheperrêsenb, sunt întovărășiți de un maestru de vânătoare, care-i prezintă un dar măreț: ouă și pene de struț, struți și gazele vii, precum și animale ucise. Ramses al III-lea organizase echipe de arcași și de vânători de profesie, care în timp ce-i întovărășeau pe strângătorii de miere și de rășină, aduceau antilopele oferite zeului Ra la toate sărbătorile sale, căci ofranda de animale din deșert rămânea, în plină epocă istorică, la fel ca și în epoca în care omul trăia mai ales din vânătoare, cea mai plăcută zeilor.
Amatori sau profesioniști, toți vânătorii ocoleau vânatul căruia natura i-a dăruit picioare sprintene, ca să nu se rătăcească și să devină ei înșiși o pradă pentru hiene și păsări răpitoare. Cunoscând obiceiurile animalelor, și mai ales locurile unde se duceau să se adape, ei căutau să atragă un număr cât mai mare de animale într-un loc anume pregătit, unde să le poată prinde sau ucide. Se alegea fundul unei văi cu vegetație deasă, cu malurile atât de abrupte, încât animalele să nu poată fugi nici la dreapta nici la stânga. Se întindeau două rânduri de plase pe țăruși, la o distanță potrivită, dar pe care noi n-o putem aprecia după picturi. Plasa din fund era pusă în așa fel, încât împiedica orice fugă. În partea cealaltă, se lăsa o deschizătură pentru trecerea animalelor și a vânătorilor. În interior se punea apă și hrană. În curând, țarcul se umplea. Animalele se simțeau bine aici, de parcă nu le-ar fi păscut nicio primejdie. Boi sălbatici zburdau în toate părțile. Struții dansau salutând răsăritul soarelui. O gazelă își alăpta puiul. Un măgar sălbatic își lungea gâtul gata să adoarmă. Un iepure instalat pe o moviliță, adulmeca aerul.
Odinioară, vânătorii plecau pe jos. Stăpânul mergea cu mâinile goale. Servitorii lui duceau merindele, arcurile, săgețile, cuștile, frânghiile și coșurile. Un valet ținea de zgardă copoii și hienele îndopate și dresate pentru vânătoare. De când se răspândise întrebuințarea carului, stăpânul pleca în car, ca la război, cu arcul și săgețile alături. Chemsu îl urma pe jos, purtând pe cobiliță ulcioare, burdufuri, coșuri, saci și frânghii. Când mica ceată ajungea la destinație, șeful cobora din car cu armele lui. Un valet ținea de zgardă haita de copoi. De multă vreme se renunțase la hienele pe care vânătorii din Vechiul Imperiu reușiseră să le dreseze.
Vânatul era surprins de o ploaie de săgeți și de apariția neașteptată a copoilor sângeroși. Nenorocitele animale căutau zadarnic o ieșire. Malurile abrupte și plasele le țineau pe loc.
Desenele ne înfățișează niște cerbi și niște boi sălbatici loviți de săgeți. Un struț se apără cu ciocul de un câine care-l atacă. O femelă fată sărind. Un copoi sfâșie dintr-o dată puiul care abia s-a născut. O antilopă se repede sărind disperată, dar cade în gura dușmanului. Un copoi a doborât o gazelă și-i frânge gâtul. După o pictură din mormântul unui oarecare Usir, se pare că în țarc au fost puse capcane, dar pictura nu e bine conservată ca să se poată descrie mecanismul lor. Totuși, existența acestor curse e sigură. Dacă vânătorul n-ar fi avut decât săgeți și câini, nu s-ar înțelege cum putea prinde un număr atât de mare de animale vii, așa cum fac acest Usir și un anume Amenemhat. La întoarcere, acești vânători duc cu ei, legați de câte un picior, un muflon, o gazelă, o antilopă, un struț, toate în stare să meargă. Un servitor poartă pe umeri un pui de antilopă. Alții țin de urechi iepuri uciși. O hienă moartă atârnă de o prăjină. Alți vânători, disprețuind profitul și netemându-se de primejdii, nu se dau la o parte să urmărească antilopele cu carul lor iute ca fulgerul. Așa procedează și neobositul prinț Amenhotep. Un oarecare Usirhat pornește și el în car în deșertul fără margini, conducând singur și trăgând cu arcul. El mână înaintea lui o turmă de antilope, printre care se amestecă niște iepuri, o hienă, un lup.

Capitolul VI
Artele și meșteșugurile

Poporul egiptean nu era format numai din agricultori, scribi și preoți. Dacă ar fi fost așa, n-ar fi existat piramidele, nici templele, nici hipogeele. Prințesa Khnumit nu și-ar fi pus în părul ei negru o diademă care pare a fi opera unor zâne. A scoate din carieră un bloc de granit lung de mai mult de treizeci de metri, a-l transporta de la Assuan la Teba, a-l tăia în formă de obelisc, a grava pe el hieroglife impecabile, în sfârșit, a-l ridica pe soclu, e un tur de forță, pe care egiptenii puteau să-l săvârșească în șapte luni și care s-a repetat de multe ori în timpul fiecărei domnii din Noul Imperiu. Scribii socoteau pe acești meșteșugari uimitori mai prejos decât ei. Să încercăm să ne facem o idee despre munca și felul lor de trai.

Muncitorii din cariere

În cele două pustiuri ce mărgineau valea Nilului. Egiptul poseda roci admirabile, care furnizau arhitecților, sculptorilor și giuvaergiilor materiale pentru cele mai mari, ca și pentru cele mai mici opere. Calcar se găsea peste tot, între Memfis și Iunyt, la sud de Teba. Cel mai fin, cel mai alb era extras din carierele de la Roiau, nu departe de izvorul râului Heluan. Calcarul din muntele teban era și el de bună calitate. Cuarțul, roșu ca lemnul de cedru, mery, venea din Muntele Roșu, domeniul zeiței Hathor, la nord-est de On. Cariera era în plină exploatare sub dinastia a XII-a. Dezertorul Sinuhit reușise să fugă din Egipt amestecându-se printre muncitorii care plecau din satul lor la carieră. Sub Ramses al II-lea, se lucra acolo mai mult ca oricând. Într-o zi, s-a descoperit, sub ochii faraonului, care făcea o vizită în pustiul On, pe domeniul lui Ra, un bloc de granit mai lung decât un obelisc, cum nu se mai văzuse de pe vremea zeului. Toată lumea a crezut că însăși majestatea sa îl crease cu privirile sale. Ea însărcină pe meșterii săi de elită să-l lucreze și exact peste un an blocul luă forma unei statui colosale, care primi numele de Zeul Ramses. Șeful lucrărilor fu răsplătit cu aur și argint. Toți cei care participaseră la această lucrare își avură partea lor din darurile regelui. Maiestatea sa îi supraveghea zilnic și ei lucrau cu multă tragere de inimă. În apropiere de această carieră, fu descoperită încă una. Se scoaseră de acolo alți coloși pentru templul lui Ptah de la Memfis, pentru templele lui Ptah și Amon de la Ramses.
Grezie mai puțin frumoasă decât cea de la Muntele Roșu, dar destul de bună, se găsea din belșug în cele trei nome din Sud. Regiunea Assuan este regiunea granitului. De acolo se procurau cele trei varietăți: roz, cenușiu, negru, la mică distanță de oraș, ca și din insulele Abu, Satit și Semnut. Un obelisc, un sarcofag, un colos osirian dovedesc activitatea muncitorilor din carierele vechi. Lucrările pregătitoare se observă peste tot. Regiunea granitului se întinde destul de departe, spre sud. Plecând dintr-un loc numit Idahet, spre vest, se ajunge, după trei zile de mers, în regiunea carierelor de diorit, părăsite în timpul Imperiului Mijlociu. Regiunea era așa de săracă, exploatarea cerea un efort atât de mare și atâtea sacrificii, încât Ramessizii, care totuși nu cruțau deloc prizonierii de război, nu încercară să reia lucrul acolo. În Egiptul de Mijloc, ei puteau să-și procure, cu puțină cheltuială, pietre excelente, cum erau alabastrul de la Hatnub, la câteva ore de capitala părăsită Akhenaton, și mai la sud, în valea Rohanu, la trei zile de Coptos, un șist asemănător cu grezia, care se lustruia foarte frumos, bekhen, ca și brecia verde și brecia obișnuită. Aproape în toate carierele vechi există inscripții, dar inscripțiile gravate din valea Rohanului sunt singurele care, în loc să se mărginească la liste de nume și de titluri, abundă în detalii pitorești.
Exploatarea nu era nici permanentă, nici regulată. Când faraonul avea nevoie de piatră bekhen, trimitea o expediție de mii de oameni, care rămânea de po mină în domnia lui. Ramses al IV-lea, întrecând pe toți înaintașii lui, organiză o mare expediție, pentru care mobiliză 9368 de oameni. Regele o pregătise amănunțit, consultând cărțile Casei vieții și trimițând înainte un grup de cercetători. Statul-major cuprindea treisprezece personaje importante, printre care marele preot al lui Amon, însoțit de subalternii săi. Apoi veneau scribii trupei, în număr de 20. Acești scribi erau tehnicieni de merit, cărora li se cerea să rezolve probleme inginerești, cum ar fi ridicarea unui obelisc de treizeci de coți, construirea unei rampe de cărămizi nearse sau chestiuni administrative, organizând de exemplu o expediție în Siria. Șefii grajdurilor, călăreții, vizitiii echipajelor numărau 91 de persoane, polițiștii gradați 50 și funcțională de diverse categorii tot 50. Se notează cu mirare prezența a 200 de șefi de cete de pescari, care se explică fără îndoială prin faptul că anotimpul chemu, în timpul căruia avea loc expediția, nu era favorabil pescuitului. Grosul trupei era format din 800 de auxiliari străini (aperu). În acest efectiv se mai numărau 900 de funcționari ai guvernului central, dar aceștia întovărășeau expediția de departe. Această veritabilă armată era însoțită de mai multe care trase de boi. Specialiștii propriu-ziși, adică un șef al artiștilor, trei șefi ai muncitorilor din cariere, 130 de muncitori și cioplitori de piatră, 2 desenatori și 4 gravori, formează o mică parte a trupei. Aceasta pentru că cea mai mare parte era ocupată fie cu transportarea pietrelor cu săniile, fie cu transportul hranei. Marea grijă a conducătorilor era să poată hrăni aceste mii de oameni în plin deșert, să distribuie fiecăruia puțină apă, puțină bere, puțină pâine, să asigure specialiștilor și șefilor o mâncare ceva mai consistentă și, în sfârșit, să mulțumească, după cuviință, zeilor, stăpânii muntelui de bekhet, în primul rând lui Min, Horus și Isis, fără de cave minunea n-ar fi avut loc. În stilul lor figurat, egiptenii numeau aceasta „a schimba deșertul într-o regiune cultivată și drumul într-un canal”. Dar, de asemenea, ce plăcere să poți scrie pe o stelă că nici măcar un măgar n-a căzut, că nimănui nu i-a fost sete pe drum și că nimeni nu s-a descurajat nicio clipă. În adevăr, acești oameni de corvoadă n-aveau dreptul să se plângă, hrăniți cum erau cu pâine și bere, ca în Egipt, în zilele de sărbătoare.
Metoda de lucru era cu totul primitivă. Oamenii nu-și dădeau osteneala să atace un filon stâncos și să scoată din el blocuri întregi. Se alegeau dintre blocurile desprinse, cele care aveau dimensiunile dorite și puteau să dea fie un sarcofag, fie o lespede, fie o statuie sau un grup. Cei dintâi sosiți ridicaseră blocurile care zăceau la marginea drumului. Cei care veneau în urmă erau siliți să escaladeze pantele și să rostogolească blocurile de sus până jos. Foarte adesea acestea se spărgeau și până jos nu mai rămâneau decât așchii. Un șef de lucrări, anume Mery, avu ideea, în adevăr genială, de a tăia în flancul coastei un drum în pantă, pe care să alunece blocurile. Invenția reuși de minune și ingeniosul inginer aduse pe socoteala lui zece statui de cinci coți. Acest lucru nu se mai văzuse niciodată. Nu fusese nevoie decât de vreo zece secole pentru ca procedeul să fie pus la punct.
Oricând gata să interpreteze semnele intervenției divine, egiptenii țineau seama de cel mai mic incident, care sfârșea prin a lua proporțiile unui miracol. În timp ce tăietorii de piatră rătăceau pe muntele de bekhen în căutarea unui bloc pentru regele Nebtanirê, o gazelă, trimisă cu siguranță de zeu, le arătă drumul: „o gazelă gata să fete apăru în drum, întorcându-și fața spre oamenii care se aflau înaintea ei. Ochii ei priveau pe cei care căutau s-o prindă, dar ea nu se întoarse până ce nu ajunse în locui de pe muntele sacru unde se afla o lespede de sarcofag. Ea născu deasupra ei. Soldații regelui, care văzuseră aceasta, îi tăiară gâtul. Apoi se opriră, aduseră ofrande și coborâră în liniște. Majestatea acestui zeu venerabil, stăpânul deșerturilor, făcuse acest dar fiului său Nebtanirê, să trăiască în veci, pentru bucuria lui, pentru ca el să fie viu pe tronul său, pentru totdeauna și să aibă o infinitate de aniversări.”
Odată piatra găsită, adusă intactă lângă drum, pusă pe o sanie și gata de plecare, șefii expediției nu puteau da semnalul de pornire înainte de a ridica zeilor muntelui de bekhen, printre care cel mai venerat era Min, stăpânul ținuturilor Coptos și Ipu, un monument demn de el. Erau cu atât mai obligați să facă acest gest, cu cât un al doilea miracol urmase de aproape pe cel cu gazela. În mijlocul văii, se descoperi un rezervor plin până la gură cu apă, care măsura zece coti de fiecare parte. Se luară măsuri ca antilopele să nu-l poată murdări și să fie ascuns de nomazi.
„Soldații regelui făcuseră poteci pe margini, dar niciun ochi nu le zărise, nicio față de om nu le privise. Rezervorul nu se deschisese decât pentru maiestatea sa. Când cei care locuiesc în To-mery, rekhyt-ii care sunt în Egipt, în nord ca și în sud vor auzi acestea, își vor pleca fruntea la pământ. Ei vor mărturisi perfecțiunea majestății sale în toate timpurile și pentru totdeauna.”
Până la urmă, după douăzeci și două de zile de la sosire, expediția pleca înapoi spre Egipt, ducând o piatră foarte frumoasă, care măsura opt coti în lungime și patru în lățime, groasă de doi coți, după ce sacrificase boi și antilope și arsese rășină în onoarea zeului binevoitor.
Egiptenii practicau această metodă așa de simplă oriunde era posibil, ca să scape de orice efort. Presupunem că descoperirea blocului de grezie mai înalt decât un obelisc, în carierele Muntelui Roșu, a fost tot un dar al lui Hathor. Când era nevoie, nu ezitau să spargă roca, nici să sape galerii. Munca aspră pe care și-o impuneau ca să găurească stâncile din muntele teban avea un dublu rezultat: construia defuncților locuințe veșnice și procura celor vii pietre de toate formele. Mulți muncitori și tăietori în piatră erau prizonieri de război sau condamnați, dar se cunosc și numeroși egipteni liberi care munceau aici. Sub domnia ultimului Ramses, când aflară că Egiptul era sfâșiat de un război civil, toți acești prizonieri își rupseră lanțurile, trecură de partea dușmanilor lui Amon, și, răspândiți în toată țara, săvârșiră mii de nelegiuiri și de cruzimi. Aceasta dovedește că mai înainte nu fuseseră prea mulțumiți cu soarta lor.

Minerii

Aur se găsea din belșug, răspândit în deșert, între Nil și Marea Roșie. Trei locuri aurifere sunt cu deosebire de semnalat. În multe texte și chiar și în papirusul Harris, este adeseori vorba despre aurul de la Coptos. În realitate, aurul de la Coptos se afla în muntele de bekhen. Natura potrivise bine lucrurile, concentrând aproape de un izvor, la întretăierea mai multor drumuri care traversau deșertul, la egală depărtare de Nil și de mare, minele de aur și carierele care furnizau o piatră atât de apreciată de sculptori. Regiunea era frecventată de păzitorii munților auriferi de la Coptos, de șefii vânătorilor care prindeau struți, iepuri, gazele, de polițiștii din Coptos, răspunzători de securitatea oamenilor ce circulau prin deșert, purtând prețiosul metal.
Alte regiuni aurifere erau mult mai puțin favorizate decât muntele de bekhen. Într-o zi, regele Setui, studiind problemele referitoare la munții din deșert, simți dorința să vadă minele de unde se aducea aurul. Vizitând canalele care le deserveau pornind de la Edfu, majestatea sa se opri în drum ca să se sfătuiască cu inima sa: „Cât e de greu drumul fără apă! Cum poți să mergi când gâtlejul ți-e uscat? Cine le va potoli setea? Țara e departe. Pustiul e întins. Omul căruia îi e sete pe munte, se plânge. Cum îi voi ajuta? Voi găsi oare posibilitatea să-i ajut să trăiască? Ei vor mulțumi zeului în numele meu de-a lungul anilor care vor veni. Generațiile viitoare mă vor pomeni pentru energia mea, căci eu sunt clarvăzătorul care se gândește la orice călător.”
După ce majestatea sa s-a gândit la acestea în inima sa, a străbătut deșertul să caute un loc unde să sape un puț. Tăietorii de piatră primiră porunca să sape un puț în munte, ca apa lui să-l întărească pe cel doborât de arșiță, să-l răcorească pe cel ars de soare. Încercarea reuși de minune, așa încât regele putu să scrie: „Iată că zeul mi-a îndeplinit dorința. El a făcut să vină apa pe munte. Drumul, cumplit de când există zei, a devenit minunat în timpul domniei mele.”
Totuși, acesta nu era decât un început. Regele înțelegea că trebuie să întemeieze un oraș cu numele marelui Menmatrê, „cel care răspândește apa în mare cantitate întocmai ca cele două bulboane de la Abu”. Or, cum nu exista oraș fără templu, șeful lucrărilor regale fu însărcinat să-l construiască. Muncitorii din carierele necropolelor se pu seră pe lucru și în curând, la poalele muntelui, fu înălțat un templu de mici proporții, care, prin frumusețea figurilor și inscripțiilor, nu e mai prejos de alte lucrări din această epocă. Aici se adora un mare număr de divinități: Amon, Ra, Osiris, Horus, fruntea zeilor din care făcea parte însuși regele. Setui veni să-l inaugureze și adresă zeilor, părinții săi, această rugăciune: „Glorie vouă, zei puternici care ați creat cerul și pământul după voința voastră, care mă protejați pentru veșnicie și faceți ca numele meu să dureze veșnic. Căci eu sunt bun cu voi. Veghez asupra lucrurilor pe care le iubiți… Fericit cel ce se mișcă după voința zeului, căci acesta își va realiza dorințele. Voi respecta deci cuvântul vostru, căci voi sunteți stăpâni. Mi-am folosit viața și puterile pentru voi, căutându-mi binele în voi. Îngăduiți ca monumentele mele să dăinuiască pentru mine și numele meu să dăinuiască prin ele.” La rândul lor, minerii recunoscători se închinau fără încetare zeilor pentru regele lor care, săpând o fântână și construind un templu plăcut zeilor, realizase o operă fără seamăn. Ei ziceau din gură în gură: „Amon, acordă-i veșnicia, lungește-i domnia. Zei care sunteți în izvor, faceți-l nemuritor ca voi, căci el ne-a deschis drumul care era închis ochilor noștri. Noi trecem pe acest drum și suntem sănătoși. Când picioarele noastre îl ating, simțim cum ne dă viață. Drumul greu dinainte a devenit un drum bun. Mulțumită lui, drumul spre aur este ca vederea șoimului.”
Templul a devenit proprietatea minelor. Tot aurul scos din munte trebuia dus acolo, înainte ca o parte din el să îmbogățească tezaurul regal. O ceată de arcași împreună cu comandantul lor au primit misiunea de a apăra templul și pe muncitorii săi. Nici alți căutători de aur, care circulau prin deșert, nici arcașii, nici gărzile nu trebuiau să schimbe nimic din dispozițiile date de rege. Nimeni n-avea dreptul să rechiziționeze sub niciun motiv pe muncitorii care spălau aurul pe socoteala templului, nici să se atingă de aur, „care este trupul zeilor”. Regii care vor urma și care vor ține socoteală de voința lui Setui, vor fi ajutați de Amon, Harakte și Ptah Tatenen.
„Ei vor guverna țara cu blândețe. Vor stăpâni deșertul și Țara Arcului. Sufletul lor va fi veșnic. Ei vor îndestula pe cei de pe pământ. Dar nenorocire celor, regi sau simpli muritori, care vor fi surzi la vorbele mele. Osiris îi va urmări, Isis le va urmări femeile și Horus pe copiii lor cu ajutorul tuturor prinților lui To-Djuser care colaborează cu el.”
Situația minerilor pe care regele îi trimitea în Nubia era și mai vrednică de milă. „Se află mult aur, se spunea, în țara Ikaita (la est de a doua cataractă), dar, din cauza lipsei de apă, drumul spre el e deosebit de greu. Când muncitorii care spală aurul pleacă acolo, numai jumătate din ei reușesc să ajungă. Ceilalți mor de sete pe drum, împreună cu măgarii care merg înaintea lor. Apa din burdufuri nu le ajunge nici la dus, nici la întors. Nu se mai poate deci aduce aur din această regiune din cauza lipsei de apă.” Regii de altădată, spunea raportul fiului regelui din Kuch, încercaseră să sape puțuri, dar fără succes. Tatăl lui Ramses, regele Menmatrê, care reușise atât de bine la est de Edfu, nu fusese mai norocos aici. El plănuise să sape un puț adânc de 120 de coti, dar părăsise lucrarea începută, căci apa nu se ivea. Acest eșec nu descurajă pe ingineri care, încă de la începutul domniei lui Ramses al II-lea, siguri de sprijinul pe care Hapi, părintele zeilor, avea să-l dea fiului său iubit, reluară lucrul, de data aceasta cu succes. Apa care se afla în Duat ascultă de rege și urcă în puț. Minerii nu mai mureau pe drum, dar munca lor rămânea tot atât de grea. După cum spune Diodor, pe care suntem siliți să-l cităm din lipsa unor texte mai vechi, ca să se spargă mai ușor, roca se înfierbânta, apoi era lovită cu niște unelte ascuțite de metal, în direcția filonului aurifer. Fragmentele detașate erau duse la intrarea galeriei, zdrobite și spălate până ce praful de aur ieșea curat și strălucitor. De fapt, aurul bijuteriilor egiptene era, în genere, amestecat cu argint, aramă și alte impurități.
Egiptenii găseau în Sinai prețioasa turcoază, mafaket, întrebuințată de giuvaergii, precum și alți compuși ai aramei, ca malachita, sechmet. Începută pe vremea bătrânului rege Seneght, exploatarea minelor era mai activă ca oricând sub Ramessizi. Nici chiar lipsa de apă nu era o piedică. Beduinii, care în trecut îi atacaseră de nenumărate ori pe mineri și pe însoțitorii lor, erau acum domoliți sau înfrânți. Dar minerii erau oricând expuși la neplăceri de felul celor arătate de un inginer din vremea dinastiei a XII-a, numit Horurrê, pentru că ele țineau de natura lucrurilor. Acest inginer, însărcinat să întreprindă cercetări în mină, sosise acolo în a treia lună din perit, atunci când anotimpul nu mai era potrivit pentru scoaterea pietrelor. A doua zi după sosirea sa, el se sfătuise cu tehnicienii cei mai experimentați, care îi spuseră cu toții: „În munte există turcoaze pentru eternitate, dar în anotimpul acesta trebuie să ținem seama de culoare. Totdeauna am auzit supunându-se același lucru: gemele din mină se pot scoate, dar culoarea nu mai e frumoasă în acest anotimp nepotrivit din chemu.” „În chemu, adăugă Horurrê, pustiul e arzător. Muntele parcă-i încălzit cu fierul roșu și culoarea (pietrelor) se tulbură.” În adevăr, inginerul socotea să se apuce de treabă la sfârșitul iernii. Căldurile mari nu veniseră încă, dar n-aveau să mai întârzie mult. Dar dorința de a-l servi pe rege, încrederea pe care-o avea în stăpâna cerului, Hathor, care era și stăpâna turcoazelor și protectoarea minerilor, nu-l lăsară pradă descurajării. Tot personalul lui sosise întreg, fără să sufere pierderi. De la primele rezultate, inginerul nu mai avu nicio îndoială. Menținând mereu același ritm, își termină lucrul în prima lună din chemu, fără a simți căldurile care tulburau culoarea turcoazelor. Și, vesel, încheie: „Am adunat această gemă prețioasă. Am reușit mai bine decât orice om venit înaintea mea și chiar mai mult decât mi se ceruse. Nici nu puteam dori mai mult. Culoarea (turcoazelor) era perfectă și ochii se bucurau (admirând-o). Gema era chiar mai frumoasă decât în anotimpul potrivit… încredeți-vă deci în Hathor. Faceți așa. O să vă meargă bine. Veți reuși și mai bine decât mine. Noroc!”
Astfel, mulțumită inginerilor și rezistenței unui personal încercat, și de asemenea mulțumită zelului negustorilor, despre care vom vorbi în alt capitol. Egiptul îngrămădea în depozitele sale mari cantități de materiale necesare în industrie, pietre, metal, lemn.
Să-i vedem acum pe meșteșugari la lucru. În atelier.

Munca în ateliere

Dacă cercetăm picturile, destul de numeroase, din mormintele Noului Imperiu, care reprezintă munca în ateliere, ca și legendele care servesc de titlu, suntem ispitiți să credem că toți meseriașii erau adunați într-un singur loc: sculptori în piatră și în lemn, olari, giuvaergii, bijutieri, șlefuitori de pietre scumpe, fabricanți de vase de metal, armurieri, tâmplari și carosieri. Poate că totuși nu-i decât un artificiu de compoziție.
Aceste munci erau supravegheate de un director general, de o statură uriașă, în vreme ce meșteșugarii care trudeau sub ochii lui păreau niște pitici. O inscripție hieroglifică îl încadra și-i preciza activitatea. Iată, de exemplu, ce spune inscripția unui oarecare Duauneheh, șeful domeniului lui Amon: „Venit pentru a inspecta atelierul, pentru a deschide cele două case de aur și de argint, pentru a organiza lucrările, pentru a executa toate lucrările care depind de șeful etc…” Nimic nu ne poate opri să credem că atelierele specializate se înșirau de-a lungul unei străzi, ca în bazarele din Cairo sau din Damasc și că șeful le inspecta pe rând, dar pe de altă parte observăm că statuia de lemn și chiar de piatră este împodobită cu încrustații, că mobilele, carele, armele sunt sculptate, în unele părți decorate cu aur, și pietre scumpe, că un vas de piatră putea fi încrustat cu aur, turcoaze și lapis-lazuli. Sau același meșteșugar poseda mai multe tehnici, sau mai mulți specialiști, lucrând unul lângă altul, își treceau obiectul din mână în mână până la finisarea lui.

Sculptorii

Totuși, sculptorii în piatră preferă să se izoleze. La Duauneheh, pe care l-am amintit mai înainte, ei finisează o poartă monolită, cu două canaturi, un lintou și o cornișă, fațada unui edificiu ajurat și o coloană monolită cu capitel palmiform, cum sunt coloanele de la Tanis și Ahnas. Unii se servesc de o teslă, alții de un foarfece sau de un polizor, lucrând în picioare sau așezați pe un scăunel sau chiar pe blocul de granit. Fără să mai aștepte ca aceștia să termine, desenatorii, într-o mână cu o pană de scris și în cealaltă cu o paletă, trag contururile hieroglifelor, care vor fi apoi săpate și colorate în albastru sau verde. În atelierul lui Rekhmarê, care depinde tot de domeniul lui Amon, sunt în curs de execuție un rege-colos așezat pe un scaun pătrat cu spătar puțin înalt, un colos în picioare rezemat de un stâlp, un sfinx și o masă de sacrificiu. Artiștii se așază pe labele sau pe spatele sfinxului, pe masa de sacrificiu, ori pe un eșafodaj mobil de lemn, care le permite să lucreze la fața sau la coafura coloșilor. Unii se trudesc cu ciocanul de lemn și cu dalta. Alții freacă granitul cu polizorul. Desenatorul trasează cu pana hieroglifele de pe stâlpul dorsal. Pictorul aplică culoarea cu pensula pe care o înmoaie într-o oală. Te întrebi dacă operații atât de deosebite puteau avea loc în același timp. În realitate, sculptorul care cizela vreun detaliu al feței și gravorul ocupat cu hieroglifele de pe stâlp și de pe soclu, nu se deranjau unul pe altul, dar polizorul n-ar fi putut interveni decât atunci când sculptorul și gravorul nu mai aveau nimic de făcut. Pictorul venea cel din urmă. Autorul scenei i-a grupat deci, în același atelier, pe toți cei care lucraseră aici pe rând.
Vom vedea însă aplicată aceeași metodă de lucru și la alte obiecte. Fără îndoială că egiptenilor le plăcea să înceapă lucrul din mai multe părți. La un moment dat, polizorul se izbea de daltă sau de acul de gravat. Cineva scotea un țipăt. Cel lovit îl înjura pe celălalt, care răspundea cu o glumă. Statuia, terminată într-un timp record, era gata să fie expediată în templu sau în palat, pentru a dovedi mulțimii plină de admirație bunăvoința cu care regele îl copleșea pe servitorul său, sau dragostea pe care zeul o purta faraonului.
Transportarea statuii până la templu era un prilej de adevărată sărbătoare. Când statuia era colosală și drumul greu, se făcea de asemenea dovada tehnicii și a bunei organizări. O statuie de alabastru, înaltă de 13 coți, trebuia să fie dusă dintr-un atelier situat la periferia orașului, pe drumul carierelor de alabastru, până la un edificiu numit, după numele donatorului său, „Dragostea lui Thuty-hotep pentru Unit este permanentă”. Printr-o extraordinară bunăvoință a regelui, acest edificiu a primit numele unui particular și o asemenea statuie va fi transportată cu mare pompă. Mai întâi, va fi așezată pe o sanie solidă, formată din două bârne groase, ridicate într-o parte, reunite prin traverse puternice și legată cu frânghii. Alabastrul fiind o piatră moale, s-a luat precauția să se pună perne în toate locurile care ar risca să fie stricate de frecarea frânghiilor. De această sanie, care suportă o greutate de cinci sau șase tone, sunt legate patru frânghii foarte lungi, de care vor trage hamali împărțiți în patru grupe, oameni care vin din vestul provinciei și din est, infanteria și, în sfârșit, personalul templului.
Doi oameni s-au urcat chiar pe statuie. Cel dintâi, instalat pe genunchii ei, întoarce cădelnița spre fața de alabastru și o învăluie în fum de terebint. Al doilea împrăștie picătură cu picătură apa dintr-un ibric, așa cum se face în templu înaintea statuii zeului. Cărătorii de apă stau pe lângă statuie și aruncă apă pe drum, ca să-l facă alunecos. Alții aduc o bârnă foarte solidă, care pare a servi la tras, dar a cărei întrebuințare nu se explică limpede.
Se dă semnalul de plecare. Responsabilitatea aparține șefului lucrărilor, care supraveghează statuia și adjunctului său, care comunică ordinele unor oameni ce știu cum să vorbească, adică știu cum să atragă atenția acestei armate de trăgători, să-i însuflețească printr-un discurs care se va termina printr-o haya irezistibilă. Statuia se urnește și o apucă pe drumul pe care muncitorii l-au curățat de pietrele ce-l făceau anevoios. O mulțime imensă s-a îngrămădit pe margini, ca să se bucure de spectacol. O trupă de soldați a alcătuit un cordon de ordine. În canalul paralel cu drumul, corăbiile însoțesc cortegiul. Marinarii și pasagerii își amestecă ovațiile cu ale mulțimii. Pe chei au fost ridicate altare. Provizii destule vor permite celor ce muncesc, ca și celor care se mulțumesc numai să strige și să vadă, să-și întărească forțele. Eroul zilei, Thuty-hotep, venit într-o lectică, însoțit de fiul său, de câțiva soldați și de servitori care poartă evantaie de pene și rogojini, asistă la această treabă. El se gândește că niciodată n-a fost oferit provinciei sale un spectacol mai frumos: „Prinții care au trudit înainte, administratorii care au muncit pentru eternitate în acest oraș pe care l-am înzestrat cu altare pe malul fluviului, nu și-au închipuit ce voi face eu, pentru mine. Iată că mi-am desăvârșit opera pentru veșnicie, după ce mormântul meu a fost terminat pentru totdeauna.”
Scena pe care am descris-o s-a petrecut în vremea Imperiului Mijlociu, dar ea nu e atât de neobișnuită cum crede guvernatorul din provincia Iepurelui. Asemenea scene s-au repetat ori de câte ori regele a autorizat un particular să-și ducă statuia în templu și de asemenea la transportarea statuilor regale. Egiptenilor le plăcea să lucreze în grupuri. Strigau tare, beau mult. Fiecare se întorcea acasă mulțumit de ziua lui. Un oarecare Qenamon s-a bucurat de o favoare și mai mare, deoarece statuile transportate în cortegiu erau în număr de trei. O mare mulțime de oameni le întovărășea țipând și gesticulând, prin fumul de terebint. Bărbații purtau umbrele de papirus. Preotesele zeiței Hathor, protectoarea Tebei, cântau din sistre și din crotale. Dansatoare și acrobați distrau lumea cu fel de fel de figuri.

Argintari, bijutieri, șlefuitori de pietre scumpe

Industria vaselor de piatră, care ajunsese la o mare perfecțiune încă din vremea primei dinastii, era în floare și în epoca Ramessizilor. Aceste vase se confecționau din alabastru, din șist, din brecie și luau forma de ulcioare, căni și amfore, castronașe, pahare și ligheane, adeseori împodobite cu figuri umane sau animale. Utilajul era foarte simplu. Piesa cea mai caracteristică era un burghiu cu un mâner de lemn, acoperit la extremitatea superioară cu piele. Meșteșugarul îl învârtea cu mâinile, ținând strâns între genunchi blocul de piatră. Tot perforând, câteodată piatra se spărgea, dar această nenorocire se putea repara. Se decupa porțiunea deteriorată și se lipea altă bucată. Mormântul lui Tutankhamon ne-a păstrat piese care mărturisesc mai multă virtuozitate decât gust, din care cauză mulți cunoscători le vor prefera frumoasa amforă din mormântul lui Puyremê, al cărei singur ornament este o inscripție hieroglifică.
Lucrarea metalului dădea de lucru unui mare număr de meșteșugari. Tezaurul de la Bubasta, cu vasele sale de aur și de argint, paterele (vase de libații), cerceii, brățările, bijuteriile din mormântul lui Siptah, cele din Serapeum, care se află la Luvru, constituie fără îndoială, pentru epoca Ramessizilor, un ansamblu mai puțin bogat și mai puțin variat decât fantastica colecție a lui Tutankhamon și a lui Psusennes; dar dacă consultăm marele papirus Harris, vedem că dărnicia lui Ramses al III-lea față de zei era și mai mare. Este vorba de aur, de argint, de aramă, de lapis-lazuli și de turcoaze veritabile. Ușile sanctuarelor tebane erau de aur sau de aramă care strălucea ca aurul. Mesele de sacrificiu, vasele cu toartă erau de argint. Decretele date în cinstea lui Amon erau gravate pe mari tablete de aur, de argint sau de aramă. Luxul sălii de ceremonii și a vasului sacru limitau orice încercare de descriere. Templul lui Tum, în On, poseda o balanță de aur cum nu mai exista alta la fel de pe vremea zeilor. Prins de suport. Un cinocefal de aur asista la măsurători. Se numără statui ale Nilului din douăzeci de materiale diferite. Statuile de lapis veritabil și de turcoaze erau în număr de 13.568, cele din aur și alte metale scumpe atingeau jumătate din această cifră, ceea ce e, oricum, foarte mult. Nu exista templu care să nu-și aibă tezaurul lui. Ca să ne facem o idee despre activitatea meșteșugarilor ce lucrau metalul, să adăugăm și tot ce posedau regii și particularii la ei acasă și în găteala lor.
În ateliere, lucrul începea cu cântărirea aurului și argintului. Înainte de a-l da pe mâna celor care trebuiau să-l transforme. Balanțele nu serveau decât pentru această treabă și de asemenea pentru a cântării sufletele în fața lui Osiris și a zeilor din Amentit. Cerealele erau măsurate cu balanța. Lingourile de aramă asiatică erau numărate. Balanța se compunea dintr-un suport terminat cu capul zeiței Maât, zeița Adevărului, prevăzut cu un cuțit de metal și cu o tijă având în mijloc un ac, de care erau atârnate două talgere asemănătoare. În clipa cântăririi, era de ajuns să pui tija cu toate accesoriile sale pe cuțit și să verifici dacă talgerele erau în echilibru. Greutățile aveau forma unui bou culcat. Metalul era prezentat sub formă de inele. Operatorul oprea cu mâna oscilațiile talgerelor și controla poziția cântarului, care trebuia să coincidă cu verticala. Scribul, care își scosese din cutie paleta și pana, înregistra rezultatele, în prezența șefului meșteșugarilor din templu, care lua aurul cântărit și-l împărțea lucrătorilor.
Aceștia vor avea nevoie de fire pentru lănțișoare, de plăci și de fâșii pentru bijuteriile cloazonate, de plăci mari pentru vase și cupe, de tuburi pentru brățări, de lingouri. Deci, metalul trebuia mai întâi topit, ca să se obțină aceste forme diferite și pentru asta se introducea într-un creuzet, care era pus pe foc. Egiptenii topeau aurul și argintul pe foc. O jumătate de duzină de oameni așezați în cerc, în jurul vetrei, ațâțau flacăra suflând în niște țevi terminate printr-un tub de lut cu o gaură mică. Ei glumeau, deși munca era extenuantă. Această metodă, care data din vremurile vechi, a fost întrebuințată la începutul Noului Imperiu. Țevile s-au adaptat la niște burdufuri așezate pe sol și prevăzute cu o frânghie care deschidea sau închidea, după voie, o gaură din partea opusă. Cel care sufla se urca pe cele două burdufuri egale. Ținând în fiecare mână câte o frânghie, apăsa când pe unul, când pe celălalt. Trăgea de frânghie și-i dădea drumul când apăsa pe burduf, ca să iasă aerul pe țeava. Astfel, doi oameni făceau, cu mai puțină osteneală, munca a șase persoane. Când metalul era topit, doi oameni, care erau obișnuiți și cu căldura și cu fumul, apucau creuzetul cu două cârlige de metal. Conținutul era vărsat în formele aflate pe o masă. Cuburile scoase erau încredințate lucrătorilor, care se serveau de o piatră mare drept nicovală și de o a doua, care ținea loc de ciocan. Cu acest utilaj simplu obțineau fire, bare sau plăci. Bătutul cu ciocanul întărea metalul, chiar dacă era foarte curat; suplețea îi era redată încălzindu-l din nou. Lucrătorul apuca placa cu un clește și o apropia de foc, pe care-l ațâța cu un suflător. Firele erau trase printr-o filieră, ea să fie din ce în ce mai subțiri. Prin aceste procedee foarte simple se puteau realiza aproape toate formele de care avea nevoie giuvaergiul. Nu-i mai rămânea decât să le decupeze și să le combine. Lucrătorul, care voia să facă o cupă de aur sau de argint, se așeza pe un scăunel, în fața unui stâlp înfipt solid în pământ. Și ciocănind continuu dădea plăcii forma dorită. După ce obiectul era terminat, urma decorarea lui. Gama decorativă a egiptenilor era de o infinită bogăție. Ei puteau tot așa de bine să împodobească un crater sau amforă cu motive geometrice sau florale care să încadreze o scenă de familie sau o scenă religioasă, după cum, cuprinși de un exces de sobrietate, să se mulțumească doar cu o scurtă inscripție hieroglifică, perfect gravată pe un vas de o formă foarte grațioasă. După retușurile finale și o ultimă curățire, piesa finisată era expusă pe o etajeră, care, la sfârșitul zilei, se umplea cu cele mai variate obiecte.

Lucrarea lemnului

Tâmplarul întrebuința salcâmul, roșcovul, ienupărul și alte lemne locale neidentificate, abanosul care venea din sud și esențele siriene, pinul și bradul ach, precum și lemnul care semăna cu cuarțitul din Muntele Roșu, mer. Cu ajutorul unor fierăstraie, trunchiurile copacilor erau transformate în scânduri. Dulgherii tăiau grinzi cu ajutorul unor topoare cu coadă lungă. Tesla, care se compunea dintr-o daltă de metal fixată pe un mâner lung de un cot, servea la același lucru ca și cuțitoaia sau rindeaua noastră. Găuri rotunde se făceau cu un burghiu învârtit de un mâner. Canaturile se scobeau cu dalta și cu un ciocan de lemn. Tejgheaua de tâmplărie nu era cunoscută. Dacă cineva voia să despice un lemn în lungime, îl lega de un țăruș înfipt în pământ. Mișcările Herăstrăului provocau vibrații care spărgeau lemnul. Acest neajuns era preîntâmpinat prin metode ingenioase. Dacă lemnul nu era prea gros, lucrătorul îl sprijinea de pământ cu o mână și-l tăia cu cealaltă. Făcea același lucru dacă lucra cu tesla și se mai ajuta și cu picioarele. Pentru asamblare, erau de preferat cuiele de lemn, cepurile, cleiul și cuiele de metal care serveau mai curând la fixarea plăcilor de metal pe lemn. Tot cu tesla înlătura cele mai mici imperfecțiuni. Câteodată mobila sau sipetul erau încredințate unui pictor, care-și lua sarcina să-l decoreze.
Două mobile mari, lucrate sub conducerea lui Apuy, pentru templul regelui divinizat Amenhotep I, arată până unde putea merge bogăția ornamentației și felul cum se lucra. Ele au aproape de două ori înălțimea unui om. Cea dintâi e așezată pe o estradă, unde ajungi pe o scară cu cinci trepte. Coloane papiriforme susțin o cornișă decorată cu simbolul șarpelui. Acoperișul are forma bombată obișnuită. Pe fațadă, Horus și Seth leagă plantele simbolice din nord și din sud în jurul regelui sfânt. Celălalt naos are trei etaje. Fiecare etaj e susținut de colonete. Etajul inferior e lăsat liber, ca să se poată așeza acolo un pat, o pernă, un scăunel, o masă, o oglindă. Fațada celorlalte etaje e ajurată și sculptată. Se observă în aceste sculpturi emblema lui Horus, chipurile lui Isis și Osiris, șoimi încoronați, Bes chitind din tamburină și Tueris sprijinindu-se pe simbolul său. Meșteșugarii, care finisează aceste două naosuri, sunt adevărați acrobați. Cei care gravează hieroglifele de pe cele două coloane n-au nevoie să se mai urce pe ceva; dar ceilalți doi, care lucrează la cornișă, s-au cățărat pe coloană cu uneltele în mână. Unul își sprijină piciorul pe banderolele înnodate pe capitel și amândoi, ținându-se cu o mână de simbolul șarpelui de pe cornișă, bat cu mâna liberă, cu ciocanul. Pe al doilea naos, sosirea neașteptată a unui supraveghetor îi ia prin, surprindere pe meșteri. Un lucrător, așezat pe treapta de sus nu prea pare grăbit să pună mâna pe unealtă. Un altul se cațără repede pe o colonetă ca să pună o distanță cât mai mare între persoana sa și reprezentantul autorității. În partea cealaltă, pictorul se distrează mâzgălind obrazul vecinului, care atâta așteaptă ca să lase lucrul. Supraveghetorul trece pe lângă el fără să-l vadă, căci atenția îi este atrasă de un lucrător care doarme în fața lucrului său neterminat. Supraveghetorul îl strigă. Unul din oamenii de la etajul superior e atât de speriat de acest strigăt, încât își pierde echilibrul. Pe acoperiș, doi oameni s-au și repezit la uneltele lor. Cel dintâi dă o gaură, al doilea lustruiește lemnul; un al treilea îl zgâlțâie pe cel adormit.
În Vechiul Egipt, ca și în zilele noastre, se prefera… munca în echipă și nu munca de unul singur. Dacă voiai randament, era nevoie de supraveghetori numeroși și atenți, care dispuneau de un vocabular bogat și nu ezitau să se servească de băț, precum și de supraveghetori ai supraveghetorilor.
Începând cu Noul Imperiu, se dezvoltă un meșteșug nou, caroseria, care de altfel nu e decât o specializare a meseriei de tâmplar.
Carul este construit în întregime din lemn. Roțile n-au fost niciodată încercuite cu o bandă metalică, dar pe caroserie se puteau aplica plăci de metal. Piesele carului sunt foarte numeroase și un poem enumera vreo cincizeci, fără să epuizeze lista. Cel mai greu lucru era obținerea roților perfect rotunde. Ele aveau patru sau șase spițe. Carul era făcut din mai multe segmente, tăiate dintr-o scândură de grosime convenabilă și asamblate.
O altă specialitate a tâmplarului era confecționarea arcurilor, săgeților, sulițelor, bastoanelor și sceptrelor de tot felul, necesare faraonului, marilor personaje religioase, militarilor și civililor, precum și a instrumentelor muzicale. Cozile acestor obiecte sunt când perfect drepte, când elegant curbate. În atelierul lui Menkheperrêsonb, un om încearcă un arc, vecinul lui cântărește în mână o săgeată și verifică dacă e perfect dreaptă. Ca să curbeze ramurile, egiptenii le încălzeau înainte de a le coji și le introduceau într-un fel de tejghea primitivă de tâmplar, constând dintr-un țăruș bifurcat, înfipt în pământ. Ramura încălzită, odată introdusă în această menghină, i se dădea curbura dorită cu ajutorul unei bare auxiliare. Bastoanele, sceptrele, instrumentele muzicale puteau fi împodobite, ca și mobilele, cu incrustații sau placaje, sau adăugându-se un cap sculptat. Un cap feminin, de lemn, de la Muzeul Luvru, este prins de o harpă. Bastoanele lui Tutankhamon sunt prevăzute cu mânere de fildeș sau de abanos, terminate cu un cap de negru sau de asiatic.

Lucrarea pielii

Industria pielăriei exista încă din vremea Vechiului Imperiu. Un industriaș din acea epocă, Uta, confecționa sandale, foi de pergament pentru uzul funcționarului care dirija ceremoniile religioase sau profane, precum și genți pentru păstrarea manuscriselor. Se mai produceau coifuri, echipamente, tolbe de săgeți, scuturi de piele întărite cu cuie, cu cadre și plăci de metal. Mai târziu, tolbele de săgeți și scuturile au început să fie decorate cu ornamente împrumutate în parte din repertoriul decorativ sirian, dar redate cu o eleganță pe care n-au cunoscut-o niciodată în țara lor de origine.
Egiptenii practicau doar argăsirea cu grăsime, adică ceea ce noi numim tăbăcărie cu grăsimi de pește. Pielea se întindea bine pe o masă. Apoi se înmuia într-un vas cu ulei. După care se scotea și începea să se usuce, se bătea cu ciocanul ca să pătrundă bine uleiul în ea. Astfel, pielea căpăta calitățile celei tăbăcite, devenea suplă, impermeabilă și nu putrezea.

Situația artiștilor și a meșteșugarilor

Pe măsură ce sunt finisate în ateliere, obiectele sunt expuse pe mese, așezate pe etajere, supuse aprobării șefului lucrărilor și socotite demne de a figura în magazinele zeului sau ale regelui. De altfel, existau și expoziții generale, unde se aduceau și se expuneau toate produsele industriei egiptene. În mormântul lui Qenamon, s-a reprodus un fel de catalog ilustrat al darurilor oferite regelui cu ocazia Anului nou. În templul din Karnak, se află un alt catalog, admirabil gravat cu tot ceea ce oferă regele lui Amon. Statuarul este bogat reprezentat prin statui regale, așezate în naosul care se ridică pe o barcă de tip arhaic, statui de bărbați sau de femei, în picioare, așezate sau îngenuncheate, sfincși cu cap de om, cu cap de șoim, cu sau fără coroană, arta animalieră înfățișată prin gazele, antilope, mufloni. Vaselor de piatră, care amintesc de vremea veche, li se adaugă amfore cu pântecele rotund așezate pe un picior minuscul. Se apreciază mult vasele cu toarte (craterele) și cupele cu picior decorate cu dungi pe partea bombată, dungi care înconjoară o grădiniță artificială, formată din lotuși, papirus, crizanteme, rodieri, în mijlocul cărora se află o broască cocoțată pe un soclu. Sosierele au formă de păsări. Câteodată, coada vasului este un cap de rață întors spre interior, deoarece conținutul îi face poftă, sau pentru că o rățușcă înoată acolo. Și mai uimitoare sunt vasele mari, care servesc de piedestal unei fortărețe asiriene cu apărătorii ei sau unui edificiu pe care niște pantere se pregătesc să-l atace, ca să prindă o pasăre frumoasă, așezată pe acoperiș.
Mobilierul e format mai ales din sipete, fotolii, scăunele. Giuvaergiii expun coliere cu mai multe șiruri, a căror închizătoare e formată din plante cu flori. Armurierii și carosierii au trimis care cu toate accesoriile lor, hamuri, cuverturi, arcuri, spade, bice, săbii, scuturi, zale, tesle, topoare, pumnale, coifuri. Printre obiectele casnice, amintim oglinzi, umbrele din pene de struț, cu mâner de abanos împodobit cu aur, capete de păsări cu cioc lung și gât imens, a căror întrebuințare nu se poate explica, fără îndoială pentru că n-aveau niciuna. Se adoptă din ce în ce mai mult mobilele și obiectele de ceremonie, deasupra cărora se află palmieri încărcați cu fructe, prin care se zbenguie o întreagă familie de maimuțe. E în adevăr o expoziție frumoasă. Meșterii din atelierul regal și din atelierul lui Amon au meritat răsplata stăpânului lor.
Întrebarea care se pune acum este de a ști dacă acești admirabili meșteșugari, dintre care mulți erau adevărați artiști, erau răsplătiți după meritul lor. Când Puyemrê, al doilea profet al lui Amon și șeful general al lucrărilor din templul acestui zeu, cere să i se prezinte lucrările executate în atelierele sale și primește pe șeful artelor, subordonații săi îi spun: „Inima ta e fericită pentru tot ce i s-a adus”, dar Puyemrê n-are niciun cuvânt de mulțumire. El privește aceste minuni de ingeniozitate și de tehnică tot așa cum privește coșurile cu ofrande, eșantioanele, minereurile, produsele alimentare adunate de strângătorii de impozite. Nimic nu dovedește că ar fi spus o vorbă bună, un cuvânt de felicitare pentru cei mai pricepuți dintre meșterii lui. Când Rekhmarê vizitează atelierul templului lui Amon, el ne informează că, în calitatea sa de șef al lucrărilor, arată fiecărui om ce are de făcut, dar, dacă cu această ocazie el nu uită să amintească de titlurile și de sarcinile sale, în schimb nu se gândește să evidențieze pe cei care au lucrat mai bine. Supraveghetorul vorbește artiștilor ca unor simpli muncitori manuali: „Mișcați-vă mai repede mâinile. Să facem ceea ce laudă acel magistrat când desăvârșește monumente pentru stăpânul său în împărăția lui Amon, al cărui nume se va răsfrânge asupra lor, pentru toți anii ce vor veniri”. Atelierul lucrase pentru gloria lui Amon, a regelui, a vizirului sau a profetului, dar opera era anonimă și posteritatea avea să ignore numele maeștrilor cărora le revenea cel mai mare merit. Nimeni nu pare a-și da seama că un mare sculptor este un dar al zeilor.
Totuși, în anul al VIII-lea al domniei sale, Ramses al II-lea puse să se ridice o stelă în templul din On, cu ocazia vizitei pe care o făcuse la carierele din Muntele Roșu, când descoperise un bloc colosal; el se laudă cu interesul pe care-l poartă tuturor celor care participau la crearea sfincșilor, a statuilor în picioare, așezate sau îngenuncheate, cu care popula toate sanctuarele din Egipt: „Ascultați ce vă spun. Iată bunurile pe care le stăpâniți. Realitatea este asemenea cuvintelor mele. Eu, Ramses, sunt acela care creez și fac să trăiască generațiile. În fața voastră se află merinde și băuturi, încât nu mai aveți ce vă dori… Eu vă fac viața mai bună, ca voi să lucrați pentru mine cu dragoste, eu care sunt întărit prin urările voastre. Ca să lucrați vă sunt aduse provizii multe, în speranța că veți trăi ca să realizați aceste lucrări… Aveți aici hambare cu cereale, ca să nu vă las nicio zi fără hrană. Fiecare din voi e plătit pe o lună.
Pentru voi am umplut magazii întregi cu tot felul de lucruri, pâine, carne, dulciuri ca să vă hrăniți, sandale, haine, parfumuri diferite ca să vă ungeți capul o dată la zece zile, ca să fiți îmbrăcați tot anul, să aveți încălțăminte bună în picioare în fiecare zi, ca să nu fie printre voi niciunul care să-și petreacă noaptea temându-se de sărăcie. I-am însărcinat pe oamenii mei să vă hrănească chiar și în anii de secetă, pe cei din bălți să vă aducă pește și vânat, alții să vă socotească (ce aveți de primit). Am clădit un atelier de olărie care să facă vase în care se va răci apa voastră în anotimpul chemu. Corăbii navighează pentru voi din sud spre nord. Altele plutesc pentru voi de la nord spre sud, fără oprire, cu orz, grâu, sare și bob.
Am făcut toate acestea zicând: «Atâta vreme cât trăiți lucrați pentru mine într-un singur gând»”.
Iată un lucru bine gândit. Regele vrea să-și eternizeze numele pe monumentele care să desfidă veșnicia, dar în același timp vrea ca artiștii lui să fie bine hrăniți și bine îmbrăcați, să fie fericiți că muncesc pentru un suveran liberal. Și. Ludovic al XIV-lea dădea pensii funcționarilor săi. Ceea ce putea face faraonul și ceea ce făcea în adevăr Ramses, era să înființeze un imens domeniu, pus în valoare de un personal numeros, ale cărui venituri să ușureze viața artiștilor dintr-un atelier ca cel de la On. Totuși, am fi și mai recunoscători celui mai ilustru dintre faraoni, dacă ar fi distins, printre atâția meșteri buni, vreun artist adevărat și i-ar fi arătat satisfacția sa, în timpul uneia din acele scene de recompensă ai cărei beneficiari sunt totdeauna un înalt funcționar, un curtean sau un mare preot. Scribul avea poate dreptate când spunea: „În ambasadă n-am văzut niciun sculptor, niciun turnător însărcinat cu vreo misiune, dar am văzut pe fierar la lucrul său, la gura cuptorului. Degetele lui parcă sunt de crocodil; el pute ca ouăle de pește.”
Putem totuși spicui câteva dovezi despre considerația arătată artiștilor celor mai valoroși. Stela pe care un artist din Imperiul de Mijloc a gravat-o, arată mai întâi ce caz făcea singur de el însuși:
„Eu cunosc secretul cuvintelor divine și mersul sărbătorilor. Am practicat toate magiile, fără să-mi scape nimic. Nimic din ce se leagă de aceste lucruri nu mi-e ascuns. Sunt stăpânul secretului. Îl văd pe Ra în manifestările sale.”
Artistului trebuiau să-i fie familiare slujbele religioase, mitologia, precum toate atributele regale și divine. Acesta nu era un merit oarecare. Fenicienii, care copiau cu abilitate modelele egiptene, comiteau în această privință greșeli care ar fi scandalizat publicul egiptean. Apoi, artistul, își laudă propria lui tehnică:
„De altfel, sunt un artist excelent în arta mea, un bărbat deosebit de ceilalți prin cunoștințele mele. Cunosc care trebuie să fie atitudinea unei statui [de bărbat], poza unei femei, statura sa… felul cum se mișcă unul care lovește cu harponul, aerul buimac al celui care se deșteaptă, ridicarea brațului aruncătorului cu lancea, atitudinea aplecată a alergătorului. Știu să fac incrustații care rezistă la foc și care nu se dizolvă în apă. Nu există altul care să se distingă în asemenea lucruri în afară de mine și de propriul meu fiu mai mare. Când zeul poruncește, el lucrează și o scoate la capăt. Am văzut opere ieșite din mâinile lui pentru folosința șefului lucrărilor, în orice fel de piatră scumpă, în aur și argint, fildeș și abanos…”
Sperăm că niște calități așa de mari au fost recunoscute și de alții, nu numai de cel care le poseda. În mormântul unuia din numeroșii Amenemhat de la Teba, se remarcă un tablou care poate că nu există în repertoriul cunoscut de noi. Amenemhat invită cu vorba și cu gestul patru bărbați așezați pe rogojini, în fața lui, să-și împartă între ei darurile puse la îndemâna lor, pâine, carne, legume și fructe, băuturi și parfumuri. Unul din acești patru bărbați este desenatorul Ahmose; altul un sculptor de statui, al cărui nume nu ni s-a păstrat. Această masă, în imagine, era oferită artiștilor care decoraseră mormântul, ca o răsplată supremă. Artiștii trebuiau să simtă aceeași plăcere pe care o avea Amenemhat la vederea bogățiilor reprezentate în mormântul lui. Chiar din epoca piramidelor, un majordom cu numele de Meni se lăuda că-i răsplătise pe cei care participaseră la construirea și decorarea mormântului său: „Orice om care a făcut asta, nu se va căi niciodată. Artist sau tăietor de piatră, eu l-am răsplătit”. Primul profet al lui Nekhabit, Setau, încredința, pe vremea lui Ramses al IX-lea, decorarea mormântului său unui artist vestit, Meryrê, ale cărui calități și originalitate i-a plăcut să i le recunoască: „El a făcut inscripțiile cu propriile lui degete când a venit să decoreze mormântul lui Setau… Cât despre scribul de cărți divine. Meryrê, el nu este un [simplu] copist. Inima lui îl inspiră. Scribul cu degete îndemânatice și priceput la toate nu are un stăpân care să-i fie model”.
Se poate deci afirma că regii, prinții, clerul, publicul într-un cuvânt, nu erau ingrați față de cei care lucrau atât de bine pentru gloria lor. Îi plăteau și le mulțumeau după obiceiul timpului. Un artist, care a trăit în vremea lui Ramses al III-lea și Ramses al IV-lea, și care a avut de decorat un mormânt important de la Deir el Medineh, s-a reprezentat pe sine în plin lucru, pictând statuile regelui Amenhotep I și a mamei sale. Abandonând măsuratul cu compasul pe care l-a întrebuințat în executarea comenzii, el s-a reprezentat într-o atitudine firească, stând pe vine pe un soclu, cu picioarele goale, încrucișate, cu piciorul stâng peste cel drept, cu părul lung răsfirat pe spate, cu pensula într-o mână, cu paleta în cealaltă. Acest tablou n-a trecut neobservat. Un elev i-a făcut o copie pe o bucată de calcar, care a ajuns până la noi. Mai puțin bună decât modelul, această copie este foarte prețioasă, pentru că citim pe ea, înainte de numele artistului, titlurile de prinț și de scrib. Artiști contemporani cu Akhenaton, ca Djehutimose sau Huya, par să fi fost oameni bogați și stimați. Vedem la sfârșitul epocii ramesside un pictor care a parvenit la o situație înaltă și care e considerat egalul unui guvernator de provincie.

Zidari și meserii mărunte

Trecem acum la meserii mai grele, exercitate mai ales de prizonieri străini sau de oameni liberi, și la meserii mai umile, care n-au dat niciodată nimănui titlul de prinț.
Zidarul egiptean se ocupă mai ales cu modelarea și asamblarea cărămizilor crude. Orice oraș este înconjurat de un zid gros de vreo cincisprezece metri și înalt de vreo douăzeci. Numai porțile sunt de piatră, iar zidul e construit din cărămizi. Clădirile administrative, precum și casele particulare, erau clădite mai mult din cărămizi decât din piatră, ca și zidul înconjurător. Când Ramses al II-lea întreprinse construirea vilei sale favorite de la Ramses, pe care egiptenii o numeau mai curând Pi-Ramses și a antrepozitelor de la Pithom, el ordonă să se adune fiii lui Israel, puse peste ei șefi de corvoadă și-i sili, printr-o aspră asuprire, să facă toți cărămizi. Era o muncă plictisitoare, dar nu prea grea. Se lua mâl din Nil și se amesteca bine cu nisip și cu paie tocate mărunt. Pentru ca amestecul să fie bun, aceste materiale trebuiau înmuiate, călcate multă vreme cu picioarele și din când în când amestecate cu un hârleț. Muncitorul punea acest amestec într-o formă care se afla alături de el, o umplea bine, dădea la o parte ce prisosea, cu o lopățică de lemn, apoi scotea forma, fără să strice cărămida. O lăsa să se usuce timp de opt zile, după care era bună de întrebuințat. De preferință, cărămidarii se stabileau lângă un bazin. Hamalii cărau apă. Alții se duceau pe miriștile secerate să smulgă paie ca să le toace. Când faraonul pretinse fiilor lui Israel să se ducă singuri să caute paie, fără să reducă numărul de cărămizi pe care trebuiau să le facă în fiecare zi, soarta li se agravă, dar murmurele nu serviră la altceva decât să atragă pe spinarea lor bățul șefilor de corvoadă. Cărămizile se transportau pe două talgere egale, atârnate de o cobiliță.
Același cuvânt iqdu indică două meserii în aparență foarte deosebite, zidar și olar. Totuși, cel dintâi era calificat iqdu inebu „zidar de ziduri” și al doilea iqdu nedjesit „zidar de lucruri mici”. Ambii se serveau de același material, mâlul din Nil, dar adevărata explicație e dată de limba egipteană. Rădăcina qued înseamnă „rotund”. Casele primitive erau rotunde ca oalele. Ele nu erau altceva decât niște oale mari. Olarul frământa lutul cu picioarele. El punea o grămăjoară de argilă pe masa lui, formată dintr-un simplu disc de lemn care se învârtea pe un pivot. Sub degetele sale îndemânatice, argila lua forma unei oale burtoase, a unui castronaș, a unei căni sau ulcior, sau a acelor ulcioare mari cu fundul ascuțit, în care se păstra vinul și berea, sau cu fundul rotunjit semănând cu sacii. Când se obținea vasul dorit, modelajul cu degetele era terminat. Vasele erau duse la cuptor, un fel de sobă rotundă, cam de două ori mai înaltă decât un om și cu un diametru de doi coți, cum putem constata dacă ne încredem în documentele figurate, dar e necesar să repetăm că desenatorii egipteni țineau prea puțin seama de dimensiunile reale ale ființelor și lucrurilor. În Noul Imperiu, meșterii nu se mai mulțumesc numai cu fabricarea vaselor de formă mai mult sau mai puțin elegantă și colorate uniform. Olarul știe să picteze pe căni și pe ulcioare motive variate, împrumutate din repertoriul gravorilor sau inspirate din fantezia lui, frize de ornamente geometrice sau florale, frunze de viță, vegetale, o pasăre de baltă înghițind un pește, un taur în galop. Clientela modestă putea să-și ofere, în lipsa pieselor de metal, o veselă de lut care nu era lipsită de frumusețe.
Bărbierul umbla din cartier în cartier, apoi se instala la o răspântie, într-un loc umbrit unde era asaltat de clienți. Așteptarea acestora amenința să fie lungă. Câteodată, un cântăreț sau un povestitor o scurta. Cearta era însă un mijloc și mai bun de a face să treacă vremea. Asta fac și doi bărbați dintr-o pictură, așezați spate în spate pe același scăunel, numai că în vreme ce un client e așezat confortabil, celălalt stă numai pe margine și riscă să cadă la cea mai mică atingere. Indiferenți la această neînțelegere, alți clienți preferă să doarmă, cu bărbia sprijinită pe genunchi, cu capul vârât între brațele încrucișate.
Unii după alții, clienții se vor așeza pe scăunelul cu trei picioare, cu mâinile puse cuminte pe genunchi și-și vor da capul pe mâna bărbierului, care-i va ușura de păr și de barbă. Un vas cu picior conține apă cu săpun. Briciul e o lamă ceva mai scurtă decât mâna, de formă neregulată, prevăzută cu un închizător. Bărbierii particularilor bogați posedau un sortiment de scule, clești, foarfeci și brice pe care le purtau în pungi de piele așezate în sipete elegante de abanos. Ei veneau la domiciliu. Situația lor era foarte bună. Unii erau și doctori. În consiliul ceresc, exista și un zeu bărbier. Dar bietul bărbier al sărăcimii inspira mai mult mila decât invidia.

Patroni și muncitori

Marele preot al lui Amon, Rome-Roy, merită să fie citat ca exemplu de bun patron egiptean. „O preoți, scribi din casa lui Amon, servitori minunați ai ofrandelor divine, brutari, berari, cofetari, care veți intra în acest atelier, aflat în casa lui Amon, cinstiți-mă pentru faptele mele bune, căci am fost un om cinstit.
Am găsit această încăpere cu totul ruinată, pereții gata să cadă, lemnăria putrezită, pervazurile de lemn se distrugeau ca și picturile care acopereau basoreliefurile. Eu am refăcut-o în întregime, mai mare decât fusese, am ridicat-o, am lărgit-o. I-am făcut pervazuri din piatră de grezie; i-am pus uși de brad curat. Am făcut un atelier confortabil pentru brutarii și berarii care sunt aici. Am făcut un lucru mai bun ca înainte, pentru protecția personalului zeului meu Amonrâsonter.”
Un alt mare preot al lui Amon, Bakenkhonsu, pare a fi meritat același elogiu: „Am fost un părinte bun pentru supușii mei, învățând pe cei tineri, dând o mână de ajutor celor care erau nefericiți, asigurând existența celor care erau în nevoie și făcând lucruri folositoare în templul său, în calitatea mea de mare șef al lucrărilor din Teba, pentru […] Ramses al II-lea.”
Să sperăm că supușii, dacă ar fi fost întrebați, nu l-ar fi dezmințit. Morala obișnuită interzicea să pui pe servitori și pe muncitori să lucreze mai mult decât era rațional. Nu e mai puțin adevărat că poporul muncitor s-a plâns de multe ori. Nemulțumirile luau câteodată chiar aspectul unei revolte. Muncitorii își primeau rația de alimente și de îmbrăcăminte când o dată pe lună, când de două sau chiar de patru ori. Cei neprevăzători găseau totdeauna, și probabil fără să facă excese, mijlocul de a-și epuiza proviziile înainte de noua distribuție: „Crăpăm de foame și mai sunt încă optsprezece zile până luna viitoare.” Muncitorii se adunau într-o piață, lângă un monument: „Nu ne întoarcem, spuneți-o șefilor voștri care sunt adunați acolo”. Un funcționar făcea o dare de seamă asupra situației: „Ne-am dus să-i ascultăm și ei ne-au spus lucruri adevărate”. Cei flămânzi pornesc cu grămada spre magazie. Totuși, nu încearcă să forțeze ușile. Unul din ei ține acest discurs: „Venim siliți de foame, siliți de sete, nemaiavând haine, nemaiavând ulei, nemaiavând legume. Trimiteți la faraon, stăpânul nostru, trimiteți la rege, domnul nostru, ca să ne dea posibilitatea să trăim!” Această plângere e repetată în fața unui magistrat, dar tovarășii lui se tem și sunt gata să spună că la urma urmei totul merge bine. Alții refuză să se împrăștie, dacă nu li se distribuie imediat alimente. Magistralii se decid s-o facă. Ei cheamă un scrib contabil și-i spun: „Iată grânele pe care le-ai primit, dă-le oamenilor din necropolă”. „Chemară deci pe Pe-Montu-Nebiat și ne dădură rații de grâu în fiecare zi!”
Astfel, amenințarea cu greva este îndepărtată. Soarta muncitorilor nu era prea nefericită când stăpânii lor își dădeau osteneala să le construiască, așa cum făcuse Bakenkhonsu și Rome-Roy, locuințe și ateliere proprii, aerisite, comode, când hrana și veșmintele erau distribuite regulat și când vreo rație suplimentară potolea pe cei neprevăzători. Concediile și zilele de sărbătoare erau dese. Nimic nu ne împiedică să credem că cei mai serioși și mai pricepuți, puteau deveni supraveghetori, contramaiștri, să strângă oarecare avere și să-și sfârșească zilele ca mici proprietari sau patroni. Când veniră vremurile tulburi, când începu lupta între Amon și Seth, muncitorii suferiră mai mult decât ceilalți și îngroșară cu grămada elementele de dezordine.

Comerțul și moneda

Pe domeniile statului și pe domeniile marilor zei, se ținea o contabilitate foarte strictă a mărfurilor și produselor care intrau zilnic și a ceea ce era consumat de personal. Era un circuit închis. Magaziile și antrepozitele erau pline cu mărfuri, dar aceste mărfuri erau destinate unei mici părți din populație. Când toate nevoile colectivității erau satisfăcute, prisosul era dat în comerț. Câteodată, două domenii își schimbau produsele, sau produsele unui domeniu erau vândute negustorilor, care le desfăceau, dar cu risc și primejdii. Alături de marile proprietăți colective, existau o mulțime de proprietari particulari, mari, mijlocii și mici, crescători de vite sau agricultori, producători de fructe și de legume, care trebuiau să-și procure îmbrăcăminte, mobile, obiecte de găteală sau de lux și care nu puteau face asta decât vânzând prisosul de recolte sau de vite. De asemenea, existau meșteșugari liberi, care exploatau un atelier propriu și care trăiau din ceea ce fabricau. În sfârșit, se aflau și negustori care nu produceau nimic, dar care cumpărau și vindeau tot ce se cerea în regiune.
Toată această lume de cumpărători, vânzători și negustori se întâlnea la târg. Țăranul din poveste și-a încărcat măgarii cu toate produsele bune din Oaza Sării. Dacă nu avea să fie jefuit pe drum, dacă putea ajunge cu încărcătura lui în frumosul oraș Nen-nisut, avea să-și etaleze sarea, păsările de baltă, peștii sărați și avea să le schimbe cu patiserie, stofe, veșminte. El însă a avut ghinion. În vremuri normale, când poliția stătea de pază, fiecare ajungea la târg fără necazuri. În mormântul lui Khaemhat, artistul a înfățișat niște negustori care expun baloturi și saci și gesticulează, așezați sau în picioare, vociferând. Acești negustori sunt de un tip mai special: capul lor e enorm, părul bogat și rebel. Clienții care sosesc cu sacul pe umeri gesticulează și ei, și, fără îndoială, vocabularul lor nu e nici mai puțin bogat, nici mai puțin colorat decât al negustorului. Sosirea unei corăbii străine, care venea fie de pe Nilul de Sus, fie din Siria, atrăgea, odată cu toți curioșii care se distrau să vadă străinii în costume pestrițe, și negustori care instalau o dugheană și vindeau provizii fenicienilor. Aceștia le dădeau în schimb un corn decorat sau un cap prins de un colț de elefant.
Schimbul mărfurilor era ușurat prin obiceiul luat de multă vreme de a evalua mărfurile sau produsele manufacturate cu ajutorul unei unități numită chât. Într-un document din vremea dinastici a IV-a, o casă este evaluată în chât. într-un papirus din vremea dinastiei a XVIII-a, o sclavă sau serviciile unei sclave pe un timp oarecare sunt evaluate în același fel. Totuși, această unitate era cu totul ideală. În mediile oficiale, nimeni n-a avut niciodată ideea de a decupa rondele de metal de o greutate uniformă, controlate și marcate, dar negustorii și clienții cunoșteau greutatea de aur, de argint sau de aramă care corespundea unui chât. Deci nu se puteau schimba mărfuri contra monedă. Dar cel care voia să vândă o casă și care putuse să se înțeleagă cu un cumpărător, asupra valorii ei în chât, primea animale sau grâne de aceeași valoare. Situația era simplă. Dacă se schimbau animale sau obiecte a căror valoare nu era echivalentă, trebuia să se evalueze diferența în chât și să se găsească o marfă pe care una din părți putea s-o furnizeze și cealaltă voia s-o primească. Acest fapt nu se petrecea fără discuții. Se pare că acest chât a căzut în desuetudine în epoca Ramessizilor, pentru că nu ușura tranzacțiile. Nu se vorbește niciodată de asta în marele papirus Harris, unde se notează foarte exact, în debeni de 90 de grame și în qites de 9 grame, aurul, argintul, arama și pietrele prețioase, fără să se indice valoarea în vreun fel oarecare. În acest document, ca de altfel și în calendarul de la Medinet-Habu, se enumeră banițele cu cereale, coșurile cu fructe, sacii și panerele cu diferite mărfuri. Animalele și arborii sunt numărați pe specii. Când ni se spune numărul boilor, al boilor sălbatici, al antilopelor și al gazelelor, se adună aceste numere ca să dea totalul capetelor de vite și se face același lucru pentru păsări, dar fără a simți nevoia să se fixeze valoarea lor într-un fel oarecare. Dacă s-ar fi făcut, s-ar fi exprimat această valoare în aur, argint sau aramă. Prețul unui bou variază de la treizeci la o sută treizeci de debeni de aramă. Dar, în genere, cumpărătorul nu este în stare să facă rost de aramă, și încă și mai puțin de argint sau de aur. Stabilirea de schimb în metal prețios nu s-a văzut decât sub ultimii Ramessizi, când jefuirea templelor și a mormintelor a pus în circulație cantități destul de mari din aceste metale îngropate de secole în hipogee sau păstrate în temple. Un hoț dă un deben de argint și cinci qites aur cumpărând un teren; pentru doi debeni de argint, altul achiziționează doi boi. Sclavul Dega a fost plătit cu doi debeni de argint, plus șaizeci de aramă. Cinci oale cu miere au fost cumpărate cu cinci qites de argint și un bou cu cinci qites de aur. Înainte de această perioadă de anarhie, cumpărătorii, din lipsă de metal, plăteau în mărfuri cu care vânzătorul se mulțumea și care ele însele erau evaluate în aur, argint sau aramă. Scribul Penanuqit, vânzând un bou evaluat la o sută treizeci de debeni de aramă, primește în schimb o tunică de in valorând șaizeci de debeni, zece saci și trei banițe și jumătate valorând douăzeci de debeni, perle dintr-un colier care valorau treizeci și, în sfârșit, două tunici de zece debeni. O tebană, achiziționând de la un negustor o sclavă la prețul pe patruzeci și unu de debeni, enumeră în fața magistraților diferite articole, bucăți de stofă, furnizate direct de ea, sau obiecte de bronz și de aramă, adunate de la diferite persoane.
Nici chiar statul n-avea altă posibilitate de schimb. Unamon, ducându-se să negocieze pe lângă regele din Byblos, Zekerbaal, cumpărarea unei cantități de lemn obține numaidecât șapte bucăți de lemn, pentru care lasă ca amanet propria lui corabie. El cere să i se trimită din Tanis ulcioare și vase de aur, cinci căni de argint, bucăți de in regal, cinci sute de rulouri de papirus, cinci sute de piei de bou, cinci sute douăzeci de saci cu linte, cinci panere cu pește uscat. Istoria nu ne spune cu ce greutate de aur sau argint echivalau aceste mărfuri. Regele din Byblos nu se interesează de asta. El trimite să se taie copacii, să fie duși pe țărm și, în sfârșit, îi predă trimisului lui Amon, dar mai întâi îi face o scenă îngrozitoare. Suntem îndreptățiți să credem că atât egipteanul, cât și sirianul, au făcut fiecare o evaluare a acestor mărfuri în aur și argint și că cele două părți erau egale. Oricum, lipsa unei monede adevărate făcea tranzacțiile dificile. Aceasta explică mimica expresivă a vânzătorilor din mormântul lui Khaemhat și discuțiile nesfârșite duse înainte de încheierea târgului între regele din Byblos și cumpărătorul său egiptean.

Capitolul VII
Călătoriile

Deplasările în interiorul țării

Contrar părerii exprimate de obicei, vechii egipteni călătoreau destul de mult. Între sate și capitala nomei, între capitale și reședință, era un dute-vino neîntrerupt. Marile serbări religioase adunau pelerini din tot Egiptul. Unele orașe ca Sile, Coptos, Sunu, Pi-Ramses, Memfis, erau însuflețite în orice anotimp de călătorii care plecau spre mine și cariere, spre oaze, în Asia ori în Nubia și se întorceau încărcați cu fel de fel de produse străine.
Cei săraci nu cunoșteau decât singurul mijloc de a călători pe care Jean-Jacques Rousseau îl considera cel mai plăcut din toate: mergeau pe jos. Ținuta lor era ușoară: un baston, un șorț și sandale. Sinuhit n-avea nimic în plus când, crezându-și viața amenințată, traversează Delta de la vest la est, făcând numeroase ocoluri ca să ajungă la Lacurile Amare. La chemarea fratelui său, Anupu își părăsește satul, luându-și bastonul, sandalele, o haină și armele și ajunge în Valea arborelui Ach, lângă Byblos. Țăranul din oaza cu sare, care se ducea la Nenisut, mergea pe jos, în urma măgarilor încărcați cu tot felul de produse. El ar fi putut să încalece pe unul din ei, cu riscul de a provoca, întocmai ca morarul lui La Fontaine, glumele trecătorilor. Ceea ce i s-a întâmplat a fost mult mai grav, deoarece un individ ascuns într-un loc izolat, și care nu era la prima lovitură, l-a jefuit pe dată.
Soldații erau groaza călătorilor. Când aceștia întâlneau un om fără armă, cu un sac de făină în spate și cu sandalele în mână, erau gata să-l jefuiască și să-l lase gol în drum. Uni luă măsuri ca să împiedice aceste abuzuri. Un nomarh din Siut susține că pe vremea lui, călătorul surprins de întuneric putea să doarmă liniștit, lăsându-și alături, pe drum, proviziile și caprele. Teama pe care o inspirau jandarmii îi servea drept apărare. Am vrea să-l credem, dar măsurile pe care le luau unii administratori dovedesc dimpotrivă, existența tâlhăriei la drumul mare și primejdia călătoriilor.
Drumurile erau numeroase. Erau tot atât de multe ca și canalele, căci ori de câte ori se săpa un canal, pământul scos era folosit pentru ridicarea terenului în așa fel, ca să nu fie acoperit de apă în timpul inundației. Canalele și drumurile erau întreținute la fel. Curățându-le pe cele dintâi, își procurau pământ pentru a repara stricăciunile celorlalte. Digurile acestea serveau la traficul pietonilor, la trecerea turme lor, la remorcarea bărcilor. Nu se cunoaște niciun cuvânt egiptean care să însemne „pod”, dar există cel puțin un desen care reprezintă un pod pe basorelieful ce arată întoarcerea lui Setui I, după campania sa triumfală din Palestina. Plasat deasupra unui lac mărginit de trestii și plin de crocodili, acest pod leagă două construcții militare, una pe țărmul asiatic și alta pe țărmul african. El trebuie să fi fost construit din stâlpi, arhitrave și traverse. Evident, n-au existat niciodată poduri peste Nilul cel mare și nici chiar pe brațele secundare din Deltă. Podurile de piatră sau de lemn peste canale n-au fost niciodată prea numeroase. Când trebuia traversat un canal sau o mlaștină puțin adâncă, animalele și oamenii nu ezitau să intre în apă. Mulți egipteni știau să înoate. Se aruncau în Nil și-l traversau liniștiți, fără teamă de crocodili, dar acest lucru nu era la îndemâna oricui. Vânătorilor de păsări de baltă și pescarilor le era foarte teamă de monstru, dacă e să credem ce spune Satira meșteșugarilor. Pentru personajele importante, era o datorie imperioasă să-l ajute pe cel fără barcă să treacă apa, ca și aceea de a da pâine celui flămând și veșminte celui gol. La Teba și în orașele mari, aceasta era o meserie. Un podar, acuzat că e complicele hoților de morminte, este chemat în fața tribunalului. Zeii retrași în insula din mijlocul fluviului, dau ordin podarului, zeul Ahti, să nu lase pe Isis să treacă. Sinuhit, în fuga sa, găsește pe țărm o barcă fără cârmă și o ia ca să treacă fluviul.
Pentru deplasările mai mici, oamenii bogați au utilizat multă vreme scaunele portative. Erau luxoase, costisitoare și puțin confortabile. Hamalii cântau în ritmul pașilor: „Ne place mai mult ocupat decât gol”; dar trebuia să-i plătești sau cel puțin să-i hrănești. în Noul Imperiu, regele nu se urcă pe scaun decât la unele ceremonii. Așa face Horemheb când își celebrează triumful. De obicei, regele, ca și particularii, preferă carul. Carul și caii nu sunt considerate articole de lux. Ei fac parte din tot ceea ce orice om dorește pentru sine și pentru prietenii săi: „Te urci într-un echipaj, cu biciul de aur în mână. Ai hățuri noi. Ai înhămat mânji din Siria. Negri aleargă înaintea ta, după ordinele tale. Al doilea profet al lui Amon, Amenhotep-sise, va pleca în plimbare. Carul său elegant și solid, împodobit cu figuri în relief și în ronde-bosse, este tras de doi cai. Ei n-au nici zăbale, nici apărătoare de ochi. Hamurile sunt făcute din două benzi de piele, una pusă pe mijlocul gâtului și foarte supărătoare pentru cal, cealaltă trecând pe sub burtă, și un căpăstru de care sunt prinse hățurile. Amenhotep-sise mână el însuși, în picioare, fără vizitiu. Niște negri merg în fața lui. Un grup de chemsu îl urmează fără prea mult efort. Ei poartă tot ceea ce va fi necesar stăpânului când va dori să se odihnească și să-și facă puțin toaleta.
Un car era necesar pentru o vizită la palatul regelui sau al vizirului, pentru un turneu de inspecție la țară, pentru a merge la vânătoare. Dar cu el nu se putea merge prea departe în bune condiții. Adevăratul mijloc de transport în Vechiul Egipt era corabia. Fiul regal Dedeftir pleacă cu corabia de la Memfis, trece prin Khent-khetyt, ca să se ducă în nord să caute pe ghicitorul care locuiește în Dedi-Snefru și-l aduce tot cu corabia la curte. Când Sinuhit grațiat primește, la postul din Drumurile lui Horus, permisul de trecere, el parcurge cu corabia toată distanța dintre istmul de Suez și reședința lui Ity-taui, la sud de Memfis. El își petrece vremea călătoriei mâncând mâncăruri bune, pregătite sub ochii săi. Când un egiptean făcea un pelerinaj la Abydos, el mobiliza adeseori o întreagă flotilă. Pasagerii se urcau într-o barcă de tip arhaic, foarte înaltă în față, ca și în spate. Se înțelegea că scopul călătoriei n-avea nimic profan. Se așezau pe scaune, într-o cabină în formă de naos, ca în chioșcul din grădina lor. În fața cabinei cu provizii se afla o masă. Partea din față servea drept abator și bucătărie. Se tăia un bou, se prepara berea, pentru ca drumeții să aibă plăcerea s-o consume proaspătă. Această barcă, fără lopeți, fără pânze, era remorcată de o barcă de tracțiune. Echipajul ei era format din doi marinari. Unul se ocupa de cablul de legătură și-i regla lungimea, celălalt de cele două cârme de lemn pictat, terminate cu capul zeiței Hathor, stăpâna țărilor îndepărtate și protectoarea călătorilor. Barca de tracțiune era prevăzută cu un catarg prins solid de două cabluri, legate în față și în spate. Centrul era ocupat de o cabină mare, împodobită cu o cornișă și cu pereții acoperiți cu scene pictate. Cârma era sprijinită de un catarg mic, așezată într-o crestătură din spatele bărcii. Pilotul o manevra cu un braț. Pe ea erau pictați doi ochi, organe foarte necesare unei cârme care trebuie să evite orice obstacol. Când se naviga în sensul curentului, când se traversau mari întinderi de apă, și nu era vânt, nu puteau să se lipsească de lopeți. Vâslașii erau în număr de zece sau doisprezece, câteodată chiar mai mulți. Căpitanul, stând în față, ținea în mână o prăjină, cu care sonda fundul apei. Un secund, instalat pe acoperișul cabinei, era înarmat cu un bici, cu care șfichiuia din când în când umerii vâslașilor leneși. Pilotul completa acest stat-major. Dacă se naviga împotriva curentului, se ridica „pânza”, o mare bucată de pânză dreptunghiulară, adesea mai mult lată decât înaltă, întinsă între două vergi și care se manevra cu ajutorul unor cabluri numeroase. Vâslașii ședeau pe băncile lor. Șefii se cățărau pe frânghii, ca să observe mai bine drumul. Atâta vreme cât se naviga pe Nil, se putea spera într-o călătorie relativ rapidă și fără primejdii. Dacă trebuiau s-o pornească pe canale, care nu erau navigabile în orice anotimp, aveau nevoie de multe informații.
Iată-l, de pildă, pe regele Khufu, care ar vrea să se ducă la templul lui Ra, stăpânul de la Sakhebu, undeva în a doua nomă din Deltă, dar pe Canalul celor doi pești nu e apă. „Puțin îmi pasă, zice prietenul său vrăjitorul. Am să fac să vină patru coți de apă în Canalul celor doi pești.” Uni, care n-avea un vraci în serviciul lui, a călătorit totuși cu barca în anotimpul apelor joase. Lacul Moeris fusese amenajat pentru a furniza apă atât agriculturii, cât și navigației, dar nu știm prin ce mecanism.
Corăbiile care trebuiau să urce Nilul până în Nubia. Erau adevărate case plutitoare. Dahabiehul fiului regal din Kuch era o barcă lungă în formă de corn, a cărei „parte din față și din spate nu se scufundă în apă”. Un singur catarg la mijloc susținea, cu ajutorul unui cordaj numeros, o pânză imensă. În loc de cârmă în axă, avea o cârmă la babord și una la tribord, legate de un stâlp gros. Pasagerii stăteau într-o mare cabină centrală, prelungită cu o despărțitură pentru cai. În față și în spate, se aflau două cabine mai mici.
Proprietatea pare a fi fost divizată. Bogătașii tebani aveau bunuri și în Deltă. Amon stăpânea ferme și chiar orașe nu numai în tot Egiptul, dar și în Nubia și în Siria. Templul de la Abydos, întemeiat de Setui, avea proprietăți în Nubia. Aceste mari colectivități, ca și particularii bogați, dispuneau, pentru a-și centraliza veniturile, pentru a importa și exporta, de o adevărată flotilă, compusă din bărci mari cu fundul plat, și ele în formă de corn, cu una sau două cabine în partea centrală. Documentele înfățișate nu dau, de altfel, decât o idee incompletă despre numărul și varietatea corăbiilor care coborau și urcau pe Nil, căci numărul de cuvinte care înseamnă corabie este foarte mare în limba egipteană. Existau și bacuri pentru transportul blocurilor mari de piatră scoase din cariere. Al obeliscurilor, al statuilor colosale. O statuie a lui Tutmes al III-lea este obiectul unor atenții demne într-adevăr de un rege, în timpul călătoriei. Ea este adăpostită într-un naos și din când în când este tămâiată. Barca pe care plutește este legată de o barcă de tracțiune. Bacurile fără cabine erau destinate mai ales transporturilor de animale. Corăbiile cu cabină centrală serveau la transportul cerealelor. Odată aduse la chei, lângă corăbii se așeza un plan înclinat, prevăzut cu traverse la intervale egale. Hamalii, în rând câte unul, veneau să-și golească coșurile. Cântau, ca să meargă în pas și ca să-și omoare plictiseala: „Ne vom petrece vremea cărând orzul. E lumină. Coșarele sunt pline. Sunt grămezi suficiente pentru gura lor. Corăbiile sunt atât de încărcate, încât orzul curge afară. Stăpânii ar vrea să mergem mai repede. Oare inimile noastre sunt de metal?” Când flotila ajungea la destinație, animalele și mărfurile erau coborâte pe chei. Negustorii soseau, aduceau o masă, o etajeră, aprindeau un foc și mateloții, bând și mâncând, sărbătoreau sfârșitul călătoriei.

Călătoriile în deșert

Deșertul inspira egiptenilor teamă și respect. În plină epocă istorică, ei nu uitau însă că strămoșii lor îl străbătuseră în toate direcțiile, înainte de a se fixa pe valea Nilului. Unul din marii lor zei, Min, care-și avea principalele locuri de cult la Ipu și la Coptos, domnea peste toată regiunea cuprinsă între acest din urmă oraș și Marea Roșie. Reședința sa favorită era „un munte venerabil, primordial, cel dintâi așezat în țara Akhetin (Akhit era țara situată dincolo de pământurile cunoscute egiptenilor), palatul divin dăruit cu viața lui Horus, cuib divin unde trăiește acest zeu, locul său de bucurie”.
Tot felul de primejdii pândeau pe călătorul care se aventura nepregătit pe acest domeniu sacru, printre care foamea, setea și întâlnirile neprevăzute. Leul, care altădată se apropia de valea Nilului și ataca boii, dispăruse, dar lupul, pantera, leopardul erau de temut. Într-o zi, Horemheb se pomeni față-n față cu o hienă puternică. Din fericire, acest războinic mai văzuse și altele. Era înarmat. Întinzând brațul stâng spre monstru, cu sulița în mâna dreaptă, privindu-l fix, îl sili să plece. Regiunea de la est de Heliopolis era bântuită de șerpi care se ascundeau în nisip. Unii călători zăriseră ființe stranii, grifoni cu cap de om, pantere înaripate, gheparzi cu gâtul mai lung decât girafa, ogari cu urechile pătrate și cu coada țeapănă ca o săgeată. Aveai noroc dacă întâlneai triburi de beduini, ca cel care s-a înfățișat într-o zi la prințul de la Menat-Khufu. Tribul era alcătuit din războinici înarmați cu praștii, arcuri și sulițe, din femei și copii conduși de un șeic și de un preot care cânta din țiteră. Acest trib era pașnic. Nu cerea decât să-și schimbe grânele cu praf verde și negru din care se fabricau fardurile și colirul. Dar alți beduini nu se gândeau decât la jafuri. Pentru securitatea călătorilor prin deșert, se amenajaseră din loc în loc un fel de capele. S-a descoperit, într-unul din aceste adăposturi, la marginea unor poteci care duc de la Heliopolis la Marea Roșie, un grup sculptat înfățișându-i pe Ramses al III-lea și pe o zeiță, acoperiți cu inscripții luate în cea mai mare parte dintr-o veche culegere, în care se vorbește mult despre soțiile lui Horus. Oamenii citeau aceste inscripții, dacă erau în stare. Poate că era de ajuns să se uite la ele sau să le atingă. Ei își continuau drumul, siguri că vor beneficia de atenția pe care zeii o aveau față de rege.
Fie că nu știuseră să se asigure numaidecât de protecția zeilor, fie că nu avuseseră mână bună în alegerea călăuzei, se întâmpla ca unii călători să se piardă prin deșert: „Stăpânul meu, zice un anume Antef, care sub Amenemhat I primise misiunea de a ajunge la carierele de bekhen, mă trimisese la Rohanu ca să aduc această piatră minunată, cum nu se mai adusese niciodată alta la fel, de pe vremea zeilor. Nu era niciun vânător care să cunoască așezarea ei și să știe cum să ajungă la ea. Petrecui opt zile străbătând acest deșert, fără să dau de carieră. M-am aruncat la pământ în fața lui Min, Mut marea vrăjitoare și a tuturor zeilor deșertului. Am ars pentru ei terebint. Dimineața pământul se lumină, începu o zi nouă și noi ajunserăm pe acest munte al Rohanului superior”. Șeful adaugă că ceata lui nu s-a împrăștiat în cursul acestor rătăciri și că n-au avut de plâns niciun mort. Scăpase ieftin.
Acest demn inginer făcuse pe socoteala sa ucenicia vieții în pustiu. Unii egipteni își petreceau toată viața acolo, inventariind resursele și căile de acces, și fără îndoială și pentru că le plăcea viața nomadă. Un oarecare Sankh, care era șeful soldaților din deșert, intendent în Egipt, șeful harponarilor pe fluviu, conducea expediții pentru care strânsese atâtea provizii în burdufuri, veșminte, pâine, bere și legume proaspete, încât părea că transformase valea Rohanu într-o pajiște verde și muntele de bekhen într-o întindere de apă. În vârstă de șaizeci de ani și șeful unei familii formată, ca și cea a patriarhului Iacob, din șaptezeci de copii, el străbătea deșertul de la Taâu la Menat-Khufu până la Marea Verde, vânând pe drum păsări și mamifere. Acestor neobosiți cercetători le datorăm hărți, ca aceea pe care o posedă muzeul din Torino și care au fost numite pe bună dreptate, cele mai vechi hărți din lume. Ele au fost întocmite în regiunea carierelor și a minelor de aur de la Coptos. Terenurile sunt pictate cu roșu aprins, iar munții cu ocru întunecat. Pași presărați pe drum indică direcția. Un castel marchează locul ruinelor unde regele Setui pusese să se ridice o stelă.
Am vorbit despre eforturile lui Setui și ale fiului său ca să găsească apă în această regiune uscată. Ramses al III-lea își amintește cu mândrie că a construit un mare rezervor în pustiul Ayan, pe care l-a înconjurat cu un zid puternic ca un munte de bronz… Porțile de la intrare erau de brad și broaștele de bronz.
În câteva oaze din pustiul oriental creștea un arbore foarte prețios, terebintul, a cărui rășină, sonte, era arsă în temple, în palate, în case. Fără îndoială că tămâia, pe care o aduceau tocmai din regiunea Punt, plăcea și mai mult zeilor. Când naufragiatul s-a convins în sfârșit că șarpele care stăpânea insula pe care a fost aruncat de furtună e mai puțin rău decât pare, îi promite rășină de terebint. Dar șarpele, zâmbind de naivitatea lui, îi răspunde: „Tu n-ai destulă tămâie, cu toate că posezi terebint. Dar eu sunt suveran în Punt”. Tămâie nu aveau întotdeauna, dar în lipsa ei, rășina de terebint aruncată pe cărbunii aprinși din cădelniță producea un miros plăcut zeilor și chiar oamenilor. Era necesar să se ardă când se ucideau animalele în curtea templelor, ba se folosea chiar și pentru a purifica apartamentele, pentru a lupta împotriva paraziților și a insectelor și de asemenea pentru toaletă. Albinelor le plăceau boschetele de terebint. Caravanele roiau în jurul acestor boschete, unele pentru a strânge rășina și a-și procura butași care aveau să fie plantați în grădinile templelor, altele pentru a strânge mierea sălbatică, foarte căutată. Ramses al III-lea constituise corpuri de polițiști și de arcași care să vegheze asupra acestor caravane. Mulțumită lui, călătorul se simțea în siguranță în pustiul neospitalier, tot așa ca în Tomery, pământul iubit.

Călătorii la Byblos

Egiptenii concepeau marea, iôm, ca pe un zeu lacom. Când acest zeu Iôm zări frumoasa creatură pe care zeii o dăduseră ca tovarășă lui Bytau, el năvăli peste pământuri, ca să pună mâna pe ea. Totuși, așa cum n-au dat îndărăt în fața primejdiilor din pustiu, ei îndrăzniră să-l înfrunte și pe acest zeu teribil. Marinarii lor erau de multă vreme obișnuiți cu țărmul sirian. În vremea în care zeii trăiau încă pe pământ, sicriul lui Osiris, aruncat de Seth în Nil, coborâse pe brațul tanitic. Marea îl purtase până la Byblos, unde îl înghițise un arbore. Isis se dusese în acel loc. Așezându-se lângă o fântână, în ceasul în care servitoarele reginei veneau să-și umple ulcioarele, ea le aranjă părul și le umplu de parfumul delicios care emana din ființa ei. Cucerită de atâta drăgălășenie, regina din Byblos înapoiase zeiței arborele sacru care conținea trupul soțului ei. Legăturile atât de bine începute nu aveau să se mai întrerupă. Egiptenii debarcau în micul port Keben, aduceau ofrande pentru doamna din Byblos, și-i construiau un templu, cu concursul oamenilor din regiune. Regelui îi aduceau daruri, vase de alabastru, bijuterii, amulete. Se înapoiau cu rășină, bârne, scânduri și chiar cu corăbii complet echipate, așa încât cuvântul kebenit, derivat din numele egiptean al Byblos-ului, Keben, indica el singur corăbiile care navigau pe mare. Egiptenii și asiaticii se certau oriunde se întâlneau, la Sinai, în Palestina, în Carmel, în Reten-ul superior, dar în Siria se afla un loc, unul singur, unde erau bine primiți. Locul era Byblos. Totuși, într-o zi egiptenii fură măcelăriți, dar autorii atentatului nu erau nici negustori, nici marinarii gibliți; erau arabi, oamenii deșertului, perfizii dușmani ai Egiptului.
Cu vremea, egiptenii își lărgiră zona de influență. Marinarii lor din Imperiul de Mijloc se duceau la Beyruth, la Qatna, la Ugarit și lăsau ca amintire a trecerii lor statui și sfincși. Dar Byblos avea o situație și mai privilegiată. Regele său era mândru să poarte titlul de prinț egiptean, mândru de cultura sa egipteană. El pusese să i se clădească un mormânt imitat după mormintele faraonice, îl mobilase după gustul egiptean și chiar cu obiecte prețioase trimise direct de la Ity-taui. Nu știm dacă în timpul invaziei hicsoșilor, gibliții și-au trădat prietenii în primejdie. Oricum, în acel timp călătoriile pe mare fură întrerupte și oamenii credincioși se întrebau cum să-și procure brazii, âch, al căror lemn servea la confecționarea sarcofagelor preoților și rășina, pentru a le parfuma. Întreruperea traficului mai avea și alte urmări supărătoare, deoarece bărcile sacre, stâlpii cu flamuri ridicate în fața templelor și alte mobile, erau tot de brad. Aceste vremuri grele au făcut loc unor zile mai bune. Îndată ce Egiptul reintră în stăpânirea teritoriului invadat, el se reîntoarse la Byblos. Tutmes al III-lea nu uită să se oprească acolo în timpul campaniilor sale triumfale și obținu de la aliatul său mai mult lemn și mai multe corăbii decât ceruseră vreodată vechii faraoni. Mai târziu, când Siria unelti împreună cu dușmanii Egiptului, Ribaddi rămase fidel lui Amenhotep al III-lea și urmașului său. Ramses al II-lea puse să se graveze stele pe malul fluviului Chien, între Beyruth și Byblos. În valea Ach, unde un povestitor din vremea sa a plasat aventurile lui Bytau, el întemeie un oraș, căruia îi dădu numele său. Chiar și la Byblos, așază stele în templu. În epoca sa, regele din Byblos se numea Ahiram. Ca toți supușii săi, el vorbea și scria în limba egipteană și pentru propria sa limbă întrebuința o scriere alfabetică inventată poate chiar la Byblos, prin simplificarea scrierii hieratice.
Faraonii războinici din a XVIII-a dinastie insistă asupra faptului că mesagerii lor străbăteau Siria în lung și în lat, fără să fie împiedicați. Fără nicio îndoială că acești mesageri erau bine primiți în Byblos, dar ceva mai târziu, sub ultimii Ramessizi și la începutul dinastiei a XXI-a, lucrurile se schimbaseră mult. Regele Zekerbaal, îndepărtatul urmaș al lui Melcandru, care se purtase atât de bine cu Isis, nu s-a temut să-i propună trimisului egiptean să-i arate mormintele mai multor mesageri ai lui Khaemhat, al zecelea Ramessid, care muriseră la Byblos după o lungă captivitate. Mai fericit decât ei, Unamon obține, după multă așteptare, să părăsească portul cu încărcătura lui de lemne, dar el își datora reușita zeului său Amon-al-călătoriilor, pe care avusese fericita idee să-l ia printre bagajele sale.
Trebuie să recunoaștem de altfel că situația lui Unamon era puțin deosebită. Însărcinat de marele preot al lui Amon să aducă o mare încărcătură de lemn pentru vasul sacru al zeului Amonsirhat, care, în plin anotimp al inundației, naviga pe Nil între Karnak și Luxor, Unamon se dusese mai întâi la Tanis, pe lângă Smendes și soția sa Tentamon, care, fără să fie încă recunoscuți ca rege și regină, erau totuși stăpânii regiunii. Acolo i se echipează o corabie pe care o comandă căpitanul Mengabuti și în mai puțin de cincisprezece zile el intră cu ea în marea largă a Siriei. Face escală la Dor, orașul Sakkalilor și în vreme ce poruncea să se aducă pe bord hrană (zece coșuri cu pâine, un ulcior de vin, o pulpă de vacă), unul dintre mateloții săi o șterge cu tezaurul, cinci debeni de aur și treizeci și unu de argint. Foarte impresionat, Unamon debarcă, se duce la regele țării și-l înștiințează de cele întâmplate. „La dispoziția ta, răspunde Sakkal, dar vezi, nu știu nimic despre întâmplarea de care-mi vorbești. Dacă hoțul care a coborât în corabia ta și ți-a luat banii e din țara mea, ți-i voi înapoia din tezaurul meu, până ce va fi prins hoțul, dar dacă cel care te-a furat îți aparține, dacă face parte din echipajul, tău, rămâi aici câteva zile ca să-l caut!” Răspunsul era cinstit, numai că după nouă zile nu se găsiseră nici hoțul, nici banii. Unamon reușește să ia cu împrumut treizeci de debeni de argint și debarcă la Byblos pe o corabie pe care-o găsise la Tyr. Timp de nouă zile, regele Zekerbaal refuză să-l primească. El se decide numai când Amon, zeul teban, alegând un tânăr din suita lui și vorbind prin gura sa, îi ordonă: „Adu-l pe mesagerul lui Amon, aici sus. Apoi lasă-l să plece”. A doua zi, Unamon urcă în palat; îl găsește pe rege așezat pe tronul lui, cu spatele spre balconul dincolo de care se zbuciumau valurile întinsei mări a Siriei. Întrevederea fu lipsită de cordialitate. Faptele sunt împotriva lui Unamon. În loc să sosească ca un mesager oficial într-o corabie închiriată de Smendes și să arate scrisorile de acreditare, el coboară fără hârtii, dintr-o corabie de ocazie. Unamon reuși totuși să explice că venise să caute lemn pentru vasul sacru a lui Amonrâsonter. Regele îi răspunde: „Odinioară ai mei îndeplineau această misiune pentru că faraonul, Viață, Sănătate, Forță, ne trimitea șase corăbii încărcate cu produse din Egipt, care erau vândute în antrepozitele mele. Tu îmi aduci ce mi se cuvine?” Zekerbaal încarcă pe o corabie un cap de proră un cap de pupă, o altă piesă și patru grinzi pe care le expediază în Egipt însoțite de o scrisoare a lui Unamon. Smendes și Tentamon trimit atunci mărfuri, aur și argint. Zekerbaal se arătă mulțumit. Înmagazinează mărfurile egiptene, strânge trei sute de oameni, tot atâția boi, doboară copaci și, după ce trece iarna, îi cară pe țărm. Se pare că Unamon nu mai are altceva de făcut decât să plece cu lemnul lui, dar lucrurile nu sunt chiar așa de simple. Zekerbaal socoate că nu i s-a plătit destul. Unamon, foarte serios, îl silește să graveze pe o stelă: „Amonrâsonter mi-a trimis pe mesagerul său, Amon-al-călătoriilor, Viață, Sănătate, Forță, reprezentat de Unamon, să cumpere lemnăria vasului sacru al lui Amonrâsonter. Am tăiat lemnăria. Am ridicat-o mulțumită corăbiilor și echipajului meu. Am tăcut-o să ajungă în Egipt, ca să obțin de la Amon cincizeci de ani în plus față de soarta mea. Amin!”
Comentatorii moderni au tras din această povestire concluzia că Egiptul era slab și disprețuit pe vremea lui Smendes. De fapt, chiar în perioada măreției sale, faraonul nu l-a considerat niciodată pe regele din Byblos ca pe un învins, ca pe un sclav care trebuia să-și dea lemnul pe nimic. Trimisul egiptean se prezenta cu scrisori oficiale, cu aur și argint, precum și cu mărfuri. Regele din Byblos încasa banii și livra lemnul. După aceea, schimbau între ei binecuvântări și mulțumiri. Faraonul adăuga câteva daruri care nu-l costau nimic, talismane sau statuia lui. Regele din Byblos, flatat, primea această statuie. El punea să se graveze pe ea, în limba feniciană, urarea ca zeița din Byblos să-i înmulțească anii de domnie.
Părăsind portul Byblos, Unamon scapă de urmărirea Sakkalilor care-l pândeau, apoi cade în mâna ciprioților care vor să-l ucidă. Papirusul fiind rupt spre sfârșit, nu știm cum a scăpat din această nouă primejdie, dar sigur că a scos-o la capăt.
Sub domnia lui Ramses al II-lea, începe să se vorbească despre popoarele mării. Încă din acele vremuri, prezența lor constituia, pentru navigatorii egipteni, o primejdie în plus, cu toate că traficul n-a încetat niciodată. Despre acest fapt avem mărturia formală a lui Ramses al III-lea: „Eu ți-am făcut comandanți de arcași, căpitani și numeroase echipaje, pentru a transporta bogățiile din țara Feniciei și din țările străine, de la marginea pământului, în marile tale magazii din Teba victorioasă”. E locul să notăm că faraonul nu contează numai pe Amon. Companii de arcași bine comandate și bine înarmate aveau misiunea de a apăra corăbiile împotriva oricărei agresiuni și de a face să-i fie respectați, pe uscat, mesagerii.

Călătorii pe Marea Roșie

Scopul călătoriilor în Marea Roșie era țara Punt, dincolo de strâmtoarea Bab el Mandeb, pe coasta Somaliei. Aceasta era țara tămâiei. Șarpele cel bun, pe care-l cunoaștem din Povestea naufragiatului, se socotește suveranul Puntului și în același timp stăpânul tămâiei ânti. Egiptenii vizitau țara Punt de pe vremea zeilor. Ei organizaseră, încă de pe vremea Vechiului Imperiu, o linie de navigație care lega Byblosul de pe coasta siriană cu țărmul Puntului, vechile porturi ale bradului cu porturile tămâiei. Corăbiile plecau de la Byblos, ajungeau pe litoralul egiptean, urcau pe brațul tanitic al Nilului până la Bubasta și ajungeau, printr-un canal, la Uadi Tumilat, care poate fi considerat ca cel mai oriental braț al Nilului. Uadi nu era navigabil în tot timpul anului, dar în epoca apelor mari putea purta galerele egiptenilor, deși apa nu era iute. Traversând Lacurile Amare, aceste galere ajungeau în fundul golfului Suez și-și urmau încet navigarea până în țara Punt. Beduinii-care-trăiesc-prin-nisip, oricât erau ei de barbari, transportau pe uscat călători și mărfuri din Siria și Arabia, și încercau să împiedice funcționarea liniei maritime. Pepi I organizează mai multe expediții împotriva lor, dar atentatele se țin lanț. Se pare că, după domnia lui Pepi al II-lea, s-a renunțat pentru o vreme la aceste călătorii, care începură din nou în Imperiul de Mijloc și au fost iar întrerupte în timpul ocupației hicsoșilor. Regina Hatchepsiut reluă tradiția, pe care apoi o păstră și Tutmes al III-lea, Amenemhat al II-lea, Horemheb, Ramses al II-lea și Ramses al III-lea. Pentru a face o legătură directă între reședința sa din Deltă și Marea Roșie, Ramses al II-lea a refăcut, cu mari cheltuieli, canalul dintre cele două mări, ale cărui vestigii s-au descoperit când s-a săpat actualul canal. El era jalonat prin orașele Pi-Ramses, Bubasta și Pitum și prin stele de granit ridicate pe un piedestal înalt, care vorbeau navigatorilor uimiți despre gloria regelui și îndrăzneala realizărilor sale.
Să ne închipuim deci că acele corăbii venite din Siria au descărcat călători și mărfuri pe cheiul orașului Pi-Ramses, și că se duc să aducă altele din țara Punt. Sunt kebenit-e, adică sunt corăbii de tip giblit, construite fie la Byblos și vândute egiptenilor de către libanezi, fie în șantierele navale ale egiptenilor, dar cu lemn importat din Siria și după modele din Byblos. Posedăm două reprezentări ale lor. Cea mai veche datează din vremea lui Sahurê, a doua de pe timpul reginei Hatchepsiut. Or, în acest interval de mai mult de un mileniu, tipul aproape că n-a variat. Corabia e alcătuită dintr-o carcasă lungă, prevăzută cu un pinten în față, cu partea din spate ridicată și curbată, sfârșindu-se printr-o ombelă enormă. Are două posturi de observație, unul în față, altul în spate, iar cârmă dublă. Un cablu enorm, susținut de patru stâlpi bifurcați leagă cele două extremități ale corabiei. Un catarg unic, susținut de patru cabluri, ridicat nu departe de mijloc, susține o singură pânză, mai mult lată decât înaltă. Echipajul e numeros, căci îndată ce vântul nu mai umflă pânza, marinarii pun mâna pe lopeți. Acești marinari erau oameni experimentați, „care văzuseră cerul, care văzuseră pământul, care erau prudenți, mai mult decât animalele sălbatice, știind să prevadă furtuna înainte ca ea să izbucnească”. Printre călători, sunt reprezentanți ai majestății sale, scribi, soldați. Corăbiile sunt înțărcate cu produse alese din Egipt, pe care indigenii din Punt le apreciază foarte mult, obiecte de podoabă, oglinzi, arme. Flota pornește salutată de rege, intră în canale, trece dincolo de Pitum, unde evreii trudesc modelând cărămizi și ajunge în Marea Verde. De pe unul sau altul din țărmurile pământului divin, un pândar care stă de veghe a văzut și a anunțat corăbiile egiptene. Regele, regina și șefii ies din colibele clădite pe piloți, într-o lagună, și încalecă pe măgari ca să le iasă înainte egiptenilor. Sunt înalți ca și ei și lați în umeri. Au capul rotund. Barba le e împletită ca a zeilor din valea Nilului și a faraonilor. Singura deosebire este aceea că e naturală, pe când a egiptenilor e falsă. La gât poartă un medalion rotund, cum e moda la sirieni. Regina e o persoană ciudată. O grămadă de cărnuri tremurătoare și e de mirare că poate merge. Fiica ei, deși tânără, e aproape la fel. Desenatorii egipteni privesc cu ochi mari această lume, atât de nouă pentru ei. Să fi schițat ei oare pe ascuns, pe o bucată de papirus, trăsăturile gazdelor lor, sau au așteptat să se întoarcă pe bord pentru a-și fixa amintirile? Ceea ce e sigur, e că au făcut un tablou impresionant și că au reprodus cu o fidelitate extraordinară tot ce merita să fie notat, regele și regina, satul și locuitorii, peștii, și crustaceii.
După ce corabia se oprește, se ridică repede un cort și se schimbă urări de bunvenit. Indigenii adoră cu respect pe Amonra, zeul care străbate țările străine. Sunt cu toții fericiți să-i vadă pe egipteni și știu perfect ce vor. Totuși, se prefac mirați și întreabă: „Pentru care motiv ați venit tocmai aici, în această țară necunoscută de oameni? Ați coborât din cer? Ați călătorit pe apă sau pe uscat? Cât de roditor e pământul divin pe care-l călcați în picioare? Ra este regele din Tomery. Nu există tron depărtat pentru majestatea sa. Noi trăim prin suflarea sa!” Din porunca palatului, Viață, Sănătate, Forță, se oferă suveranilor pâine și bere, vin, carne și fructe și toate lucrurile care se află în Tomery.
Iată acum lista lucrurilor ce urmează să fie îmbarcate pe corăbiile egiptene: lemne frumoase din Tonutir, grămezi de boabe de tămâie, arbori verzi de tămâie, abanos și fildeș, aur curat de Amu, trei feluri de parfumuri (tichepses, klasyt, ihmet), terebint, colir negru, două feluri de maimuțe, ogari, piei de pantere din sud, sclavi cu copiii lor. Toate acestea erau foarte prețioase, dar la urma urmei caravanele care veneau de pe Nilul de Sus aduceau și ele abanos și fildeș, piei de pantere și alte produse, dar ceea ce nu aduceau și merita truda și riscul călătoriei, erau arborii de Tonutir, boabele de tămâie și mai ales cei treizeci și unu de arbori de tămâie ambalați ca de cel mai bun grădinar din Franța, cu rădăcinile și pământul originar. Să nu ne mirăm dacă fericiții navigatori au fost primiți cu aclamații când au acostat la cheiul din Apitesut. Hamalii, bucuroși să trudească în serviciul regelui, se adresează arborilor verzi ca unor ființe: „Fiți fericiți cu noi, arbori de tămâie, care ați devenit proprietatea lui Amon, unde vă e locul. Makarê (regina) vă va planta în grădina sa alături de templul său, cum a poruncit tatăl ei”.
Puntienii își întrebaseră vizitatorii dacă veniseră pe uscat sau pe mare. Ca să mergi din Egipt în Punt aveai, în adevăr, de ales între aceste două feluri de a călători. Înainte de Ramessizi și chiar înainte de regina Hatchepsiut, sub dinastia a XI-a, un explorator, numit Henu, plecase din Egipt în Punt și se întorsese călătorind când pe uscat, când pe mare. Stăpânul său îi poruncise să cumpere tămâie curată de la șeicii din pustiu. El trebuia de asemenea să răspândească teama de faraon. Călătoria lui avea deci un scop dublu, comercial și politic: „Am plecat din Coptos, spune el, pe drumul hotărât de majestatea sa. Soldații care erau cu mine, erau din sud, de pe proprietatea lui Nabut, de la Gebelein până la Chabit. Oamenii regelui, oamenii din oraș și de la țară mergeau în urma mea. Cercetașii deschideau drumul, pentru a înlătura pe dușmanii regelui. Copiii pustiului erau introduși în gărzi. Toți reprezentanții majestății sale erau puși sub conducerea mea. Ei țineau legătura cu mesagerii. Printr-un singur ordin, majestatea sa înțelege milioane de ordine. Am plecat cu o armată de trei mii de oameni. Am călătorit apoi pe fluviu, am schimbat Țara roșie într-un colț de verdeață. Am dat un burduf, două ulcioare cu apă zilnic și douăzeci de pâini fiecărui om. Măgarii cărau ulcioarele. Când unul era obosit, îl înlocuia altul. Am construit pe drum douăsprezece bazine, două bazine la Idahet, care măsurau douăzeci de coți pe treizeci. Am mai făcut unul la Iaheteb, care avea zece coți de fiecare parte, ca să adune apele.
Iată că am ajuns în Marea cea Verde. Am făcut această corabie. Am echipat-o cu de toate. Am adus, pentru ea, un mare sacrificiu de boi sălbatici, de boi africani și de animale mici. După ce am mers pe Marea Verde, am făcut ce poruncise majestatea sa și i-am adus toate produsele pe care le-am găsit pe cele două țărmuri ale pământului divin (Tonutir). M-am întors pe la Uag și pe la Rohanu. I-am adus pietre minunate pentru statuile din sanctuare. Niciodată n-au sosit asemenea lucruri la reședința regală. Nu se mai văzuse ceva asemănător încă de pe vremea zeului.”
După cum se vede, este vorba de o expediție de mare amploare. Henu a traversat deșertul cu trei mii de oameni, călăuzit de copiii pustiului; rămânând în legătură cu capitala, el s-a îndreptat spre sud-est, în loc să ia drumul obișnuit care ducea drept spre est. Tot săpând bazine, el a atins punctul de pe litoral, unde se va afla mai târziu micul port Berenice. Acolo, a construit o corabie, afirmă el, fără îndoială cu materiale importate din Liban și venite pe mare. Ajunse în țara Punt, vizită cele două țărmuri ale pământului divin, cumpără tămâie și toate produsele din aceste locuri. La întoarcere, corabia îl lăsă la Qosseir, de unde trecu în valea Rohanu. Se opri acolo nu pentru a se odihni, ci pentru a pregăti o încărcătură de pietre destinate atelierelor de sculptură. Henu își folosise în adevăr bine timpul și a meritat ca numele său să fie citat printre exploratorii antichității, căci romanul Aelius Gallus a întâmpinat, pe vremea lui August, mari necazuri ca să meargă pe urmele lui.
Profitând de experiența dobândită, sub Ramses al III-lea expedițiile care se făceau spre Punt utilizau drumul pe uscat, dar și pe mare. Acest rege organizase asemenea expediții cu mijloace deosebite. Flota cuprindea mai multe corăbii mari și bărci de escortă. Personalul se compunea din marinari, arcași cu comandanții lor și oameni care se ocupau cu aprovizionarea. Îmbarcaseră enorme cantități de hrană și mărfuri pentru hrana echipajului și, în același timp, pentru a ușura tranzacțiile. După cum spune cronicarul egiptean, această flotă n-a plecat din Marea Roșie, ci din Marea Mu-qedi, care nu poate fi decât golful Persic, căci Mu-qedi, apa din țara Qede, în Naharina, este numele pe care-l dădeau egiptenii Eufratului. Se poate ca Ramses să fi reușit să care lemnul din Liban până la Eufrat, cum făcuse odinioară Tutmes al III-lea, și să fi construi t o flotă pe țărmurile acestui fluviu. Poate că a avut cu regele Babilonului o înțelegere, în urma căreia soldații și funcționarii săi, ajungând la Eufrat, puteau să se îmbarce și să-și Continue călătoria pe corăbii babiloniene. Oricum, flota care-i purta pe trimișii lui Ramses al III-lea trebui să coboare Eufratul și să ocolească enorma peninsulă arabică, spre a ajunge, fără primejdii, mulțumită respectului pe care-l inspira numele faraonului, în țara Punt.
Lucrurile se petrecură atunci ca pe vremea reginei Hatchepsiut. Egiptenii luară contact cu indigenii și le oferiră darurile faraonului. Apoi corăbiile și bărcile fură încărcate cu produse din Tonutir, cu toate minunățiile misterioase din munții lor; mai ales nu uitară tămâia uscată. Urcară apoi pe Marea Roșie până în golful Suez și ajunseră în valea Nilului prin canalul Pitum. Dar, în acest timp, supușii șefilor din Tonutir debarcaseră fie în regiunea Berenice, fie în Qosseir cu produsele lor. Se organizară în caravană și încărcară mărfurile pe măgari și pe oameni. Sosiră, pe fluviu, în perfectă stare la muntele Coptos, după care, bucuroși intrară în Teba. „A fost o defilare de produse și de minuni, conchide regele, în prezența mea. Copiii prinților lor salutau fața mea sărutând pământul și se așezau cu fața la pământ, înaintea mea.”
Se poate presupune, cu toate că nu s-a spus direct, că aceste caravane au sosit la Coptos sau la Teba în același timp cu cei care-și continuaseră călătoria cu corabia. Hotărârea de a folosi amândouă mijloacele de călătorie avea, desigur, drept scop să mărească șansele de a primi produsele din Punt, căci riscurile călătoriei pe apă erau foarte mari. Câte corăbii au pierit, fără ca un singur supraviețuitor să poată povesti, ca naufragiatul poet: „Furtuna a izbucnit atunci când ne aflat în Marea Verde, înainte de a ajunge pe uscat. Vântul a început să sufle și să se întețească. Ridica valuri de opt coți. Am smuls o scândură. Iată că corabia a pierit. Din cei care se aflau pe ea, n-a mai rămas niciunul!”
Era o călătorie frumoasă, dar sub Ramses al II-lea egiptenii efectuaseră unele și mai îndepărtate, și mai îndrăznețe, despre care autorii clasici mai auziseră vorbindu-se. În adevăr, dintotdeauna egiptenii folosiseră piatra albastră de lapis-lazuli, care nu se află decât în pustiurile africane. Toate pietrele de lazuli cunoscute de cei vechi erau furnizate de o singură țară, Bactriana, care putea comunica cu Siria și cu Egiptul, pe uscat, și poate și mai ușor coborând pe Indus și urmând coasta, cum avea să facă Nearc, până la gurile Eufratului. Se știa în Egipt că lapis-ul venea din Tefrer și numele acestui oraș era de altfel numele unei pietre provenind din același loc și care nu e identificată.
Odată, faraonul, care se afla în Naharina și era ocupat să primească omagiile prinților străini, chemă la el pe regele din Bakhtan care i-o oferi pe propria sa fiică și daruri frumoase și-i solicită alianța. Faraonul primi și se întoarse la Teba cu prințesa. Câtva timp după asta, un trimis al regelui din Bakhtan ceru audiență și îndată fu primit, îl informă pe faraon că sora prințesei era bolnavă. Faraonul trimise în țara Bakhtan pe unul din cei mai buni doctori, ales din Casa Vieții, dar prințesa nu se vindeca și un alt trimis făcu lunga călătorie din Bakhtan în Egipt. Deoarece doctorul nu reușise, nu mai rămânea decât să trimită în țara Bakhtan un zeu. Fu ales zeul Khonsu, cel care hotărăște destinul. El plecă într-o mare corabie, escortată de alte cinci mai mici și ajunse în Bakhtan după un an și cinci luni, lucru ce nu pare cu neputință, dacă ne gândim că flotila traversase toată Marea Roșie, ocolise Arabia, urmase coasta Ichtyofagilor și urcase Indul până la un punct unde pasagerii debarcară, ca să ajungă la reședința regelui din Bakhtan. Zeul rămase în această reședință trei ani și nouă luni. Apoi regele îl lăsă, cu regret, să plece în Egipt cu numeroase daruri și o escortă puternică de soldați și cai. Cel dintâi mesager din Bakhtan sosise la Teba în anul XV. Zeul se întoarse în anul XXXIII. În acest interval, a avut loc prima călătorie a trimisului și întoarcerea lui cu medicul, a doua călătorie și întoarcerea cu zeul și, în sfârșit, după trei ani și nouă luni de așteptare, întoarcerea zeului în Egipt. Distanța dintre Teba și Bakhtan a fost străbătută de cinci ori.
Stela de la Luvru pe care sunt povestite aceste întâmplări are peste tot înfățișarea unui document oficial. Ea începe printr-un protocol regal, în care primele trei nume sunt luate din protocolul lui Tutmes al IV-lea, primul suveran al Noului Imperiu, care s-a căsătorit cu o prințesă străină. Credem că nu avem motive să datăm documentul dintr-o epocă veche și să considerăm această poveste inventată de la un capăt la altul. Regii din antichitate își scriau mult și medicii egipteni erau foarte solicitați în străinătate. Amintirea expediției lui Sesostris în Marea Erythreei, era încă vie pe vremea lui Alexandru cel Mare. Nu e nimic neobișnuit ca Ramses să fi voit să comunice direct cu țara de unde Egiptul primea, de atâtea secole, o piatră prețioasă atât de apreciată.

Capitolul VIII
Faraonul

Datoria esențială a regilor

Arta de a-i face pe oameni să trăiască în societate era supusă, în Egipt, unor reguli deosebite. Dacă zeii au ales ca suveran, Viață, Sănătate, Forță, o ființă ieșită din carnea lor, țara va cunoaște pacea și prosperitatea. O inundație abundentă face să crească orzul și grâul. Turmele se înmulțesc. Aurul, argintul și arama, lemnele prețioase, fildeșul, tămâia și parfumurile, pietrele, curg din cele patru puncte cardinale. Dar totul se schimbă dacă condiția primordială nu este îndeplinită. Atunci pământul Egiptului e lăsat la voia întâmplării. Nu mai există autoritate, pentru că toată lumea vrea să poruncească. Oricine poate să-și ucidă fratele. În curând, ca o rușine supremă, străinul ajunge stăpân în țară. Nilul nu mai inundă câmpiile. Poporul nu mai are ce mânca. Nu mai sosește nimic din Siria, nici din Kuch. Nu se mai aduc sacrificii în templele zeilor, care-și întorc fața de la cei necredincioși.
Deci, cea dintâi datorie a faraonului va fi de a dovedi recunoștință zeilor, stăpânii tuturor lucrurilor.
La începutul unui mare număr de stele oficiale se spune că majestatea sa se află la Memfis, la On, la Pi-Ramses sau la Teba, ocupându-se cu ceea ce le place zeilor, adică restaurând ce era învechit, construind noi sanctuare, făcând zidurile mai solide, populând templele cu statui, înnoind mobilierul, bărcile sacre, ridicând obeliscuri, împodobind altarele și mesele de sacrificii, întrecând în generozitate ceea ce făcuseră regii precedenți. Să ascultăm rugăciunea și mărturia lui Ramses al III-lea: „Cinste vouă, zei și zeițe, stăpânii cerului, ai pământului, ai oceanului, mari în barca de milioane (de ani), alături de tatăl vostru Ra a cărui inimă se bucură când vă vede perfecțiunea.”
Eu sunt fiul vostru, pe care l-au născut cele două brațe ale voastre. Voi m-ați făcut suveran Viață, Sănătate, Forță, peste tot pământul. Voi ați creat, pentru mine, perfecțiunea pe pământ. Îmi îndeplinesc menirea în pace. Nu-mi las inima să se odihnească, tot căutând ce este util și bun pentru sanctuarele voastre. Eu le înzestrez, prin înalte decrete, cu oameni, terenuri, animale, corăbii. Șlepurile se află pe Nil. Am redat prosperitatea sanctuarelor voastre care înainte erau decăzute. Am instituit pentru voi ofrande divine, în afară de cele care se aflau înaintea voastră. Am lucrat pentru voi în casele voastre cu aur, argint, lapis-lazuli, turcoaze. Am controlat tezaurele voastre. Le-am completat cu numeroase lucruri. Ani umplut grânarele voastre cu grămezi de orz și de grâu. V-am zidit castele, sanctuare, orașe. Numele voastre sunt gravate acolo pentru veșnicie. Am mărit echipele voastre, completându-le cu un mare număr de oameni. N-am luat bărbații care se aflau în sanctuarele zeilor de când există regi, ca să-i trimit în armată și în echipaje. Am emis decrete ca să-i las pe uscat pentru folosul regilor care vor veni după mine. V-am consacrat sacrificii din toate lucrurile bune. V-am făcut vase smălțuite, de aur, de argint și de aramă, cu milioanele. V-am construit bărci, care sunt pe fluviu, cu marea lor locuință acoperită cu aur.”
După acest preambul, Ramses enumeră ce a făcut în principalele temple din Egipt. El explicase mai înainte, pe larg, ce dăruise lui Amon, stăpânul tronurilor celor două țări, lui Turn, stăpânul celor două regiuni On, lui Ptah cel Mare, care se află la sud de zidul și de paredrele lor. Lipsindu-se pe el și jefuind Egiptul în profitul zeilor, Ramses al III-lea nu inova nimic. De când existau faraoni, se poate spune aproape despre fiecare din ei ce se citește pe stela de la Amada. „E un rege binefăcător prin lucrările întreprinse pentru toți zeii, construindu-le temple, modelându-le chipurile.” Ramses al II-lea abia fusese încoronat, când simți născându-se în el ambiția să se poarte ca un fiu pios, atât față de părinții săi, zeii, cât și față de tatăl său pământesc Menmatrê Setui-Merenptah, ale cărui vaste lucrări în cetatea Anhour și Unnefer le făceau să semene, de când aceste lucrări fuseseră întrerupte, cu un șantier, iar în alte părți cu niște ruine. Stâlpii de hotar de pe domeniul divin nu fuseseră bine înfipți în pământ și oricine putea veni să-i smulgă. Ramses convocă deci pe curteni, pe nobilii regali și pe conservatorii Casei cărților și le ținu acest discurs: „Iată, v-am chemat din cauza unei idei ce mi-a venit în minte. Am văzut construcțiile necropolei și mormintele care se află la Abydos. Lucrările care s-au făcut acolo au rămas neisprăvite din vremea stăpânului lor până în ziua de azi. Un fiu a luat locul tatălui său, și n-a reparat monumentul celui care i-a dat naștere. Atunci mi-am zis: «A ridica ceea ce a căzut, aduce fericire. E folositor să faci bine. Astfel, inima mă îndeamnă să fac lucruri utile în favoarea lui Merenptah». Voi face să se spună mereu, în curgerea vremurilor: «Fiul său a făcut să-i fie numele viu».” Regele continuă multă vreme pe acest ton și încheie: „E frumos să faci monument peste monument, două lucruri bune în același timp. Așa este fiul, așa era și cel care i-a dat naștere.” Propunerea regală dezlănțuie entuziasmul supușilor. După ce i-a ascultat, majestatea sa a dat ordin să se încredințeze lucrările arhitecților. El alese soldați, zidari, gravori, sculptori și desenatori, muncitori din toate corporațiile, ca să construiască templul tatălui său, să pună în picioare tot ce era ruinat în necropolă. Făcu, odată pentru totdeauna, inventarul ogoarelor, plugurilor și turmelor sale. Numi preoți cu atribuții bine definite, un profet… Apoi, adresându-se direct regelui, tatăl său, Urismare, amintește ce-a făcut pentru el și pentru templul său: „Totul va fi bine pentru tine, atâta vreme cât am să trăiesc, atâta vreme cât Ramses-Miamun, fiul lui Ra, va trăi”. Și regele Menmatre, vorbindu-i ca un tată fiului său, îl asigură că i-a pledat cauza pe lângă Ra Și că toți zeii, Ra, Tum, Thot, Unnofre și marea Enneadă divină se bucură pentru ce-a făcut majestatea sa.
Nu se poate reține decât un lucru din tot ce spune marele Ramses. El n-are dreptate acuzând de indiferență pe predecesorii săi. Cu un secol și jumătate înaintea lui Menkheperrê găsise templul lui Ptah-tebanul într-o stare nedemnă de un asemenea zeu. Zidurile erau de cărămidă, coloanele și porțile de lemn și totul cădea în ruină. Majestatea sa hotărî să refacă acest templu. Îl ridică din nou, făcându-l din piatră frumoasă și albă de gresie. Zidul înconjurător fu consolidat pentru veșnicie. Porțile cele noi erau de brad, balamalele de aramă adusă din Asia. „Niciodată nu s-a făcut ceva la fel înainte de majestatea mea, spune el împărtășind iluzia scumpă tuturor egiptenilor, l-am făcut mai, mare ca înainte. Am restaurat marea sa locuință în aur adus din țările muntoase, toate vasele sale le-am făcut din aur și argint și tot felul de pietre scumpe, hainele de in alb. I-am umplut templul cu toate lucrurile bune, boi. Păsări, rășină, vinuri, daruri, legume, când majestatea sa s-a întors din munții Retenu.”
După ce regele îi copleșise astfel pe zei, restaurase vechile sanctuare și construise altele noi din materialele cele mai rare și le înzestrase, i se părea totuși că nu făcuse încă destul. De aceea se trudi personaj, să supravegheze executarea ordinelor sale și, când lucrările fură terminate, inaugură templul și-l consacră zeilor. Aruncă în jurul lui boabe de besin. Lovi de douăsprezece ori cu măciuca în poarta templului, sfinți naosul prin foc, alergă în jurul zidurilor purtând un vas în fiecare mână, în alte cazuri, o vâslă și un echer.
În timpul marii serbări de la Opet, regele trebuia să apară pe vasul sacru, lung mai bine de o sută de coți, care era remorcat de la Karnak la Luxor.
Sărbătoarea lui Min, la începutul anotimpului chemu, nu era mai puțin populară. Regele trebuia să taie atunci un snop de bôti. Mai ales Ramses al III-lea nu putea să lase sarcina aceasta altei persoane, căci aniversarea încoronării sale cădea chiar în aceeași zi. Când Piankhi întreprinse cucerirea Egiptului, mai întâi el celebră la Napata, locul său de naștere, sărbătoarea Anului nou. Sosind la Teba în momentul marii călătorii a lui Amon, îl însoți pe zeu. Din acest moment, luptele și ceremoniile se vor succeda până la victoria finală. El spune locuitorilor din Memfis: „Nu vă ascundeți. Nu luptați împotriva lui Chu. Când intru eu, intră el. Când ies eu, iese el. Nimeni nu respinge hotărârile mele. Eu voi aduce sacrificii lui Ptah și divinităților Zidului alb. Voi adora pe Sokari în sipetul său misterios. Voi contempla pe Cel-ce-se-află-la-sud-de-zidul-său. Și mă voi întoarce în pace… lăsând neatinsă noma Zidului Alb, pentru ca copiii să nu plângă. Iată nomele din miază-zi. Nimeni n-a fost ucis, în afară de necredincioșii care-l huliseră pe zeu” După ce orașul fusese luat, el l-a purificat cu săruri și” prafuri, s-a dus în templul lui Ptah, s-a purificat în camera purificării, a îndeplinit toate ceremoniile rezervate regelui, a intrat în templu și a oferit tatălui său Ptah Risanbuf un mare sacrificiu.
Curând după aceea, reîncepură ceremoniile la On. După diferite acte preliminare care trebuiau să-i permită să se prezinte demn în sfânta sfintelor, după ce primise omagiile marelui preot și ascultase rugăciunea care-i înlătura pe dușmanii regelui, el urca scara unei terase, ca să-l vadă pe Ra în castelul Pyramidion. Singur, el trase zăvoarele, deschise ușile și-și contemplă tatăl, barca lui Ra și a lui Turn. Apoi închise ușile la loc, puse argilă și imprimă sigiliul regal. Preoții se prosternară înaintea majestății sale și-i urară viață lungă și bună stare.
Ramses I și fiul său fuseseră, înainte de a se așeza pe tron, mari preoți ai lui Seth și atașați în diferite feluri cultului berbecului lui Mendes și Uadjit, zeița-șarpe adorată în orașul lor natal și-n regiunea din jur. La începutul domniei sale, Ramses al II-lea se mândrește cu titlul de mare preot al lui Amon. Aceasta nu-l împiedică deloc să numească aproape imediat titular un mare preot, căruia un rege de vârsta sa, înclinat către distracții, vânătoare și război, era desigur fericit să-i cedeze minuțioasele sarcini ale acestei funcții. Dar Ramses al II-lea, ca și înaintașii și urmașii lui, nu s-au sustras obligațiilor pe care orice faraon le contractase față de zei. Prin aceasta, el cumpără, desigur foarte scump, pacea țării, din moment ce poporul muncitor era, la urma urmei, mulțumit de soarta sa și incapabil să se revolte în mod serios, iar cei care ar fi putut să tulbure liniștea aveau tot interesul s-o păstreze.

Toaleta regală

Scularea regelui se făcea desigur, cu ceremonial. Un înalt funcționar amintește că s-a sculat de dimineață în fiecare zi, ca să fie cel dintâi care să-l salute pe stăpân. Nu cunosc nicio reprezentare a sculării regelui, dar în mormântul lui Ptah-hotep se poate vedea cum un mare personaj se lăsa aranjat de bărbier, de manichiurist, de pedichiurist, în prezența membrilor familiei și a funcționarilor săi. Regele făcea fără îndoială la fel.
Costumul regal nu numai că era mai bogat decât al prinților, al șefilor civili și militari, dar el trebuia să indice și calitatea celui care-l purta. Regele nu apare niciodată în public cu capul gol și chiar în intimitate el poartă aproape întotdeauna ceva pe cap. Părul îi era tăiat scurt, ca să-și poată schimba ușor aceste accesorii. Cea mai simplă acoperitoare e o perucă rotundă, împodobită cu o diademă, care se leagă la spate și lasă capetele să-i atârne pe ceafă. Un urcuș de aur se înfășoară: pe această diademă și gușa lui umflată se ridică în mijlocul frunții. Coroana sudului, cea a nordului și coroana dublă sunt podoabe de ceremonie. Cea dintâi e formată dintr-o bonetă înaltă, care se ascute spre vârf și se termină printr-o proeminență; a doua, printr-o tocă, prelungită la spate cu o tijă, în vreme ce o panglică de metal, pornind de la baza acestei tije, coboară descriind o spirală. Coroana dublă e o combinație din celelalte două. Regele își pune pe cap, mai ales pentru parăzile militare, și pentru război, coiful albastru. Împodobit tot cu un urcuș și cu două banderole pe ceafă.
Coroanele și coiful sunt puse direct pe cap. Nems-ul era destul de larg ca să cuprindă peruca rotundă. Se putea confecționa dintr-o stofă care încingea fruntea, trecea pe deasupra urechilor, cădea de ambele părți ale feței, pe piept, și forma în spate un fel de buzunar, caro se ascuțea în mijloc. Această stofă era albă, cu dungi roșii. Se putea de asemenea pune pe capul regelui un nems pregătit dinainte. Un inel de aur îl ținea strâns, ceea ce era neapărat necesar și atunci coroana dublă, de nord și de sud, se punea pe deasupra nems-ului. Se mai puteau pune, deasupra nems-ului, fie două pene rigide, fie un atef, alcătuit din boneta Egiptului de Sus, flancată de două pene flexibile și pusă pe două coarne de berbec, între care strălucea un disc de aur și care suportau pe deasupra mai multe ureus-uri cu discul. Este evident că aceste podoabe erau rezervate pentru ceremonii, când regele ședea aproape complet nemișcat.
Ținuta de ceremonie cerca o barbă falsă, imitând barba împletită care le plăcea locuitorilor din Punt, din țara divină, numită astfel pentru că mai mulți zei egipteni importanți erau originari de acolo. Această barbă era prinsă, cu două suporturi, de coafură, oricum ar fi fost ea. De obicei, regele își rădea barba și mustățile, dar câteodată lăsa să-i crească o barbă scurtă, tăiată pătrat.
Piesa esențială a costumului faraonilor, ea și a egiptenilor de orice categorie, este șorțul, dar șorțul regal e plisat. El e susținut de un cordon lat, împodobit la mijloc cu o cataramă de metal, pe care e gravat numele său în hieroglife frumoase. La spate e legată o coadă de taur. Câteodată este agățat de cordon un accesoriu în formă de trapez alungit. Acest accesoriu poate fi cu totul de metal, sau, dacă numai cadrul e de metal, interiorul e plin cu șiraguri de perle. Ureus-uri împodobiți cu discul sunt agățați la bază sau de o parte și de alta. Regele nu disprețuiește mersul cu picioarele goale, dar dispune de un bogat sortiment de sandale de metal, de piele sau împletite. Bijuteriile și obiectele de podoabă completează acest costum. Colierele regelui sunt foarte variate. Câteodată, ele sunt formate din șiraguri de bucățele de aur găurite, de perle sau de mărgele, strânse într-o închizătoare plată, pe ceafă, de unde iese un fol de smoc de aur de un mare efect, format din lănțișoare și floricele. Aceste coliere sunt o invenție relativ recentă. Colierul clasic cuprindea mai multe șiruri de perle, susținute de două închizători cu cap de șoim, care se legau la ceafă cu două funde. Perlele din ultimul șir aveau forma de lacrimi. Celelalte erau rotunde sau în formă de măsline. Aceste coliere cântăresc adeseori mai multe kilograme. Ca și cum n-ar fi fost de ajuns atâta, regele își mai atârnă de gât, cu un lanț dublu, un pectoral în formă de fațadă de templu și-și pune cel puțin trei brățări, una lângă umăr, alta la mână și alta la picior. I se întâmplă să pună pe deasupra acestora o rochie lungă, ușoară și transparentă, cu mâneci scurte, prinsă cu un cordon care se leagă în față.

Regele la lucru

Diodor, care se laudă că a examinat cu grijă faptele consemnate în Analele preoților egipteni, ne asigură că toată viața publică și privată a regilor era sever reglementată. Faraonul se deștepta de dimineață și începea prin a-și citi corespondența. După ce se îmbăia și se îmbrăca, punându-și insignele regalității, el oferea un sacrificiu, asculta rugăciunile și predicile marelui preot, care erau niște povești edificatoare, iar după aceea timpul era împărțit între audiențe și judecată, plimbare și distracții. Trebuia să păstreze sobrietatea și să se poarte întru totul conform legilor. Cum acestea erau obiceiuri stabilite de mult, el nu se supăra și se considera mulțumit cu soarta sa.
Mulți regi și-au făcut, desigur, conștiincios datoria. Li se citeau depeșile. Erau ținuți la curent cu toate evenimentele. Dictau răspunsurile și, dacă era cazul, convocau consiliul. Formula „I s-a spus majestății sale…” se întâlnește la începutul unui mare număr de stele oficiale. De cele mai multe ori, ceea ce i s-a spus majestății sale se referă la acțiunile dușmanilor săi. Regele Psametik, al doilea cu acest nume, se afla la Tanis, gata să aducă sacrificii zeilor din acea regiune, când a fost informat că negrul Kuar ridicase armele împotriva Egiptului. Războiul și pacea depind deci de faraon, dar nici problemele tehnice nu-l lasă indiferent. L-am văzut pe Setui preocupat să furnizeze apă căutătorilor de aur care exploatau regiunea de la est de Edfu. Această problemă îl preocupa atât de mult, încât se duse în persoană să-și dea seama de suferința oamenilor care munceau, lipsiți de apă, sub un soare arzător. Ramses al IV-lea, voind să ridice monumente părinților săi, zeii și zeițele Egiptului, începu să se documenteze cu ajutorul cărților din Casa Vieții asupra căilor de acces la muntele de bekhen, apoi el însuși străbătu muntele sacru. Apoi începu să studieze posibilitățile de a găsi apă în groaznicul pustiu Ykayta. Așezându-se pe scaunul său de aur, cu diadema pe cap, împodobită cu cele două pene, el zise celui care ținea sigiliul regal: „Cheamă pe cei mari care sunt în fața sălii pentru ca majestatea mea să asculte părerea lor cu privire la această regiune. Voi discuta, pe față”. Sfetnicii fură aduși în fața lui ca niște vinovați, căci nimeni, nici chiar consilierii nu trebuiau să contemple, fără teamă, fața augustă a faraonului. Sărutară pământul și li se spuse despre ce era vorba. Ar fi fost lipsiți de cea mai elementară politețe dacă ar fi răspuns direct și dacă și-ar fi pus în valoare știința. Gloria întreprinderii care urma să fie încercată revenea în întregime regelui. Ei răspunseră deci, ca și curtenii pe care-i adunase Ramses cu câteva luni mai înainte, ca să le anunțe intenția lui de a termina templul din Abydos, printr-un elogiu călduros adus acestui rege fără seamăn, ale cărui proiecte concepute în timpul nopții erau realizate îndată ce se făcea ziuă și încheiară, după ce amintiră de eșecul încercărilor anterioare sau mai recente: „Dacă tu însuți spui tatălui tău Hapi, părintelui zeilor, să ridice apa pe munte, el va face tot ce zici, după planurile care se elaborează în fața noastră, căci toți zeii, părinții tăi, te iubesc mai mult decât pe oricare rege care a venit de pe vremea lui Ra”. Audiența s-a terminat. Tehnicienii n-au decât să se pună pe lucru. Ei îl vor ține pe rege la curent cu lucrările. O stelă de granit va eterniza reușita întreprinderii.
Numirea înalților funcționari și a marilor demnitari aparținea, desigur, tot regelui. Alegerea marelui preot al lui Amon era de asemenea de cea mai mare importanță. Ramessizii nu uitaseră conflictul care ridicase monarhia împotriva slujitorilor celui mai bogat și mai ambițios dintre zei. Ramses al II-lea își atribuise, chiar la începutul domniei, titlul de mare preot. După foarte puțin timp, hotărându-se să numească pe altcineva mare preot în locul lui. El alese, fără să consulte clerul lui Amon, un personaj care, de altfel, era marele preot al lui Anhur din noma thinită. Fără îndoială că regele îl remarcase atunci când vizitase construcțiile poruncite de tatăl său în această regiune. Înainte de a se hotărî, el procedase la un fel de consultare a zeului, al cărui mecanism ne scapă. El îi prezentase personalul de la curte, pe șefii soldaților, pe profeții zeilor, demnitarii casei sale fiind de față. Amon nu fu mulțumit de niciunul din ei și nu dădu semene de aprobare decât atunci când se rosti numele lui Nebunnef: „Fii binefăcătorul lui, zise regele terminând. Căci el te cereri La aceste cuvinte, curtenii și Grupul celor treizeci lăudară împreună bunătatea regelui, prosternându-se de nenumărate ori în fața acestui zeu bun. Când concertul de laude luă sfârșit, regele remise noului pontif cele două inele de aur și sceptrul de argint aurit. Întreg Egiptul fu înștiințat că-i era încredințat domeniul lui Amon.

Dreptul de grațiere

Memoriile lui Sinuhit ne dau singurul exemplu cunoscut despre un vinovat grațiat de faraon. Naratorul ne-a explicat pe larg cum s-au petrecut lucrurile. Regele nu s-a mulțumit numai să ridice pedeapsa lui Sinuhit și să-l autorizeze să se întoarcă acasă. El a voit să-l și vadă. Aventurierul a sosit la postul drumurilor lui Horus, pe frontieră. El și-a părăsit prietenii beduini, după ce le-a împărțit din darurile trimise de curte și s-a încredințat soldaților, care l-au dus pe o corabie până la reședința de la Ity-taui. Palatul fusese înștiințat. Copiii regali erau adunați în corpul de gardă. Curtenii meniți să-i introducă pe vizitatori în sala cu coloane, l-au îndrumat și iată-l pe supus în fața suveranului său așezat pe tronul cel mare, în sala de argint aurit. Sinuhit se aruncă la pământ. Grozăvia greșelii sale îi umple cugetul. „Eram ca un om cuprins de întuneric. Sufletul mă părăsea. Membrele îmi tremurau. Inima nu-mi mai bătea în piept. Am cunoscut viața prin moarte.”,
I se poruncește lui Sinuhit să se ridice. Regele, care-i vorbise cu asprime, se îmblânzește și-l îndeamnă să vorbească. Sinuhit nu va abuza de această permisiune și-și va termina scurtul discurs zicând: „Iată-mă în fața ta. Tu ești viața, majestatea ta să facă cum vrea”.
Regele cheamă pe copiii regali. În vreme ce ei se pregătesc să vină, el spune reginei că Sinuhit s-a schimbat mult. Trăind printre asiatici, el a devenit asemenea lor. Regina scoate o exclamație de mirare și copiii regali aprobă observația regelui: „În adevăr, nu este el, suverane, stăpânul meu”. Acestea zicând, ei aduc crotalele și sistrele și le prezintă regelui: „Ambele tale mâini să se așeze pe aceste lucruri frumoase, o rege, pune podoabele lui Hathor. Cea aurită să dea viață nasului tău, stăpâna stelelor să fie unită cu tine!” După ce au debitat o laudă destul de lungă, au cerut iertare pentru Sinuhit, care s-a purtat fără judecată. Zeița căreia îi aparțin sistrele și crotalele, numită și Aurita și Stăpâna stelelor, este zeița bucuriei, a dansurilor și a banchetelor. Ea intervine aici, pentru a pregăti hotărârea pe care o va lua regele în favoarea celui rătăcit. În sfârșit, Sinuhit iese din palat nu numai grațiat, dar și îmbogățit, i se dăruiește o casă și va fi hrănit de acum înainte cu lucrurile delicioase pe care i le dă regele.

Recompensele regale

Un curtean l-a definit pe faraon drept „cel care multiplică binele, care știe să dea. El este zeu, regele zeilor. El cunoaște pe cel care-l cunoaște. Răsplătește pe cel care-l servește. Protejează pe partizanii săi. El este Ra al cărui corp vizibil este discul și care trăiește pentru veșnicie”.
În cursul războaielor de eliberare, faraonul a trebuit să răsplătească pe mulți viteji, iar mai târziu s-a luat obiceiul ca și civilii să-și aibă partea lor. De regulă, răsplata era acordată unui personaj izolat, dar, de obicei, se căutau mai multe personaje demne de a fi răsplătite, ca apoi să fie chemate odată toate la palat. Aceștia se îmbrăcau cu cele mai frumoaso veșminte. Când plecau din casa lor ca să se urce în car, servitorii și vecinii se înșiruiau lângă ușă ca să-l felicite. În fața palatului, carele erau adunate într-un parc. Vizitiii vorbeau între ei sau cu gărzile. Fiecare își lăuda stăpânul și darurile cu caro va fi copleșit. „Pentru cine se face petrecerea asta?
– Petrecerea asta se face pentru Ay, tatăl divin și pentru Taia. Iată-i devenind oameni bogați.” Unul care n-a auzit, întreabă la rândul lui: „Pe cine sărbătoresc? – Ia te uită ce întrebare! Ceea ce face faraonul, Viață, Sănătate, Forță, este pentru Ay, tatăl divin și pentru Taia. Faraonul le dă milioane de lucruri. Privește spre fereastră. Vom vedea ce se face pentru Ay, tatăl divin”. Când toată lumea se aduna, regele se instala pe un balcon aflat în prelungirea sălii cu coloane.
De afară se zărea o înșiruire de apartamente regale, mobilate tu jilțuri și cu sipete somptuoase. Darurile erau expuse pe mese, și mesele erau împinse pe balcon, lângă rege. În restul palatului, servitorii continuau să alerge încoace și încolo, ca de obicei. Unii discutau liniștiți. Femeile cântau, dansau, cântau din harpă. În curte, purtătorii de evantaie și de umbrele, ofițerii și prietenii se ocupau de viitorii decorați, și-i introduceau pe fiecare, la piciorul balconului. Cel chemat îl saluta pe rege, dar numai cu brațele; fără să se prosterneze, el rostea un scurt elogiu. Regele răspundea elogiindu-și supusul. Îi lăuda fidelitatea, priceperea, devotamentul. Câteodată îl și avansa: „Tu ești marele meu servitor, ai ascultat poruncile privind misiunile pe care le-ai îndeplinit și de care sunt satisfăcut. Îți dau această funcție spunându-ți: «Vei mânca pâinea faraonului, Viață. Sănătate. Forță, stăpânul tău, în templul lui Aton»” Apoi îi arunca o cupă și niște coliere de aur. Ofițerii prindeau din zbor aceste obiecte prețioase. De gâtul celui decorat se atârnau colierele, adeseori trei sau patru. Cel decorat, împovărat, pătruns de bucurie și de recunoștință, ieșea, urmat de ofițerii care duceau obiectele pe care nu și le putuse atârna de gât. Subalternii cărau alimentele. Scribii înregistrau totul. Afară din palat, decoratul își regăsea prietenii, servitorii sau subalternii, care-și manifestau bucuria. Omul se urca apoi în car și se întorcea acasă escortat de un cortegiu zgomotos care creștea la fiecare pas. Era primit de soția sa, care-și ridica brațele spre cer în fața atâtor bogății. Alte femei cântau din tamburină și dansau. Rudele și prietenii intrau și ei și veselia se prelungea multă vreme în casă.
Aceste ceremonii nu erau un privilegiu al bărbaților. Ay, tatăl divin, pe care l-am văzut răsplătit de Akhenaton, a devenit faraon. El distribuia recompensele. După ce l-a decorat pe Neferhotep, scrib și șef al turmelor lui Amon, a hotărât să acorde o distincție soției sale Meryt-Re. Scena are loc într-o casă de țară a regelui, un cub de zidărie, cu mici ferestre pătrate în părțile laterale, iar pe fațadă având o fereastră mare, înaintea căreia se află un balcon cu coloane. Grădina care înconjoară această casă simplă e plantată cu butuci de vie aliniați în lungul aleii, curpenii agățându-se pe niște colonete în același stil ca și cele ale casei. Vase, coșuri și teancuri de farfurii sunt așezate pe lângă zid. Meryt-Re, foarte frumoasă în rochia ei transparentă, cu un corn parfumat pe cap, se apropie de fațadă și primește, cu amândouă mâinile, colierul pe care regele i-l aruncă pe fereastră. La această ceremonie foarte simplă nu asistau decât puțini martori. O femeie aplaudă. Alta sărută pământul. Sunt aduse buchete de flori. O muzicantă angajată pentru această împrejurare, bea ceva mișcându-și în același timp sistrul. Doi copii au reușit să se furișeze în grădină și privesc curioși. Ei au atras atenția unui ghafir, care-i amenință cu bățul. Odată audiența sfârșită, Meryt-Re se întoarce acasă pe jos, dând brațul unui bărbat necunoscut, poate soțul ei sau vreun ofițer însărcinat s-o întovărășească. Are mersul nobil, și poartă cu mândrie colierele regelui atârnate de gât. În urma perechii se formează un cortegiu, în care regăsim pe cântăreața din sistru, alături de care se află două fetițe goale. Servitorii și-au împărțit între ei ulcioarele, baloturile și coșurile cu provizii, cu ajutorul cărora se va sărbători printr-o masă bogată o zi atât de însemnată. Darurile cele mai prețioase sunt închise într-un sipet.
Aceste audiențe de recompense au loc câteodată afară, fie pentru că personajul care trebuie decorat e prea important și faraonul nu se poate mărgini să-i arunce câteva coliere din înălțimea unui balcon, fie pur și simplu pentru că publicul e prea numeros. În mijlocul unei curți vaste, se înalță un baldachin din materiale ușoare, din care meșteri pricepuți vor face o minune plină de gust. Pe un soclu, decorat cu basoreliefuri care reprezintă sirieni, libieni sau negri îngenuncheați, întinzând mâini rugătoare sau călcați în picioare de rege, metamorfozat în grifon, se ridică patru coloane papiriforme, sculptate și încrustate de sus până jos, care suportă o cornișă cu mai multe etaje, pe care se sprijină un acoperiș bombat. Faraonul urcă scara mărginită de sfincși cu cap de șoim și se așază pe un jilț de o nemaipomenită splendoare. Personajul pe care-l așteaptă este Horemheb, care va fi mai apoi și el rege și care, având în sarcina sa un important comandament militar, ajutase pe beduinii persecutați de alți nomazi. El capturase întreg tribul agresorilor și venise în capitală cu prizonierii și cu cei pe care-i eliberase, aceștia din urmă voind să ceară, umili, favoarea de a trece pe teritoriul egiptean împreună cu turmele lor, așa cum tăcuseră totdeauna. Și unii, și alții, vor asista la răsplătirea lui Horemheb. Generalul, în mare ținută, ridică brațul în semn de proslăvire, în timp ce câțiva ofițeri îi atârnară de gât colier după colier; alți ofițeri, aplecați sub greutate, aduc altele pe niște platouri. Subalternii lui Horemheb arată lungul șir de prizonieri. Bărbați voinici cu barbă și plete, cu trăsături pronunțate, se strâmbă de durere, pentru că mâinile le sunt legate cu frânghii. Femeile sunt lăsate libere și calcă cu demnitate. Un soldat ține de mână o mamă, îmbrăcată într-o rochie cu volane, care poartă un copil pe umăr și altul mai mic într-o traistă. Altă femeie pare că vrea să înceapă o conversație cu un soldat care merge înaintea ei. Și mai interesanți decât acești captivi, care se vor duce să facă grămezi de cărămizi sau să taie pietre, sunt caii pe care un ofițer egiptean îi ține de frâu.
Acum, după ce Horemheb a fost răsplătit, el însuși pledează cauza nomazilor care, fără intervenția lui urmau să fie jefuiți de turmele și de toate bunurile lor. Împodobit cu coliere, în mână cu un evantai cu mâner, el ține faraonului o cuvântare, îi laudă măreția și-i explică problema. Apoi se întoarce către interpret și acesta va traduce nomazilor că faraonul binevoiește să autorizeze șederea lor în Egipt. Aceștia sunt libieni, care se recunosc după pana prinsă în cap, după părul tăiat destul de scurt, pe frunte, după șuvița groasă care le acoperă o parte din figură; sunt amestecați cu sirieni îmbrăcați cu o rochie cu mâneci lungi și cu un cordon lat. Ei își arătă recunoștința printr-o mimică expresivă, ridicând brațele în sus, întinzându-le spre faraon, apoi aruncându-se la pământ. Apucați de un adevărat delir, se tăvălesc în praf.
Horemheb își meritase răsplata. Nu s-ar putea spune același lucru despre marele preot al lui Amon, Amenhotep, pe caro Ramses al IX-lea îl primise ca pe un egal, pentru a cădea apoi în mâinile lui. Recepția acestuia avusese loc într-un chioșc de gală, în care regele și marele preot ședeau în picioare, față-n față, despărțiți numai de mesele încărcate cu daruri. Marele preot, cu capul descoperit, în vreme ce regele are coiful albastru pe cap, stă cu picioarele pe o rogojină, dar artistul, care a reprezentat scena la Karnak, îl face tot așa de înalt. Darurile erau prețioase zece debeni de aur, douăzeci de argint, provizii pentru un banchet, douăzeci de ari de pământ cultivat. Concesiile smulse regelui valorau mult mai mult, căci Amenhotep sustrăgea domeniul lui Amon, așa de bogat, oricărui control. Acest domeniu devenea un stat în stat. Printr-un efort lung și perseverent, marii preoți ai lui Amon, atât de disprețul ți de Akhenaton, ținuți la respect de Ramses al II-lea. Își recăpătaseră influența pe care știuseră s-o dobândească pe vremea reginei Hatchepsiut și a dinastiei lui Tutmes.

Primirea ambasadorilor străini

Recepția ambasadorilor străini era, mai mult chiar decât distribuirea recompenselor, o ceremonie care dădea ocazia etalării unui mare fast și care măgulea orgoliul faraonului, mai ales când, într-o singură audiență, erau primiți delegați din cele patru părți ale lumii.
Ramessizii primesc mereu nubieni, negri, oameni din Punt, libieni, sirieni și delegați veniți din Naharina. De la o vreme, din Creta nu mai vin oameni în costume vărgate, cu părul lung și ondulat, care odinioară purtau și ei rhytoni (cupe în formă de cap de berbec), vase ca niște cornete, pahare cu toarte, cupe cu flori și solicitau prietenia regelui. Acești ambasadori nu mai veneau. Dar renumele regelui Egiptului ajunsese până în părțile Orientului, în țări despre care Tutmes și Amenhotep nu auziseră niciodată vorbindu-se, Media, Persia, Bactriana, țărmurile Indului. Pentru aceste ceremonii, se înălța un chioșc în mijlocul unei piețe. Garda, purtătorii de umbrele și scribii înconjurau chioșcul. Delegații se înșirau pe cele patru părți, alături de obiectele prețioase pe care le aduseseră cu ei. Scribii le înregistrau, apoi le trimiteau în magazia templului vecin. În schimb, regele le acorda suflul vieții și adeseori daruri mai prețioase decât cele care i se aduseseră. În adevăr, faraonului îi plăcea să fie considerat un munte de aur pentru orice țară. Nu se putea opri să nu-i ajute pe prinții strâmtorați care doreau să se alieze cu el printr-o căsătorie sau altfel pentru ca, la rândul lor, să-l ajute împotriva dușmanilor.

Distracțiile regelui: sporturile

Cea mai importantă ocupație a regelui era războiul; de aceea, prinții se pregăteau pentru această ocupație încă din copilărie. Ramses al III-lea, fusese obișnuit de tatăl său, ca și toți camarazii săi, cu exerciții continui și cu oboseala trupului. Niciunul din ei n-avea voie să mănânce înainte de a fi făcut o cursă de o sută optzeci de stadii. Așa încât, ajunși la adolescență, toți erau niște atleți. Poemul lui Qadech și multe alte texte laudă forța fizică a regelui, rezistența, îndemânarea, bravura sa, iar dacă vrem să aflăm detalii asupra educației sportive a tinerilor prinți, le vom găsi pe o stelă a lui Tutmes al III-lea, viteazul războinic, și mai ales pe o stelă a fiului și succesorului său, Amenhotep al II-lea, care a fost, după cum spun medicii ce i-au examinat mumia, un bărbat de o vigoare excepțională și despre care contemporanii săi spuneau: „E un rege cu brațul așa de greu, încât nu se găsește nimeni să-i încordeze arcul, nici printre soldații săi. Nici printre șeicii țărilor străine, nici printre mai marii din Retenu.” Iată deci cum își petrecea vremea un prinț, pe care nașterea sa îl indica să ocupe tronul lui Horus. „El ajunsese la optsprezece ani în toată plenitudinea forței sale. Învățase să cunoască toate muncile lui Montu. Pe câmpul de luptă n-avea egal. Învățase să călărească. În această armată numeroasă, n-avea asemănare. Nu exista un singur bărbat care să-i poată încorda arcul. Nu putea fi întrecut la curse.” Într-un cuvânt. Un atlet. Își îndrepta antrenamentul în trei direcții: vâslaș, arcaș și cavaler.
„Avea brațul tare și neobosit, oricât de mult ar fi vâslit și comanda, la pupa corabiei sale regale, un echipaj de două sute de oameni. La oprire, după ce făcuseră jumătate din drum, acești oameni nu mai puteau vâsli: brațele lor erau moi, moleșite. Majestatea sa, dimpotrivă, o ținea într-una cu lopata sa de douăzeci de coți. Când își lega corabia de mal, făcuse un drum lung, fără să se fi odihnit.
Oamenii se bucurau văzându-l făcând acestea.”
Nu trebuie să uităm, de altfel, că meseria de pilot devenise mai ușoară de când cârma era susținută la extremitate de un catarg și de o canelură făcută în spatele axei, sau pe părți, când existau două cârme. Sub Vechiul Imperiu, piloții țineau cu amândouă mâinile, fără niciun ajutor, ramele care serveau drept cârmă și trebuiau să desfășoare un efort cumplit ca să lupte împotriva curentului sau să schimbe direcția. N-avem niciun motiv să credem că prințul revenise la vechiul sistem. Dar manevrarea cârmei, chiar după îmbunătățirile arătate, cerea, fără îndoială, multă putere și perseverență.
Un arcaș bun trebuia să se priceapă la arcuri. „El încorda trei sute de arcuri grele, ca să compare lucrul meșterilor și să deosebească pe un muncitor nepriceput de unul foarte bun.” Alegând un arc perfect, pe care nimeni în afară de el nu l-ar fi putut încorda, iată ce făcu:
„Intră în locul unde se trăgea cu arcul și văzu că se ridicaseră patru ținte de aramă din Asia, groase de o palmă. Douăzeci de coți despărțeau un stâlp de altul.
Când apăru majestatea sa pe un car, ca Montu, în toată măreția lui, își apucă arcul, înșfăcă patru săgeți deodată și înaintă trăgând în ținte, ca Montu cu echipajul lui. Săgețile ieșeau pe partea cealaltă.
Aceasta e o lovitură pe care n-a mai izbutit-o nimeni și despre care nu s-a auzit povestindu-se niciodată, să tragi o săgeată într-o țintă de aramă și ca să iasă pe partea cealaltă și să cadă jos, decât doar regele puternic pe care Amon l-a făcut victorios.”
De fapt, prințul Akheperurê nu făcea decât să-l imite pe tatăl său Menkheperrê, care, și el, străpungea cu săgețile o placă de aramă. Era o reușită frumoasă. Dacă, întocmai ca Ulise, Akheperurê ar fi trebuit să se întoarcă acasă sub înfățișarea unui cerșetor. Ar fi putut, cu brațul său neînvins și cu arcul său incomparabil, să pedepsească pe cei ce-i jefuiau palatul și-i râvneau soțiile.
Un războinic desăvârșit își iubea caii mai mult decât pe el însuși. Prințul Nemarot, chiar dacă nu domnea decât peste o parte din Egiptul de Mijloc, avea un grajd în capitala sa, Climunu. În timpul unui asediu, toată lumea suferise, și caii și oamenii. Piankhi, intrând în oraș ca învingător, vizită grajdul. El văzu podurile fără fin și caii înfometați. Îi fu milă și se mânie văzând că ura adversarului său adusese în asemenea stare frumoasele animale: „Cât e de adevărat că trăiesc și-l iubesc pe Ra și că respir, faptul că ai flămânzit caii e dureros pentru inima mea mai mult decât orice rău pe care l-ai făcut cu răutatea ta. Nu știi tu că umbra zeului este asupra mea? Eu n-am greșit împotriva lui. M-am născut din pântecele divin. Iau martor sufletul zeului că nu fac nimic împotriva lui. El îmi poruncește să acționez”.
Ramses al III-lea nu lăsa în seama ofițerilor săi grija de a verifica dacă faimoșii lui cai erau bine întreținuți și în stare să meargă la război. În costum de gală, cu buzduganul într-o mână și cu o cravașa în cealaltă, încadrat de purtătorii de umbrele și de evantaie, urmat de ofițerii de ordonanță, el sosește în marele grajd al palatului. Trompetele răsună. Grăjdarii sar la locurile lor. Fiecare strânge frâiele unei perechi de cai. Regele îi inspectează unul după altul.
Prințul Amenhotep. De la cea mai fragedă vârstă și eu mult înainte de a fi în stare să întreprindă acțiunile lui Montu, își iubi caii și se mândri cu asta. Pentru că-i iubea, cunoștea toate posibilitățile de a-l dresa. Succesele pe care le obținea ajunseseră la urechile tatălui său. Teribilul Menkheperrê se simți fericit și mândru de ceea ce se spunea despre fiul său cel mai mare. El zise celor din anturajul lui: „Să i se dea cel mai frumos atelaj din grajdul majestății mele, care se află în [noma] Zidului [alb], Spuneți-i: «Ocupă-te de ei, dresează-i, antrenează-i, fortifică-i. Te implorăm!»” Încurajat astfel și ajutat de Rechef și de Astartea, acei zei ai țării de unde veneau caii, tânărul prinț se puse pe treabă. El făcu din ei cai fără seamăn, neobosiți, atâta vreme cât el ținea hățurile. Nu simțea oboseala nici în cursa cea mai lungă. Cele mai multe din aceste curse aveau loc în regiunea de la vest de Memfis, în vecinătatea marilor piramide. Atunci când ureus-ul a strălucit pe fruntea lui, Amenhotep a poruncit să se clădească acolo un altar, unde s-a ridicat marea stelă de piatră albă care ne-a păstrat amintirea vitejiilor lui. Fiul lui Amenhotep, Tutmes, a ținut să le repete. Lui îi plăcea să tragă la țintă lângă marele Sfinx, apoi se ducea să vâneze animale în pustiu. Într-o zi, el adormi între labele monstrului, care-i apăru în vis ea prin această faptă să merite să stea pe tronul lui și-i porunci să dea la o parte nisipul care-l înăbușea, Geb. Prințul ascultă numaidecât porunca și puse să se lase posterității amintirea acestui vis. Fără pietatea acestor tineri, noi n-am ști cum se pregăteau ei pentru funcția lor regală.

Vânătorile regale

A trage într-o țintă de aramă, a vâna antilope în deșertul din apropierea piramidelor, sub protecția lui Haraklite, acestea erau distracțiile de bază. Dar pe faraon îl așteptau și sporturi mai excitante, dacă voia să se măsoare dincolo de Eufrat și la sud de cataractă cu animale sălbatice, pe care n-avea nicio șansă să le întâlnească în cele două pustiuri care mărginesc Nilul egiptean.
Astfel, în valea Eufratului, într-un loc numit Niy, unde fluviul curge între doi pereți de stâncă, regele Menkheperrê și suita lui s-au izbit de o turmă de o sută douăzeci de elefanți. Lupta începu în apă. „Niciodată vreun rege nu făcuse asemenea lucru, de pe vremea zeului.” Cel mai mare din acești elefanți se află dintr-o dată, în fața maiestății sale, care se pomeni în mare primejdie. Din fericire, bătrânul său tovarăș de arme, Amonemheb, se afla în apropiere. El tăie trompa monstrului. Stăpânul său îl lăudă. Totuși, trecu sub tăcere devotamentul lui Amonemheb în povestirea oficială pe care puse să o graveze pe stela de la Napata, cu toate că declară: „Am spus aceste lucruri cu sinceritate. Nu există aici nicio minciună”. N-am fi cunoscut adevărul dacă Amonemheb n-ar fi făcut, la rândul său, o foarte scurtă relatare a acestei vânători memorabile. Dar dacă un soldat cu un grad mai modest decât Amonemheb va fi luat parte la acest eveniment, cine ne va mai spune?
Textele cunoscute nu ne arată dacă Setui și Ramses au vânat elefanți pe Eufrat și rinoceri între a treia și a patra cataractă, dar basoreliefurile de la Medinet-Habu îl înfățișează pe Ramses al III-lea vânând leul, taurul sălbatic, antilopa. Regele este echipat ca și când ar pleca la război. El s-a urcat în car. Sub burta cailor, un leu rănit, întins pe spate, încercă să-și scoată cu ghearele sulița înfiptă în piept. Alt leu, atins de două săgeți și de o suliță, aleargă răgind să se ascundă în trestii. Un al treilea leu sare dintr-un hățiș aflat în spatele carului, dar regele s-a și întors cu sulița în mână și acest nou agresor nu va putea evita lovitura mortală.
Vânând pe lângă o mlaștină mărginită de trestii și de ierburi înalte, oastea regală urmărește o turmă de tauri sălbatici. Soldații, înarmați ca pentru bătălie, cu arcuri, sulițe, săbii și scuturi, sunt înșirați în linie. Animalele înnebunite, silite să fugă în linie dreaptă, sunt ajunse de carul regelui, înarmat el însuși ca pentru război, cu arcul triunghiular și eu o suliță. Un taur străpuns de săgeți a căzut pe spate, într-un desiș, și bate aerul cu picioarele. Altul s-a rostogolit sub picioarele cailor. Un al treilea a vrut să se arunce în apă printr-o săritură desperată, care-i înțepenește coada și-i scoate limba din gură, dar cade sleit în genunchi.
În comparație cu aceste urmăriri pasionante, vânătoarea de antilope pare o distracție. Regele, singur în carul său, pleacă fără escortă în pustiu. El nu caută, ca burghezii din Teba sau ca vânătorii de profesie, să atragă gazelele într-un spațiu închis, ci, dacă zărește, în depărtare, o turmă de măgari sălbatici sau de antilope, se grăbește să le ajungă.

Regele în intimitate

Când se întorcea dintr-o lungă călătorie sau după o raită prin deșert, regele găsea destule distracții în palatele sale din Pi-Ramses, de la Memfis sau de la Teba. Akhenaton se simțea atât de bine în palatul său nou de la Akhetaton, încât nu-l părăsea aproape niciodată. Tată duios, soț credincios, fiu afectuos, el nu se simțea bine decât în tovărășia reginei și a prințeselor. Acestea îl însoțeau în plimbările lui și intrau în templu împreună cu el. Asistau la împărțirea premiilor, îl ajutau la primirea delegaților străini, îi pregăteau băuturi și dulciuri. Regina lua în mână ceainicul și strecurătoarea, ca să-i servească ea însăși o infuzie caldă. Când regina-mamă venea în vizită la copiii săi, fericirea era completă. Dejunul și cina se luau de asemenea în familie. Dar nu e sigur că toți faraonii se purtau la fel. Akhenaton s-a ridicat împotriva multor obiceiuri și idei din epoca precedentă, așa încât la începutul domniei dinastiei a XVIII-a, regele trăia mult mai puțin în familie. Regele Ahmose venind să se odihnească în iatacul său, găsește acolo pe prealăudata, foarte grațioasa fiică regală, sora regală, soția divină, marea soție regală Alunose-Nefertari. Despre ce vor vorbi? Despre binele pe care l-ar putea face celor care sunt dincolo, morților care cer apă și ofrande bogate la toate sărbătorile cerului și ale pământului. Puțin mirată, regina, care aștepta poate ceva mai plăcut, întreabă: „De ce ai astfel de gânduri? De ce-mi vorbești așa? Ce ți-a intrat în inimă?” Regele răspunde: „Pentru că mi-am amintit de mama mamei mele, de mama tatălui meu, marea soție regală, mama regală, Teti-Cheri, cu glasul dulce, al cărei sarcofag și monument se află acum în praful Tebei. Ți-am spus acestea, pentru că majestatea mea dorea să-i facă o piramidă și un castel la To-djusir, în apropiere de monumentul majestății mele, să sape acolo un bazin, să planteze arbori, să ducă pâini, să fie înzestrat cu oameni, terenuri; voiam să dăruiesc turme, preoți însărcinați cu ceremoniile și orice fel de oameni care cunosc obiceiurile. Admirăm pietatea regelui, demnitatea vorbirii sale, respectul pe care-l arată soției sale, dar nu ne putem împiedica de a ne gândi că reginei poate că i-ar fi plăcut să vorbească despre altceva. Ramses al II-lea era mai puțin sever. Numeroasele texte care vorbesc despre Pi-Ramses, reședința pe care a clădit-o pe ruinele de la Avaris, în Delta orientală, îi laudă farmecul și veselia. Acolo se mânca bine și se bea și mai bine. Vinul avea gustul mierei, iar mesenii se încoronau cu flori. Regele era aclamat în fiecare zi. Pe scurt, acolo era un paradis. Și la Akhetaton viața se scurgea în petreceri, dar exista totuși o deosebire. Regele eretic practica virtuțile familiale, așa cum le înțelegem noi, pe când Ramessizilor le-a plăcut variația. După câte știm, cât a domnit Ramses al II-lea, cinci femei au purtat titlul de mare soție regală. Acest număr nu e extraordinar de mare pentru un rege care a domnit peste șaizeci de ani, dar cei o sută șaizeci și șapte de copii dovedesc că nu s-a mulțumit numai cu soțiile oficiale. Cum reușea toată această lume să se înțeleagă, nu putem să ne închipuim, din cauza lipsei de documente. Să notăm numai un exemplu de galanterie dat de marele rege. El încheiase pace cu adversarul său Khattusil, regele hitiților. Totuși, ostilitățile nu încetau. Ori de câte ori o ceată de egipteni întâlneau o ceată de hitiți, aveau loc ciocniri. Khattusil luă atunci o mare hotărâre. Alcătuind o delegație încărcată cu tot felul de bunuri și punând în fruntea ei pe fiica sa iubită, el le trimise lui Ramses. Cortegiul plecă în anotimpul cel rău, dar zeul Sutekh, care nu-i refuza nimic lui Ramses, urmașul său îndepărtat, făcu, la cererea lui, o minune. Deodată se făcu vară. Un soare radios lumină lunga călătorie a prințesei din capitala sa, din centrul Asiei Mici, și până în Egipt. Dar nu numai atât. Ramses se hotărî să ridice o cetate între Egipt și Femeia, pe care o numi Marele-Ramses-victorios. El o puse sub protecția a patru divinități, două asiatice, Sutekh și Astarteea și două egiptene, Amon și Uadjit. Duse acolo provizii, trimise patru statui și plecă el însuși să aștepte pe prințesă și escorta sa, ca s-o conducă în marea sa reședință de la Pi-Ramses, în vreme ce poporul își exprima zgomotos bucuria de a vedea o prințesă atât de frumoasă și de-a afla că soldații hitiți și egipteni se împăcaseră.
Urmașii lui Ramses al II-lea n-au încercat să-i răpească această glorie. Ramses al III-lea, cu toate că a voit să-l egaleze întrutotul, s-a mulțumit cu un trio de soții și cu vreo zece copii, dar îi plăcea societatea femeilor. El juca cu plăcere dame cu frumoase persoane prea puțin îmbrăcate, care-i serveau băuturi și dulciuri și-i aduceau flori.
Regilor le plăcea de asemenea societatea tovarășilor lor de arme și de vânătoare, ca și a bărbaților vestiți pentru știința lor. Khufu și-a chemat fiii și fiecare îi povestește pe rând câte o întâmplare. Același Khufu aflând că este undeva un savant care, în același timp, e și un făcător de minuni, trimite pe unul din fiii săi să-l caute. Snefru aduce la curte un savant care știe să prezică viitorul. Mult mai târziu, Amenhotep al III-lea împărtăși unui înțelept, care purta același nume ca și el, dorința sa de a-i vedea pe zei.

Intrigi de harem

Faraonul era considerat ca un zeu, fiul legitim al lui Amon, dar, cu toate acestea, se găseau nelegiuiți care-i doreau pierzania, care căutau posibilitatea de a-i scurta domnia și de a schimba cursul normal al urmașilor. Spre sfârșitul domniei lui Ramses al III-lea, una din soțiile sale, care se numea Taia, se gândi să asigure fiului ei succesiunea la tron, fiul pe care papirusul judiciar din Torino îl indică sub numele de Pantaur. Ea se înțelese cu un majordom, Pabakikamun, al cărui nume înseamnă „servitor orb”. Acest personaj făcu pe agentul de legătură între femeile din harem devotate Taiei și mamele surorilor lor, care își asumară sarcina să strângă oameni și să-i convingă să se revolte împotriva stăpânului lor. El găsi un adept prețios în persoana unui șef al turmelor, Pen-hui-bin, căruia îi procură o carte a regelui Usirmarê Miamum, mare zeu, stăpânul lui. Înarmat cu această carte, Pen-hui-bin începu să fabrice figurine de ceară, care trebuiau să aibă influență asupra faraonului și partizanilor lui, fie pentru a-i slăbi, fie pentru a-i face să-și uite îndatoririle. În complot mai intrară și alți funcționari și femei. Un conspirator, șeful arcașilor din Kuch, fratele unei femei din harem care scria prea multe scrisori, este indicat în procesul-verbal sub numele de Bin-m-Yat (Răul de la Teba). Un alt ofițer este numit Mese-su-Ra (Ra îl detestă). Fără îndoială că acești bărbați se numeau înainte de dramă „Binele este la Teba” și „Ra îl iubește”, dar ei nu mai erau demni de nume atât de frumoase. Multe persoane avuseseră cunoștință despre complot și vorbiseră prea mult. Zeul Ra nu le îngădui izbânda. Fără să cunoaștem prin ce mijloace, el știu să descopere complotul; aflăm că marii vinovați și complicii lor sunt arestați, împreună cu cei care cunoscuseră aceste urzeli și nu le denunțaseră. Se constitui un tribunal, care cuprindea doi vistiernici, un port-evantai, patru paharnici și un crainic. Faraonul preferase oameni din anturajul său în loc de magistrați de profesie, într-un discurs preliminar, al cărui început este rău conservat, el îi îndeamnă să fie fără milă. „Tot ce au făcut să cadă asupra capului lor. Cât despre mine, care sunt mereu apărat, care sunt ocrotit pentru veșnicie, mă aflu alături de adevărații regi aflați la rândul lor în fața lui Amonrâsonter și în fața lui Osiris, domn al eternității”.
Regele nu nimerise bine numind pe membrii comisiei. Doi dintre ei și un ofițer din corpul de gardă, aflând că unele femei fugiseră, se sustraseră. Ei plecară să le întâlnească într-un loc anumit. Dar nu trecu multă vreme și fură găsiți. Ca primă pedeapsă, li se tăie nasul și urechile. Astfel pedepsea regele Horemheb pe magistrații și pe prefecții care abuzau de funcțiunile lor.
Scribul întrebuințează o expresie ciudată ca să ne arate care a fost pedeapsa definitivă: „I-au pus la locul lor. Au murit ei înșiși”. Aceasta ar putea să însemne că nefericiții au fost lăsați în sala de judecată, față în față cu remușcările lor și cu un cuțit bine ascuțit la îndemână. Știau ce le rămânea de făcut. O explicație și mai dramatică a fost sugerată lui Gaston Maspero examinând o mumie dezgropată la Deir el Bahari și cunoscută sub numele de „mumia prințului fără nume”. Ea aparține unui bărbat de douăzeci și cinci – treizeci de ani, bine făcut și fără leziuni, care a fost înhumat fără a fi suferit operațiuni obișnuite de îmbălsămare. Masa cerebrală n-a fost extrasă, iar organele interne erau intacte. „Niciodată o față omenească n-a exprimat mai fidel tabloul unei mai cumplite și mai îngrozitoare agonii. Trăsăturile, oribil crispate, indică într-un mod aproape sigur, că nefericitul a murit de o asfixie provocată și cauzată de o îngropare de viu.” Această explicație va fi considerată poate prea romanțioasă și împotriva ei se poate obiecta că nu există dovadă că s-a lăsat vreodată vinovaților libertatea de a se pedepsi ei înșiși, deși e sigur că nu exista nicio milă față de cei care atentau la viața faraonului.

Gânduri legale

O domnie lungă și întâmplări de felul celei pe care am povestit-o, puteau inspira faraonului dorința de a comunica posterității experiența sa despre oameni. Mai mulți suverani au lăsat instrucțiuni în acest sens, cum este tatăl lui Merikarê, Sehotepibre. Dar n-a rămas nimic de la Setui, care a intrat în Amentit la adânci bătrânețe, nici de la Ramses al II-lea, care atâția ani a jucat rolul unui zeu printre oameni. În schimb, de la Ramses al III-lea, ne-a parvenit intact lungul document pe care l-a dictat la sfârșitul vieții. Regele are siguranța că a domnit bine. El a folosit cea mai mare parte din resursele țării ca să mărească și să înfrumusețeze templele zeilor, mai ales pe cel al lui Amon de la Opet, pe al lui Turn de la Iun, pe cel al lui Ptah de la Memfis, fără să uite de altfel pe zeii de mai mică importanță. I-a înzestrat cu un personal numeros și bine stilat, cu turme și proprietăți. La fiecare sărbătoare, a trimis spre sanctuare mâncare și băutură. Făcând acestea, nu a neglijat nici pe oameni. A făcut să domnească ordinea și pacea. A tăiat în bucăți sau a înrolat în cazărmile sale pe libienii care se instalau ca la ei acasă în fâșia de Deltă cuprinsă între Nilul occidental și Sahara. Popoarele mării s-au vindecat pentru multă vreme de pofta de a mai ataca litoralul egiptean. A construit flote întregi, a trimis nenumărate expediții în toate părțile pentru a aduce tămâie, terebint, turcoaze, aur și aramă, abanos și fildeș, precum și brazi din Liban. Egiptul a devenit o grădină. Nimeni nu-i tulbura pacea.
„Am făcut să trăiască pământul întreg, cu locuitorii lui, rekhyt, payt și henmyt, bărbați și femei. Am smuls pe om din mizerie. L-am apărat împotriva celui puternic care-l asuprea… Pământul a fost sătul și fericit în timpul domniei mele. Am făcut bine zeilor ca și oamenilor. Nu mi-am însușit nimic din ce era al tuturor. Mi-am sfârșit domnia pe pământ ca suveran al celor două țări. Voi erați servitorii mei sub amândouă picioarele mele. Erați scumpi inimii mele, ca și faptele voastre. Să citiți decretele și cuvintele mele. Iată că eu odihnesc în necropolă, ca și tatăl meu Ra. Mă amestec cu marea Eneadă a zeilor din cer, pe pământ, în Duat.”
Încrezător în zeii săi, regele are totuși o îngrijorare: fiul său pe care Ra însuși l-a zămislit, fiul lui Amon ieșit din carnea sa, să fie încoronat stăpân al celor două țări ca Ta-tenen. Fără îndoială, lumea stă sub sandalele sale. Toți sărută pământul înaintea lui. Dar oare egiptenii vor urma ei sfatul celui care e acum confundat cu zeii care l-au creat, cerând să fie urmat oricând, adorat, lăudat și să i se preamărească frumusețea, cum fac dimineața pentru Ra? Ca și cum ar fi ghicit că zilele frumoase ale Egiptului faraonic s-au sfârșit, regele înmulțește rugăciunile către toți zeii în favoarea fiului său. El îi zice lui Amon:
„Ascultă rugăciunile mele, tatăl meu, stăpânul meu. Eu sunt singur în Eneada zeilor care stau alături de tine. Fă ca fiul meu să apară ca rege în locuința lui Tum… Tu l-ai proclamat rege când era tânăr, tu l-ai pus ca suveran, Viață, Sănătate, Forță, al pământurilor, deasupra oamenilor. Dă-i o regalitate de milioane de ani… Dă tinerețe membrelor lui, copii în fiecare zi. Tu ești scutul care-l înconjori în fiecare zi. Pune sabia și măciuca lui deasupra asiaticilor doborâți de teamă față de el ca și cum el ar fi Baal. Să lărgească frontierele după voia lui. Țările și pustiurile să se teamă de el. Înlătură răul, catastrofele, dezastrele. Fă ca bucuria să sălășluiască în inima lui, toți să strige, să cânte și să danseze înaintea frumoasei lui fețe. Pune dragoste pentru el în inima zeilor și zeițelor, iubire, venerație pentru el în inima lui Payt…
Fă ca Nilul să fie mare și puternic în orice anotimp. Pentru a-i hrăni regalitatea cu numeroase daruri. Fă să vină în palatul său sacru regii care nu cunosc Egiptul, cu spatele încărcat.”
În termeni tot așa de insistenți, el repetă rugămintea sa lui Thum, lui Ptah, tuturor zeilor și zeițelor din Marea Eneadă. Ultimele rânduri ale documentului vor fi un suprem apel către zei și către oameni, pentru acest fiu iubit. Oare vreun înțelept, cum a dat atâția Egiptul, înștiințase pe Ramses al III-lea că nenorocirile pe care abilitatea, curajul, norocul său le îndepărtaseră, aveau să se abată peste Tomery? În adevăr, în vremurile vechi, Kufu fusese înștiințat că dinastia lui avea să se sfârșească după trei generații. Dinastia lui Ramses nu mai avea înaintea ei decât șaptezeci de ani și ultimii ani aveau să fie nefericiți; dar sub alți stăpâni, Egiptul avea să mai cunoască zile bune.

Capitolul IX
Armata și războiul

Avantajele și inconvenientele meseriei de militar

Scribii considerau meseria de militar cu mult mai prejos decât a lor, dar discipolii, orbiți de aparențe înșelătoare, preferau câteodată spada și arcul și mai ales carul tras de doi cai iuți, în locul penei de scris și a paletei. Acești tineri nebuni aveau în adevăr nevoie să li se arate necazurile soldatului. Printre exercițiile de stil pe care ni le-a lăsat epoca ramessidă, descrierea acestor necazuri ocupă un loc important. Viitorul ofițer de infanterie era luat încă din leagăn. Când avea abia doi coti înălțime, era închis în cazarmă. Acolo era supus unui antrenament atât de aspru, încât trupul i se acoperea de plăgi care nu se vindecau niciodată. Dacă se odihnea, era bătut ca un pergament. Când, în sfârșit, era bun de mers la război, viața lui devenea un infern: „Vino să-ți povestesc expedițiile lui în Siria și marșurile prin munți. Pâinea și apa îl apasă pe umeri ca încărcătura unui măgar. Vertebrele spatelui îi sunt strâmte. Bea apă amară și doarme cu ochii deschiși. Când dă ochi cu dușmanul, e ca o pasăre prinsă în capcană. În trup nu mai are nicio putere. Când vine vremea să se întoarcă în Egipt, e ca un lemn mâncat de viermi. Se simte bolnav și adesea e cuprins de paralizie. Hainele îi sunt furate de hoți și ordonanța îl părăsește.”
Ofițerul cu carul e scutit de această oboseală. Dacă a primit doi cai frumoși, din grajdul regal și cinci ordonanțe, el nu mai poate de bucurie. Aleargă, mândru, prin oraș. Provoacă pe cei ce îndrăznesc să nu-l admire. Și-a procurat două din cele cinci ordonanțe și acum trebuie să-și cumpere un car. Oiștea costă trei debeni de argint, caroseria cinci. Mica avere pe care o moștenise de la tatăl și mama lui, se duce toată. Mai are și alte necazuri. Cade de pe car și e rănit. Carul e părăsit într-un șanț, tocmai când șefii vin să-și facă inspecția. E condamnat să fie biciuit. E călcat în picioare și primește o sută de lovituri.
Evident, acest tablou e lipsit de sinceritate. El dovedește mai ales că literații nu-i puteau suferi pe militari, care poate că-i tratau pe aceștia la fel. Soldații bătrâni, care după numeroase campanii în Siria, în Nubia sau în Libia, s-au putut întoarce în țară ca să-și sfârșească viața într-o casă confortabilă, ca Ahmose, fiul lui Abana, sau care au obținut o sinecură la curte, ca Ahmose din Nekhabit, n-au păstrat o amintire prea rea despre serviciul lor activ: „Numele unui viteaz, spune fiul lui Abana, nu va dispare niciodată de pe acest pământ”. Meseria era bine plătită. După fiecare acțiune victorioasă, se împărțea prada. Viteazul, al cărui nume fusese semnalat crainicului regal, primea un teren în orașul lui, o parte din bunurile luate de la dușmanii regelui și sclavi de ambele sexe. Ahmose a primit nouăsprezece și a obținut de mai multe ori aurul vitejiei, sub forma unor coliere și cupe asemănătoare cu cupa lui Thuty, pe care e gravat în hieroglife: „Dat prin bunăvoința regelui Menkheperrê nobilului prinț, tată divin, iubit de zeu, care a umplut inima regelui prin toate țările străine și prin insulele Mării Verzi, care a umplut magaziile cu lapis, argint și aur, însărcinatul nostru în țările străine, șeful soldaților, lăudat de zeul cel bun, cel căruia stăpânul celor două țări îi asigură subsistența scribul regal Thuty.”
Un alt soldat de carieră, Didu, care a fost rând pe rând șef în pustiurile de la vest de Teba, mesager regal pentru toate țările străine, portdrapel în garda majestății sale, comandant al corabiei Mery-Amon și la urmă șeful poliției, a primit și el, în numeroase ocazii, aurul elogiului. El purta la gât, atârnat de un cordon, pe deasupra grumăjerului, un medalion cu albine și un leu de aur. Un alt portdrapel, contemporanul său, care răspundea la numele răsunător de Neb-Kêmi (domn al Egiptului), primise o brățară de argint aurit.
Încă și mai fericit, fusese portdrapelul Nebamon, care ajunsese la bătrânețe, servindu-l pe faraon cu curaj și credință, fără ca în cursul lungii sale cariere să-și fi atras vreo pedeapsă sau vreo observație. Majestatea sa, care-i cunoaște meritele, a hotărât să-i asigure o bătrânețe onorabilă, într-o casă frumoasă cu două etaje, prevăzută cu o curte interioară umbrită de un palmier. I se vor da servitori, turme, pământuri și șerbi, și va fi scutit de orice rechiziție a funcționarilor regali. Îi este conferită demnitatea de aniakh. Faraonul, care n-a vrut să-l scoată cu totul din serviciul activ, l-a numit șeful poliției în partea de vest a orașului. Aceste titluri și aceste bunuri îi sunt oferite în cursul unei adevărate parade. Când Nebamon era portdrapel, el se afla, ca și Didu, pomenit mai sus, pe bordul vasului de război Mery-Amon. Drapelul său reprezenta de altfel o corabie cu o cabină centrală, o cârmă și greemenți. Tot echipajul e pe corabie să vadă cum e răsplătit fostul său comandant. Ofițerii stau pe scăunele în formă de X. Oamenii, în picioare, cot la cot, formează patru rânduri. Nebamon predă drapelul pe care l-a purtat când era tovarășul stăpânului celor două țări, în ținuturile străine din sud și din nord. El salută drapelul. Apoi un ofițer, un portevantai al regelui, îi dă un nou drapel, o gazelă care poartă pe spate o pană de struț, semnul polițiștilor de la vestul Tebei, precum și un sul palmiform, puțin mai lung decât palma, care conține poate copia decretului regal cu privire la Nebamon. După aceasta, soldații Medjaiu vor defila prin fața noului lor șef. Doi ofițeri, căpitanul soldaților Medjaiu, Teri și locotenentul Mana, îngenunchează și-și pun coatele pe pământ în fața lui. I se prezintă o serie de stegulețe, pe care erau înscrise fără îndoială numele, numărul sau semnul distinctiv al unităților care formau corpul polițiștilor Medjaiu. În sfârșit, goarna sună adunarea și începe defilarea. În frunte se află portdrapelul, urmat de arcașii care merg în fața grosului infanteriei, cu soldați înarmați cu o suliță și un scut. Când trec prin fața lui Nebamon, arcașii ridică arcul cu mâna dreaptă. Apoi îl atârnă de gât, ca să aibă brațele libere și merg strângând pumnii.
Iată niște oameni care n-au avut de ce să se plângă de suveranul lor. Știm mult mai puțin despre ofițerii subalterni și despre soldații de rând, care n-au avut posibilitatea să-și construiască un mormânt și să-l decoreze cu imagini menite să amintească viața lor militară. Totuși, imaginile existente ne informează oarecum și despre soarta trupei. Ofițerii superiori, scribii regali și scribii recruților, ca Tjanusi, Horemheb, Amenemheb se arată foarte preocupați de hrana soldaților. De obicei, li se dă pâine, carne de vacă, vin, prăjituri, legume și tot felul de lucruri bune. Conduși de gradații lor, oamenii sosesc în ordine, fiecare cu sacul în mână. Ei intră pe o poartă și găsesc într-o curte ulcioare, coșuri cu pesmeți, chiftele, bucăți de carne. Bărbați în vârstă, îmbrăcați în haină albă, sunt așezați jos în dosul coșurilor. Sunt, fără îndoială, brutari și bucătari. Scribii înregistrează pe rând oamenii și rațiile.
După ce a fost numit comandant al armatei Medjaiu, Nebamon trebuie să supravegheze instrucția și întreținerea recruților. El se achită de această sarcină, așezat pe un scăunel, ajutat de două ordonanțe, care-i țin la dispoziție un alt scăunel, un sac, sandale, bastoane. În prezența lui, scribii aduc și înregistrează provizii, pecetluiesc ulcioare cu vin, marchează boi. Putem presupune că toate aceste merinde nu erau destinate numai lui Nebamon, ci trupei pusă sub ordinele lui, căci Nebamon este cel care-i întreține pe recruți.
Ramessizii vor, ca și predecesorii lor de altfel, ca soldații să fie bine hrăniți și bine echipați. Ei au făcut tot ce le stătea în putere ca aceștia să fie mulțumiți de soarta lor. De aceea Ramses al III-lea reproșează atât de sever armatei sale că l-a părăsit, singur în mijlocul dușmanilor, neputând conta decât pe ajutorul lui Amon.
„Cât de lași ați fost, conducători de care! Sigur că n-am de ce fi mândru de voi. Totuși, nu există niciunul dintre voi căruia să nu-i fi făcut bine în țara mea. Nu m-am purtat ca un domn? Nu erați voi niște săraci? Am făcut din voi oameni mari, pe sufletul meu ka. Am pus pe fiu sub ascultarea tatălui său. Am înlăturat orice rău din această țară. V-am dat și alte lucruri, care mai înainte vă fuseseră luate. Oricine își exprima o dorință, eu i-o realizam… Niciun stăpân n-a făcut pentru soldații săi ce a făcut majestatea mea pentru voi. Vă lăsam să stați în orașele voastre, fără să vă faceți slujba de ofițer, și la fel făceau și conducătorii mei de care. Le dădeam drumul spre orașele lor, zicând: «Îi voi găsi totdeauna gata pentru luptă și pentru marș».”
Ramses putea să-și închipuie că viața armatei sale era ușoară, căci după câțiva ani de la urcarea sa pe tron, dușmanul, învins peste tot, nu mai îndrăznea să se arate. Soldații deveniseră un fel de rentieri, care locuiau în orașe alese de ei, împreună cu familiile și dispuneau de mult timp liber; „I-am lăsat pe soldați și pe conducătorii de care să se instaleze unde au vrut. Sardanii, Qahaq-ii (mercenari de origine libiana), în orașele lor, dormeau lungiți pe spate. N-aveau să se mai teamă nici de războinicul libian, nici de dușmanul sirian. Armele, arcurile, erau așezate în magazii. Ei erau sătui, băuți, plini de satisfacții. Femeile și copiii lor trăiau alături de ei. Nu se mai uitau în urmă. Inima le era liniștită. Eu eram garanția și protectorul vieții lor.” De altfel, ceea ce spune Herodot despre armata egipteană, din vremea regilor Psametik, era valabil și pentru epoca Ramessizilor. Existau două feluri de războinici, care se numeau calasiri și hermotybi, după cum Ramses deosebea pe infanteriști, mechâu și pe conducătorii de care, tentheteri. Ei nu învățau nicio altă meserie decât meseria armelor, din tată în fiu. Toți erau proprietari, iar oamenii din garda regală primeau rații suplimentare de grâu și de carne.

Serviciul interior

Când regii tebani întreprinseră războiul de eliberare împotriva hicsoșilor, armata lor era formată numai din egipteni. Curând, le-a venit ideea să încorporeze și prizonieri. În regimentul pe care-l comanda Tjanuni, scrib regal pe vremea lui Tutmes I, găsim un escadron de vlăjgani cu totul deosebiți de recruții indigeni. Egiptenii erau înalți și subțiri, cu umerii largi și cu pântecele plat. Acești străini aveau membre groase și părul lung, pe gât. Centura le scotea în relief un pântec proeminent. Își agățau la spate cozi de panteră și la fel pe pulpa piciorului. Cu siguranță că veneau din țările meridionale, dar nu erau negri. La exerciții mergeau cu pași mari, toți deodată, întinzând mâna dreaptă, în care țineau un băț. Akhenaton prefera chiar și străini. În garda sa personală, care-l aștepta la ieșirea din palat și-l însoțea la templu, se numărau mai mulți străini, sirieni, libieni, negri, decât egipteni.
Odată cu Horemheb, în armata egipteană își fac apariția hitiții și odată cu Setui, popoarele mării. Garda lui Ramses al II-lea era alcătuită în întregime din sardani. Aceștia erau niște voinici înalți, slabi, bine făcuți. Desenatorii egipteni, atât de buni observatori, au prins exact trăsăturile care deosebeau pe egiptenii cu trăsături regulate și cu profilul bine desenat, de libienii osoși, de negrii cu fața turtită, de semiții cu nasul coroiat. Un zid din templul de la Abydos ne arată că faraonul a înregimentat și europeni împotriva coaliției care-l amenința. Succesele armatei lui Ramses al III-lea împotriva libienilor și a popoarelor mării l-au ajutat să facă numeroși prizonieri, care imediat au fost marcați, ca animalele, sigilați cu numele său, încadrați, înregimentați și supuși disciplinei egiptene.
Antrenamentul consta din marșuri de ansamblu și din lupte corp la corp. Una din plăcerile regelui era aceea de a asista, împreună cu curtea sa, la astfel de lupte și la concursurile instituite pentru soldații cei mai bine antrenați.
Prinții poartă evantaie cu mâner. Printre ei, sunt amestecați prinți străini, cum e de exemplu transfugul Hadah, dușmanul lui David. Sirienii se recunosc după eșarfa înnodată în jurul trupului, după părul lung, strâns cu o panglică, după barba lor. Negrul poartă cercei mari și și-a înfipt în păr o pană de struț. Hititul și libianul și-au pus costumul de ceremonie. Toți într-un glas îl salută pe faraon: „Tu ești ca Montu, faraon, Viață, Sănătate, Forță, bunul nostru stăpân. Amon ți-a supus pe acești străini care veneau împotriva ta”.
Acum luptătorii se află în arenă. În primul rând, se iau la întrecere doi bărbați înarmați cu un baston și îmbrăcați cu șorțul militar, format dintr-un enorm accesoriu de formă triunghiulară, cu partea ascuțită în jos. Antebrațul stâng e strâns cu o curea, mâna dreaptă e apărată de o mănușă de piele, bărbia și obrajii de o bandă groasă, care se leagă de alta frontală. Unul din campioni se înclină spre prințul regal, mare comandant al armatei, care-l încurajează zicând: „După inima ta, după inima ta, o luptătorule”. Celălalt ridică ambele brațe spre cer. Apoi lupta începe. Cei doi adversari își administrează lovituri serioase, apărându-și fața cu brațul stâng. Se desfid: „Ia seama, te fac eu să simți mâna unui campion”.
După scrimă, urmează luptătorii. Un egiptean îl ridică în sus pe adversarul său libian, care-l mușcă de mână. Cel mușcat strigă: „Păzea, sirianule (sic), care muști cu gura! Faraonul, Viață, Sănătate, Forță, stăpânul meu, e cu mine, împotriva ta!” Să credem oare că faraonul va întrerupe lupta și va pedepsi pe luptătorul necinstit sau, mai simplu, că acest procedeu nedrept nu va împiedica triumful campionului egiptean, pe care stăpânul său îl susține? Iată acum doi egipteni care se întrec. Cel din stânga a ridicat piciorul adversarului și anunță, în jargonul lui de soldat, c-o să-l arunce la pământ în fața faraonului.
În sfârșit, un egiptean, poate învingătorul din lupta precedentă, se măsoară cu un negru. Arbitrul egiptean își încurajează compatriotul, deși asta nu se prea face: „Ia seama că te afli în fața faraonului, Viață, Sănătate, Forță, stăpânul nostru bun!” Campionul îl ridică pe negru în sus și-l trântește de pământ, însoțindu-și gestul cu vorba: „Ah, iată-te sus, negru murdar! Am să te duc bucățele în fața faraonului”. Scena a treia. Negrul atinge pământul cu genunchii și umerii. El s-a retras, fără îndoială, căci învingătorul se scoală și, ridicând brațele, își strigă victoria: „Amon, zeu viu, învingătorul străinilor! Marele regiment Ursimare-este-conducătorul a dăruit tot pământul!”
Amorul-propriu al egiptenilor era satisfăcut. Ne putem întreba cum privea curtea triumful străinilor, când se întâmpla ca ei să fie mai puternici? Fără îndoială că destul de rău. Dar autorul basoreliefurilor, care a reprodus această scenă, nu ne arată dinadins nici reacția publicului, nici premiile decernate învingătorilor. Dimpotrivă el i-a observat bine pe prinții străini care, din planul al doilea al spectatorilor, privesc spectacolul. Expresia lor indiferentă nu anunță nimic bun.

Armata în timp de război

Armata egipteană a avut numeroase ocazii să-și arate forța sub dinastia a XIX-lea și a XX-a. Dacă ne încredem în povestirile și basoreliefurile oficiale, mai ales în cele care evocă înaltele fapte ale lui Setui, în Palestina, ale lui Ramses al III-lea împotriva libienilor și a popoarelor mării, atunci expedițiile războinice ne apar ca o dramă în patru acte: I. Distribuirea armelor și plecarea armatei. II. O mare luptă în câmp deschis. III. Asedierea și cucerirea unui oraș. IV. Întoarcerea în triumf. Sub Ramessizi, lucrurile s-au petrecut adeseori în acest fel. Totuși, nici în antichitate, victoria nu era un lucru mai sigur decât în timpurile moderne. Egiptenii nu vorbesc cu plăcere de înfrângerile lor și știm că au suferit unele destul de dureroase. În ultimii ani ai dinastiei a XVIII-a, soldații regelui hitit Subbiluliumma i-au bătut și i-au urmărit pe egipteni prin Siria, ea să răzbune uciderea prințului care se dusese în Egipt la chemarea văduvei faraonului. Dar, în ansamblu, epoca de care ne ocupăm a fost glorioasă pentru armatele egiptene. Să le urmărim în marșul lor irezistibil.

Adunarea și distribuirea armelor

Înainte de a împinge țara în război, faraonul cerea părerea consilierilor săi, chiar când era hotărât să facă după capul său. Așa a făcut Kamose, unul din liberatorii Egiptului, când a hotărât, sub inspirația lui Amon, să-i atace pe hicsoși, care, începând din secolul al XIV-lea, ocupau toată Delta și nomele din Egiptul de Sus și care avuseseră ambiția să-și întindă dominația și să impună cultul zeului lor, Setekh, și în Egiptul rămas independent. Consilierii, oameni fricoși, ar fi preferat să mai aștepte, căci se temeau să nu agraveze o situație și așa destul de rea, dar cu care se obișnuiseră. Regele își impuse voința și războiul fu hotărât. Nu știm dacă a fost trimis vreun mesager la hicsoși să le anunțe voința faraonului, sau dacă aceștia au înțeles intențiile tebanilor numai când i-au văzut înaintând înarmați spre nord. Regii din vechiul Orient își scriau mereu. Ei își trimiteau enigme, amenințări, reclamații, plângeri, își anunțau nașterile, doliurile, intrigile unora și altora. Un tratat în toată regula, cu preambul, numeroase articole și concluzie, constată sfârșitul ostilităților între hitiți și egipteni, în anul XXI al lui Ramses al III-lea. Acest tratat a fost considerat multă vreme ca cel mai vechi din lume. Mai cunoaștem acum și altele, dar, pentru moment, nu posedăm niciun document care să notifice altei puteri declarația de război. Totuși, consider ca probabil că o astfel de notificare avea loc, căci vom vedea că în timpul ostilităților adversarii schimbă mesaje.
Când războiul părea iminent, majestatea sa își pregătea infanteria, îi înarma pe sardanii capturați în alte bătălii și-i instruia pentru luptă. Sardanii constituiau un corp special, comandat direct de faraon. Grosul armatei, alcătuit din egipteni, sirieni, libieni și meridionali, era împărțit în mai multe corpuri. Textele din vremea lui Setui citează corpul lui Amon, cunoscut și sub numele de „Arcuri prețioase”, corpul lui Ra, zis „Brațele numeroase” și corpul lui Sutekh, „Arcuri puternice”. Un alt corp, al lui Ptah, apare, după câte știm, la începutul domniei lui Ramses al II-lea.
Distribuirea armelor și a echipamentului se făcea cu multă solemnitate. Asista chiar și regele Ramses al III-lea, care lua loc pe o estradă cu balcon, sprijinindu-și brațul pe o pernă, el primea salutul și asculta discursurile ofițerilor săi. Apoi lua cuvântul: „Scoateți armele, să se arate armele, pentru a înfrânge, prin vitejia tatălui meu Amon, țările răsculate care nu cunosc Egiptul!” Regele era îmbrăcat în costum de ceremonie, cu haină de lux și cu sandale în picioare. Fiul său, scribul regal și mai mulți ofițeri superiori stăteau alături. Armele erau așezate pe categorii. Ici, coifurile care acoperă bine capul și ceafa, prevăzute cu o vizieră și cu două curele pornind din creasta coifului și terminate cu ciucuri, colo arcurile triunghiulare, tolbele cu săgeți, tunicile de zale cu mâneci scurte, care să acopere tot torsul, spadele în formă de seceră, prevăzute cu o coadă lungă terminată cu o măciucă pe care egiptenii o numeau khopech, adică braț. Soldații, îmbrăcați simplu, cu un sari și un accesoriu triunghiular, soseau pe rând, câte unul, cu mâinile goale. Primeau armele și plecau, în vreme ce numeroși scribi notau numele și armele.
Prin secolul al XIII-lea, egiptenii sfârșiră prin a adopta armele vechilor lor dușmani, sirienii. Ei nu-i învinseseră decât cu propriile lor arme. Coifurile, pe care Ramses al III-lea le distribuia oamenilor săi și care sunt de altfel reprezentate în culori într-una din camerele mormântului său, seamănă mult cu coifurile războinicilor sirieni, pe care le cunoaștem bine din scenele de bătălie de pe carul lui Tutmes al IV-lea, din procesiunile purtătorilor străini de ofrande și, în sfârșit, din opere originale.
Forma este aceeași. Egiptenii au înlocuit doar coada de cal prin curele cu ciucuri. Zeul Seth, care în această epocă se numește Sutekh, cel mai asiatic dintre zeii egipteni, are pe cap un coif asemănător, împodobit în față cu un disc solar, cu două coarne ascuțite și cu o panglică lungă, legată în vârf, care atârnă până aproape de pământ și se termină cu o floare triunghiulară. Sutekh era un zeu războinic și s-ar putea susține că coiful soldaților nu era decât coiful zeului, transformat din nevoi practice, dar nu trebuie să uităm că Sutekh era împodobit după moda asiatică și că seamănă cu Baal ca un frate.
Războinicii asiatici întrebuințau de multă vreme un arc triunghiular, pe care egiptenii l-au adoptat, schimbându-l mult. La început, se serveau de un arc cu curbură dublă, pe care l-au înlocuit, în Vechiul Imperiu, cu un arc cu curbură simplă, dar vechiul model nu fusese părăsit cu totul. Cu un arc asemănător străpungeau Tutmes al III-lea și Amenhotep al II-lea plăcile de aramă. În epoca despre care vorbim, toată armata egipteană e dotată cu arcul triunghiular, poate mai ușor de fabricat în serie. Cât despre spada în formă de seceră, s-a dovedit că e o armă de veche tradiție asiatică. În Imperiul de Mijloc, fiecare rege din Byblos dorea să i se pună în mormânt un arc de lux. Războinicii sirieni îi prezentară asemenea arcuri marelui preot al lui Amon, Menkheperrêsenb. Egiptenii își dădură seama că era o armă redutabilă și regele o adoptă, toată lumea urmându-i exemplul.
Tunica de zale a fost inventată tot în Siria. Era o vestă de piele, garnisită cu mici plăci de metal. Sirienii de pe carul lui Tutmes al III-lea sunt în majoritate îmbrăcați în tunică de zale. Unii o înlocuiesc cu două benzi late, care se încrucișează pe piept. Tunicile nu-i apără pe dușmani de săgețile faraonului, dar egiptenii au observat că prezentau totuși unele avantaje.
Carul, care joacă un rol important în războaiele din această vreme, este împrumutat de egipteni tot din Siria. Nu se știe exact în ce moment au cunoscut sirienii calul, nici când a fost inventat carul. În documentele din Imperiul de Mijloc, atât siriene, cât și egiptene nu se vede nici unul, nici altul. Povestirea lui Kamose nu-l menționează, dar, de la începutul celei de a XVIII-a dinastii, calul și carul sunt întrebuințate frecvent de cei doi adversari. Prioritatea aparține sirienilor, căci numele carului și al părților lui componente, al calului și al hamurilor. În limba egipteană, sunt luate din vocabularul semitic. Ornamentele figurate pe caroserie, palmetele, animalele care stau față-n față, dantela de spirale, sunt tot de proveniență, asiatică. Totuși, carele faraonului și ale prinților „în care atâta aur stă grămadă”, dau dovadă de un lux, pe care nu l-ar fi putut avea stăpânii din Retenu. Hamurile sunt înfrumusețate cu discuri de aur și întărite cu metal. Totuși, nici această eleganță și nici această bogăție nu trebuie să ne facă să uităm că nu sunt prea potrivite cu rolul de a utiliza la maximum forța cailor și de a o disciplina. Căpestrele sunt formate dintr-o căpiște și din două curele care se leagă cu frontalul, cu zăbala și cu apărătoarea de ochi. Calul poartă pe cap un panaș de flori artificiale sau pene de struț. Frâiele au zăbală. Hamurile erau formate din trei piese principale: o bandă destul de lată, rotunjită, care acoperea greabănul, o bandă mai mică care trecea pe sub trup, destul de slab legată și una mai strânsă, care se sprijinea pe piept. Restul corpului era liber. Curelele legate cam peste tot zburau în vânt. Pe piele luceau discuri de aur. Imaginea lui Sutekh, stăpânul cailor, este gravată pe apărătoarea de ochi.
Echipajul carului era format din doi oameni, vizitiul și luptătorul. Primul ține în mână un bici, care adeseori este un obiect de lux. Luptătorul dispune de un arc, de săgeți și de vreo zece sulițe lungi și subțiri, puse într-o tolbă și într-un toc fixat de caroserie. Platforma carului se afla aproape la un cot și jumătate deasupra solului. Era pusă direct pe osii, fără arcuri. Asemenea care se răsturnau ușor pe drumurile pietroase ale Siriei. E adevărat că echipajul, dacă prevedea accidentul, avea timp să sară jos, deoarece carul era deschis la spate. Când carul era sfărâmat, ocupanții n-aveau nimic mai bun de făcut decât să deshame caii și să sară pe spinarea lor. Așa făceau sirienii. La fel făceau și egiptenii, când aveau prilejul, cel puțin așa presupun eu, căci desenatorii lor, când zugrăveau o scenă de bătălie, nici nu puteau concepe ideea că un car egiptean s-ar putea răsturna.
Cât despre sardani, ei rămaseră, și după ce faraonul i-a încorporat în armată, tot așa cum erau când luptau împotriva lui. Și-au păstrat șorțul, scutul rotund, spada cu lama triunghiulară și coiful, de forma unei strachini întoarse, cu o creastă împodobită cu disc și corn. Asemenea și filistenii, care se recunoșteau după diadema lor cu pene. Armamentul sirienilor era la fel cu cel egiptean. Unii și-au păstrat medalionul și șorțul împodobit cu ciucuri. Negrii au rămas credincioși arcului cu o curbă dublă, pe care strămoșii lor îl întrebuințau de secole. Mulți purtau și praștii.

Ordinea marșului

Egiptul este acum gata de luptă. Armata e adunată în câmpia Deltei. Ea se va așeza în ordine de marș și va trece, sprintenă, pe podul Sile, peste lacul cu crocodili, pe care un desenator din vremea lui Setui l-a reprezentat pe un zid la Karnak. Un regiment de infanterie deschide marșul. Infanteriștii sunt așezați în coloane de câte unul și înaintează paralel în număr de șapte sau opt. Apoi vin trompetiștii, ale căror instrumente de aramă sau de argint, drepte și lungi de un cot, nu puteau scoate decât câteva sunete și acelea prea puțin răsunătoare. Toba era cunoscută, dar n-am găsit-o în scenele de război, deși figurează la prezentarea recruților și la serbări, ceea ce înseamnă că era rezervată serviciului interior.
În urmă, venea un grup de ofițeri, atașați în mod special persoanei regelui, apoi un prim car, pe care era înfiptă flamura berbecului cu discul pe cap, care asigura întregii armate protecția marelui zeu teban. Acest car era urmat de un alt grup de ofițeri. În sfârșit, carul regelui, condus chiar de Ramses, înaintează precedat de doi purtători de umbrele, care merg pe jos. Un leu fără zgardă merge pe lângă cai. Toată armata înaintează la pas, infanteriștii de toate categoriile, carele și oamenii cu aprovizionarea împingându-și măgarii încărcați cu baloturi și cu ulcioare sau conducând carele trase de șase boi. Pustiul e nesfârșit, iar Palestina e o țară săracă. Egiptenii știau din experiență că foarte multă vreme armata avea să trăiască numai din ceea ce adusese cu ea.
Șirul de războinici și de care șerpuiește multă vreme pe poteci. Ajung la primul loc cu apă numit Hupana, alături de un migdol și de o stelă numită Stela leului. Din fântână în fântână, se ajungea, după caz, la Bir-Sabe și Hebron sau la Gaza, pe malul mării. Plajele, dunele, oazele urmează unele după altele, până în apropiere de Magedo, unde terenul se ridică și devine stâncos. Ajungeau apoi în apropiere de grădinile din Tyr și Sidon, unde se bucurau de o odihnă binefăcătoare. În câmpia de la Beyruth, se aflau bogății nesfârșite. De acolo, pe deasupra colinelor acoperite cu pini și cu brazi, se zăreau munții înalți. După ce se odihneau, treceau pe lângă un torent rapid și înghețat și prin fața stelelor gravate la începutul domniei lui Ramses al II-lea, de pe care se șterseseră inscripțiile. După ce traversau câteva sate de pescari, de tăietori de lemne sau de agricultori, ajungeau la un alt fluviu, care semăna mult cu cel dintâi. În fiecare an. Apele lui erau înroșite de sângele unui zeu. Ar fi putut s-o ia peste munți, dar mergând de-a lungul coastei ajungeau, după o scurtă etapă. În orașul sfânt Hapui, locuit de negustori lacomi și vicleni, gata oricând să-și vândă lemnul și să-și închirieze corăbiile egiptenilor. Merita să se oprească acolo și să ceară protecția zeiței locale, care semăna ca o soră cu Hathor din Memfis și din Iunit. Acum erau întorși cu spatele către mare. Străbăteau păduri și urcau tot mai sus, ca să ajungă în deșert. Muntele, acoperit de zăpadă, care li se părea atât de îndepărtat când mergeau pe malul mării, nu părea mai înalt decât piramidele, când le priveau de la Memfis. În sfârșit, o briză minunată îi răcorea pe soldații obosiți. Podișul se sfârșea brusc și coborau într-o câmpie înverzită, tot așa de bine cultivată ca și câmpia Egiptului, presărată cu târguri tot la fel de numeroase, străbătută în toate sensurile de ape răcoroase. Toată lumea știa că nu mai era mult până la Qadech.

Lupta

La adăpostul întăriturilor sale, dușmanul putea să ducă cu succes un război defensiv. Dacă se simțea în stare să-i înfrunte pe năvălitori în câmp deschis, era obiceiul să se propună o zi și un loc pentru bătălie și să se țină seama de cererile adversarului. Când etiopianul Piankhi își trimisese armata spre nord ca să-i atace pe egipteni, el aminti de acest obicei sau mai curând de această lege, într-o scrisoare celebră:
„Să nu se atace noaptea, ci, după regula jocului, luptați ziua; anunțați-i din timp de momentul luptei. Dacă el spune că soldații sau cavaleria vreunui alt oraș este în întârziere, atunci așteptați până ce armata sa va fi sosit. Veți începe lupta când vă va spune el. Dacă aliații săi se află în vreun alt oraș, să se întârzie pentru ei. Prinților, pe care el îi aduce ca să-l ajute, ca și libienilor, luptătorii săi credincioși, să li se anunțe lupta dinainte, zicând: «Tu, oricum te-ai numi, care comanzi trupele, înhamă cei mai buni cai din grajdul tău și pregătește-ți linia de bătălie. Vei afla că Amon zeul este acela care ne trimite».”
Aceste instrucțiuni ale lui Piankhi n-au fost totdeauna înțelese. În realitate, ele sunt conforme legilor războiului, așa cum le-au practicat antichitatea și Evul-Mediu, sau cel puțin așa cum erau recomandate în acele vremuri. Montaigne ne spune că, în urma unui vicleșug al legatului Lucius Marcius „bătrânii din Senat, păstrători ai obiceiurilor părinților lor, acuzară această faptă ca potrivnică vechiului obicei, care cere, spuneau ei, să lupte cu virtute, nu cu vicleșug, nici prin surprindere și atacuri de noapte, nici prin fugă și întoarceri neașteptate, începând lupta numai după ce a fost anunțată și adeseori după ce a fost fixată ora și locul bătăliei”. După cum se vede, de la egipteni, până la vechii romani, obiceiurile n-au variat. Mulțumită lui Montaigne, noi înțelegem ce voia să spună șeful etiopian cu „regula jocului”. Adversarii să se așeze unul în fața altuia fără să înșele, fără să ascundă nimic din forțele și intențiile lor și să înceapă lupta cu egalitate de șanse, ca jucătorii care au același număr de pioni la începutul partidei. Zeul va acorda victoria celui mai bun.
Avem dovada că egiptenii au adoptat acest obicei loial cu mult înainte de Piankhi, din epitetul care se dă adeseori lui Seth, zeul războinic, „vestitorul luptei”. Și mai convingătoare este povestirea bătăliei de la Magedo, pe care a susținut-o armata lui Tutmes al III-lea împotriva unei coaliții asiatice.
Armata egipteană sosise în ziua de 16 a primei luni din chemu, în orașul Yiehem. Majestatea sa a ordonat să se adune, în consiliu, vitejii săi soldați și le-a anunțat că netrebnicul de la Qadech, instalat la Magedo, strânsese în juru-i pe șefii țărilor care se aflau mai înainte în apa Egiptului, începând de la Naharina, și că le spusese: „Sunt gata să mă lupt cu majestatea sa aici, la Magedo”. „Spuneți-mi, ce credeți despre asta”, adăugase regele. Consilierii presimțeau o cursă. Drumul care ducea de la Yiehem la Magedo se îngusta din ce în ce. Trebuiau să meargă în rând câte unul, cal după cal și om după om. Când avangarda va fi angajată în luptă, ariergarda nici nu va părăsi Aluna. Ar fi mai bine să apuce pe un drum ocolit, care i-ar ajuta să ajungă la Magedo cu toată armata. Acest plan rezonabil e respins de faraon, care exclamă: „Atâta vreme cât trăiesc, atâta vreme cât Ra mă iubește, cât tatăl meu Amon mă protejează, cât sufletul meu înflorește în viață și în durată, majestatea mea va merge pe drumul cel mare de la Aluna. Să meargă cine va vrea dintre voi pe drumul de care spuneți. Va merge cine va vrea în urma majestății mele. Căci acești dușmani pe care Ra îi urăște vor gândi; «Majestatea sa merge pe alt drum și se îndepărtează, căci îi e frică de noi»” Această cuvântare îi convinge pe toți: „Iată, o vom urma pe majestatea ta în orice loc va merge. Servitorul va fi în urma stăpânului său”.
În lumina instrucțiunilor lui Piankhi, situația pe care o avea de examinat consiliul de război era clară. Decăzutul de la Qadech trimisese faraonului un mesaj, în care-i propunea o zi și un loc pentru luptă. Consilierii n-aveau încredere, dar Menkhuperrê consideră nedemn de el și de divinitățile care-l iubeau și-l protejau să se îndoiască de o propunere conformă obiceiurilor. Ceea ce urmă, îi dădu dreptate. Armata se angajă în valea strâmtă, cu regele în frunte și o umplu în întregime. Mereu neîncrezători, ofițerii îl rugară pe regele lor să nu plece înainte ca ariergarda să treacă de locul primejdios. Dar această precauție se dovedi inutilă. Dușmanii, desfășurați între Tsanakh și Magedo, nu încercară să contracareze mișcările armatei egiptene, care putu să ia poziție de luptă la sud de Magedo, spre mijlocul zilei și să se pregătească, în liniște, pentru bătălia care trebuia să înceapă a doua zi de dimineață. Regula jocului fusese respectată.
Consilierii își făcură însă datoria rugându-l pe rege să fie prudent. Armata pe care o aveau în față era comandată de regele din Mitani și cuprindea un mare număr de Amu, acei dușmani eterni și perfizi, despre care un bătrân rege din dinastia a XI-a zicea, în învățăturile pe care le scrisese pentru fiul său Merikarê: „Cât despre ticălosul Amu… el nu poate sta pe loc, picioarele lui se mișcă fără încetare. Se tot luptă de pe vremea zeului, fără să fie nici învingător, nici învins. El nu anunță ziua bătăliei, procedând ca unul care vrea să dea o lovitură pe la spate.” Amu, care-și cunoștea bine pădurile și munții, fugea de lupta în câmp deschis, unde nu se simțea tare. El hărțuia armata egipteană, apoi dispărea. Secretul și surpriza erau armele lui cele mai bune. Și chiar când egiptenii aveau de a face cu un adversar de talia sa, surpriza putea juca un rol însemnat. În fața orașului Qadech, fusese gata să joace un rol dezastruos pentru egipteni, pe când Ramses al II-lea și armata lui mergeau în întâmpinarea armatei hitite.
Netrebnicul Khatti coalizase împotriva Egiptului toate țările septentrionale, începând de la marginea mării. Acestora li se alăturaseră popoarele din Asia Mică, dardanienii. Ilionul, Kechkech, Qarqech, lichenii și popoare din Europa, ca mysienii. Regele din Khatti se lipsise de toate bunurile lui ca să-i convingă să lupte împreună cu el. Erau așa de mulți, încât acopereau munții și văile. S-ar fi zis că e o invazie de lăcuste. Toate aceste forțe erau ascunse la nord-vest de Qadech. Egiptenii, care-i credeau încă în întârziere în regiunea Alep, pentru că agenții lor de informații nu-i semnalaseră nicăieri, avansau cu încredere pe valea râului Oronta. Ramses, care trecuse râul prin vad, deschidea marșul cu escorta sa, urmat de corpul de armată al lui Amon. Corpul Ra traversa Oronta prin vadul de la Chabtun, corpul Ptah aștepta în cantonamentul său din Irnam ca vadul să fie liber. Corpul Sutekh, cel din urmă, se silea să-i ajungă pe ceilalți, dar se afla încă în urmă, la distanță de câteva zile de marș.
În vreme ce regele se afla la Chabtun, doi din acei beduini, care erau groaza caravanelor ce circulau între Siria și Egipt și a cultivatorilor de pe lângă istmul de Suez, se înfățișară majestății sale ca să-i spună, din partea fraților lor, că voiau să se despartă de regele din Khatti și să devină servitorii faraonului. „Unde sunt frații voștri, întrebă faraonul, și ce informații aduceți majestății mele? – Ei sunt acolo unde e ticălosul rege din Khatti, răspunseră beduinii, căci josnicul din Khatti se află în regiunea Alep, la nord de Tunis. Se teme prea mult de faraon, Viață, Sănătate, Forță, ca să vină spre sud, de când a auzit spunându-se că faraonul se îndreaptă spre nord.” Mințeau. Acești spioni veniseră din porunca nelegiuitului din Khatti să se informeze de poziția egiptenilor și, prin informații false, să le înșele vigilența.
În adevăr, regele hotărî să-și așeze tabăra la nord de Qadech, pe malul de vest al râului Oronta. Egiptenii traseră pe câmpie un vast dreptunghi, pe care-l înconjurară cu o palisadă făcută din scuturi sau din lucruri de forma scutului. În centru, se ridică un cort mare pentru rege și alte treizeci mai mici și tot locul fu acoperit de aceste corturi. Leul regelui, legat cu o labă de un arc, moțăie. Caii au fost deshumați, ca să li se dea de mâncare. S-au descărcat măgarii, care se tăvălesc în praf, aruncă cu copitele, aleargă în galop. Se așază armele, în vreme ce alte căruțe, trase de boi, își fac intrarea. Ofițerii superiori se instalează în barăci de lemn, cu acoperișul susținut de un stâlp și cu ușă, ca o casă. În interior, sunt instalate, pe suporturi, căni și ligheane. S-au despachetat mesele, scăunelele și rogojinile. Oamenii de corvoadă, conduși de un gradat, curăță praful cu o măturică, după ce au stropit locul cu apă. Alții trebăluiesc, împingând măgarii sau purtând baloturi atârnate de o cobiliță. Alături de barăci, un cal își afundă capul într-o iesle. Un grăjdar liniștește alți doi cai, care se ridică în două picioare. Cât despre vizitiu, bine instalat în carul său, doarme adânc. Un soldat bea. Nimeni nu se gândește la primejdie. Dar o patrulă egipteană a prins două patrule ale vicleanului din Khatti. Ostașii sunt aduși în fața regelui, care stă pe tronul său de aur instalat pe o estradă. Bățul e un mijloc sigur pentru a-i face pe oameni să vorbească. Prizonierii mărturisesc tot: „Aparținem regelui din Khatti, el ne-a trimis să vedem locul unde se află majestatea sa.
– Dar unde este el, vicleanul din Khatti? Auzisem spunându-se că se afla în regiunea Alep la nord de Tunis!
– Nu, netrebnicul rege din Khatti vine cu numeroasele neamuri care sunt cu el… Sunt mai mulți ca nisipul mării. Sunt gata de luptă în apropiere de Qadech-cel-Vechi”. Regele spumegă de mânie: „Iată-i ascunși în apropiere de Qadech-cel-Vechi și șefii mei de neam străin nu știau și nici ofițerii mei din țara faraonului care sunt cu ei! Și ni se spune că vin!” Consilierii recunosc că s-au comis greșeli: „Nu-i bine, e o mare greșeală pe care au făcut-o comandanții străini și ofițerii faraonului, Viață, Sănătate, Forță, care n-au aflat unde se găsea netrebnicul din Khatti, ca să prezinte zilnic raport faraonului, Viață, Sănătate, Forță.” Vizirul fu însărcinat să grăbească sosirea armatelor întârziate la sud de Chabtun și să le aducă în locul unde se afla majestatea sa, dar în vreme ce faraonul ținea consiliu, netrebnicul din Khatti se apropia cu soldații, echipajele și cu toți aliații lui, trecând vadul pe la sud de Qadech. Surprinși, soldații și carele egiptene fug în dezordine. Dușmanii iau prizonieri chiar din escorta majestății sale.
În momentul acestei mari primejdii, faraonul se ridică întocmai ca tatăl său, Montu. Își pune echipamentul de luptă, își îmbracă platoșa. Scutierul Menna, când văzu ce număr mare de care străine îl înconjura pe stăpânul său, începu să tremure. Își pierdu curajul. O mare frică intră în oasele sale. El zise majestății sale: „Bunul meu stăpân, o viteaz suveran, mare apărător al Egiptului, în ziua de luptă iată-ne singuri în mijlocul dușmanilor. Soldații și echipajele ne-au părăsit Cum vei face ca să ne salvezi? Fă să rămânem curați. Scapă-ne, Usirmarê!”
Majestatea sa își liniștește tovarășul. Nu se teme de nimic. Soldații l-au părăsit. În loc să lupte, ei se gândeau la pradă. Nu mai sunt lângă el nici prinți, nici scutieri, nici călăuze, nici ofițeri, dar nu în zadar Ramses a construit atâtea monumente, a ridicat părintelui său atâtea obeliscuri, a umplut cu prizonieri castelele sale de milioane de ani, a adus corăbii încărcate eu produse exotice. Chemarea regelui răsună până la Teba. El are acum un aliat care valorează mai mult decât milioane. Ramses aruncă săgeți în dreapta. Se apără în stânga. Cele două mii cinci sute de care inamice sunt răsturnate împreună cu caii lor. Dușmanii nu-și mai găsesc mâinile, ca să se servească de ele. Inimile le-au căzut în pântece. Nu mai știu să tragă, nici să-și apuce spada. Regele îi împinge în apă ea pe crocodili. Cei care se târăsc nu se mai scoală. Netrebnicul rege din Khatti, care asista în mijlocul soldaților și al carelor conduse de câte trei războinici, dă bir cu fugiții, tremurând. Soldații săi, echipajele, aliații, regele din Irtu, regele din Mesa, regele din Aluna, regele din Lycia, cel din Dardania, regele din KarKêmich, regele din Qerqech, cel din Alep și propriii lui frați, toți bat în retragere, uimiți de vitejia faraonului și strigând: „Să scape cine poate”. Majestatea sa aleargă în urma lor ca un grifon. Dă foc câmpiei din Qadech, ca să nu se mai cunoască locul călcat în picioare de mulțimea lor.
În sfârșit, sosesc și soldații egipteni, acum când lupta e câștigată prin curajul faraonului și de asemenea din altă, cauză despre care autorul poemului n-a crezut necesar să ne mai informeze. Faraonul îi copleșește cu mustrări: „Nimeni dintre voi nu era acolo… niciun bărbat nu s-a sculat să-mi dea o mână de ajutor în timp ce luptam. Jur pe ká al tatălui meu Amon… Niciunul din voi n-a venit să mă ajute, ca să-și poată povesti vitejiile pe pământul Egiptului… Străinii care m-au văzut, vor duce faima numelui meu până în țările cele mai îndepărtate pe care nu le cunosc.”
Supuși, soldații aduc omagii vitejiei stăpânului lor. Nobilii și echipajele sale laudă forța brațului său: „Măreț luptător, cu inima tare, tu ai salvat armata și carele. Tu ești fiul lui Amon, care se manifestă prin brațele tale. Tu ai distrus țara lui Khatti prin brațul tău viteaz. Ai strivit pentru totdeauna spinarea lui Khatti!”
Regele răspunde prin alte reproșuri:
„E frumos numele celui care a luptat bine. Din vremea veche era respectat omul pentru brațul său, dar eu nu voi face vreun bine nici unuia dintre voi, căci m-ați părăsit când eram singur în mijlocul dușmanilor mei.”
Aceste reproșuri nu impresionează prea mult. Armata a pierdut doar ocazia de a primi recompense. I s-a întâmplat și regelui Piankhi să se înfurie împotriva armatei sale, deși luptase bine. Această armată îl silise pe Tefnakht să fugă spre nord cu ceea ce mai rămăsese din trupele sale, dar regele ar fi vrut să captureze sau să distrugă dintr-o singură lovitură pe toți dușmanii lui. Când armata a înțeles că regele era nemulțumit, a cucerit trei cetăți apărate cu înverșunare. Piankhi a aflat despre aceasta, dar inima lui nu s-a potolit. Într-o zi, majestatea sa a apărut într-un car tras de doi cai, pe platforma corabiei sale. Furios ca o panteră, a început să-și certe din nou soldații: „Ce așteptați ca să luptați împotriva lor? Oare anul trebuie să se sfârșească fără ca teama de mine să ajungă în Deltă?” Toți soldații se loviră în piept, cu multă durere.
În acest timp, vicleanul rege din Khatti trimise un mesager ca să laude numele faraonului ca pe Ra, zicând: „Tu ești Suthek, Baal în persoană, teama de tine e ca un foc în țara Khatti!” Mesagerul era aducătorul unei scrisori, care nu era altceva decât o cerere de armistițiu: „Servitorul prezent aici vorbește și-ți face cunoscut că tu ești fiul lui Ra în persoană. El ți-a dat ție toate țările reunite într-una singură. Iată țara Kêmi și țara Khatti la dispoziția ta. Ele sunt la picioarele tale, venerabilul tău părinte Prâ ți le-a dat ca să-ți exerciți regalitatea asupra noastră… Crezi că-i bine să-i ucizi pe servitorii tăi? … Iată ce-ai făcut ieri. Ai ucis milioane… Tu nu vei lăsa moștenire. Nu fura din bunurile tale, rege puternic, glorios în luptă. Acordă-ne viața!”
Atunci, majestatea sa se grăbi să convoace pe comandanții armatei și ai echipajelor și pe nobilii săi și le făcu de îndată cunoscut mesajul netrebnicului rege din Khatti. Fără să stea o clipă pe gânduri. Ei spuseră într-un glas: „Pacea este un lucru foarte bun, suveranul nostru stăpân!” Era strigătul inimii lor, dar ei se corectară îndată: „Dacă tu ești acela care o faci, nu există niciun rău în pace. Cine te va saluta în ziua mâniei tale?”
Regele binevoi să asculte de aceste vorbe. Armata egipteană plecă în pace spre sud. Fără să fi luat Qadech, fiecare putând să-i zărească zidurile crenelate dincolo de unul din brațele râului Oronto.
Faraonul scăpase de un dezastru total. Rău informat asupra poziției hitiților, fără călăuze, fără avangardă, el își aruncase armata într-o țară dușmană. Își datorase salvarea vitejiei gărzii regale, compusă mai ales din sardani, căci s-a putut observat că reproșurile lui nu se adresau decât egiptenilor. Hitiții, odată intrați în tabăra faraonului, probabil că nu s-au mai gândit decât la jaf. Succesul lor inițial s-a schimbat în derută și ei au fost victimele lăcomiei lor. Regele lor era mulțumit să scape atât de ieftin de această mare armată.
Alte acțiuni militare avură un rezultat mai limpede, de exemplu marea bătălie câștigată de Ramses al III-lea împotriva libienilor.
Ca și strămoșul său, regele își riscă viața. Caii carului său aleargă în galop. El și-a prins frâiele la brâu, ca să poată trage cu arcul. Poartă pe cap coiful soldățesc, brățări la amândouă brațele și la încheietura mâinii, două coliere. Două benzi late i se încrucișează pe piept. Ține în bandulieră o tolbă deschisă. Tolba, fixată în flancul carului, e plină de săgeți. Ofițerul, care stă în spatele regelui, nu luptă, ci poartă paharul și carafa de aur pe care le notasem la plecarea din Egipt. Alte care, purtând câte doi luptători, urmează carul regelui. Filistenii, înrolați în armata egipteană, fac minuni împotriva libienilor. Comandantul libian Mechecher, fiul lui Kapuro, se socoate pierdut. Caii lui au căzut. Scutierul, străpuns de o lance, a căzut din car. El se întoarce către faraon, și, ridicând brațul, se recunoaște, printr-un semn cu degetul arătător, învins. Soldații lui se predau în grupuri. Ei țin spada lungă, vertical, ca pe o luminare și întind brațul stâng cu palma spre pământ.
Popoarele mării năvăliseră pe vremea lui Ramses al III-lea în hoarde nenumărate, pe mare și pe toate drumurile care duceau în Egipt. Căruțe cu roți pline, prinse cu cuie, trase de bivoli, transportau femei și copii. Corăbii lungi, cu prora împodobită cu un cap de leu sau de pasăre, cu pupa ridicată, erau încărcate până la refuz cu războinici. Pe uscat, ca și pe mare. Încăierarea fu teribilă. Regele coborâse din car ca să tragă mai bine cu arcul. Toată suita era cu el: ofițerii care purtau arcul, tolba, sulița, valeții care-și împărțeau serviciul de toaletă, pămătuful de pene, sacii din care urmau să se scoată veșmintele de schimb și tot ce trebuia pentru a înlătura dezordinea provocată de bătălie.
După ce victoria era câștigată, regele se urca pe o estradă, ca să îmbrățișeze cu privirea câmpul de luptă. Spre regele cu brațul ridicat, se întindeau umbrele ca să-i facă umbră. Drapele erau rânduite lângă estradă. Prinții și comandanții armatei veneau să-și felicite suveranul, în vreme ce începeau lungile operații de recensământ pentru evaluarea victoriei.
Ca și pe vremea lui Ahmose, orice războinic care ucisese un dușman îi tăia mâna, iar dacă acest dușman era un libian, îi tăia membrul. Soldații prezentau trofeul crainicului regal. Toate erau puse grămadă împreună cu armele strânse de pe câmpul de luptă, în apropiere de estradă, triate cu răbdare și numărate de o armată de scribi. Prizonierii legați erau înfățișați regelui. Comandanții lor erau rezervați pentru altă ceremonie. Oamenii valizi erau însemnați cu fierul roșu. Soldații înarmați până în dinți stăteau gata să nimicească orice încercare de rebeliune, dar învinșii se resemnau cu soarta lor. Odată marcați, dananienii și filistenii urmau să îngroașe armata faraonului, care, încet, încet se va lipsi de egipteni, căci era mai ușor să ducă alții războiul.

Războiul de asediu

Foarte adeseori, războiul lua forma unui război de asediu, fie că armata dușmană nu avea îndrăzneala să înfrunte armata egipteană, fie pentru că bătălia în câmp deschis îi lăsa liberi destui războinici ca să-i apere fortărețele. Acestea erau zidite pe o înălțime, câteodată chiar pe un munte abrupt. Un șanț plin cu apă și o palisadă formau primele obstacole. Pădurea vecină oferea fugarilor un adăpost, ca și celor care nu avuseseră timp să se refugieze între ziduri înainte de închiderea porților. Își duceau la adăpost turmele de bivoli, preferind atacurile urșilor decât săgețile egiptenilor. Împrejurimile imediate ale fortăreței erau de obicei cultivate. Viile și smochinii acopereau pantele. Tufișuri înflorite mărgineau drumurile. Înainte de a se retrage, egiptenii tăiau arborii folositori, după cum cerea obiceiul.
Fortărețele siriene erau formate din niște turnuri înalte, deasupra cărora se afla o platformă ieșită în afară, prevăzută cu creneluri și cu ziduri lungi, străpunse de porți și de ferestre. Orașele apărate de două sau trei rânduri de ziduri nu erau rare. Câteodată, un turn servea de piedestal altuia și acesta unui al treilea. Un drapel era înfipt în vârful celui mai înalt turn.
Egiptenii aruncau cu săgeți în creneluri și-i mâna, în fața lor, pe fugari. Cei care ajunseseră la adăpost, se aplecau, cu mâinile întinse, ca să-i tragă în sus pe cei întârziați. Apărătorii aruncau cu săgeți, cu suliți și cu pietre. Alții așteptau cu spada în mână. Preotul ardea rășină pe o sobiță cu mâner, asemănătoare cu cea pe care egiptenii o numeau akh, ca să-i ceară ajutorul zeului cetății și ținea mâna ridicată ca Moise în lupta împotriva lui Amalec. Uneori se apleca peste creneluri spre luptătorii de la etajul inferior, spre a-i încuraja. Toate aceste mijloace de apărare erau însă fără efect. Împrejurimile fortăreței se acopereau cu cadavre. Unii apărători erau uciși la poetul lor.
Egiptenii, ajunși la poalele zidului, sparg porțile cu lovituri de topor și ridică scări. În curând, prima linie va fi ocupată.
Când lucrurile ajungeau aici, dacă asediații țineau la viață, nu le rămânea decât să înceteze rezistența și să îmblânzească, prin daruri, cruzimea învingătorilor. Comandantul din Amar întoarce cădelnița cu rășină spre Ramses al III-lea și, cu brațul stâng, schițează un gest de adorație: „Dă-ne suflul vieții ca să putem respira din fiu în fiu prin puterea ta.” Șefii ies pe rând. Unii se târăsc în coate și în genunchi. Ceilalți aduc vase cu flori artificiale, amfore decorate cu figuri de animale în ronde-bosse, bijuterii. Aceste obiecte erau foarte apreciate de rege și de marii preoți, care se duceau să le ia și din tezaurele templelor. Armata era interesată și de alte profituri, ca grâne, vin, animale și arme. Soldații erau îndestulați cu hrană și băutură în fiecare zi, ca oamenii bogați din Egipt într-o zi de sărbătoare. Ora șele siriene erau bogate în Cai. Elita războinicilor mergea în care. În orașul Magedo, Tutmes al III-lea luă carele împodobite cu aur ale netrebnicilor din Qadech și Magedo și 892 de care de la netrebnicii săi soldați. E adevărat că prinții locali făcuseră o adevărată coaliție împotriva Egiptului. Le veniseră aliați chiar și de pe Eufrat. Tutmes îi trimise înapoi pe acești prinți străini călare pe măgari, cu capul întors spre coada animalului. Victoria îl dispusese pe faraon.
Colinele Libanului erau acoperite cu păduri. De pe vremea zeului, egiptenii veneau la Byblos să caute lemne pentru bărcile divine, pentru stâlpii cu flamuri care se ridicau în fața pilonilor templelor și pentru sute de nevoi profane și sacre. Lemnul cel mai căutat era cel de brad (âch), mai ascuțit decât barba spicelor și drept ca o lance, lemnul roșu de cedru, mer, roșcovul, sesnedjem, un lemn neidentificat pe care-l numeau uân și care poate că este ienupărul. Odată stăpâni peste Siria, egiptenii începură să intensifice exploatarea pădurilor. Sub Tutmes al III-lea soldații se împrăștiară prin munți și tăiară copacii. Comandanții sirieni îi târau pe țărm cu ajutorul boilor. Prinții din Liban se îmbarcau pe corăbii cu produsele minunate din pământul sfânt. Pentru egiptenii din vremea dinastiei a XIX-a, Siria nu mai este o colonie bună de exploatat. Hitiții le-o contestă și sirienii înșiși se apără mai bine. Totuși, enorme cantități de produse și de mărfuri sunt încă îndreptate în fiecare an spre Egipt. Setui va ști și el să-i constrângă pe emirii din Liban să-și taie brazii pentru el.

Războiul din Nubia

Războiul pare a avea caracterul unei promenade militare, când este dus împotriva țărilor din sud. Egiptenii înconjoară triburile, ai căror oameni sunt îmbrăcați cu o piele de panteră, înarmați cu un scut și cu o sabie mare. Femeile își poartă copiii mici într-un coș prins de spate. Îi adună pe ceilalți și aleargă să se ascundă între palmieri. Lupta este inegală și se termină, desigur, în avantajul egiptenilor, care se pregătesc să adune o pradă bogată, căci meridionalii erau foarte pricepuți și confecționau mobile frumoase de aur, abanos și fildeș. Ei aveau în colibele lor mari provizii de pene de struț, colți de elefant, piei de pantere, coarne și parfumuri.

Întoarcerea triumfală

Faraonul și-a întins stăpânirea până la capătul pământului. Tot ceea ce soarele luminează cu razele sale a fost martor al succesului său. Acum își stabilește frontiera unde vrea. Așa hotărâse părintele său Amon-Ra și toți zeii părinților săi. Nu-i mai rămânea decât să se întoarcă în scumpa lui țară, Tomery, ca să primească aclamațiile poporului și adulațiile preoților, care se pregăteau să aștearnă nume și cifre în cărțile lor sfinte, să consacre zeilor cea mai frumoasă parte din pradă, să răsplătească pe viteji și să pedepsească pe cei răsculați, ca să dea un exemplu pământului întreg.
Pentru întoarcere, armata se așază aproape în aceeași ordine ca și la plecare. Prizonierii, înfierați, merg înaintea carului regelui, cu mâinile prinse într-un laț și cu o frânghie de gât. Cei mai mulți au brațele legate la spate sau deasupra capului. Serbările încep îndată ce pun piciorul pe pământul egiptean. Profeții, îngrămădiți pe podul Sile, întind buchete. Câțiva dintre comandanții prizonieri trebuia să fie uciși cu mare pompă. Asemenea lui Hercule, Amenhotep al II-lea ucise opt în fața corabiei sale. Șase fură spânzurați la Teba, în fața zidului templului, iar alți doi la Napata, „ca să se ducă vestea victoriei majestății sale pentru totdeauna în toate țările și-n toți munții țării negre.” În ultimul moment, cei învinși mai fac un gest de supunere, libienii ridicând degetul arătător, ceilalți întorcând palma către călăul lor.
După victoria lui Ramses al III-lea, bătrânul rege libian Kapuro scrisese faraonului, cerându-i grațierea fiului său căzut viu în mâinile egiptenilor și propusese să sufere supliciul în locul lui. Însă libienii deveniseră atât de amenințători, încât inima faraonului nu voi să se deschidă către milă: „Ei au asediat Egiptul, spune Ramses al III-lea în testamentul său politic, au luat orașele din partea de vest, de la Hatkaptah până la Qarban. Au cucerit tot țărmul marelui curent, punând stăpânire pe orașele ținutului și pe boi timp de mulți ani. Dar eu i-am distrus, ucigându-i într-o singură luptă… i-am silit să treacă înapoi frontiera Egiptului. Pe cei care au rămas, i-am adus ca pe o pradă în vârful sabiei, adunându-i ca pe niște păsări înaintea cailor mei, femeile și copiii în număr de miriade, animalele lor cu milioanele. Le-am înregimentat prinții. I-am făcut comandanți de arcași și șefi de triburi. I-am înfierat, sclavi sigilați cu numele meu?
După ce dușmanii aleși pentru supliciu erau executați, în temple avea loc o altă ceremonie, în cursul căreia se hotăra soarta prizonierilor și în același timp se împărțea prada.
Bogățiile aduse din netrebnica țară Khatti au fost expuse în fața imaginilor zeilor. Ele constau în vase și amfore, cupe în formă de cap de berbec și pahare de aur și de argint încrustate cu pietre scumpe, la fel cu cele pe care sirienii asediați le ofereau învingătorilor când predau orașul, la fel cu cele pe care le aduceau, în timp de pace, delegații de la Retenu, de la Amar sau de la Naharina, pentru a-și achita contribuția de război sau pentru a intra în grațiile regelui. Regele sosește la rândul său, târându-i pe prizonierii cu mâinile legate și cu frânghia de gât; sunt negri, libieni, sirieni, amu, amoritani, hitiți.
Prizonierii se recunosc învinși. Faraonul e ca un foc care se întinde când lipsește apa. El suprimă cu vorba orice răscoală și orice blestem. Recunoaște că tatăl său Amon i-a acordat victoria asupra popoarelor dușmane. Înapoiază deci zeilor ceea ce aceștia i-au dat, dăruind templelor o parte din prizonieri și din bogățiile aduse.

Capitolul X
Scribii și judecătorii

Administrația

Egiptul a avut încă de la origini o administrație savantă. Chiar din vremea primei dinastii, funcționarii regelui imprimau, cu ajutorul unui cilindru, pe dopurile ulcioarelor, numele și titlurile lor. Toate personajele cunoscute de noi, fie de pe o statuie sau de pe o stelă, fie de pe mormântul lor, au cel puțin un titlu. Unii pot cita mai multe duzini. Pentru perioada Vechiului Imperiu, titlurile și numele funcționarilor sunt destul de numeroase ca să umple un volum. Din perioada remessidă, a ajuns până la noi un manual de ierarhie egipteană. El pune în frunte pe zei și zeițe, spiritele, pe regele domnitor, soția regală, mama divină a regelui și pe copiii regali. Apoi vin magistrații, printre care vizirul e cel dintâi și toți cei care aveau fericirea să trăiască lângă soare, marii comandanți de trupe, scribii cărților din biblioteca regală, majordomiii, crainicii, portumbrela și portevantaiul, scribii regali, intendentul casei albe, scribul superior al rulourilor de la curtea supremă, scribii impozitelor. O a doua serie cuprinde pe reprezentanții faraonului în străinătate, în provincii și orașe, pe mesagerii regali pentru toată țara, pe însărcinatul cu sigiliul rezervoarelor, pe însărcinatul cu gurile canalelor. Funcționarii specializați formează o adevărată legiune. Fiecare din acești înalți funcționari dispunea de un personal numeros. Guvernatorii nomelor se sileau să trăiască în reședința lor întocmai ca faraonul în capitală și să aibă o casă după exemplul casei regale. Un zeu ca Amon, care stăpânea bogății imense, crease un corp savant ca să le administreze.
Un prim profet are pe lângă el un majordom, un șef de casă, un șambelan, un valet, scribi, un comandant de marinari și servitori. Al doilea profet are de asemenea funcționari atașați persoanei sale. Al treilea profet ar fi cel mai nefericit dintre oameni, dacă nu l-ar întovărăși o curte în toate plecările sale. Acum, trebuie să enumerăm un popor întreg de șefi, de superiori, de scribi, care împărțeau între ei toate operațiile, toate lucrările pe care le hotărau membrii înaltului cler. Cei mai importanți dintre acești funcționari erau șefii și scribii tezaurului, precum și scribul sigiliului divin al casei lui Amon. Un zeu mai puțin răspândit ca Amon, dar foarte important, ca Min, domn peste Ipu și Coptos, poseda, alături de numerosul său cler, un personal administrativ considerabil, scribi, șefi de lucrări, responsabili cu turmele, cu lenjeria, cu transporturile, magazioneri și contabili. Ca în toate țările, administrația egipteană tinde să se amplifice, nu să se reducă. Ramses al III-lea i-a îmbogățit pe zei. De la un capăt la altul al domniei sale de treizeci și unu de ani. La fiecare extindere a domeniului lor au luat ființă funcțiuni noi. Mereu avea nevoie de cât mai mulți scribi pentru a ridica impozitele, pentru a le transporta, pentru a-i păzi pe sclavi, pentru a întreține canaturile și drumurile, cheiurile și antrepozitele.

Recrutarea și formarea funcționarilor

Întemeietorul dinastiei a XIX-a, Paramses, reușise, în cursul unei lungi cariere, să cumuleze importante funcțiuni, titluri religioase și comandamente militare în regiunea orientală a Deltei. Chemat la Teba de regele Horemheb, ca să conducă lucrările templului de la Opet, el trecu fiului său Setui, care era în floarea vârstei, cea mai mare parte din titlurile și funcțiunile sale. Funcționarii cei mici îi imitau pe cei mari. Un oarecare numit Neferperit, care făcea parte din escorta regală când faraonul se afla în munții Retenu, însoțise în Egipt patru vaci de rasă feniciană, două de rasă egipteană și un taur, totul destinat Castelului de milioane de ani. El obținu pentru fratele lui slujba de păzitor al acestei mici turme și pentru fiul său funcția de purtător de vase cu lapte. Nu numai că aceste slujbe erau garantate titularului lor pentru toată viața, dar trebuiau să rămână în familie și să fie transmise din tată în fiu, din moștenitor în moștenitor. Nimeni n-avea nimic de obiectat. Toți capii de familie doreau să facă la fel. Legea prevede că funcționarul nesupus va fi scos din slujba sa și pedepsit aspru și, mai mult decât atât, va fi pedepsit în copiii săi, care vor fi siliți să presteze munci manuale sau josnice.
Din aceste texte, n-am putea totuși trage concluzia că funcțiuni pline de răspundere, cerând o mare capacitate, erau date cu ușurință fiului titularului, când acesta murea. De fapt, fiii funcționarilor intrau în administrație când terminau școala și înaintau în grad după zelul și talentul lor, și după puterea protectorului lor.
În general, școala face parte din templu. Viitorul mare preot al lui Amon, Bakenkhonsu, frecventă timp de doisprezece ani școala de scriere, care se afla în templul stăpânei cerului. S-a găsit în incinta Ramesseum-ului, la Tanis, la Deir-el-Medineh și în alte sanctuare, ostraca și papirusuri care sunt lucrări de școlari. Studiile începeau devreme. Bakenkhonsu n-avea decât cinci ani când fu trimis la școală, dar tatăl său, care era un preot eminent și care avea ambiții pentru el, l-a ajutat poate mai mult decât pe un copil obișnuit. Totuși, presupunem că în clipa când băiețașii încetau de a mai umbla în pielea goală și-și legau prima lor centură, nu mai era departe ziua când luau drumul școlii.
Știm că viitorul ofițer era luat de mic de tot de la părinții săi, dar în genere regimul școlilor era externatul. Micul școlar aducea cu el, într-un coșuleț, puțină pâine și o cană cu bere, pe care mama lui i le pregătea în fiecare dimineață. Pe drum spre școală, ca și la întoarcere, avea tot timpul să se ciondănească și să se bată cu micii săi camarazi. O poveste egipteană, publicată de curând, ne prezintă un copil atât de înzestrat, încât îi întrecea pe camarazii lui mai mari. Aceștia îl întrebară însă într-o zi: „Al cui fiu ești? N-ai tată?” Și cum el nu răspundea nimic, nu încetară să-l copleșească cu batjocuri și lovituri, repetând: „Al cui fiu ești? N-ai tată acasă?”
La școală copilul învăța mai întâi să citească și să scrie. Papirusul era un material mult prea prețios ca să fie dat copiilor. Pentru exercițiile lor, li se dădeau plăcuțe de metal lustruit cu grijă, pe care erau trase linii sau pătrățele. La Teba se mulțumeau cu bucăți de piatră tăiate grosolan. Acestea erau caietele lor de teme. Școlarii învățau să facă semne izolate, hieroglife, mici desene, să copieze fragmente din ce în ce mai lungi. Acestea erau și caietele lor de lecții. Unele poartă și date. Dacă ar fi destul de numeroase și complete, am putea presupune câte zile îi trebuiau unui școlar ca să Studieze și să învețe pe dinafară o operă clasică, cum sunt Imnul Nilului sau Sfaturile lui Amenemhat. După ce a stricat destule din aceste materiale ieftine, școlarul, promovat student, avea voie să copieze pe un frumos papirus nou, nu un fragment, ci o lucrare întreagă. Așezat pe vine, el desfășoară o parte din ruloul nou, egal în lățime cu pagina modelului. Și-a pregătit cerneala roșie și cerneala neagră, și-a ales o pană potrivită și începe să copieze fie o poveste, fie o culegere de versuri sau de precepte morale, fie modele de scrisori. Titlurile și începuturile de capitole sunt scrise cu cerneală roșie, textul obișnuit cu cerneală neagră. Orice scrib era în același timp un desenator și un pictor. Pentru miniaturi, el întrebuința cerneluri verzi, albastre, galbene sau albe.
Educația nu consta numai din studiul gramaticii și al scrierii, din cunoașterea textelor clasice, a legendelor divine și a desenului. Funcționarii egipteni au ocupații extrem de variate și trec cu o uimitoare ușurință de la un serviciu la altul. Uni a fost mai întâi polițist și judecător, apoi s-a dus în depărtări să caute pietre, a construit corăbii, a curățat canale și, când a izbucnit războiul, a îndeplinit funcția de comandant de stat-major. Deci, era nevoie ca studenții să fie inițiați în cunoașterea legilor și a principalelor tehnici. Existau oare concursuri și diplome? Am fi ispitiți să credem că da, văzând întrebările pe care scribul Hori le pune unuia din confrații săi pe care ar vrea să-l prindă cu vreo greșeală: Care este rația unei trupe în timp de război? Câte cărămizi trebuiesc pentru construirea unei rampe de dimensiuni date? De câți oameni e nevoie pentru a transporta un obelisc? Cum se ridică un colos? Cum se organizează o expediție militară? Și, pentru a sfârși, tot felul de întrebări privind geografia Siriei. Un întreg program de studiu.
Pasiunea pentru lucru era, desigur, foarte variabilă la toți acești viitori scribi. Câteodată, profesorii se plâng văzându-i atât de leneși: „Scrie cu mâna ta, tot repetă scribul Amenmose, discută cu alții mai savanți ca tine… Ești priceput numai dacă studiezi în fiecare zi… Dacă o singură zi lenevești, vei fi bătut. Urechea tânărului e la spate. El nu ascultă decât de cel care-l lovește. Lasă-ți inima să-mi asculte vorbele. Asta îți va aduce folos. Maimuțele învață să danseze. Caii se dresează. Șoimul învață să zboare. Omul progresează discutând. Nu neglija scrierea. Lasă-ți inima să-mi asculte vorbele, ai să le găsești folositoare.”
Acest pedagog crede, sau se preface a crede, că studiul n-are alt dușman în inima tânărului decât lenea și încăpățânarea. Dar, deoarece animalele se domesticesc sau se dresează, el socotește că, făcând apel la ambiție și bun-simț și mai ales mulțumită unor corecțiuni energice, își va readuce pe elevul zăpăcit pe calea triumfului care duce la cele mai onorabile slujbe. Vai! Tinerii egipteni aveau și alte înclinații, mai plăcute: „Mi se spune că neglijezi scrierea, afirmă un profesor tot așa de cicălitor ca și Amenmose, dar mai bine informat, și că te-ai apucat de dans. Mergi din cârciumă în cârciumă. Mirosul berii îți întovărășește fiecare pas… Ești ca un altar lipsit de zeul său, ca o casă fără pâine. Ești găsit izbindu-te de pereți. Oamenii fug din fața ta. Dacă ai ști ca vinul e o nenorocire! Dar tu nu-ți cunoști demnitatea!” Uneori se întâmpla să fie și mai rău. Libertatea pe care o avea bărbatul, în Egipt, de a-și aduce concubine în casă, de a cumpăra sau de a închiria sclave, împiedica, într-o oarecare măsură, dezvoltarea caselor de toleranță. Existau totuși unele, în care clienții nu erau numai ispitiți să bea mai mult decât trebuie, dar unde găseau dansatoare și muzicante de profesie, în genere, femei ușoare, chiar dacă erau cântărețele lui Amon. Acolo, oricine se putea iniția în farmecele muzicii străine. Se cânta, se declama cu acompaniament de tamburină sau de harpă. Omul se iniția și în alte plăceri, trezindu-se până la urmă în stradă, într-o ținută obscenă și, după multe eforturi zadarnice de a se ține pe picioare, se rostogolea în șanț sau era implicat în cine știe ce scandal.

Magistrați buni și magistrați răi

Oamenii legii, oricât de neînsemnați, erau temuți de populație, de meșteșugari și de felahi. Adeseori vizita lor anunța o bătaie în regulă sau confiscarea micului avut. Fără îndoială că moraliștii recomandau agenților autorității să se poarte cu milă și moderație: „Nu fura din impozitele strânse și nici nu fi prea aspru. Dacă găsești pe listă un sărac rămas în urmă cu plata, împarte-o în trei părți. Lasă două, ca să-i rămână de plată numai una.” Unii funcționari au amintit, pe o stelă din mormântul lor sau pe o statuie ridicată în templu sub privirea zeului lor, că s-au inspirat din astfel de reguli: „Am făcut, spune vizirul Ptahmose, ceea ce laudă oamenii și ceea ce le place zeilor. Am dat pâine celui flămând. L-am săturat pe cel care n-avea nimic.” Un alt vizir, Rekhmarê, a administrat cu grijă domeniul regal. El a umplut templul cu statui și a pus să i se construiască un splendid mormânt, dar de asemenea l-a apărat pe cel slab împotriva celui puternic, pe văduva fără rude, a pus pe copii în locul tatălui lor. Subalternii marelui preot al lui Amon, Bakenkhonsu, n-au avut de ce să se plângă de șeful lor, cel puțin dacă-l credem când spune: „Am fost ca un tată pentru subalternii mei, instruindu-le fiii, dând mâna celor nefericiți, asigurând existența celor în nevoie. Nu mi-am terorizat servitorii, ci am fost ca un tată pentru ei… Am făcut funeralii celui care nu avea moștenitor un sicriu celui care n-avea nimic. Am apărat pe orfan și m-am ocupat de drepturile văduvei. N-am alungat pe fiu din locul tatălui. N-am smuls copilașul din brațele mamei sale… Mi-am plecat urechea către cei care spuneau adevărul. Am îndepărtat pe cei care erau plini de nedreptăți.” La fel Kháemhat, fost scrib regal și șeful grânarelor, s-a coborât în necropolă după ce a fost dezvinovățit pe pământ. Nimeni nu l-a acuzat… Când a ajuns în marea sală de judecată, toate actele sale au fost găsite, după ce au fost puse pe balanță, drepte, de către zeii care locuiau acolo. Thot l-a dezvinovățit în fața tribunalului tuturor zeilor și zeițelor.
Aceste fapte sunt reconfortante. Totuși, un suveran, care cunoaște bine oamenii, pune pe fiul său să se ferească de judecători: „Tu știi că sunt fără milă în ziua în care judecă pe cel nenorocit”. La fel Horemheb, bătrân militar, între descendenții lui Akhenaton și Ramses I, nu-și face iluzii. El știe că în anii tulburi care au urmat după revoluția religioasă, scribii, strângătorii de impozite și toți funcționarii mărunți i-au stors pe oamenii săraci într-un mod îngrozitor, furându-i și pe locuitori și pe faraon. Când erau dați în judecată, cei care ar fi trebuit să-i apere pe contribuabili, primeau bani ca să-i achite pe criminali și condamnau pe cel nevinovat, prea sărac ca să-i poată cumpăra. Horemheb, care căuta să stârpească nedreptatea și să pedepsească minciuna, promulgă un edict împotriva înșelătorilor. Orice magistrat dovedit că a abuzat de funcția lui, era condamnat să i se taie nasul și era deportat într-un fel de lagăr de concentrare, situat la Sile, în istmul de Suez.
Într-un decret, publicat acum câțiva ani, Mematrê se adresează cu destulă severitate vizirilor, miniștrilor, judecătorilor, fiului regal din Kuch, comandanților de arcași, intendenților aurului, prinților, șefilor de triburi din sud și din nord, crainicilor, șefilor grajdurilor, purtătorilor de umbrele, tuturor gardienilor casei regale și tuturor oamenilor trimiși în misiune. Apăra, împotriva acestor funcționari, templul de milioane de ani pe care regele îl sfințise la Abydos și pe care-l înzestrase generos cu bogății, personal și turme. Regele avea motive să se teamă că i se vor rechiziționa păstorii, pescarii, plugarii și meșteșugarii, că se va vâna și pescui în lacurile și pe terenurile sale de vânătoare, că i se vor confisca corăbiile, mai ales cele care se întorceau din Nubia încărcate cu produse meridionale. Orice funcționar care va pune mâna pe bunuri aparținând templului – spunea decretul – va fi pedepsit cu cel puțin o sută de lovituri, va trebui să dea înapoi ce a luat și să plătească de o sută de ori valoarea pentru pagube și interese. În unele cazuri, penalitatea era de două sute de lovituri și cinci fracturi. Ea mergea chiar până la tăierea nasului și a urechilor și la arestarea vinovatului, care era trimis ca muncitor în personalul templului.
E de mirare că regele pedepsește cu atâta asprime pe agenții administrației sale, în favoarea privilegiaților care formau un stat în stat. De altfel, este adevărat că funcționarii nu aveau totdeauna un prea mare respect pentru privilegiile clerului. Dar ne întrebăm dacă pagubele cauzate unui meșteșugar sau agricultor erau tot așa de sever reprimate. Povestea țăranului din Oaza de sare, deși e incompletă, dovedește cel puțin că regele dorea sincer să guverneze fără abuzuri.

Menținerea ordinii

Sub ultimii Ramses, se petrecură evenimente extraordinare la Teba și, desigur, în tot Egiptul. Furturi, abuzuri de putere, crime se văzuseră în toate epocile, chiar sub cei mai buni regi, dar nu se văzuseră încă bande organizate, jefuind templele și mormintele, unde zăceau imense bogății, apărate mai ales de naivitatea și de superstiția populației. Încă de pe vremea Vechiului Imperiu, egiptenii aveau obiceiul să graveze, cu caractere mari, ca să fie văzute de oricine, o înștiințare informând pe cei care s-ar purta tâlhărește într-un mormânt, care ar strica sau ar fura statuile, pietrele și inscripțiile și toate obiectele mobilierului funerar, că fapta lor rea nu va rămâne nepedepsită: „Acela care ar făptui ceva împotriva acestora, să fie atacat de crocodil în apă, de șarpe pe uscat. Niciodată nu i se vor face ceremonii. Zeul îl va judeca.” Mult mai târziu, un nomarh din Siut, care avea motive să se teamă că mormântul lui nu va fi respectat, căci el însuși pusese mâna cu forța pe un mormânt mai vechi, punea să se graveze pe el o înștiințare mai amănunțită: „Toți oamenii, toți scribii, toți savanții, toți târgoveții și oamenii obișnuiți care vor vorbi tare în acest mormânt, care vor strica scrierea, vor distruge statuile, se vor expune mâniei lui Thot, cel mai aspru dintre zei, vor avea parte de cuțitul călăului regelui care locuiește în marile castele. Zeii lor nu le vor mai primi ofrandele”. Dimpotrivă, sunt făgăduite binecuvântări vizitatorului respectuos, care va deveni un bătrân în orașul său, un amakhu în noma sa.
Nici egiptenii din Noul Imperiu n-au pierdut încrederea în virtutea acestor inscripții amenințătoare. Menmatrê, găsind apă în deșert, în apropiere de minele de aur, construi acolo un sanctuar închinat lui Amon-Ra și altor divinități, nu numai pentru a le mulțumi, ci și ca să-i ajute pe cei care spală aurul ce trebuia predat tezaurului regal. Regilor viitori, care vor respecta hotărârile lui Menmatrê, zeii Amon, Harakhte și Tatenen le vor îngădui să guverneze pământul cu inima fericită, să învingă țările străine și Țara Arcului; dar regele, care nu va ține seama de ele, va trebui să dea socoteală la On, în fața nu se știe cărui tribunal. Prințul, care-l va sfătui pe stăpânul său să-i ia pe mineri și să-i pună la altă muncă, „flacăra îi va arde carnea. Arsura îi va devora membrele. În sfârșit, orice bărbat care ar fi surd la ordinul lui, Osiris să stea în spatele lui, Isis în spatele femeii lui, Horus în spatele copiilor lui, împreună cu prinții din Todjuser care-și îndeplinesc misiunea.” Heri-Hor, mare preot al lui Amon, și-a pus statuia în templu ca să stea lângă zeu și să-l salute când pleacă în procesiune. Nenorocire celui care-i va schimba locul, chiar după mulți ani: „El se va expune mâniei lui Amon, a lui Mut și a lui Khonsu. Numele lui nu va mai exista în țara Egiptului. Va muri de foame și de sete.” Amenhotep al III-lea a dat un decret, reglementând castelul din Ka al favoritului său Amenhotep, fiul lui Hapu. Fundația este pusă sub protecția lui Amonrâsonter, atâta vreme cât va dăinui pe pământ. Cei care-i vor aduce vreo stricăciune vor fi expuși mâniei lui Amon: „El îi va sorti focului în ziua mâniei sale. Ureus-ul său va vărsa flacără pe fruntea lor, le va distruge carnea și le va devora trupul. Vor deveni ca Apopi în dimineața zilei de Anul nou. Nu vor mai putea înghiți ofrandele morților. Nimeni nu le va vărsa apa fluviului. Fiii lor nu le vor ocupa locul. Femeile lor vor fi violate sub ochii lor… Ei vor fi sortiți cuțitului în ziua masacrului. Trupurile lor vor pieri, căci lor le va fi foame și nu vor avea ce să mănânce.”
Teama de zei și oroarea de pedepsele postume au putut apăra templele și mormintele atâta vreme cât o poliție cinstită și vigilentă veghea la vest de Teba. A venit însă o zi în care poliția și-a uitat datoria. În acea zi, inscripțiile înspăimântătoare și-au pierdut puterea.
După câte știm, cele dintâi acte de jaf au avut loc în anul XIV al domniei lui Ramses al IX-lea, dar fără îndoială că acestea n-au fost cele dintâi. Timp de ani de zile, mormintele au fost jefuite fără ca prințul Kher-ului, adică al necropolei, de care depindeau polițiștii, corpul Medjaiu și un corp numeros de gardieni, să fi ridicat măcar degetul cel mic spre a pune capăt acestor jafuri. Deși lucrurile nu-l priveau pe el, prințul orașului a fost acela care a denunțat scandalul, într-un raport către vizir și către o comisie de mari funcționari. Acest raport era foarte alarmant. Prințul Kher-ului, Paurâ, acuzat direct, fu obligat să-i pună pe cei de la poliție să facă o anchetă. S-a verificat un grup de morminte din cartierul nordic al necropolei, începând cu cel al regelui Amenhotep I, a cărui memorie era scumpă întregii populații de pe țărmul stâng. Paser afirma în raportul său că mormântul fusese violat. Paser se înșelase. Mormântul regelui era intact. Era de asemenea intact un mormânt vecin cu templul aceluiași Amenhotep, foarte cunoscut, pentru că se vedea în fața lui o statuie reprezentând pe regele Antef ținându-și câinele, Bahka, la picioare. Hoții atacaseră aceste două morminte, dar nu putuseră ajunge la camera funerară. În schimb reușiseră să profaneze mormântul regelui Sekhemrê-Chedtaui, fiul soarelui Sobekemsaf. Sala unde se odihnea acest rege împreună cu soția lui, regina Nubkhas, fusese golită de tot conținutul ei. Cinci alte morminte regale erau intacte, dar, din patru morminte aparținând cântăreților din casa de adorație a lui Amonrâsonter, două erau violate. Cât despre cimitirul vecin, unde se odihneau cântăreții, strămoșii și locuitorii regiunii, el oferea un spectacol lamentabil. Toate mormintele fuseseră violate. Bandiții aruncaseră mumiile din sicriele lor de lemn sau de piatră și le lăsaseră părăsite pe jos, după ce smulseseră aurul și argintul și furaseră tot mobilierul funerar. Unii din bandiți fiind atunci arestați și interogați, procesul verbal al interogatoriului fusese și el trimis de prințul Paurâ comisiei de anchetă.
Aceste importante personaje n-aveau cu ce să se mândrească. Ar fi trebuit să caute să pună mâna pe bandiți, să destituie și să pedepsească pe toți cei care erau răspunzători de aceste orori, din cauza neglijenței sau pentru că erau complicii hoților. Or, supărarea lor se întoarse înainte de toate împotriva prințului orașului, Paser, care-i obligase să iasă din inerția lor și acum îi amenința că va înainta un raport faraonului și va cere să-i aresteze pe toți. Pentru a se debarasa de acest personaj supărător, i se trimite un martor fals, un oarecare Pakharu, lucrător în metal, care-i povesti cum se dusese cu banda lui să jefuiască marile locuințe. Prințul kher-ului, care știa la ce să se aștepte de la această mărturie, întreprinse o anchetă, care stabilea minciuna. Apoi Comisia de anchetă se reuni sub președinția vizirului. Aceasta convoacă pe muncitorul în chestiune și pe pretinșii săi complici, ca și pe acuzator. Vizirul rezumă problema și făcu cunoscut rezultatele anchetei: „Am verificat locurile despre care prințul orașului pretindea că au fost violate de muncitorii castelului de la Usirmarê Miamun. Le-am găsit intacte. S-a constatat că tot ce spusese el era fals”. Muncitorii fură interogați și confruntați cu Paser. Se constată că în adevăr ei nu cunoșteau niciuna din locuințele faraonului care fuseseră violate. Muncitorii, care erau personaje dintre cele mai suspecte și aparțineau primului profet al lui Amonrâsonter, fură puși în libertate și-și reluată locurile dinainte.
Oricât ar fi fost de dispuși să închidă ochii asupra jafurilor bandiților, polițiștii nu putură totuși evita arestarea unora dintre cei care jefuiseră mormântul regelui Sobekensaf. Mulțumită pieselor anchetei, care au ajuns până la noi, putem să ne închipuim cum operau. Un zidar, cu numele de Manpanofer, aparținând marelui preot al lui Amonrâsonter, se asociase cu alți șapte meșteșugari, zidari ca și el sau dulgheri, cu un agricultor și un barcagiu, tovarăș indispensabil, căci trebuiau să treacă Nilul încoace și încolo cu prada, fără să deștepte atenția curioșilor. Acești ticăloși operau de vreo patru ani, când hotărâră să atace piramida lui Sobekensaf. „Ea nu semăna deloc cu piramidele și mormintele nobililor pe care aveam obiceiul să le jefuim.” Își luară instrumentele de aramă și săpară un coridor de trecere în masa piramidei. Acest lucru nu s-a făcut cu ușurință, dar sfârșiră prin a ajunge în încăperile subterane. Își aprinseră torțele, înlăturară ultimele obstacole și se aflară în fața a două sarcofage, al regelui și al reginei. Dar ei nu veniseră să facă arheologie. Ridicară capacele sarcofagelor fără întârziere și găsiră înlăuntru sicriele de lemn aurit, pe care de asemenea le deschiseră. Nobila mumie a regelui, întinsă în sicriul ei, era înarmată cu o spadă, care poate că era împodobită, ca și cea a reginei, cu palmete și scene de vânătoare. O mască de aur îi acoperea fața. De gât erau atârnate coliere și talismane. Toată mumia era acoperită cu aur. Bandiții adunară tot aurul, argintul, bronzul, și toate bijuteriile. Dădură foc sicrielor. Aurul cântărea 160 de debeni (14 kilograme și jumătate). Făcură opt părți egale și trecură înapoi Nilul. Fie că au flecărit, fie că n-au putut ascunde față de toată lumea expediția lor, Amonpanofer fu arestat de gardienii orașului, care-l închiseră în biroul prințului Paser. Hoțul scoase cei douăzeci de debeni de aur și-i dădu scribului cheiului, care-l eliberă fără altă formă de proces. Se duse apoi să-și caute tovarășii, care, foarte cinstiți, făcură un nou partaj, de data asta de șaptesprezece debeni și jumătate. Deoarece trebuiau să se despăgubească, banda își reîncepu operațiile, până când autoritățile se hotărâră să-i aresteze. „Dar, adăugă hoțul, un mare număr de oameni din ținut jefuiau mormintele ca și noi și sunt tot atât de vinovații îi ținură închiși câtva timp. Magistrații îi siliră să mărturisească și-i duseră până la piramida pe care o violaseră, pentru a reconstitui crima. Hotărâră să-i dea pe cei opt hoți pe mâna marelui preot al lui Amon, șeful lor, dar când să opereze acest transfer, din opt nu mai rămăseseră decât trei, cărora li se adăugase un individ dintr-o altă bandă de șaptesprezece. Ceilalți își luaseră tălpășița. Magistrații lăsară marelui preot grija de a-i regăsi.
După trei luni, zidarul Amenpanofer, a cărui mamă fusese surghiunită în Nubia, fu regăsit și adus în fața unui tribunal. Împreună cu încă patru, el violase mormântul unui al treilea profet al lui Amon. Scoseseră afară sarcofagul de lemn aurit, lăsând mumia într-un colț al mormântului. Ducându-se cu toții în insula Amenemopet, ei puseră aurul de-o parte, îl împărțiră și arseră sicriul. Amonpanofer începu din nou, fu prins, eliberat, iar o luă de la capăt până la o nouă arestare, care-l aduse în fața judecătorilor.
Bandiții ce jefuiau mormintele regilor și ale particularilor se recrutau la început dintre tăietorii de piatră din cariere și dintre zidarii și meșteșugarii folosiți în necropolă. Ceata lor se mări repede cu mici funcționari care depindeau de templele din vest și de Kher și cu membri ai clerului. O bandă formată dintr-un preot, Pan-un-heb și patru părinți divini, Mery bătrânul, fiul său Paisem, Semdy și Pakharu, își începură meseria despuind de colierul ei o statuie din Nefertum a regelui Usirmarê Sotepenrê, marele zeu. Această bijuterie, pe care o topiră, le aduse patru debeni și șase qites de aur. În calitatea lui de decan de vârstă, Mery bătrânul împărți prada. O altă bandă, în care se asociaseră preoți, scribi, păzitori de boi, exploata Casa de aur a regelui Usirmarê Sotepenrê. Nu știm exact ce se înțelegea prin Casa de aur a regelui, nici unde se afla. Poarta exterioară, din granit din Abu, avea zăvoare de aramă. Ușile erau acoperite cu aur. Acest monument trebuie să fi fost foarte prost păzit. Preotul Kauharoi, împreună cu patru confrați, l-au vizitat de mai multe ori și au luat de fiecare dată câte o grămadă de aur, pe care au schimbat-o în oraș pe grâu. Într-o zi, un păstor le căută ceartă: „De ce, le zise el, nu-mi mai dați nimic?” Ei se reîntoarseră la nesecata lor rezervă și plecară cu cinci qites de aur. Cumpărând cu aceste patruzeci și cinci de grame de aur un bou, ei îl dăruiră păstorului. Dar scribul cărților regale, Setuimose îi auzise pe preoți și pe păstor certându-se. Prinzând ocazia, el declară: „Am să mă duc să fac un raport primului profet al lui Amon”. Preoții nu așteptară să le-o spună de două ori. În două expediții ei își procurară patru qites și jumătate de aur, cu care cumpărară tăcerea bibliotecarului. Preotul Tutuy, care era unul din credincioșii Casei de aur, voi să-și întindă zona operațiilor. Împreună cu preotul Nesiamon, el își puse ochii pe porțile cerului. După ce luă tot aurul de pe ele, le dădu foc. în același timp, dispăru o mare parte din mobilele prețioase. Într-o zi, hoții furară racla portativă a primului profet al lui Amon, Ramsesnekht, mort cu puțin înainte. În altă zi, o altă bandă sustrase racla portativă a lui Usirmarê Sotepenrê, marele zeu și cele patruzeci de case de aur ale regelui Menmatrê Setui, care se aflau depuse în tezaurul castelului Usirmare. Rapoartele și interogatoriile în legătură cu aceste acte de jaf ar putea forma un volum gros. Totuși, ele nu menționează decât afaceri destul de neînsemnate, deoarece nu semnalează decât un singur mormânt regal violat. Or, aproape toate mormintele din valea regilor și din valea reginelor au fost violate și jefuite înainte de începutul dinastiei a XXI-a, adică în mai puțin de treizeci de ani. Pentru a salva mumiile faraonilor, vizirii și marii preoți ai lui Amon se resemnară să le scoată din sicriile lor și să le depună, fără bijuteriile și masca lor de aur, înfășurate numai în fâșii de pânză, în sicrie de lemn, care fură îngropate în câteva ascunzători. Mormântul lui Tutankhamon a fost aproape singurul cruțat, împreună cu mormântul reginei Ah-hotep, care se afla în regiunea unde operaseră cei dintâi tâlhari. Mi se pare puțin probabil ca mormintele regilor (cu numele de) Amenhotep, Tutmes, Setui și Ramses să fi fost toate jefuite de câțiva meșteri, chiar constituiți în bandă, cărora în vremuri normale poliția le-ar fi venit repede de hac. Sub ultimii Ramses, Egiptul a fost sfâșiat de un groaznic război civil, care a pus față-n față clerul și partizanii lui Amon cu clerul și partizanii lui Seth, răspândiți în toată țara, dar cu deosebire numeroși și activi pe lângă Coptos, Oxyrrhinque, Tell Modam, Pi-Ramses. Îmi închipui că în timpul acestui război au fost jefuite mormintele, fie de către partizanii lui Amon, fie de către partizanii lui Seth, sau de amândoi pe rând, fiecare având scuza să nu lase adversarului asemenea bogăție de metal prețios. Exemplul fiind dat de sus, oamenii săraci continuară să ia banii de unde-i găseau, mai ales că din cauza anarhiei viața devenise îngrozitor de scumpă. Mărfurile erau rare și nu se schimbau decât pentru aur sau argint curat. Se dădeau patruzeci și cinci de grame de aur pentru un bou.
Complicii unui anume Bukhâf mărturisesc că au cumpărat cu partea lor terenuri, grâne, stofă, sclavi. Cumpărarea unui sclav nu putea trece neobservată, deoarece el era înregistrat într-un birou oficial. Astfel încât, judecătorul, aflând că oameni de condiție umilă și-au procurat un sclav, îi întreabă despre veniturile lor. Scribul tribunalului întreabă pe o tebană anume Ary-nofer: „Ce zici despre banii pe care i-a adus Panehsy, bărbatul tău? – Nu l-am văzut!” Vizirul insistă: „Prin ce mijloace ai dobândit servitorii care erau cu el? – N-am văzut cu ce i-a plătit. Se afla în călătorie când era cu ei”. Magistrații pun o ultimă întrebare: „De unde veneau banii cu care Panehsy. A pus să se lucreze la Sobekensaf? – I-am câștigat vânzând orz în anul hienelor, când era foamete!”
Tribunalul n-a simțit nevoia să ceară inculpatei să precizeze ce înțelegea ea prin anul hienelor. Era o expresie obișnuită, dar ea ne cam încurcă. Unii egiptologi au crezut că în acel an se arătaseră hiene la Teba, așa cum s-au văzut câteodată la noi lupi dând târcoale la marginea marilor orașe. Alții au crezut că nu e decât o imagine. Anul hienelor a fost poate acela în care dușmanii lui Amon au pus stăpânire pe Teba, jefuind templele și necropolele. Demoralizarea era mare. Un hoț strigă tatălui unei femei care făcea parte din banda lui Bukhaf: „Bătrân ticălos, netrebnic, dacă ești ucis și aruncat în Nil, cine are să te caute?” Ramses al III-lea avea dreptate când implora pe zei, cu o insistență atât de patetică, să acorde fiului său o domnie prosperă. Vedea apropiindu-se catastrofa, care s-a și produs cam la trei sferturi de secol după moartea lui. După un sfert de secol sau mai mult, Egiptul a ieșit din această criză micșorat și în timpul acesta s-a văzut ceea ce nu se mai întâmplase de pe vremea hicsoșilor, adică meșteșugari, scribi și preoți jefuind pe zei și pe morți.

La tribunal

După ce ordinea a fost restabilită, a început represiunea. Încă de pe vremea domniei lui Ramses al III-lea, o comisie de anchetă, prezidată de vizir, care era după faraon personajul cel mai important din regat, se informase despre întinderea pagubelor. Această comisie ni s-a părut mult mai dornică să nu afle adevărul, decât să-l descopere. Unii bandiți sunt arestați, dar ei își cumpără libertatea cu puțin aur și încep din nou. Profită de faptul că sunt transferați din închisoarea prințului orașului în închisoarea marelui preot, ca s-o șteargă. Dar după reînceperea jafurilor, care s-a produs în ultimii ani ai domniei lui Ramses al IX-lea, o altă comisie de anchetă, formată din vizir, funcționari regali, un intendent al tezaurului, doi port-umbrelă, scribi și crainici, se puse pe lucru, de data aceasta cu toată hotărârea. Se întâmpla uneori ca unii păgubași să consulte statuia unui rege sfânt, ca să obțină restituirea unui obiect furat, sau plata integrală a unei rente. De data aceasta, problema era prea serioasă, așa încât regele sfânt e lăsat în colțul lui și judecătorii recurseră la alte mijloace ca să afle adevărul.
La începutul unei ședințe consacrate interogatoriului marilor bandiți care jefuiseră mormintele, vizirul zise păstorului Bukhaf: „Tu erai în expediție cu banda ta. Zeul te-a prins. El te-a adus aici. El te-a dat în puterea faraonului. Numește-i pe cei care erau cu tine în marile locuințe!” Inculpatul nu se lasă prea mult rugat și numește șase dintre tovarășii lui. Dar tribunalul nu se mulțumește cu atât. Bukhaf este bătut cu bastonul. Atunci el jură că va vorbi. E întrebat din nou: „Spune, cum ai reușit să ajungi la marile locuințe venerate?” El pretinde că mormântul unde a pătruns fusese deja deschis, ceea ce-i aduce o nouă ciomăgeală, căreia el îi pune capăt declarând: „Jur că voi vorbi”. I se storc astfel treisprezece nume, după care spune: „Iau martor pe Amon, iau martor pe suveran că dacă se află că am ascuns pe vreunul din cei care se aflau cu mine, să fiu pedepsit în locul lui!” Atunci începe monotona defilare a complicilor, la care se adaugă alți indivizi, ale căror nume sunt pronunțate în cursul instrucției. Inculpații jură că nu vor minți, sub pedeapsa de a fi surghiuniți în Nubia, de a fi mutilați sau a fi puși pe lemn. Am mai întâlnit această expresie. Mai mulți dintre cei care complotaseră împotriva lui Ramses al III-lea au fost condamnați să fie puși pe lemn. Unii egiptologi au crezut că aceasta înseamnă a fi tras în țeapă. Nu este sigur. Pe basoreliefurile siriene se văd oameni trași în țeapă. Însă pe basoreliefurile egiptene nu s-au văzut niciodată, dar adeseori se vede câte un individ legat de un stâlp, desigur ca să fie ciomăgit cu bastonul. Presupun deci că individul condamnat să fie pus pe lemn era legat de un stâlp, poate până ce murea.
Câteodată, la întrebarea judecătorului, inculpatul răspundea: „Nenorocire mie, nenorocire trupului meu!” Fără să se emoționeze, judecătorul punea întrebarea și dacă răspunsul nu-l satisfăcea, se trecea la ciomăgeală. Bătaia era de mai multe feluri, căci se întrebuințează trei termeni diferiți: badjana, nadjana și manini. Unii le-au îndurat pe toate trei, dar n-am putea spune exact prin ce se deosebesc. Bătaia era aplicată pe spate, dar și pe mâini și pe picioare. Acest tratament energic dezleagă multe limbi, dar nu întotdeauna. Adeseori, grefierul constată că după două sau trei bastonade, acuzatul tot n-a mărturisit. După toate aparențele, acesta rămânea la dispoziția justiției. Adeseori judecătorul care n-a obținut nici mărturii și nici vreo informație lămuritoare, invită pe nenorocit să indice un martor care să-l susțină. Foarte rar se întâmplă ca un acuzat să fie pus în libertate. Fiind introdus un trompetist, numit Amonkhâu, vizirul îl întrebă: „Ce mijloace ai întrebuințat împreună cu arzătorul de rășină Chedsukhonsu, când ai ajuns la marea locuință de unde ai furat banii, după expediția hoților?” El zise: „Nenorocire mie, nenorocire trupului meu! Îi spuneam lui Perpatjau trompetistul, tovarășul meu cu care mă certam: «Au să te ucidă din cauza furturilor din kher…»” Fu iar interogat, bătut la tălpi și la palme. El repeta: „N-am văzut nimic. Ce-am văzut, am spus”. Îl interogară din nou în luna a patra din vară, ziua a zecea. Fu găsit nevinovat în ce privea furturile și eliberat.
Mulțumită acestei grămezi de documente, asistăm la numeroase interogatorii, dar nu ne-au parvenit judecățile și nu cunoaștem condamnările care s-au pronunțat. Poate că nenorociții aceia au pierit în chinuri, sau și-au sfârșit biata lor viață în mine și în cariere.

Primirea tributarilor străini

Am văzut că funcționarii statului erau ocupați mai ales cu valorificarea domeniului regal, cu reprimarea banditismului, cu împărțirea dreptății și cu strângerea impozitelor, iar în vreme de foamete, cu aprovizionarea populației. Aceasta era munca lor obișnuită. Câteodată, unii privilegiați aveau sarcini mai plăcute. Se pare că niciuna nu putea fi mai agreabilă decât aceea de a primi, la intrarea lor în Egipt, și de a introduce la faraon, pe delegații țărilor străine, care veneau fie ca să achite o contribuție de război, fie ca să-și exprime dorința de a fi în bune relații cu regele sau să aducă vestea că într-o țară îndepărtată o prințesă bolnavă nu reușea să se vindece și că știința unui medic egiptean sau prezența unui zeu milostiv erau singurele mijloace de a-i reda sănătatea.
Delegații de la Retenu, de la Naharina sau din marginile Asiei puteau lua drumul pe uscat și erau primiți de grănicerii drumurilor lui Horus sau puteau veni pe mare. Corăbiile lor semănau cu ale egiptenilor, ceea ce nu trebuie să ne mire, pentru că egiptenii erau ucenicii meșterilor din Byblos, în ce privește construcția navală.
Când sosesc în port, delegații sirieni ard tămâie și-și exprimă, prin gesturi largi, bucuria de a fi terminat cu bine această lungă călătorie. Ei își descarcă imediat mărfurile, în vreme ce egiptenii instalează pe chei restaurante și bufete cu răcoritoare, și apoi intră îndată în legătură cu un funcționar egiptean, care-i va conduce la vizir. Alaiul lor era dintre cele mai distractive. Probabil că o mulțime de oameni venea să-i vadă trecând. Artiștii, care într-o zi trebuiau să-i reproducă în mormântul vizirului, îi examinau cu o deosebită atenție. Bărbații erau îmbrăcați cu fuste brodate cu lină multicoloră, împodobite cu ciucuri, sau cu rochii lungi cu mâneci, care se încheiau în față cu un șnur și cu nasturi sau erau drapați într-o eșarfă de lână. Unii purtau la gât medalioane. Femeile aveau rochii cu volane. Servitorii duceau cu ei cai, urși, elefanți ceva mai mari decât un vițel și purtau pe umeri ulcioare, care conțineau rășină de terebint, smoală, miere, untdelemn sau coșuri pline cu aur sau cu lapis-lazuli. Egiptenii apreciau și mai mult produsele manufacturate, carele și armele, obiectele de podoabă și vasele de metal. Sirienii ajunseseră la o virtuozitate uluitoare în fabricarea lor. Ei nu se mai mulțumeau, ca la începutul dinastiei a XVIII-a, cu amfore cu minere florale, cu cratere împodobite cu un buchet de plante artificiale, ci făceau vase imense cu picior, ornate în întregime cu motive gravate sau încrustate, împodobite cu plante, capete de oameni sau de animale, care se grupau în jurul piciorului, al pântecelui sau al capacului. Unele din aceste vase aveau un corp triplu și trei gâturi. Capacele erau de forma capului lui Bes sau a capului unui grifon. Unele vase cu două toarte formau baza, de unde ieșea un edificiu cu mai multe etaje sau care susținea un sfinx cu cap de femeie. Câteodată, dimpotrivă, craterul era susținut de doi bărbați, așezați spate-n spate. Notăm și vasele cu capul lui Bes sau cu cap de femeie, cu toarta făcută dintr-un colț natural sau artificial de elefant, acoperită cu un decor bogat. Asemenea piese n-au nicio întrebuințare practică. Sunt numai vase de ceremonie. Ele nu plăceau egiptenilor, care puneau să se copieze în atelierele lor modelele cele mai simple. Dar se poate aprecia interesul pe care-l purtau acestor produse străine, când vedem cu ce grijă au fost ele reproduse, de exemplu în mormântul lui Amiseba.
Alaiurile meridionalilor nu întrec pe cele ale asiaticilor în ce privește pitorescul. Împodobiți cu coliere, cu cozi de pantere prinse de brațe, cu craniul ras și cu trei smocuri de păr, ei înaintează dansând, în sunetul tamburinei. Femeile lor sunt îmbrăcate cu o fustă sau o rochie cu volane și poartă până la patru copii, într-un coș prins de spate. Ei aduc scuturi de piele, de fildeș, pene și ouă de struț, piei de pantere, ulcioare și baloturi. Trag de frânghie maimuțe, gheparzi, girafe cu gâtul lung. Însă niciunul din aceste cortegii nu se poate compara cu acela care i-a fost prezentat lui Tutankhamon de fiul regal din Kuch-Huy. Viceregele, purtând încă la gât colierele de aur dăruite de suveranul său, primește pe colaboratorii săi egipteni care-l salută, îngenunchează și-i ating picioarele sau rochia. Cea mai mare parte din nubieni au adoptat costumul egiptean, păstrând totuși unele din podoabele lor naționale. Părul lor lung formează un fel de calotă prinsă cu o diademă, pe care e fixată o pană de struț. Inele groase le atârnă de urechi. Gâtul e strâns într-un colier de perle. La încheietura mâinii, strălucesc brățări masive. Unii poartă pe spate o piele de panteră și, pe deasupra, o centură, o curea și în față un accesoriu triunghiular pe care se disting sori strălucitori. Prinții poartă cu grație rochia transparentă și plisată, pectoralul egiptenilor și sunt încălțați cu sandale. Copiii lor, ca și cei ai egiptenilor, lasă să le atârne pe obrazul drept o buclă lată de păr împletit. De brațele lor sunt agățate cozi de pantere. În vreme ce purtătorii de ofrande au în urechi inele simple, cerceii lor sunt niște discuri de aur și pandantive.
Trupa e formată din războinici, care pun genunchiul în pământ și cer suflul vieții, purtători de ofrande care prezintă pe platouri săculețe și inele de aur, piei de pantere, girafe, boi cu coarne imense, terminate cu niște palme. Un grup de prinți merge înaintea regelui țării, care e așezat într-un car destul de asemănător cu cel al egiptenilor și asiaticilor, cu deosebirea că e prevăzut cu o imensă umbrelă de pene de struț și e tras de doi boi fără coarne. Câțiva prizonieri, cu cătușe la mâini, cu lațul de gât, urmează carul. Negrese, purtându-și sugarii într-un coș legat de spate și târându-și copiii tunși după moda țării, închid procesiunea. Ele sunt goale până la brâu. Ca și bărbații, poartă cercei, cozi de panteră și brățări masive.
Popoarele meridionale aveau meșteșugari foarte iscusiți, chiar dacă nu erau așa de ingenioși ca fenicienii. Se pare că guvernatorii egipteni ai Nubiei, care erau numiți „fiii regali din Kuch”, au făcut eforturi pentru a dezvolta arta indigenă. Nubienii confecționau nu numai articole imitate după modele egiptene, scaune, paturi, perne de pus la căpătâi, care, dar și arme, deosebite de cele ale egiptenilor. Scuturile lor de piele bordate cu o panglică de metal și întărite cu cuie, erau câteodată împodobite cu scene luate din repertoriul oficial. Se vedeau pe ele un sfinx cu cap de berbec călcând în picioare pe dușmani, sau faraonul străpungând cu lancea un nubian. Dar egiptenii apreciau și mai mult reproducerile în aur ale satelor de negri, puse în coșuri sau pe o măsuță. O colibă în formă de piramidă foarte înaltă este umbrită de” palmieri. Copii și maimuțe se urcă în copaci ca să culeagă fructele. Girafe și păzitorii lor circulă prin sat. La periferie, negri care salută. Piciorul măsuței este împodobit cu negri legați de un stâlp și cu însemnele regale. De măsuță sunt atârnate piei de pantere și lanțuri de aur. Este minunea expoziției, capodopera orfevreriei nubiene de inspirație egipteană.
Își merita răsplata fiul regal din Kuch care aducea asemenea tezaure din țările Sudului, la care se adăugau lingourile de aur, de abanos și de fildeș, și care se putea lăuda că a făcut să domnească pacea în acea parte a lumii.

Capitolul XI
Activitatea în temple

Credința

Herodot a spus că egiptenii erau cei mai evlavioși dintre oameni. Ei credeau că totul în univers aparține zeilor, că aceștia sunt izvorul oricărei bogății, că cunosc dorințele noastre și că pot interveni în orice moment în afacerile omenești. Dacă Ramses al II-lea, părăsit de soldații săi și înconjurat de dușmani în preajma orașului Qadech, a putut să treacă peste primejdie, aceasta s-a întâmplat, chipurile, pentru că glasul lui a răsunat până la Teba și a fost auzit de Amon. Dacă o vreme splendidă a apărut în anotimpul rău și a apărat călătoria logodnicii lui, prințesa hitită, aceasta pentru că Sutekh nu-i refuza nimic. Dacă fântânarii găseau apă în deșertul Ikayta, era pentru că tatăl său Hapi îl iubea pe Ramses ai III-lea mai mult decât pe toți regii care domniseră mai înainte. Ideea că zeii protejau pe unii oameni, încuraja câteodată dorințe nebunești. Se zice că regele Amenhotep voia să-i vadă pe zei pe când era încă în viață. Prințul Kornekht, fiul lui Osorkon al II-lea și al reginei Karom, dorea ca vulturul divin să fie alături de el când va fi înconjurat de antilopele din deșert și de păsările cerului, desigur pentru a înțelege limbajul lor, rezervat unui mic număr de inițiați și mesajele importante pe care zeii binevoiesc să le încredințeze. Mulți erau gata să creadă că unii privilegiați puteau porunci naturii, cerului, pământului, nopții, munților și apelor, puteau suprima obstacolul timpului și spațiului. Acestea erau nebunii trecătoare. Când Ramses al III-lea dictă papirusul Harris, de fapt el nu cerea zeilor Egiptului, celui mai mare, ca și celor mai mici, decât lucruri simple și rezonabile, pentru el însuși o eternitate fericită, pentru fiul său să devină un rege puternic și respectat, să-i fie acordată o domnie lungă și un Nil generos în fiecare an. Credea că merită aceste daruri, căci zeii l-au așezat în locul tatălui său, după cum puseseră pe Horus în locul lui Osiris. El n-a asuprit, n-a furat, n-a călcat poruncile zeilor. Dorințele oamenilor obișnuiți, bogați sau săraci, erau mult mai umile. Părinții care nu aveau fii, cereau lui Imhotep să le dea unul. Când Bytau, cel din legendă, este urmărit de fratele lui, furios ca un nebun, el își amintește că Harakhte știe să deosebească adevărul de minciună. De obicei, se știe că zeului îi e milă de cei săraci. Când totul este împotriva lor, el rămâne singurul sprijin, judecătorul care nu primește daruri și nu influențează pe martori. La tribunal, săracul, care n-are nici bani, nici aur pentru scribi, nici haine pentru servitori, descoperă că Amon se preface în vizir, ca să facă să iasă la iveală adevărul și să asigure izbânda celui slab împotriva celui puternic. Un scrib contează pe Thot ca să reușească în cariera lui. „Vino la mine, Thot, ibis sacru, tu zeul pe care-l iubește Chmum, secretarul celor nouă zei, vino la mine, ajută-mă, fă-mă priceput în meseria ta, căci meseria ta e cea mai frumoasă dintre toate. Iar cel care se pricepe e făcut prinț.”
Această credință arzătoare și în același timp rațională ne surprinde adeseori. Dorința de a înconjura pe zeu cu lux datează din toate timpurile și din toate țările. Dar bogăția templului din vremea Noului Imperiu întrece orice imaginație. De la urcarea pe tron a lui Ahmose, tot prisosul și toate economiile se îngrămădeau acolo. A clădi noi sanctuare, a mări și înfrumuseța pe cele existente, restaurând zidurile și porțile, construind bărci sacre și ridicând statui, înlocuind cărămida cu piatră, lemnul local cu lemn exotic, acoperind cu plăci de aur vârful obeliscurilor și pereții marilor locuințe, mobilând fiecare încăpere cu mobile încrustate cu aur și pietre prețioase, știm de mult că aceasta a fost grija principală a tuturor regilor. Fără îndoială că în vremea lui Akhenaton și poate și în anii puțin cunoscuți care au precedat venirea pe tron a lui Sethnakht, s-a lucrat mai încet și a fost ca un fel de repetiție a ceea ce avea să se realizeze în mare sub ultimii Ramses, dar domnii glorioase și înfloritoare încercară să îndrepte aceste neajunsuri.
Ca și grecii și romanii, suntem și noi uimiți de numărul și formele ciudate ale divinităților. Vigneta unui papirus din muzeul din Cairo reprezintă o preoteasă, o fiică de rege, anume Isitemheb, care se apleacă, cu o mișcare plină de farmec, pe marginea unui bazin. În fața unui crocodil lungit de cealaltă parte, la poalele unei sălcii. Fără cea mai mică silă, această preoteasă bea apă din bazinul unde se zbenguie monstrul, care-o observă cu indiferență. Acest crocodil este zeul Sobek, unul din zeii cei mai răspândiți. El avea două centre de cult, unul la Fayum, pe care grecii îl vor numi Crocodilopolis, celălalt la Sumenu, la sud de Teba și sanctuare aproape peste tot.
Locuitorii din Memfis și On preferau taurul în locul crocodilului, care se numea Hapi la cei dintâi și Mer-uer la ceilalți. Taurul Hapi se recunoștea după semne care ne-au fost transmise de greci. Când era identificat, se însemna cu grijă nașterea și era introdus, cu ceremonie, în templul lui Ptah. Atâta vreme cât trăia, era îndopat cu dulciuri și tratat cu onoruri. Când murea, poporul întreg se îmbrăca în doliu. Era mumificat, i se pregătea un mormânt și era înmormântat cu un prinț. La Chmunu erau venerați ibișii. Un ibis privilegiat primea onoruri divine. Se aduceau din tot Egiptul ibiși morți și mumificați, care erau depuși într-o peșteră imensă. Se găseau peste tot șoimi sacri, nu numai în orașul Nekhen, pe care grecii îl vor numi Hierakonpolis, dar și în fața orașului Nekhen, la Nakhen și în toate locurile pe care egiptenii de azi le numesc Damanhur (orașul lui Horus) sau Sanhur (sprijinul lui Horus), și în altele, de exemplu la Hathirib, unde necropola lor a fost restaurată în întregime de Djer-her, salvatorul, la Tanis, unde misiunea noastră a găsit de curând schelete de șoimi în ulcioare mici. La Bast, o pisică primea omagiile populației. La Amit, era redutabilul șarpe Uadjit. Țăranii din Tebaida ofereau aceluiași șarpe, pe care-l cunoșteau sub numele de Renutet, trufandalele recoltei lor.
Dar nu numai animalele se bucurau de aceste atenții pioase. Plantele își aveau și ele partea lor. Bărbați sau femei, perechi sau izolați, se apropiau cu respect de un sicomor, cu mâinile întinse, spre a primi apa vărsată de o zeiță ascunsă în copac. Fiecare oraș avea arborele lui sacru, după cum își avea zeul local, dar zeul local nu era de ajuns spre a potoli ardoarea lor religioasă. În orice oraș, oricât de puțin important, se asociau zeului local alte divinități, venite dintr-un oraș mai apropiat sau mai îndepărtat. Când Ramses al II-lea și-a întemeiat reședința din Delta orientală, a reunit acolo o întreagă societate divină. Amon ședea alături de Seth, dușmanul său de ieri, Tum din On și Ptah din Memfis, zei din Deltă și cei ai sirienilor și fenicienilor, căci egiptenii, ca și când n-ar fi avut destui zei în țara lor, au început să-i adopte și pe cei din țările vecine. Ucigașul lui Osiris și-a schimbat capul de ogar cu un cap omenesc. El a adoptat costumul și atributele lui Baal, un coif ascuțit, pe care strălucește discul solar, din care ies două coarne ascuțite și din care cade, din vârf până jos, o panglică lungă, și un fel de fustă brodată și împodobită cu ciucuri. Zeul are ca tovarășă, în loc de sora lui Isis, pe cananeana Anta. Astartea, la venirea ei în Egipt, a fost onorată ca o regină, ca toate divinitățile. Construind o cetate între Egipt și Siria pentru a-și aștepta logodnica, Ramses n-o putea lăsa fără protectori divini. El alese doi zei egipteni, Amon și Uadjit și doi asiatici, Sutekh și Astartea. Un zeu cananean, Hurun, care ca și Horus avea forma unui șoim, părea că dorește să ia locul acestui antic patron al monarhiei, pe vremea domniei lui Tutankhamon. Memfis, unde un întreg cartier aparținea tyrienilor, era ca un rezumat al tuturor cultelor egiptene și străine. Teba, orașul cu o sută de porți, ar fi meritat să fie numit orașul cu o sută de zei.

Clerul

Știm că orice templu era ca un orășel, care adăpostea între zidurile sale funcționari, polițiști, meșteșugari și cultivatori, și aceștia trăiau acolo ca într-un oraș obișnuit. Deși depindeau de templu, ei nu erau totuși călugări. Această calitate era rezervată celor care se numeau uâbu, cei curați, it neter, părinți divini, hemneter, omul cu ruloul, kheryhebet, care ținea în mână programul ceremoniei însemnat pe un rulou de pergament, membrilor unuyt-ului, colegiu compus din cel puțin douăsprezece persoane, deoarece cuvântul unut înseamnă oră. Acești călugări se schimbau din oră în oră. Ca să asigure zi și noapte o adorație continuă. În multe temple, un șef al misterelor se ocupa de reprezentațiile sacre, despre care vom vorbi mai departe. Preotul semn, necunoscut în clerul lui Amon, juca un rol important la On și la Memfis. La Teba, clerul lui Amon avea în fruntea sa patru hemu neteru. Primul servitor divin, cu toată simplitatea numelui său, era unul din cele mai însemnate personaje din Egipt. La On, șeful clerului din Tum se numea mare vizionar, ur ma, cel al lui Ptah din Memfis, șeful artiștilor; la Chmunu, mai marele celor cinci era șeful templului lui Thot. În multe temple, principalul personaj era, ca și la Amon. Un servitor divin. Noi am luat de la greci obiceiul să-i numim pe acești hemu neteru profeți, pentru că aveau câteodată datoria de a interpreta voința zeului, dar aceasta nu era singura lor funcție și nu suntem siguri că le era rezervată lor. Oricare ar fi numele lor, în vremea Noului Imperiu, profeții tind să se deosebească de mulțimea cetățenilor. Ei disprețuiesc rochia plisată, cu mâneci, și adoptă o fustă lungă. Torsul lor e gol. Își rad complet barba, mustățile și părul.
După cum templul dădea adesea ospitalitate mai multor zei, de asemenea membrii clerului nu rămâneau în mod obligatoriu toată viața în serviciul aceluiași zeu. Setui, mare preot al lui Seth, era în același timp conducătorul serbărilor lui Banebded și însărcinat cu programul lui Uadjit, care judeca cele două țări. Nebufen, care a fost numit de Ramses al II-lea mare preot al lui Amon, nu aparținuse niciodată clerului acestui zeu. El era mare preot al lui Anhur la Tjiny și al lui Hathor la Denderah. Un al doilea preot al lui Amon, care nu se ridica la cel mai înalt grad, s-a consolat când s-a văzut numit mare peste vizionari și sein la On din Mentu, oraș din noma tebană.
Un mare număr de femei participau și ele la cult. Orice templu avea un corp de cântărețe, a căror datorie era să cânte agitând sistrele sau crotalele în timpul ceremoniei. Aceste femei nu locuiau în templu, ci cu familia lor, căci slujba aceasta nu cerea prezența lor decât în anumite zile, pentru câteva ore. Dimpotrivă, femeile care alcătuiau Kenerit-ul trebuiau să locuiască în templu, căci cuvântul khener indică tot așa de bine o închisoare, ca și părțile cele mai ferite ale unui templu sau palat. Superioara lor se numea soția divină sau divina adoratoare. S-a presupus adeseori că femeile din acest harem divin constituiau un colegiu de curtezane sacre, ca acela care exista la Byblos, oraș impregnat cu totul de civilizația egipteană. Nu s-a dovedit că a existat o asemenea instituție în Egipt. În adevăr, cântărețele lui Amon aveau câteodată moravuri ușoare și frecventau locuri suspecte. Dar ar fi fără îndoială greșit să le judecăm, după singurul exemplu conservat pe un papirus de la Torino, pe toate muzicantele lui Amon. De altfel, aceasta n-ar dovedi că femeile atașate templului trebuiau, ca și femeile din Byblos în timpul serbărilor, să se ofere străinilor și să verse în tezaurul templului micile venituri pe care le scoteau din această meserie.
După cum funcționarii erau recrutați mai ales din familiile de funcționari, tot așa și preoții erau aproape totdeauna fii de preoți. Astfel, Bakenlionsu, fiul unui ai doilea profet al lui Amon, a fost trimis la școală de la vârsta de cinci ani, cu scopul de a intra mai târziu în cler. Fiii și nepoții marelui preot Rome-Roy făceau cu toții parte din cler. Fiul lui cel mai mare servea pe lângă el ca al doilea mare preot. Fiul cel mai mic oficia într-un templu la vest de Teba. Nepotul era părinte divin. Totuși, se putea întâmpla ca intențiile familiilor să fie în contradicție cu înclinațiile copiilor. O scrisoare administrativă ne informează că vizirul prezentase trei tineri ca să fie preoți în castelul Merenptah, aflat în templul din Ptah. Un funcționar, căruia puțin îi păsa de dreptul clericilor, ca și de cei pe care-i proteja decretul lui Setui, de care am vorbit mai înainte, puse mâna pe ei și-i trimise în nord, ca să devină ofițeri. Era un abuz de putere. Un scrib scrie imediat ca să semnaleze faptul și cere întoarcerea acestor tineri.
Școlarii care se consacrau serviciului religios învățau, ca toți copiii, gramatica și scrierea, dar și alte lucruri. Trebuiau să cunoască imaginile zeilor, titlurile, epitetele, atributele, legendele lor, ceea ce nu era puțin lucru. La sfârșitul studiilor, susțineau un examen. Cel care fusese considerat demn de a intra în corporație își scotea veșmintele, era îmbăiat, ras, parfumat cu uleiuri, apoi se îmbrăca cu veșmintele sacerdotale, înainte de a fi introdus în orizontul cerului. Pătruns de teamă la ideea puterii divine, el putea, în sfârșit, să se apropie de zeu în sanctuarul său.

Cultul

Cultul oficiat în toate templele din Egipt, în numele și pe cheltuiala regelui, era un act secret, care se săvârșea fără participarea publicului, în obscuritatea sfintei-sfintelor. Preotul calificat se purifica mai întâi în Casa dimineții. El lua cădelnița, o aprindea și înainta spre sanctuar, purificând aerul cu miros de terebint. Naosul în care se afla statuia de lemn aurit a zeului sau a zeiței era închis. Preotul rupea sigiliul de argilă, trăgea zăvorul și deschizând cele două uși, lăsa să apară imaginea divină. El se prosterna, împrăștia uleiuri peste statuie, o tămâia și recita imnuri de adorare. Până în acel moment, statuia nu era decât un obiect neînsuflețit. Preotul îi va da viață prezentându-i pe rând ochiul scos lui Horus de dușmanul său, Seth, și regăsit de zei și o statuetă a lui Maat, Adevărul, fiica lui Ra. Zeul era apoi scos afară din naos. Preotul proceda la toaleta lui, ca și cum ar fi făcut toaleta regelui. Îl spăla, îl tămâia, îl îmbrăca, îl parfuma, îl așeza la loc în naos și punea în fața lui mâncăruri, care apoi erau arse în întregime. După ultima purificare cu natron, cu apă și terebint, slujba era sfârșită. Nu mai rămânea decât să închidă naosul, să tragă zăvorul, să sigileze. Preotul se retrăgea cu spatele și ștergea urma pașilor săi.
În schimbul acestor îngrijiri, zeul dăruia regelui viața, nu numai cea trupească, ci și viața sufletească și un viitor de bucurii fără sfârșit pentru toată veșnicia. Poporul, care nu lua deloc parte la acest cult zilnic, se mulțumea să știe că faraonul, fiind iubit de părinții săi zeii, tot felul de binecuvântări aveau să se răspândească asupra Egiptului. El își lua revanșa cu ocazia procesiunilor zeului, despre care vom vorbi mai departe, dar, așteptând aceste zile de petrecere, desigur că era permis oricui voia, poate în schimbul unei mici ofrande, să străbată curțile, să se apropie de parc, să intre în locuința zeului, unde se zbenguia liber berbecul sau taurul care avea privilegiul să-l încarneze pe zeu, sau de bazinul unde se scălda crocodilul lui Sobek. Nimic nu împiedica pe un egiptean din popor să depună la picioarele unei statui a lui Amon, dacă era teban, sau a lui Ptah, dacă se afla la Memfis, o mică stelă de calcar pe care era gravată, alături de imaginea zeului, o ureche, de obicei mai multe urechi, trei sau nouă, câteodată chiar foarte multe, până la patruzeci și opt sau trei sute șaptezeci și opt de urechi și ochi. Era un mijloc ingenios de a-l constrânge pe zeu să asculte și să-l observe pe cel care-l roagă și care putea cere tot felul de lucruri. În toate templele se aflau de asemenea statui și stele numite tămăduitoare. Pe fața lor principală, stelele erau decorate cu copilul Horus gol, în picioare pe un crocodil și ținând în mâini șerpi, iar deasupra micului zeu, un Bes strâmbându-se. Pe cealaltă parte sau în josul stelei se povestea cum copilul divin fusese mușcat, în lipsa mamei sale, de un șarpe în mlaștinile de la Akhbit. Stăpânul zeilor, auzind țipetele mamei, poruncise lui Thot să vindece copilul. Sau se povestea cum a fost vindecat Bastit de către Ra de mușcătura unui scorpion sau se amintea că Osiris, aruncat în Nil de fratele lui, a fost apărat de dinții crocodililor în mod miraculos. Statuile reprezentau și personaje sfinte, care în viața lor s-au ilustrat ca îmblânzitori de șerpi. Statuia sau stela era pusă pe un soclu. Un bazin plin cu apă o înconjura și comunica printr-o rigolă cu un al doilea bazin, săpat pe treapta de jos a soclului. Când un om fusese mușcat, se stropea cu apă statuia sau stela. Ea se impregna de puterea formulelor și a recitărilor. Apa se strângea jos și rănitul bea din ea: „Veninul nu intră în inima lui, nu arde în pieptul lui, căci Horus e numele lui, Osiris numele tatălui său, Neith plângătoare numele mamei sale”. Odată vindecat, rănitului îi rămânea să mulțumească, printr-o rugăciune, sfântului care-l vindecase, ceea ce nu-l scutea, desigur, să dea un mic obol și părintelui, pur și divin, care împrăștiase apa.
Totuși, autorii acestor umile cereri nu se simțeau la largul lor în somptuoasele locuințe divine din Teba, din Memfis și din marile orașe. Ei aveau încredere în Amon sau în Ptah, dar preferau să-i vadă pe acești zei departe de oficialități, în sanctuare pe măsura lor. Muncitorii din necropolă adoptaseră ca patroană o zeiță-șarpe pe care o numeau Merseger, Prietena liniștii. Ea locuia de preferință pe vârful muntelui care domina satul și când se vorbea despre munte, nu se știa bine dacă era vorba de zeiță sau de sălașul ei. Un funcționar din necropolă, numit Neferâbu, luă într-o zi ca martor pentru ce spunea, pe Ptali și Vârful. Din cauză că mințea, după puțin timp orbi. Se căi de păcatul lui față de Ptah, care-l făcuse să vadă întunericul în plină zi. Ceru iertare acestui zeu, care nu lasă nicio faptă fără plată. Cu toate acestea, nu se vindeca. Atunci, se umili în fața Culmii de Vest, marea și puternica. Această suverană veni la el sub forma unei brize plăcute și-l făcu să-și uite nenorocirea. „Căci Culmea de Vest e miloasă atunci când e rugată.” Micul sanctuar de la Merseger cunoștea o faimă care se putea măsura după marele număr de stele și ex-voturi găsite acolo. Dar zeița se împăca foarte bine cu vecinătatea altor mari zei care-și aveau sanctuarele alături de al ei. Un muncitor decorator căzând grav bolnav, tatăl și fratele lui se adresară lui Amon, care-l ajuta chiar și pe cel de pe lumea cealaltă, Stăpânul zeilor veni ca vântul de nord, ca o briză proaspătă să-l salveze pe acest nefericit, căci el nu putea sta mânios nicio zi întreagă. Supărarea lui nu ținea decât o clipă și nu rămânea nicio urmă din ea.
Acești muncitori, care-și aleseseră ca patroană pe Prietena liniștii, adoptară și un patron, pe cel dintâi dintre suveranii Noului Imperiu, Amenhotep I, care pusese să i se construiască mormântul în Valea regilor. El fusese cel dintâi binefăcător al populației care se strânsese la Deir el Medineh. Cultul lui deveni repede așa de popular, încât i se înălțară mai multe sanctuare la Teba, pe țărmul stâng. S-au găsit ruinele unui templu al lui Amenhotep al grădinii; se cunosc numele altor trei care se numesc Amenhotep al pieței, Amenhotep navigând pe apă, Amenhotep favoritul lui Hathor. Sărbătoarea acestui bun patron ținea patru zile, în timpul cărora muncitorii, soțiile și copiii lor se cinsteau și cântau într-una. Preoții care purtau statuia în timpul procesiunii, o apărau de soare, îi făceau vânt cu evantaiul, o tămâiau. Aveau așa de mare încredere în el, încât îi cereau să le rezolve neînțelegerile. Era o justiție de pace, mai expeditivă și mai puțin apăsătoare decât cea a vizirului și a scribilor. O reclamantă se exprimă astfel: „Vino la mine, stăpânul meu! Mama și frații mei îmi caută ceartă”. Tatăl defunct lăsase reclamantei două bucăți de aramă și o rentă de șapte măsuri de grâne. Mama luase arama și nu-i dădea decât patru măsuri. Un muncitor lucrase un sicriu cu lemnul lui. Munca și furniturile fuseseră evaluate la treizeci și unu de debeni și jumătate. Stăpânul nu voia să plătească decât douăzeci și patru de debeni. Se furaseră hainele unui gravor. Păgubașul depuse plângerea în fața statuii regelui sfânt: „Stăpânul meu, vino azi; cele două haine ale mele au fost furate!” Un scrib citește o listă de case. Când ajunge la casa scribului Amonneknt, reclamantul afirmă că acesta se afla la fiica sa. Zeul e întrebat și răspunde afirmativ. Se contestă unui muncitor, anume Khaemuas, proprietatea unei case. Cei din jur se adresează tot statuii, care răspunde da, printr-o adâncă înclinare.
Poate pentru a imita bunătatea regelui, cele mai mari divinități binevoiau să dea simplilor muritori un sfat util sau să rezolve o neînțelegere spinoasă. Un șef al poliției asista la o procesiune în onoarea zeiței Isis. Imaginea divină se aplecă spre el din înălțimea bărcii sale. Mai pe urmă, acest bărbat fu repede avansat. În capitală era consultat mai ales marele zeu teban. Un intendent al lui Amon fiind acuzat de delapidare, se ceru sfatul zeului. El fu așezat în barca sa și purtat într-un loc special din templu. Se redactară două scrisori contradictorii:
1. „O, Amonrâsonter, se spune despre acest Tutmes că tăinuiește lucruri care au dispărut”.
2. „O Amonrâsonter, se spune despre acest Tutmes că nu posedă niciunul din lucrurile care au dispărut”. Zeul e întrebat dacă vrea să judece. El răspunde „da”. Cele două scrisori fiind puse în fața lui, Amon indică de două ori pe cea care-l declara nevinovat pe cel acuzat. Tutmes fu reintegrat îndată în funcția lui și i se mai încredințară și alte sarcini. În timpul unei procesiuni, marele preot întrebă pe Amon dacă se putea scurta exilul condamnați lor deportați în marea oază. El făcu „da” din cap.
Dacă regele zeilor nu voia totdeauna să răspundă unor simpli particulari, în schimb el se ocupa cu plăcere de marile interese ale statului. Când Ramses al II-lea, la începutul domniei lui. A vrut să numească un mare preot al lui Amon, zeul asista la adunarea Consiliului, în fața căruia au fost chemați unul după altul toți candidații și toți cei care se credeau în stare să ocupe acest post. El nu fu mulțumit decât la rostirea numelui lui Nebunnef. Marele preot Herihor îl consulta pe Chonsu în numeroase privințe. În Etiopia tronul fiind vacant, prinții defilară prin fața lui Amon, care-l indică pe cel pe care voia să-l instaleze pe tron.
Documentele de care dispunem nu descriu cu toată claritatea felul cum își manifesta zeul voința. Câțiva egiptologi, amintindu-și poate de un capitol din Don Quijotte, cred că statuile erau articulate și manevrate și că, fără să dea răspunsuri vorbite, puteau să-și ridice sau să-și coboare brațele, să-și miște capul, să deschidă sau să închidă gura. Luvrul posedă poate singurul exemplar al unei statui vorbitoare. E un cap de șacal cu falca de jos mobilă. De obicei, acest Anubis avea gura deschisă. Dacă se trăgea de o sfoară, el închidea gura. În alte cazuri, zeul consultat venea purtat de preoții lui. Dacă se înclina, însemna că aprobă. Dacă se trăgea înapoi, dezaproba. Urmarea acestor consultații nu ne apare totdeauna clară. Când zeul indica un candidat, se poate admite că problema fusese aranjată definitiv dinainte. Când zeul dezvinovățea pe un acuzat, afacerea nu mai avea urmări. Hoții n-aveau decât să-și caute norocul aiurea. Dar ce se întâmpla dacă zeul descoperea un vinovat? Tot ce avea omul mai bun de făcut, era să restituie obiectele furate sau să plătească ceea ce i se cerea. Dacă se încăpățâna să fie considerat hoț și mincinos, risca să se aleagă cu o porție dublă de lovituri. Când se judeca o neînțelegere, credem că ambele părți promiseseră să accepte hotărârea oracolului, oricare ar fi fost ea. În templul lui Amon se aflau polițiști și o închisoare. Pe malul stâng, Medjaiu-ii se aflau fără îndoială la dispoziția zeului, ca să-i execute sentințele.

Procesiunile zeului

Astfel, credincioșii puteau intra oricând în legătură cu zeul, ca să-și expună greutățile, suferința sau recunoștința. Cel puțin o dată pe an, stăpânul oricărui sanctuar ieșea cu mare pompă din locuința lui și vizita orașul și împrejurimile. Aceste ieșiri ale zeului, așteptate cu nerăbdare, țineau tot orașul cu sufletul la gură. Unele aveau chiar privilegiul de a atrage populația unei întregi regiuni. Herodot a văzut bărci încărcate cu bărbați și cu femei, care se duceau la Bast ca să asiste la serbările lui Bastit. Femeile își agitau într-una crotalele. Bărbații cântau din flaut. Ceilalți cântau și băteau din palme. Animația se întețea la traversarea orașului. Pelerinii strigau glume tari la adresa orășenilor și aceștia răspundeau la fel. Mulți părăseau orașul și afacerile ca să se ducă la serbare. În adevăr, merita să fie văzută, căci cei șapte sute de mii de pelerini se dedau la petreceri îndată ce se sfârșeau sacrificiile. Ei petreceau zgomotos și cam grosolan, căci la Bast se bea mai mult vin într-o săptămână de sărbătoare, spune Herodot, care poate cam exagerează, decât în tot Egiptul în restul anului.

Procesiunea lui Min

Prezența regelui și a curții dădea unora din aceste procesiuni divine strălucirea unei sărbători naționale. Sub Ramses al III-lea, aniversarea încoronării coincidea cu sărbătoarea lui Min, stăpânul Coptos-ului și al deșertului și zeul fecundității, sărbătoare prăznuită în prima lună a anotimpului chemu, când începea seceratul. Ca și zeul, regele va fi deci eroul serbării. Strălucitor ca soarele când răsare, Ramses al III-lea iese din palatul său numit Viață, Sănătate, Forță. El se va duce cu litiera, din palatul său la locuința tatălui său, Min, ca să-i contemple frumusețea. Această litieră consta dintr-un fotoliu larg, așezat sub un baldachin cu cornișă și prevăzut cu patru brațe lungi. Era nevoie de cel puțin doisprezece oameni ca să-l poarte. Părțile laterale ale fotoliului erau decorate cu un leu în mișcare și cu un sfinx. Două zeițe înaripate îi apărau spatele. Un taburet pe care se afla o perină era fixat în fața fotoliului. Fiii regali și cei mai mari funcționari își disputau onoarea de a purta scaunul regal. Ei fac umbră stăpânului cu umbrele de pene de struț și-l răcoresc cu evantaie. Un grup impunător, compus din alți fii regali și din alți demnitari, deschide drumul. Și-au împărțit între ei însemnele faraonice, sceptrul, biciul, un baston, o secure. Printre membrii clerului, se distinge omul cu ruloul care, având în mână programul serbării, va avea grijă de toate amănuntele. În timpul traseului, un preot va întoarce mereu cădelnița către rege, căci el trebuie să sărbătorească milioane de aniversări și sute de milioane de ani de veșnicie pe tronul său. Înaintea acestora merge fiul mai mare al regelui, moștenitorul prezumtiv. A doua jumătate a cortegiului cuprinde servitori și ostași. Regăsim aceiași oameni pe care-i remarcasem în anturajul regelui, când acesta se afla în fruntea armatei, când se arunca în luptă sau se avânta în urmărirea taurilor sălbatici. Unul dintre ei poartă scăunelul de care se va folosi majestatea sa când va pune piciorul pe pământ. Ostașii sunt înarmați cu măciuci, scut și lance.
Când cortegiul ajunge la locuința lui Min, faraonul coboară și, așezându-se în fața capelei care adăpostește statuia, îndeplinește ritualul parfumării cu rășină și al libației. Apoi prezintă tatălui său ofrande și acesta răspunde prin darul vieții. Ușile sunt deschise. Se poate admira frumusețea zeului care stă în picioare în fața sanctuarului său. Corpul și picioarele sale, pe care Isis nu le separase încă, sunt strânse într-un fel de corset și pe cap poartă o tocă din care ies două pene țepene, de unde atârnă până la pământ o panglică. O barbă falsă îi este agățată de bărbie, iar la gât are un grumăjer. Sanctuarul lui Min e compus din mai multe camere: o încăpere conică în formă de stup, care seamănă mult cu locuințele indigenilor din țara Punt, legată de o coloană subțire, în vârful căreia se află o pereche de coarne, un catarg susținut de opt cordaje pe care se cațără negri și în sfârșit, un strat de lăptuci. Min este un zeu foarte vechi, care a efectuat o lungă migrație înainte de a ajunge la Coptos, unde a sosit cu un bagaj cam amestecat.
Se recită un imn dansant, în vreme ce statuia, scoasă din naos, e pusă pe o litieră și purtată de douăzeci și doi de preoți. Nu i se văd decât capul și picioarele, căci restul e mascat de draperii decorate cu ornamente în formă de stea. Alți preoți, pe de lături și în urma statuii, agită buchete, evantaie cu mâner și flutură umbrele. Alții poartă lăzile în cave se află simbolurile canonice ale zeului. Un grup ridică pe o targă stratul cu lăptuci.
Acum regele ia conducerea procesiunii. El a schimbat coiful pe care-l avea pe cap la plecarea din palat cu coroana Egiptului de Jos; în mâini ține un baston lung și o măciucă. Se remarcă prezența reginei. O nouă creatură s-a alăturat cortegiului: este taurul alb, care poartă între coarne discul solar, deasupra căruia se află două pene înalte. Acest taur este o încarnație a zeului, care este numit în mod obișnuit Taurul mamei sale. Un preot, cu capul ras și trunchiul gol, tămâiază în același timp pe rege, taurul și statuia zeului.
În urma acestui grup, distingem mai întâi pe purtătorii de ofrande și pe cei care poartă steaguri. Sunt flamurile zeilor care-l întovărășiseră pe Min în perioada migrației sale și care acum iau parte la toate serbările sale, șacali, șoimi, ibiși, un bou culcat, nome și printre ele o a doua nomă din Egiptul de Jos, Khem, unde Min era acasă la el, apoi un bici, o măciucă. Alături de vechii tovarăși ai lui Min, vin regii străbuni, ale căror statui de lemn aurit sunt purtate pe umeri de tot atâția preoți. Cea dintâi e a regelui domnitor, a doua a fondatorului monarhiei, Meni, urmate de restauratorul unității, Nebkherure și cea mai mare parte din regii dinastiei a XVIII-a și a XIX-a. În această adunare, n-a fost admisă regina Hatchepsiut, pe care nepotul ei Tutmes al III-lea avusese motive serioase s-o urască. Akhenaton, succesorii săi și câțiva suverani puțin glorioși, au fost de asemenea lăsați la o parte.
Procesiunea se pune în mișcare, dar ea se va opri de câteva ori înainte de a ajunge la altarul fixat dinainte. În cursul acestor opriri, se va asculta un al doilea imn dansant, din care nu înțelegem mare lucru, dar textul era în cea mai mare parte confuz chiar și pentru cei mai savanți preoți din epoca ramessidă. Din cauza aceasta era și mai sacru. Reținem numai că zeii dansau pentru Min și că printre ei se afla și un negru, negrul din Punt. În adevăr, Min este numit câteodată Tatăl negrilor și e reprezentat cu fața neagră, pentru că supușii lui primitivi erau mai mult sau mai puțin amestecați eu negrii.
Statuia și cortegiul ajung în sfârșit în piața unde a fost ridicat altarul. Acolo e instalat Min. Doi preoți, care poartă simbolurile geniilor din Est, stau în fața lui, în vreme ce faraonul prezintă o nouă ofrandă bogată. Ceea ce avea loc în acest moment capital este explicat de un pasaj dintr-un imn, care era rostit mai târziu: „Salut, Min, care fecundezi pe mama ta! Cât este de tainic ceea ce i-ai făcut tu în întuneric!” și, de un pasaj din alt imn care spune că Min, Taurul mamei sale, a fecundat-o și i-a consacrat inima sa, atunci când coapsa lui era alături de coapsa ei. În realitate, zeul n-a fecundat-o pe adevărata lui mamă, ci pe Isis, care va da naștere lui Horus, cel care va fi încoronat rege al Egiptului de Sus și de Jos.
În memoria acestui eveniment însemnat, regele are acum pe cap dubla coroană. Vulturul lui Nekhabit s-a substituit ureus-ului lui Uadjit, ca să-l apere. El va arunca săgeți în direcția celor patru puncte cardinale, ca să-și doboare dușmanii, apoi va da drumul celor patru păsări numite Copiii lui Horus, Amset, Hapi, Duanmutef și Qebehsenuf, care vor anunța întreg pământul că regele, reînnoind faptele dintâi ale lui Horus, și-a pus pe cap coroana albă și coroana roșie. Aceste păsări sunt dumbrăvencele, care soseau din nord în fiecare toamnă și plecau iar primăvara.
Urcarea pe tron a unui rege credincios și iubit de zei prilejuia Egiptului tot felul de binefaceri, pentru care trebuiau să le mulțumească și mai ales să le mulțumească pentru rodnicia pământului. Statuile au fost puse jos. Asistenții fac cerc în jurul regelui și reginei. Un funcționar remite regelui o seceră de aramă încrustată cu aur și un mănunchi din cerealele bôti, cu pământ cu tot, ca un simbol al câmpiilor care se întindeau cât vezi cu ochii, de la mare până la cataractă. Regele taie spicele foarte de sus, cum făceau secerătorii din Tebaida, în vreme ce un preot recită un nou imn lui Min-care-e-pe-câmpia-cultivată. Într-adevăr, fostul stăpân al deșertului s-a instalat, înainte de a cuceri Coptos, în regiunea odinioară roditoare care duce din acest oraș în valea Rohanu. El a creat pășunile care fac să trăiască animalele. Snopul de bôti e prezentat zeului și regelui care va păstra un spic. Se recită un ultim imn, în care mama lui Min laudă puterea fiului ei, învingătorul dușmanilor lui.
Ceremonia ia sfârșit odată cu această dublă recitare. Regele își ia rămas bun de la zeu prezentându-i cădelnița, vărsând libația și aruncându-i noi ofrande. Min mulțumește scurt. Apoi regele își pune din nou coiful cel albastru, pe care-l avea la început și se întoarce la palat.
După câte știm, zeul și regele, membrii familiei regale, preoții și înalții funcționari sunt singurii actori și singurii figuranți ai marii procesiuni a lui Min. Poporul a fost uitat de artiștii care au reprezentat pe zidurile de la Karnak și de la Medinet-Habu principalele episoade. De altfel, în această epocă a anului, agricultorii aveau foarte mult de lucru pe câmp, dar, oricum, în oraș era destulă lume fără ocupație care putea să se înșire pe două rânduri la trecerea lui Min și a taurului său alb.

Frumoasa serbare de la Opet

Mai mult decât sărbătoarea lui Min, frumoasa sărbătoare a lui Amon de la Opet era sărbătoarea întregului popor. Ea avea loc în timpul lunii a doua și a treia de inundație, adică atunci când apele atingeau nivelul cel mai înalt, când agricultorii nu mai aveau nimic de făcut și când corăbiile pluteau ușor nu numai pe Nilul cel mare, dar și pe canale, deoarece tot pământul era sub apă. Nu se mai circula pe digurile dărâmate de apa care urca, ci pe bărcile și plutele, care fuseseră puse pe apă.
Locul de plecare era templul din Opet. Lângă pilonul imens, se instalau scări portative. Personalul templului oferea trecătorilor pepeni verzi, și struguri, smochine din Barbaria, păsări pregătite pentru a fi fripte sau gata fripte, pâini. Înlăuntrul templului, tot personalul era în picioare. Cel dintâi lucru pe care-l făceau era să aducă bărcile portative ale zeilor din camerele unde stăteau pe soclurile lor. Barca lui Amon era cea mai mare. Se recunoștea după cele două capete de berbec ce împodobeau prora și pupa. Barca lui Mut era împodobită cu două capete de femeie, care aveau pe cap o piele de vultur cu pene, căci numele soaței lui Amon se scria cu ajutorul unui vultur. A treia barcă, având două capete de șoim, aparținea lui Khonsu. Hamalii cărau bărcile în spinare; ei străbăteau curțile și porneau pe aleea mărginită de sfincși cu cap de berbec, care prelungea imensul edificiu. Erau îmbrăcați cu o fustă largă, susținută de bretele, erau rași și cu capul gol. Un tamburinist mergea în frunte. Preoți, cu o piele de panteră aruncată pe umeri, ardeau în cădelnițe cu mâner rășină de terebint, aruncau nisip, fluturau umbrele și evantaie.
O flotă importantă era ancorată de-a lungul cheiului. Barca lui Amon, cea a zeiței și a lui Khonsu n-au nicio asemănare cu bărcile portative scoase din ascunzătorile lor. Ele sunt niște adevărate temple plutitoare, lungi de 120 sau 130 de coți, prin urmare mai lungi decât cea mai mare parte din corăbiile care pluteau pe Nil și mai ales erau împodobite cu un lux uimitor. Se construiau din brad adevărat, din Liban și erau făcute să plutească cu toată enorma greutate de aur, argint și aramă, turcoaze și lapis-lazuli (patru tone și jumătate de aur). Carcasa era decorată ca și pereții templelor, cu basoreliefuri care-l înfățișau pe rege săvârșindu-și riturile cuvenite în onoarea lui Amon. La mijlocul punții se înălța casa cea mare, acoperită cu un baldachin, în care se aflau bărcile portative, statuile și alte lucruri necesare, care fuseseră scoase cu fast din templu. În fața acestei case mari se aflau, ca la un adevărat templu, o pereche de obeliscuri și patru stâlpi cu flamuri. Peste tot, numai sfincși și statui. De proră și de pupă erau agățați doi berbeci uriași. Corăbiile lui Mut și Khonsu, ca și vasul regal, erau cam la fel. Acesta din urmă abia dacă era ceva mai mic.
Aceste corăbii grele nu se puteau mișca singure. Mai întâi ele trebuiau remorcate, fapt care cerea mobilizarea unei întregi armate, alcătuită din soldați în uniformă, cu fustă militară, înarmați cu sulițe, cu topoare scurte, cu scuturi, încadrați de stegari și de marinari. Înainte de a începe remorcarea, se recita un imn adresat lui Amon, apoi oamenii indicați pentru această operație apucau cablurile, înconjurați de mulțimea strânsă pe chei. Femeile își agitau sistrele și crotalele. Bărbații băteau din palme, sau cântau din tamburină ca să acompanieze cântecele libienilor și ale soldaților. Negri dansau învârtindu-se. În mulțime se vedeau agitându-se trompete și soldați cu o pană ascuțită în păr.
În sfârșit, clipa grea a trecut. Vasele sacre au fost remorcate până la Nilul cel mare. Ele sunt legate de corăbii-remorchere, care merg cu pânze sau cu vâsle, sub conducerea unui șef ce pocnește din bici. Bărci de toate formele și de toate dimensiunile escortează acest cortegiu impunător. Se remarcă o corăbioară frumoasă, de forma unei păsări, cu o cârmă împodobită cu un cap de om, încărcată până la refuz cu provizii. Un om potrivește mărfurile. Un altul așază o piramidă de fructe și legume.
Orășeni veniți din toată regiunea contemplă de pe ambele maluri ale Nilului spectacolul și iau parte la sărbătoare în felul lor. Peste tot sunt instalate corturi și bufete cu răcoritoare. Proviziile sosesc fără încetare. Se aduc turme de boi și de vaci, gazele, mufloni, păsări, antilope. Se aduc coșuri cu flori și terebint pentru a purifica aerul. Se căsăpesc boi. Sunt tăiați repede și hamalii nu fac decât un pas de la aceste abatoare în aer liber până la micile barăci, unde bucătarii s-au și pus pe treabă. Soldații libieni bat fără încetare în tamburinele lor. Dansatoare cu torsul gol se învârtesc și-n jurul lor se agită sistre și crotale.
Scopul acestei călătorii era Opet-ul meridional. Amon din Karnak avea să fie pentru câteva zile oaspetele Luxorului, dar nu știm nimic ce făcea acolo. Amon nu-i decât un parvenit în mulțimea zeilor egipteni. El se instalează la Teba în plină perioadă istorică. Egiptenii i-au dat ca tovarășă pe Mut, și ca fiu pe Khonsu, pentru ca cel mai puternic dintre zei să aibă o familie, dar nu-i cunoaștem niciun mit. După cum Amon a moștenit câteva atribute de la Min, tot atât de bine a putut împrumuta și câteva elemente din legenda lui. Deci, se poate ca în timpul acestor serbări, care erau neîntrerupte, să se fi reprezentat, vreun episod amonian mai mult sau mai puțin original și poate că s-a evocat, în prezența regelui, ajutorul atât de eficace pe care i l-a dat Amon lui Ramses al II-lea, când fusese înconjurat de josnicii soldați ai lui Khatti.
Oricum ar fi, întoarcerea flotei sacre era ultimul episod al serbării. Se scoteau de pe corăbii bărcile portative și se așezau din nou în sipetele de unde fuseseră luate cu douăzeci și patru de zile mai înainte. Același cortegiu, precedat de tamburiniști, parcurgea Aleea berbecilor în sens invers. Regele putea fi mai sigur ca oricând că stăpânește toate bunurile care se pot aștepta de la zei: „durata lui Ra, funcțiunea lui Turn, anii de veșnicie pe tronul lui Horus în bucurie și victoria asupra tuturor țărilor, forța tatălui său Amon în fiecare zi, regalitatea celor două țări, tinerețea trupului, monumente trainice ca cerul pentru veșnicie, circuitul discului sub fața sa”.
Cât despre popor, el băuse și mâncase, strigase și se agitase aproape o lună de zile. Își desfătase ochii cu un spectacol măreț și simțea că prosperitatea, libertatea, chiar viață lui depindea de acest om asemenea zeilor, care escortase pe tatăl său Amon între cele două mari sanctuare ale sale.

Sărbătoarea Văii

Vasul sacru al lui Amon își părăsea golful și pentru o altă sărbătoare, numită Sărbătoarea Văii. El traversa Nilul, remorcat de zei. Unii interpreți au presupus că vasul era tras de figuranți împopoțonați cu măști, ca vrăjitorii din Africa ecuatorială. Această interpretare e mult prea comodă. E ca și cum ne-am închipui că doctorii, moașele, surorile și doicile care îngrijesc pe regină și pe noul ei născut ar lua înfățișarea divinităților care se văd pe zidurile de la Deir el Bahari. Aceste reprezentări n-au decât o valoare ideală și dovedesc numai cu câtă grijă urmăreau zeii toate acțiunile faraonului și cât de recunoscători îi erau pentru toată osteneala ce și-o dădea ca să înfrumusețeze cetatea lui Amon.
Sărbătoarea Văii, mai puțin lungă decât cea de la Opet, dura numai zece zile. Regele ieșea din palat în ținută obișnuită, însoțit de purtători de umbrele și de servitorii săi. Înainte de a intra în templu, el îmbrăca o fustă de lux și-și punea pe cap podoaba cea mai bogată, un disc solar combinat cu pene, ureus-uri, coarne de bou și coarne de berbec. El va invita pe Amon să viziteze edificiile de pe țărmul stâng. Sala hipostilă din Ramesseum va fi principalul său loc de odihnă. Regele zeilor va primi acolo vizita zeilor protectori ai morților. Astfel, o statuie a sfântului rege Amenhotep I își părăsește templul, purtată în litieră de preoți, înconjurată de credincioși, care agită evantaie cu mâner și umbrele. O barcă sacră. Îl așteaptă într-un canal vecin și se va întâlni cu Usirhat. Ceremoniile care au loc după întâlnirea acestor zei sunt făcute în folosul morților care se odihnesc în mormintele din munții occidentali.

Misterele

Procesiunile zeilor nu s-ar fi prelungit atâtea zile și n-ar fi atras atâta lume, dacă organizatorul nu s-ar fi priceput să varieze spectacolele, căci la urma urmei, lumea obosește, chiar dansând în sunetul tamburinei, să tot contemple o corabie aurită. Pentru a menține interesul publicului, se obișnuia, chiar din vechime, să se reprezinte pe scenă evenimentele cele mai frământate din viața zeilor, actorii fiind câteodată pelerinii înșiși. Toți egiptenii știau că Osiris fusese un rege bun, că Seth îl asasinase și-l aruncase în Nil, că leșul i se oprise la Byblos, că acolo înviase și se întorsese repede. Toți se interesau de o dramă atât de mișcătoare și mulți puteau chiar să joace rolul de figuranți, lăsând profesioniștilor rolurile principale. Reprezentațiile siriene aveau mult succes la Abydos și la Busiri. Costumele, decorurile, accesoriile, erau pregătite cu o grijă amănunțită. Reprezentația cuprindea o mare procesiune, condusă de zeul Up-Uayt, deschizătorul de drumuri. Dușmanii încercau să se împotrivească înaintării zeului, dar procesiunea victorioasă intra în sanctuar. În cursul unei a doua serbări, adică al unui al doilea act, asasinarea, zeului era fie reprezentată, fie numai povestită. Asistenții se lamentau cu mare durere. Apoi, o mare procesiune se îndrepta spre mormânt. Într-o altă ședință, lumea asista la masacrarea dușmanilor lui Osiris și întregul popor jubila când îl vedea pe zeul înviat întorcându-se la Abydos în barca nechmet și intrând în palat. La Busiri, se ridica înalta coloană osiriană, în jurul căreia mulțimea dansa și țopăia în cinstea lui Osiris. Grupuri care închipuiau pe locuitorii celor două orașe învecinate, Pe și Dep, se băteau cu pumnii și cu picioarele, pregătind venirea lui Horus. La Sais, unde Herodot a văzut reprezentații nocturne pe lacul circular, probabil că se mima toată drama, în care era cuprinsă și călătoria miraculoasă la Byblos și metamorfozarea zeului în coloană.
În nordul Egiptului, Herodot a avut ocazia să viziteze Papremis, oraș consacrat lui Seth, ucigașul lui Osiris. El a fost acolo martorul unei scene de luptă de același fel. Statuia zeului era transportată din naosul său dincolo de domeniul divin și păzită de preoți. Când venea vremea să fie dusă îndărăt, era instalată pe un car cu patru roți. Mai bine de o mie de oameni cu bâte se năpusteau asupra micului grup care apăra statuia. Aceștia primeau ajutoare. Încăierarea devenea crâncenă. La sfârșit, nu mai puteau număra ochii învinețiți, nici capetele sparte, deși oamenii din partea locului pretindeau că totul nu era decât un joc, care amintea faptul că Seth voise să intre la mama lui fără voia servitorilor, care nu-l recunoscuseră. Alungat, Seth plecase să caute ajutor și-i înlăturase pe cei ce-i stăteau în cale.
La Ombos, în Egiptul de Sus, Juvenal a fost martorul unei reprezentații similare, dar, mai puțin clarvăzător decât Herodot și orbit de disprețul pe care i-l inspirau egiptenii, a crezut că asistă la o adevărată luptă între două clanuri dușmane. O veche ură zicea el, separă Ombos de Tentyra, căci fiecare din aceste orașe detestă zeii celuilalt. Pe când unul din aceste orașe era în sărbătoare, și se pregătea să petreacă șapte zile, ceilalți năvăliră peste ei. Îndată începu lupta cu pumnii, apoi cu pietre și până la urmă cu săgeți. Tentyriții fugiră lăsând pe unul din ei pe teren. Ombiții îl luară, îl tăiară în bucăți și-l devorară. Ombos, pe care egiptenii îl numeau Nubit, era un oraș al lui Seth, iar Tentyra era domeniul lui Hathor. Multe locuri din vecinătate văzuseră lupte dintre mama lui Horus și zeul desfrânat și bătăios. Era una din acele bătălii care se mai reprezenta și în epoca mai nouă, mai mult cu țipete decât cu lovituri.
În toate provinciile și în toate orașele, legendele locale furnizau ample subiecte dramatice. Când vedem luxul templelor, numărul preoților și oficialităților care participau la ceremonii, putem să ne închipuim cât de tradiționaliști erau egiptenii. Poveștile îl arată pe faraon, acest zeu de care nimeni nu se apropia decât tremurând, pedepsit cu cinci sute de lovituri, înșelat de soțiile lui, incapabil să ia singur o hotărâre, sclavul consilierilor și al vrăjitorilor, furat de arhitecții lui. Ca și el, zeii au toate defectele, toate viciile, tot ce are mai ridicol biata noastră omenire.
Adunarea acestor zei trebuie să hotărască cine dintre cei doi, Horus și Seth, să preia îndatoririle lui Osiris. Trecuseră optzeci de ani de când se pusese problema, și cei doi candidați tot mai așteptau hotărârea. Desfrânarea lui Seth nu era egalată decât de prostia și de credulitatea lui. Horus plânge ca un copil când e bătut. Neith, chemată de stăpânul universului, nu găsește nimic mai bun de făcut ca să arate ce caz face ea de hotărârile lui, decât să-și ridice fusta. Zeul Chu, tot guvernând lumea, s-a simțit într-o zi obosit și a părăsit-o zburând, în cer. Geb, care-i urmează, se gândește să-și pună pe cap ureus-ul care-l ajutase pe Chu să câștige atâtea victorii. Vanitosul! Întinde mâna să apuce sipetul care ascundea ureus-ul. Șarpele, fiul pământului, se repede deodată și-și împroșcă veninul împotriva zeului care, ars groaznic, aleargă în toate părțile să afle un leac. În dramele populare, care se jucau în temple, fie în incintă, fie în fața pilonilor, fie deasupra bazinelor sacre, nu ne îndoim că zeii erau tratați tot așa de familiar. Se mimau episoade din legendele divine, dar uneori eroii și zeii erau puși să vorbească. Niciuna din aceste drame egiptene n-a ajuns până la noi. Trebuie să ne mulțumim cu câteva texte, cum sunt papirusul dramatic din Ramesseum, recopiat de Sabacon după un original antic, care dă numai titlul câtorva scene și câteva replici, sau fragmente de conversație transcrise deasupra scenelor de viață particulară din morminte, mai ales din mormintele din Vechiul Imperiu. Dar existența acestui teatru poate fi considerată ca sigură, mai ales de când Institutul francez a găsit la Edfu stela unui comediant de meserie care se exprimă astfel: „L-am întovărășit pe stăpânul meu în turneele sale și am declamat. I-am dat stăpânului meu replica în toate declamațiile sale. Dacă el era zeu, eu eram suveran. Dacă el ucidea, eu înviam”.
Aceste reprezentații teatrale erau fără doar și poate, principala atracție a serbărilor, care, deși se lungeau atâtea zile, nu puneau la încercare răbdarea poporului egiptean.

Casa vieții

Cele mai multe din temple cuprindeau, în incinta lor, școli, dar nu numai școli unde micii egipteni învățau să citească și să scrie, ci și școli de ucenicie, unde se formau desenatorii, gravorii, sculptorii, care-și vor utiliza talentul pentru a-i ridica în slavă pe faraon și pe zei. Templele adăposteau de asemenea o bibliotecă, unde se păstrau arhivele și textele de tot felul redactate de scribi, dar și lucrări de morală și de literatură, de care aveau nevoie școlarii, precum și lucrări tehnice. Regele Neferhotep dorește să consulte cărțile lui Tum. Curtenii îi spun: „Majestatea ta să intre în biblioteci ca să poată vedea toate cuvintele sacre”. În adevăr, regele găsește Cartea casei lui Osiris Khentiamentiu, stăpânul din Abydos. Unele temple posedau însă și așezări mai însemnate, care erau numite Casa vieții.
Regele Ramses al IV-lea ne spune că era un zelos cercetător al Casei vieții de la Abydos. Cercetând Analele lui Thot, care se aflau acolo, el a putut afla că „Osiris este cel mai misterios dintre zei. El este luna. El este Nilul. El este cel care domnește în lumea cealaltă. În toate serile, zeul soarelui coboară la el și formează sufletul unit care guvernează lumea și Thot scrie poruncile lui”. Cercetând aceste anale, pe care le cunoștea ca și cum le-ar fi scris el însuși, își dăduse seama de varietatea subiectelor tratate acolo și de informațiile care se puteau găsi. Dorind pentru el însuși un sarcofag din piatră de bekhen, din valea Rohanu, el găsi în anale povestirea expedițiilor anterioare care aduseseră atâtea sarcofage și atâtea statui pentru Piața adevărului și pentru templu. Când alese prinții, ostașii și înalții funcționari care trebuiau să alcătuiască statul-major al expediției sale, nu uită să le dea ca însoțitor un scrib din Casa vieții. Când Ramses a primit pe ambasadorul prințului din Bakhtan, înainte de a-i da răspunsul, a socotit că trebuie să-i consulte pe scribii din Casa vieții.
Sub Ptolemeu Filadelful s-a descoperit un alt berbec sacru. Mendesienii trimiseră regelui o petiție, cerând să-l supună examinării scribilor din Casa vieții. Decretul din Canope ne informează că acești scribi se ocupau și de astronomie. Dar tot ei se ocupau și de politică. Astfel, doi scribi din Casa vieții intrară în conspirația împotriva lui Ramses al III-lea. Din aceste mărturii și din câteva altele, se poate trage concluzia că această Casă a vieții era o adunare de savanți, de teologi și de erudiți, care păstrau tradițiile religioase. Se redactau analele regilor și templelor. Se înregistrau descoperirile științifice și progresele tehnice. Aici s-a inventat cartografia. După toate aparențele, aici luau naștere toate descoperirile și progresele.
Templul ne apare acum ca centrul vieții egiptene. Înainte de toate, este casa zeului, unde se oficiază cultul pe care-l merită binefacerile lui. Este de asemenea un centru economic și intelectual. Clerul a creat aici ateliere și antrepozite, școli, biblioteci. În templu și numai în templu puteai avea norocul pe care l-a avut Platon, de a întâlni savanți și filosofi. În sfârșit, în templu s-au născut și s-au dezvoltat reprezentațiile cu subiecte luate din legende și care au ținut egiptenilor loc de dramă și de comedie.

Capitolul XII
Funeraliile

Bătrânețea

Înțeleptul Ptah-Hotep și Sinuhit ne-au vorbit despre bătrânețe fără iluzii. Este vârsta urâțeniei, a debilității fizice și morale. Omul vede rău, nu mai aude, nu-și mai aduce aminte de nimic. Nu poate face nimic fără să fie copleșit de oboseală. Ceea ce mănâncă, nu-i mai folosește. Cu toate acestea, egiptenii doreau, cum doresc toți oamenii, să atingă această vârstă vrednică de plâns. Bătrânul care, datorită îngrijirilor, își păstrează aspectul unui tânăr și ale cărui facultăți rămân intacte, stârnea o admirație universală. Marele preot Rome-Roy mărturisește că a ajuns la bătrânețe în slujba lui Amon, încărcat de onoruri: „Membrele mele sunt pline de sănătate. Ochii mei văd. Alimentele din templul său rămân în gura mea.” S-a vorbit la curte de un târgoveț de o sută zece ani care mânca voinicește cinci sute de pâini, o pulpă de bou și bea o sută de ulcioare de bere, fără să se precizeze însă dacă într-o zi, într-o lună, într-un anotimp sau într-un an. De altfel, acest bătrân era un vrăjitor savant și puternic. Faraonul încercă deci să-l aducă la el, unde va fi hrănit cu lucruri bune din casa regelui, cu provizii destinate celor din suita sa, până ce-și va întâlni părinții în necropolă. Propriul fiu al faraonului, însărcinat să-l aducă, străbătu distanța în corabie, apoi în litieră, căci carele nu se cunoșteau încă. Îl găsi pe cel căutat întins pe o rogojină în fața ușii sale. Un servitor îi răcorea fruntea cu evantaiul. Altul îi freca picioarele. La salutul prințului, bătrânul răspunse amabil: „Pace ție, Didifhor, fiu regal iubit de tatăl său! Tatăl tău Khufu, cu vorba dreaptă, să te laude, să te ridice în rang ca pe un bărbat în vârstă. Al tău ka să zădărnicească încercările dușmanilor săi, al tău ba să cunoască drumul care duce la poartă!” Prințul îi întinse brațele, îl ridică, îl conduse de mână până la chei. Cu trei corăbii, ei ajunseră la palat și fură primiți de îndată. Regele își exprimă mirarea că nu-l cunoaște încă pe cel mai bătrân dintre supușii săi. Cu o nobilă simplitate, lipsită de lingușire, invitatul răspunse: „Cel care vine este cel care a fost chemat, suverane, stăpânul meu! Sunt chemat, iată-mă. Am venit!”
Bătrânețea fericită nu însemna numai lipsa de infirmități. Mai era nevoie și de bogăție, sau cel puțin de belșug. Cel care ajunsese în stare de amakhu, avea asigurată nu numai pâinea zilelor bătrâneții, dar putea conta și pe un mormânt foarte bun. La în toarcerea sa din exil, Sinuhit primește o casă proprie, demnă de un curtean. La zidirea ei lucrează mulți oameni. Lemnăria e făcută din lemn nou și nu din lemn luat din dărâmături. „Mi se aducea hrană de la palat, de trei, de patru ori pe zi, în afară de ceea ce-mi dădeau mereu copiii regali”. Apoi Sinuhit, căruia i s-a promis ofranda regală funerară, supraveghează acum construcția casei sale veșnice. El o mobilează. Hotărăște cu grijă tot ceea ce trebuie pentru întreținerea mormântului și a cultului său funerar. Aceasta e o plăcere de bătrân, cel puțin a unui bătrân prieten cu regele. Regele acorda sau refuza, după voia lui, acest frumos titlu de amakhu. Dar, după cum spun panegiriștii săi, era așa de bun și de drept, pe cât era de atotputernic și atoateștiutor și oamenii erau siguri că nu va refuza acest titlu nici unuia din cei care-l slujiseră bine. Regele era modelul după care fiecare mare personaj își regla purtarea. Guvernatorii orașelor și ai provinciilor, șefii profeților, comandanții soldaților aveau pe lângă ei un personal numeros. Pe măsură ce servitorii și funcționarii îmbătrâneau, un stăpân milos le asigura un serviciu potrivit cu puterile lor diminuate, masa și casa, în așteptarea morții. Pentru a nu-l lipsi pe Sinuhit de aceste lucruri esențiale, faraonul, care nu-i iertase fuga atâta vreme cât fusese în puterea vârstei, îl autorizează să se întoarcă atunci când îl știe în pragul bătrâneții. Egiptul nu-și sacrifica bătrânii. N-aș putea jura că pe acest pământ binecuvântat, vreun moștenitor grăbit n-a scurtat niciodată zilele unui strămoș care-și proclama cu prea multă insistență intenția de a ajunge la o sută zece ani. Au existat și regi detronați. Dar se va observa că Amenemhat I, lăsând după douăzeci de ani de domnie conducerea țării fiului său, trăi în liniște vreo zece ani, în timpul cărora avu răgazul să redacteze învățături pline de dezamăgiri. Apries, învins și detronat, și-ar fi păstrat viața dacă nu i-ar fi dus la desperare pe egipteni prin cruzimi inutile. În general, Egiptul era o țară în care era bine să fii bătrân.

Cântărirea faptelor

Ne-am înșela foarte tare dacă am crede că egiptenii părăseau cu plăcere pământul celor vii. Ei știau că moartea nu ține seama de niciun vaiet, că nu se lasă înduplecată de nicio rugăminte. Nu folosește la nimic să protestezi că ești încă tânăr, căci „ea apucă și copilul de la sânul mamei sale, ca și pe bătrân.” De altfel, „ce înseamnă anii, oricât ar fi de mulți, petrecuți pe pământ? Occidentul e un loc al somnului și al întunericului profund, locul unde sălășluiesc cei care se află acolo. Dormind în feșele lor, ei nu se deșteaptă decât ca să-i vadă pe frații lor. Nu-i mai zăresc nici pe tatăl, nici pe mama lor. Inima lor își uită și soția și copiii. Apa vie, pe care pământul o are pentru cei care locuiesc pe el, este apă stătută pentru mine. Ea vine lângă cel care e pe pământ, dar e stătută pentru mine apa care este lângă mine”.
Ceea ce găsește un credincios să spună bun despre lumea cealaltă, este că acolo a scăpat de rivalii și de dușmanii lui și că în sfârșit și-a găsit odihna. Unii sceptici remarcau însă că „nimeni nu se întoarce ca să spună ce fac cei morți, ce le lipsește, ca să ne liniștească inima până în clipa când vom ajunge și noi în locul unde s-au dus ei”. Acest înțelept mai spunea că toate mormintele cad în ruină și că chiar cele ale vechilor înțelepți sunt ca și când n-ar fi existat niciodată. Totuși, el nu trăgea concluzia că e inutil să-ți pregătești mormântul cu grijă și să te gândești la moarte dinainte. Chiar dacă ar fi spus-o, tot nu și-ar fi convins contemporanii, care, în vremea lui Ramses, ca și în epoca piramidelor, își pregăteau amănunțit trecerea din lumea aceasta în cealaltă.
O încercare îngrozitoare îi aștepta pe toți de funcții la intrarea lor în cealaltă lume. Era cântărirea faptelor. Bătrânul rege care a redactat instrucțiunile pentru Merikarê, face, atent pe fiul său asupra judecătorilor care asupresc pe cel nenorocit. Acest subiect îl face să vorbească de ceilalți judecători: „Nu trebuie să crezi că totul va fi uitat în ziua judecății. Nu te încrede în durata anilor. Ei consideră viața ea o oră. După moarte, omul supraviețuiește și faptele lui stau alături de el. Cel care se va prezenta fără păcate în fața judecătorilor celor morți, va fi acolo ca un zeu. El va umbla liber ca stăpânii veșniciei.” Fiul regelui Usimarî, Setna, avu norocul să pătrundă viu în Amentit. El zări acolo „pe Osiris, marele zeu, așezat pe tronul său de aur și încoronat cu diadema cu două pene, la stânga lui pe Anup, marele zeu, pe marele zeu Thot la dreapta lui, pe zeii adunării lumii din Amentit la stânga și la dreapta lui, în mijloc, așezată în fața lor, balanța cu care măsurau faptele rele și bune, în vreme ce Thot, marele zeu îndeplinea rolul de scrib, iar Anup le adresa cuvântul”. Acuzații erau împărțiți în trei grupe. Cei ale căror fapte rele erau mai numeroase decât cele bune, erau dați pradă cățelei Amait. Cei ale căror merite întreceau faptele rele, erau așezați printre zeii consiliului. Cei ale căror fapte bune erau egale cu cele rele, trebuiau să-l servească pe Sokar-Osiri, cel acoperit cu talismane.
Egiptenii știau foarte bine că numai un număr infim dintre ei se vor prezenta fără păcate înaintea judecătorului suprem. Trebuia deci să obțină de la zei ca faptele rele să fie anulate și păcatele iertate. Această speranță era foarte răspândită și adeseori exprimată în literatura funerară.
„Păcatele mele sunt șterse. Greșelile mele sunt risipite, nelegiuirile mele sunt uitate. Tu dai păcatele tale lui Nennisut.
Marea vrăjitoare te purifică. Tu îți spui păcatul, care va fi risipit pentru tine, pentru a face după cum ai spus tu. Slavă ție, Osiris de la Dedu… Tu auzi cuvântul lui. Tu îi ștergi păcatul. Tu faci glasul lui drept împotriva dușmanilor și el e puternic în tribunalul său de pe pământ.
Tu ești puternic și dușmanii tăi cad. Ceea ce se spune rău despre tine nu există. Tu intri în fața Enneadei zeilor și ieși cu inima dreaptă.”
Capitolul CXXV din Cartea Morților a fost compus în întregime pentru a ierta pe păcătoși de nelegiuirile lor. Egiptenii îl copiau pe un papirus pe care-l puneau în sicriu, între picioarele mumiei. Ți se pare că citești o dare de seamă anticipată a judecății, dar a unei judecăți unde totul s-ar petrece cât se poate de bine. Sala tribunalului se numește, nu știm pentru ce, sala celor două adevăruri. Osiris tronează într-o capelă. Cele două surori ale lui, Isis și Nephtys, stau în picioare, în spatele lui. În fund, sunt aliniați paisprezece asesori. În mijloc, se află o balanță mare, al cărei suport e împodobit când cu capul Adevărului, când cu capul lui Anubis sau al lui Thot. Un monstru stă de pază lângă balanță. Thot, Anubis, câteodată și Horus și cele două adevăruri își fac de lucru în mijlocul sălii. Defunctul, îmbrăcat într-o rochie de in, e introdus de Anubis. El salută pe judecătorul său și pe toți zeii prezenți: „Slavă ție, mare zeu, stăpân al celor două adevăruri. Am venit alături de tine. Fiind adus, am văzut perfecțiunea ta.
Eu te cunosc, cunosc numele tău și cunosc numele celor patruzeci și doi de zei care sunt cu tine în această sală a celor două adevăruri, care trăiesc ca niște păzitori ai celor răi, care se adapă din sângele lor în această zi în care vor fi cântărite sufletele în fața Ființei celei bune”. Apoi el rostește o lungă declarație, alcătuită din fraze negative: „N-am păcătuit împotriva oamenilor… Nu mi-am maltratat oamenii... Nu i-am pus să muncească peste puterile lor… N-am defăimat pe dumnezeul meu... N-am alungat pe cel sărac… N-am lăsat pe nimeni înfometat… N-am dat cu măsură mică… N-am scurtat măsura… N-am furat din măsurile grânelor… N-am luat nimic din greutatea balanței... N-am înșelat la balanță… N-am luat laptele din gura pruncilor… N-am oprit apa la vremea ei… N-am oprit pe zeu în procesiunea lui.” După ce nega de treizeci și șase de ori că ar fi făcut ceva rău, în ochii credincioșilor, recitatorul încheia că era curat pentru că el era nasul stăpânului respirației care-i făcea pe toți egiptenii să trăiască. Apoi, ca și când se temea că nu va fi crezut, își reîncepea declarația de nevinovăție, adresându-se pe rând celor patruzeci și doi de zei pe care-i salutase la intrare și care purtau nume înfricoșătoare: Larg în pas, Înghițitor de umbră, Spărgător de oase, Mâncător de sânge, Țipător, Anunțător de luptă și, după fiecare nume, nega câte un păcat. El adăuga că nu se temea că o să cadă sub cuțitul judecătorilor, nu numai pentru că nu l-a hulit pe zeu, și nu l-a ofensat pe rege, dar pentru că a făcut ceea ce zic oamenii și ceea ce aprobă zeii: „El l-a mulțumit pe zeu cu ceea ce-i place. A dat pâine flămândului, apă celor cărora le era sete, veșminte celui gol, a împrumutat luntrea sa celui care voia să treacă fluviul. El este dintre cei cărora li se spune: «Bun venit, bun venit» îndată ce e zărit.” A mai făcut încă multe alte fapte milostive și lăudabile, de exemplu, a auzit dialogul dintre măgar și pisică pe care regretăm mult că nu-l cunoaștem. Nu mai rămânea decât să se tragă concluzia practică din această probă. Pe un talger al balanței era pusă inima mortului, pe cealaltă o statuie a Adevărului. Dar dacă inima avea să vorbească și să-și dezmintă stăpânul? Împotriva acestei primejdii a fost alcătuită invocația care se citește în capitolul XXX din Cartea Morților: „O, inima mea, inima mamei mele, inima diferitelor mele vârste, nu te ridica împotriva mea ca martor la tribunal, nu face să se plece balanța în paguba mea în fața păzitorului ei, căci tu ești parte din trupul meu, zeul Khnum care-mi păstrează întregi membrele. Nu îngădui ca numele meu să miroasă urât. Nu spune minciuni împotriva mea în fața zeului!” Inima, astfel implorată, asculta deci în tăcere cele două mărturisiri. Astfel rezultatul era perfect. Anubis oprea oscilațiile. Constata că cele două talere s-au echilibrat și Thot n-avea decât să înregistreze greutatea, declarând că acuzatul a triumfat, că este curat, maa kheru. Regatul lui Osiris număra deci un supus mai mult. Monstrul, care spera să se ospăteze cu noul sosit, va aștepta degeaba.
Oare credeau egiptenii în adevăr că era de ajuns să-și tăgăduiască păcatele pe un document, pentru a le șterge din amintirea oamenilor și a zeilor? Citim în câteva lucrări recente despre religia egipteană, că acel capitol CXXV din Cartea Morților este un text magic și cuvântul magic are multă trecere. Egiptenii nu uitau niciodată că tratatul pentru transformarea unui bătrân în tânăr a fost calificat drept text magic. Dar când ți-ai dat osteneala să-l studiezi, descoperi că acest tratat nu era decât o rețetă pentru îndepărtarea ridurilor, a coșurilor, a petelor roșii și a neplăcerilor bătrâneții. Mi se pare că autorul instrucțiunilor pentru Merikarê n-a făcut altceva, declarând că nimeni nu-l putea înșela pe judecătorul suprem, decât să afirme părerea comună. S-ar putea susține că dacă egipteanul se declară fără păcate, dacă pretinde cu atâta insistență că n-a făcut niciun rău, înseamnă că s-a lepădat de povara păcatelor fiind încă în viață. Această convingere îl elibera de teama lumii celeilalte.
Fiecare dorea să fie proclamat maa kheru. Or, nimeni nu putea merita acest titlu decât dacă și-a pledat prin viu grai cauza în fața unui tribunal. Numeroși egipteni, ale căror nume le Citim pe stele, pe sarcofage, pe pereții mormintelor, sunt calificați maa kheru. S-a presupus că e o urare pioasă, fie pentru ei înșiși, fie pentru rude și prieteni, dar că această urare nu avea să fie realizată decât în lumea cealaltă, așa încât maa kheru e considerat un cuvânt sinonim cu defunct. Totuși, noi cunoaștem egipteni care au purtat acest epitet în timpul vieții. Așa a fost Khufu, pe care grecii l-au acuzat de nelegiuire și care era maa kheru când îl asculta pe fiul său povestind, una după alta, povești cu vrăjitori. Așa a fost Pa-Ramses, când a fost însărcinat de Horemheb să conducă marile lucrări ale templului de la Opet, înainte de a deveni regele Ramses I. Așa a fost marele Mă Che-chanq, care încă nu ajunsese regele Chechanq I. Marele preot al lui Amon, Bakenkhonsu era cu cugetul curat când a obținut de la Ramses al III-lea favoarea de a-și expune statuile în templu, unde se amestecară cu ceata celor lăudați. Era atunci în vârstă de nouăzeci și unu de ani și a mai trăit câțiva. Unul din urmașii lui, Ramsesnekht, este și el calificat om drept în inscripția lui Hammamât, care povestește despre marea expediție trimisă de Ramses al IV-lea la muntele de Bekhen, în anul III. Or, el trăia încă în anul IV al unui rege care nu putea fi decât Ramses al IV-lea sau Ramses al V-lea. Aceste exemple mi se par suficiente pentru a dovedi că egiptenii puteau deveni maa kheru încă din viață. Dar cum obțineau ei acest frumos titlu? Osiris fusese cel dintâi maa kheru. După ce soția lui îi redase viața și-l făcuse din nou întreg, el urmărise pe ucigașul său Seth în fața tribunalului prezidat de zeul Ra și obținuse condamnarea lui. Isis nu voise ca lupta și devotamentul ei să fie învăluite în uitare. Ea instituise deci mistere sfinte, care să servească drept exemple și consolare pentru oameni. În aceste mistere, se reprezenta, chiar și pe vremea lui Herodot, suferințele îndurate de Osiris. În temple mult mai vechi, se reprezenta lupta partizanilor lui Osiris pentru a elibera trupul stăpânului lor și reîntoarcerea triumfală în templul din Abydos. Se reprezenta apoi misterul judecății. Capitolul XVIII din Cartea Morților ne dă chiar și lista orașelor privilegiate unde era jucat acest mister: On, Didu, Imit, Khem, Pe și Deb, Rekhti în Deltă, Ro-setau, care e un cartier din Memfis, Naref, la intrarea în Fayum, și Abydos în Egiptul de Sus. După toate aparențele, egipteanul credincios putea să-și asigure mântuirea numai imitându-l pe Osiris. Citim la sfârșitul capitolului CXXV un sfat care nu putea să se adreseze decât celor vii: „Recită acest capitol curat și drept, îmbrăcat în veșminte de ceremonie, încălțat cu sandale albe, cu ochii fardați cu pudră neagră, uns cu tămâie de prima calitate, după ce ai adus o ofrandă foarte bogată, boi și păsări, terebint, pâine, bere și legume”. Și textul sacru adaugă: „Cel care va fi făcut aceasta pentru el, va fi verde, copiii săi vor fi verzi. El va fi bine văzut de rege și de cei mari. Nu-i va lipsi niciodată nimic și va intra în suita lui Osiris”.
Acum putem să ne închipuim acest mister al judecății, prin care egiptenii erau spălați de păcatele lor. Acei dintre ei care socoteau că zilele le sunt numărate, fie pentru că erau bătrâni și bolnavi, fie pentru că primiseră o înștiințare secretă, pe care Osiris o trimitea câteodată celor care aveau să ajungă curând în regatul lui, se duceau cu grămada într-unul din aceste orașe pe care le-am numit mai sus. Ei luau toate măsurile indicate și mai ales nu uitau să aducă o ofrandă foarte bogată.
Lectura capitolului CXXV sugerează că misterul judecății cuprindea două acte. Mai întâi, i se recunoștea nevinovăția lui Osiris. Adresându-se zeului Ra, el dovedea, prin treizeci și șase de fraze. Că în nicio clipă a anului n-a comis o faptă rea. Credincioșii erau fericiți de această declarație și se simțeau încurajați de judecata care-l declara pe zeu nevinovat. Osiris părăsea banca acuzaților, pentru a se așeza pe scaunul judecătorului. Credincioșii recitau a doua mărturisire negativă, apoi se apropiau rând pe rând de balanță. O inimă de lapis-lazuli, pe care era gravat numele lor, era pusă pe un taler, imaginea Adevărului pe celălalt și fiecare putea constata că balanța stătea în echilibru. Persoana era recunoscută solemn fără păcate și înregistrată. Putea să se întoarcă acasă, sigură că porțile lumii viitoare nu-i vor fi închise.

Pregătirea mormântului

Având acum conștiința liniștită, fiecare egiptean putea să se îngrijească de locuința veșnică.
Regii s-au îngrijit foarte devreme de mormintele lor. Construirea unei piramide, chiar de mărime mijlocie, nu era un lucru ușor. Se trimiteau adevărate expediții pentru a aduce blocurile de granit și de alabastru din podișul Gizeh sau de la Saqqarah. De la începutul Noului Imperiu, necropola regală a fost transportată în Valea regilor, la vest de Teba. Urmașii lui Ramses I, deși originari din Deltă, au imitat pe cei cărora le luaseră locul și-au continuat să sape în muntele teban acele hipogee, lungi câteodată de o sută de metri, pe pereții și culoarele cărora s-au executat decorații stranii. Urmărim acolo călătoria nocturnă a lui Ra în cele douăsprezece regiuni ale lumii subpământene, lupta sa împotriva dușmanilor luminii, dar nimic nu amintește ce a săvârșit regele în viața lui. Nicăieri scenele nu se adresează vizitatorului. Căci mormântul regal nu era făcut să primească vizitatori. Era un loc închis și însăși intrarea trebuia ținută secretă.
Altceva se întâmpla cu mormintele particularilor, care în mod obișnuit cuprindeau două părți distincte. Cavoul, săpat în fundul unui puț, era destinat defunctului. Odată ce acesta era culcat în sarcofag și ultima ceremonie îndeplinită, intrarea cavoului era zidită, puțul umplut și în principiu nimeni nu trebuia să-i tulbure singurătatea. Deasupra cavoului însă, se ridica un adevărat edificiu, care era deschis supraviețuitorilor. Fațada acestui edificiu se înălța în fundul unei curți plină de stele, care arătau generațiilor viitoare virtuțile și faptele defunctului. Câteodată se afla în curte și un bazin, în jurul căruia creșteau câțiva palmieri și sicomori. Se intra într-o sală, de obicei mai mult largă decât lungă, a cărei decorație era încântătoare. Plafonul era împodobit cu ornamente vegetale sau cu motive geometrice în culori vii. Pe pereți și pe stâlpi, picturile reprezentau viața defunctului în momentele ei cele mai caracteristice. Mare proprietar, el asista la muncile câmpului, vâna antilope în deșert, arunca bumerangul în păsările din baltă, harponul în hipopotami, lua parte la pescuit. Ca șef al atelierelor lui Amon. Supraveghea pe sculptori, giuvaergii, ebeniști. Ca magistrat, centraliza veniturile coroanei. Soldat, instruia pe recruți. Îl vedeai primit de rege în audiență, introducând în palat șirul lung de delegați care veniseră din țări ce nu cunoșteau Egiptul, aplecați sub greutatea tributului, să implore suflul vieții. După ce făcea înconjurul sălii, vizitatorul pătrundea într-un culoar larg. Într-o parte, îl vedea pe defunct mergând cu barca la Abydos, în cealaltă, episoadele unei înmormântări după toate regulile. Culoarul ducea într-o ultimă sală, unde nu mai era vorba decât despre pietatea defunctului. El adora pe zei, făcea libația cu apă în cinstea lor, prezenta o candelă aprinsă, recita imnuri. Ca răsplată, consuma proviziile mereu împrospătate pe care le datora credinței și prevederii sale.
Sarcofagul era, desigur, piesa cea mai importantă din mobilierul funerar. Pe când trăia, Neferhotep a vizitat de nenumărate ori atelierul unde se lucra sarcofagul. Și-a văzut locuința viitoare pusă pe două suporturi și pe meșteșugari stând jos sau în picioare, ocupați s-o șlefuiască și s-o picteze. L-a văzut pe preot stropind-o cu apă sfințită.
Regele și oamenii foarte bogați nu se mulțumeau cu un singur sicriu. Mumia lui Psusennes, protejată întâi de o mască de aur, era închisă într-un sarcofag de argint în formă de mumie, care încăpea exact într-un alt sarcofag mumiform, de granit negru. Acesta era așezat într-o cutie largă, dreptunghiulară, decorată pe dinăuntru și pe dinafară cu divinități care trebuiau să păzească mumia. Pe capacul bombat era pictată imaginea defunctului, reprezentat cu atributele lui Osiris, iar sub capac era zugrăvită Nut, zeița cerului, înconjurată de bărcile constelațiilor. Corpul său subțire și grațios se întindea la câțiva centimetri deasupra sarcofagului de granit negru. Prin ochii săi de nestemate, regele se bucura la infinit de frumusețea zeiței, care-i dădea o sărutare eternă. Astfel se realiza una din dorințele pe care le avea orice egiptean pentru veșnicia lui, să devină un locuitor al cerului, să călătorească printre stelele care nu cunosc odihna și planetele care ignorează nimicirea. De altfel, pe laturile sarcofagului se sculptaseră ochi, mulțumită cărora el vedea tot așa de bine ca și Ra sau Osiris, și uși prin care trecea ca să iasă din palatul său și să se întoarcă oricând dorea.
Desigur că bogăția și varietatea mobilierului depindeau de posibilitățile fiecăruia. Cel al lui Tutankhamon desfide orice imaginație: paturi de ceremonie, paturi de odihnă, care și bărci, dulapuri și sipete, fotolii, scaune și taburete, tot felul de arme, toate bastoanele cunoscute în vremea lui, obiecte de podoabă, jocuri, veselă, obiecte liturgice. Ca membru al regatului osirian, regele va repeta actele pioase pe care le făcea când era viu. Ca șef de familie, ca suveran, va continua să-și primească copiii, rudele, prietenii, supușii și va trebui să-i trateze cu ceva. De aceea i se punea în mormânt o veselă bogată. Se așezau în acest mormânt piese din bufetul regal, păsări pregătite, bucăți de carne, fructe, grâne, lichide, tot ce se mănâncă și tot ce se bea.
Sarcofagul era însoțit de un sipet de lemn sau de piatră și de patru vase pe care le numim, de altfel greșit, vase funerare. Ele erau destinate organelor scoase din trup în timpul mumifierii și puse sub protecția a patru zei și a patru zeițe. Unul din acești zei, Amset, avea cap de om, Hapi cap de cinocefal, Duamutef cap de șacal și Qebehsenuf, de șoim. Capacul primului vas prezenta deci un cap de om și celelalte trei un cap de cinocefal, de șacal, de șoim. Unii mai rafinați socoteau că acestea nu erau de ajuns. Ei fabricau mici sicrie de aur sau de argint, aidoma celor adevărate. Aici se puneau mici pachete mumificate și aceste patru sicrie erau depuse în vase de alabastru.
Câmpiile Ialu, peste care domnea Osiris, erau, ca și grădina lui Candide, cel mai frumos loc din lume, dar trebuiau cultivate așa cum se cultiva o proprietate regală, arate, semănate, plivite și secerate, canalele de irigație întreținute și chiar executate lucrări a căror utilitate nu ne apare clar, de exemplu să se transporte nisip de pe un mal pe altul. Aceste lucrări, pe care un proprietar de pământ le găsea firești, păreau, dimpotrivă, insuportabile celor care-și petrecuseră viața în trândăvie sau exercitaseră o altă meserie decât aceea de agricultor. Niciun popor n-a crezut, ca egiptenii, că imaginea unui lucru sau a unei ființe poseda, în oarecare măsură, însușirile ei. De aceea se confecționau statuete care puteau să muncească în locul celui decedat. Aceste statuete de faianță lustruită, câteodată de bronz, aveau forma unei mumii. Uneori, figura e foarte individualizată. Suntem îndreptățiți să credem că e un portret. Dacă nu se urmărise asemănarea, scopul era în orice caz atins, căci inscripția indică cel puțin numele și titlul personajului căruia îi ținea locul: „Osiris, primul profet al lui Amonrâsonter Hornekhiti”.
Adeseori, un text mai amplu definește muncile de care trebuia să se ocupe statueta: „Osiris zice: «Această statuetă (uchebti) indică să facă toate muncile care trebuiesc făcute acolo, în necropolă, cum le-ar face un om pentru propriile lui interese, adică să facă să rodească bine câmpiile, să irigheze taluzurile, să transporte nisipul de la est la vest și invers, să smulgă buruienile, întocmai ca un om pentru propriile lui interese.»” Odată lansați în această direcție, egiptenii au multiplicat aceste statuete spre a evita pentru totdeauna corvezile istovitoare. Au pus în mâinile lor sau le-au desenat pe spate unelte și saci. Pe lângă muncitori, ei au adăugat scribi și supraveghetori, pentru că în spatele oricărei echipe de plugari se profila nelipsitul funcționar. În sfârșit, au început să confecționeze un întreg arsenal de obiecte mici și de unelte în miniatură, ca să fie la îndemâna statuetelor: cobilițe pentru cei care cară apă sau nisip, coșuri, hârlețe și ciocane de lemn sau de bronz, ori de faianță. Pentru a nu risca să fie furat sau utilizat în alt scop decât cel dorit de client, acest material e înscris pe același nume ca și statuetele.
Aceeași idee a sugerat confecționarea câtorva statuete de femei goale pentru cel mort. Regii și prinții aveau concubine și nu voiau să piardă acest bun obicei pe lumea cealaltă. Am găsit astfel de statuete în anticamera lui Psusennes. Dar am fi ispitiți să-l plângem pe acest rege dacă în viață își alegea concubinele așa cum și-a ales păpușile.
Mumiilor le plăceau podoabele tot atât de mult ca și celor vii. De obicei, mumia se împodobea cu bijuteriile pe care defunctul le purtase în viață, dar de cele mai multe ori se confecționau altele noi. Iată lista obiectelor necesare mumiei unui rege sau unui înalt personaj:
Masa, de aur pentru rege și prinții de sânge, de ghips pictat pentru particulari.
Un guler format din două plăci tari de aur cloazonat, reprezentând un vultur cu aripile desfăcute.
Unul sau mai multe coliere de aur, de pietre scumpe, de perle, de faianță, formate din mai multe șiruri de perle sau de monede mici, cu unul sau două fermoare, câteodată împodobit cu un pandantiv de aur sau de pietre scumpe, câteodată de faianță. Unul sau mai multe grumăjere cu lanțul lor. Motivul ce-l mai obișnuit era scarabeul înaripat, însoțit de Isis și Neftys. Pe reversul scarabeului se grava celebra invocație către inimă: „O, inima mea, inima mamei mele, inima diferitelor mele vârste, nu te ridica împotriva mea ca martor, la tribunal, nu face să se plece balanța în paguba mea în fața păzitorului ei, căci tu ești ka din trupul meu, zeul Khnum care-mi păstrează întregi membrele. Nu îngădui ca numele meu să miroase urât… Nu spune minciuni împotriva mea în fața zeului…”
Alți scarabei, înaripați sau nu, gravați, dar fără cadru, inimi de lapis-lazuli prevăzute cu lănțișoare și gravate cu numele defunctului.
Brățări flexibile sau rigide, ajurate sau masive, pentru încheietura mâinii, pentru brațe, coapse, glezne.
Degetare pentru degetele de la mâini și de la picioare.
Inele pentru fiecare deget.
Sandale.
Amulete și statuete ale divinităților, care vor fi atârnate de gât sau agățate de grumăjer.
Divinitățile însărcinate să protejeze pe mort erau mai ales Anup și Thot, din cauza rolului pe care-l aveau în timp ce se cântăreau faptele, dar alegerea nu era limitată. Nu erau disprețuiți șoimii, vulturii cu aripile desfăcute, nici capetele de șarpe, căci șarpele este păzitorul zăvorului care ține încuiate porțile diferitelor secțiuni din lumea cealaltă, nici fetișurile lui Osiris și Isis, nici ochiul udja.
Pe lângă toate aceste podoabe, se mai adăugau și reproduceri în miniatură, ale unei mulțimi de obiecte ca: bastoane, sceptre, arme, simboluri regale sau divine, pe care era bine să le ai totdeauna la îndemână.
Nu era ușor să alegi, să comanzi un material așa de complicat, și de costisitor și să supraveghezi buna execuție. Căci viitorul defunctului depindea în bună parte de grija pe care o avusese de casa veșnică, de mobilierul și de podoabele sale. Departe de a fi un loc de odihnă și liniște, lumea cealaltă era plină de curse din care nu scăpai dacă nu-ți luai toate precauțiile ce se pot închipui.

Datoriile preotului dublului

Deci bătrânul nostru egiptean și-a văzut clădindu-i-se viitoarea locuință eternă. El a împodobit-o după gusturile și posibilitățile sale. I-a pus pe ebenist și pe carosier să-i lucreze un mobilier frumos. Și-a procurat podoabele de la giuvaergiu, o întreagă colecție de talismane și amulete. Se pare că nu-i mai lipsește niciunul din articolele necesare în lumea cealaltă. Totuși, încă nu-i mulțumit. E nevoie ca urmașii lui să se ocupe de el cu pietate, nu numai să-și îndeplinească ultimele îndatoriri și să-l instaleze satisfăcător în noua sa locuință, ci să se ocupe și în viitor, din generație în generație: „Am transmis funcțiile mele fiului meu, spune un nobil egiptean, pe când eram încă în viață. Am făcut pentru el un testament, în afară de cel pe care tatăl meu îl făcuse pentru mine. Casa mea e bine pusă pe temelii, câmpul meu e la locul lui. Toate lucrurile mele sunt la locul lor. Fiul meu este acela care va face ca inima mea să trăiască pe această stelă. El este pentru mine un bun moștenitor.” Ideea că fiul face să trăiască numele tatălui și chiar cel al strămoșilor, este frecvent exprimată pe stelele funerare. Hapi-Djefai, guvernator în Siut, a desemnat pe fiul său ca „preot al dublului său”, am putea spune ca executorul său testamentar. Bunurile pe care fiul le va primi pentru aceasta sunt bunuri privilegiate, care nu trebuiesc împărțite cu ceilalți copii. Fiul, la rândul său, nu le va împărți copiilor săi. El le va da în întregime aceluia dintre fiii săi pe care-l va alege să se ocupe de mormântul bunicului și să supravegheze, participând personal, ceremoniile săvârșite în amintirea sa.
Aceste ceremonii au loc mai ales cu ocazia zilei Anului nou și a marii sărbători uaga, care era celebrată optsprezece zile mai târziu, la mormânt, în templul lui Up-Uayt, stăpânul Siutului și în cel al lui Anup, stăpânul necropolei.
Cu cinci zile înainte de Anul nou, preoții din Up-Uayt se duceau în templul lui Anup și depuneau o pâine pentru statuia care se afla în templu.
În ajunul Anului nou, un slujbaș din templul lui Up-Uayt, dădea preotului dublului o candelă care mai fusese utilizată în templu. Marele preot al lui Anup făcea la fel și dădea și el o candelă, pe care o folosise la iluminarea templului lui Anup, unui personaj numit șeful personalului necropolei, acesta trebuia să se ducă la mormânt împreună cu paznicii muntelui. Acolo îl întâlneau pe preotul dublului căruia îi înmânau o candelă.
În ziua de Anul nou, fiecare din preoții lui Up-Uayt trebuia să dea o pâine pentru statuia lui Hapi-Djefai, după ce se sfârșea iluminarea templului. Pe urmă, alcătuiau un cortegiu în urma preotului dublului și sărbătoreau amintirea zeului. Șeful necropolei și gardienii dădeau și ei pâine și bere și făceau o slujbă asemănătoare.
În seara Anului nou, funcționarii din templul lui Up-Uayt, care în ajun dăduseră o candelă, mai dădeau una. Marele preot al lui Anup făcea la fel și statuile defunctului erau iluminate ca și în ajun cu candelele sfințite prin folosirea lor anterioară.
Aproape aceleași ceremonii vor începe din nou pentru sărbătoarea uaga. În templul lui Up-Uayt, preoții dau fiecare câte o pâine albă și formează un cortegiu, în urma preotului dublului, pentru a-l slăvi pe Hapi-Djefai. O a treia candelă va arde în timpul nopții în fața statuii. Preoții lui Anup vor merge în cortegiu, slăvindu-l, până la scara monumentală care duce la mormântul lui. Fiecare din ei va depune o pâine în fața statuii care se află acolo și care va fi din nou luminată.
Când preotul de serviciu va face slujba în templu, va da din nou statuii pâine și bere. Un alt personaj, șeful muntelui, va depune de asemenea pâini și ulcioare cu bere pentru statuie, în mâinile preotului dublului.
Hapi-Djefai pretinde să nu fie uitat la serbările de la începutul anotimpurilor, care deși sunt mai puțin solemne decât sărbătoarea Anului nou, își au și ele importanța lor. Șefii necropolei și paznicii muntelui se vor aduna lângă grădina sa funerară, vor lua statuia care se află acolo și o vor duce în templul lui Anup. Iată, în sfârșit, ultima sa pretenție. De pe vremea când era șeful clerului lui Up-Uayt, Hapi-Djefai primea în toate zilele de sărbătoare, care erau numeroase, carne și bere. El poruncește ca această carne și bere să fie duse, după moarte, statuii sale, sub controlul preotului dublului.
Aceste servicii nu vor fi gratuite. Pentru a le retribui, Hapi-Djefai renunță la avantajele în natură de care se bucura ca guvernator și ca șef al clerului lui Up-Uayt. Cu un admirabil egoism, el angajează deci viitorul acestor funcționari. Își micșorează veniturile, deoarece moștenitorul său va trebui să le verse în fiecare an timp de douăzeci și șapte de zile templului. O zi a templului nu e altceva decât a trei suta șaizecea parte din tot ce intră în templu într-un an. Templul lui Up-Uayt nu era decât un templu de provincie, totuși veniturile lui erau importante și moștenitorii, obligați să renunțe în folosul oamenilor din templu la a treisprezecea parte din veniturile lui Up-Uayt, își vor vedea veniturile diminuate, cu atât mai mult cu cât capitalul însuși era micșorat prin donația a numeroase terenuri. Astfel, întreținerea mormântului risca să fie mai împovărătoare decât mormântul însuși și întreg Egiptul risca să fie copleșit de povara pe care singur și-o pusese pe umeri. Nepăsător la toate acestea, Hapi-Djefai menționează că părinții viitori n-au dreptul să modifice aranjamentele pe care un prinț ca el le-a făcut cu preoții din vremea lui. De fapt, ctitoriile cele mai bine garantate cădeau în uitare după două sau trei generații sau veniturile lor erau virate în beneficiul morților recenți. Am văzut că unii regi și particulari credeau că îndeplinesc o operă de pietate restaurând monumente funerare și alimentând mesele lor cu ofrande. Dar multe din aceste ctitorii s-au ruinat definitiv în cursul Războiului celor impuri. În urma acestui război și a anarhiei care a urmat, Egiptul s-a găsit, dacă nu de tot ruinat, cel puțin foarte sărăcit și absolut incapabil să se mai ocupe de vechii morți.

Mumificarea

Nimic nu mai reține pe acest pământ pe egipteanul care, înștiințat de Osiris, a avut vreme să termine construcția și amenajarea casei sale de veci și care și-a luat toate măsurile pe care credința și respectul său pentru obiceiuri i le-au inspirat. În ziua în care ajungeau pe țărmul celălalt, după expresia egiptenilor, cărora nu le plăcea să întrebuințeze cuvântul a muri, rudele sale țineau doliul cel puțin șaptezeci de zile. Renunțau la orice ocupație activă și ședeau acasă abătuți și tăcuți. Dacă trebuiau să plece undeva, își mânjeau obrazul cu mâl, cum a făcut Anupu când i s-a părut că fratele lui cel mai mic era pierdut pentru el, și se loveau într-una, în creștetul capului, cu amândouă mâinile. Dar o datorie urgentă îi zorea, aceea de a preda cadavrul îmbălsămătorilor și de a alege felul îmbălsămării. Aceasta era de trei feluri, după cum spun Herodot și Diodor. Îmbălsămarea de clasa întâi cerea mult timp. Se scotea creierul, și, cu excepția inimii, toate organele interne, care trebuiau pregătite deosebit și împărțite în patru grupuri, pentru cele patru vase funerare. Organele scoase erau, după o dublă curățire, înlocuite cu aromate. Se săra apoi corpul cu natron, produs care se găsea din belșug în oaza Natron, poiana cu sare, la vest de Fayum, ca și în regiunea Nekheb și pe care egiptenii îl întrebuințau, la diverse nevoi și mai ales pentru curățirea casei. După șaptezeci de zile, corpul era spălat, apoi înfășurat în benzi tăiate dintr-o pânză de in și unse cu gumă. Era nevoie de cel puțin vreo cincisprezece produse pentru a desăvârși acest lucru: ceară de albine pentru a astupa urechile, ochii, nasul, gura și tăietura operatorului, aromate, ulei de cedru, care în realitate era de ienupăr, gumă, arbust din orient, boabe de ienupăr, ceapă, vin de palmier și mai multe feluri de rășină, rumeguș de lemn, smoală și gudron și, bineînțeles, natron, care era agentul principal. Cele mai multe din aceste produse veneau din străinătate. Așa încât, îndată ce călătoriile pe mare, spre Byblos, erau întrerupte, îmbălsămătorii și bogata lor clientelă erau desperați la ideea că vor fi nevoiți să caute alte produse care să le înlocuiască.
Când lucrul era terminat, trupul nu mai era decât un schelet învelit într-o piele gălbuie, dar fața nu era cu totul de nerecunoscut, deși obrajii erau supți și buzele subțiate. După atâtea secole, mumia lui Setui I ne lasă să ne închipuim trăsăturile și expresia acestui mare rege. Nu se poate spune același lucru despre multe alte mumii.
Apoi venea momentul să se împodobească și să se îmbrace mumia. Se atârnau colierele, pectoralele, talismanele. Se puneau brățările, degetarele, inelele și sandalele. Pe rana făcută de cel care scosese organele, se punea o foaie groasă de aur, pe care se grava sau se încrusta ochiul udja (care avea puterea să vindece rănile) și cele patru genii care apărau vasele funerare. Un exemplar din Cartea Morților, ghid indispensabil, era pus între picioare. Apoi corpul și membrele erau înfășurate în întregime în fâșii de in. Se aplica pe față masca. Pentru particulari, această mască era de pânză și de ghips. Pentru regi și pentru unele personaje foarte însemnate, era de aur și legată uneori prin fire de un veșmânt de perle. Un ultim giulgiu, fixat, de benzi paralele, acoperea totul, în locul acestui giulgiu, mumia lui Chechanq, găsită la Tanis, în anticamera mormântului lui Psusennes, era apărată de un cartonaj, pe care se reproducea, mai bine sau mai rău, cu frunze de aur și plăci foarte subțiri de faianță albastră, decorul gravat sau sculptat pe sarcofagul de argint. Dacă ebeniștii, carosierii, armurierii și toți specialiștii care-și împărțiseră comanda mobilierului funerar se grăbiseră, după două luni și jumătate de la deces se putea, în sfârșit, proceda la punerea în sicriu și la înmormântare.

Înmormântarea. Formarea cortegiului

O înmormântare egipteană era în același timp lugubră și pitorească. Membrii familiei nu se jenau să se dea în spectacol hohotind și gesticulând pe tot parcursul. Închiriau bocitori și bocitoare, de teamă că singuri nu și-ar putea exterioriza destul durerea. Acestea din urmă, mai ales, erau neobosite. Cu fața mânjită cu nămol, cu pieptul descoperit, cu rochia ruptă, bocitoarele nu încetau să geamă lovindu-se în cap. Oamenii serioși, care făceau parte din cortegiu, nu se dedau la gesturi exagerate, dar, mergând, aminteau calitățile defunctului: „Ce frumos este ceea ce i se întâmplă… Umplea inima lui Khonsu în Teba în așa fel, încât acesta i-a permis să ajungă în occident întovărășit de generații și de generații de servitori.” De aici înainte, convoiul funerar semăna mult cu o mutare. Un prim grup de servitori purta prăjituri și flori, ulcioare de lut, vase de piatră, cutii agățate de cele două capete ale unei cobilițe conținând figurine și alte materiale. Un grup mai numeros căra mobilierul uzual, scaune, paturi, sipete și dulapuri, fără a uita carul. Lucrurile personale, vasele funerare, bastoanele, sceptrele, statuile, umbrelele erau încredințate unei a treia echipe. Bijuterii, coliere, șoimi sau vulturi cu aripile desfăcute, păsări cu cap de om și alte obiecte de preț erau expuse pe tăvi sau purtate ostentativ, ca și când n-aveau a se teme de numeroșii gură-cască ce se uitau cum trece convoiul. Sarcofagul dispărea într-un catafalc tras de o pereche de vaci și de câțiva oameni. Acest catafalc era format din panouri mobile de lemn și dintr-un schelet tot de lemn, pe care atârnau perdele de stofă brodată sau de piele. El era așezat pe o barcă, încadrat de statuile lui Isis și Neftys și barca însăși era așezată pe o sanie.

Trecerea Nilului

Cortegiul ajungea încet pe malurile Nilului, unde era așteptat de o întreagă flotilă. Barca principală, ale cărei proră și pupă erau curbate grațios spre interior și se terminau prin inflorescențe de papirus, era prevăzută cu o cabină largă, tapițată înăuntru cu stofe brodate și cu benzi de piele. Acolo era instalat catafalcul, împreună cu Isis și Neftis. Un preot, cu umerii acoperiți cu o piele de panteră, ardea rășină. Bocitoarele se loveau mereu în cap. Echipajul era redus la un singur marinar, care sonda fundul apei cu o cange lungă, căci barca cu sarcofagul era remorcată de o altă barcă, cu echipaj numeros, comandat de un căpitan așezat în față, în vreme ce un pilot, la spate, ținea cârma. Această barcă poseda o cabină mare. Bocitoarele se așezau pe acoperiș și, întoarse spre catafalc, cu pieptul dezgolit, continuau să strige și să gesticuleze. Iată unul din cântecele lor de jale: „Să mergem repede spre vest, în țara Adevărului. Femeile din barca giblită plâng mult, mult. În pace, în pace spre occident, o, lăudatule, mergi în pace! Dacă va binevoi zeul, când ziua se schimbă în veșnicie, te vom vedea, pe tine care mergi spre această țară, unde oamenii se amestecă.” Ce caută aici barca giblită, kebenit, care e o corabie construită pentru navigație pe mare, pe când barca cu catafalcul nu e destinată decât pentru traversarea Nilului? Între ele există totuși o analogie. Când Isis a reușit să obțină arborele sacru care conținea trupul soțului ei Osiris, ea îl duse pe corabia care pleca spre Egipt și-l ținu îmbrățișat, udându-l cu lacrimi. Tot astfel femeile din familie își exprimau durerea, în barcă, în timpul traversării Nilului.
Pe alte bărci, se îmbarcau persoanele care se hotărâseră să-l întovărășească pe defunct până la capăt, și de asemenea tot mobilierul funerar. Cei care nu voiau să meargă mai departe, rămâneau pe mal și adresau prietenului lor o ultimă urare: „Să ajungi în pace la apus de Teba” sau: „Spre apus, spre apus, în locul celor drepți! Locul pe care-l iubeai, geme și suferă!” Este clipa când se aude glasul îndurerat al văduvei: „O, fratele meu, soțul meu, prietenul meu, rămâi în locul tău, nu te depărta de locul unde locuiești. Vai! Te duci să treci Nilul! O, marinari, nu vă grăbiți, lăsați-l! Voi vă veți întoarce la casele voastre, dar el se duce în locul cel veșnic!”

Urcarea spre mormânt

Convoiul este așteptat pe malul celălalt. Oamenii merg în grupuri. Între timp s-au înjghebat mici tarabe care sunt prevăzute din belșug cu obiecte religioase pentru cei care n-au adus destule din oraș. Un. Om apucă de prima barcă și se grăbește să debarce pasagerii, catafalcul și tot mobilierul. Cortegiul se reface, mai puțin numeros decât la plecarea din casa mortuară, dar cam în aceeași ordine. O pereche de vaci este înjugată la o sanie care duce o barcă de formă arhaică. Isis și Neftis își reiau locurile. Conducătorii poartă în mână un bici. Cu ei merge omul cu ruloul. Femeile din familie, copiii, bocitoarele, se așază unde pot. Câteodată, o femeie cântă din crotal. Copiii defunctului, mereu serioși, cu bastonul în mână, merg în ordine, urmați de hamali. Aceștia continuă să vorbească despre prietenul lor, despre gusturile lui, amestecând amintirile cu reflecții asupra loviturilor soartei, nesiguranței și duratei scurte a vieții omenești. Trec prin fața unor construcții din materiale ușoare, unde o mulțime de oameni flutură facle aprinse. Străbat astfel zona terenurilor cultivate și ajung la poalele muntelui Iibic. Drumul începe să urce și devine greu. Vacile sunt dejugate. Acum oamenii trag și la nevoie poartă catafalcul, precedați de un preot, care-l stropește neîncetat cu ibricul și întoarce spre el cădelnița aprinsă. Zeița Hathor, ieșea atunci din munte, sub forma unei vaci, dădea la o parte un desiș de papirus care crescuse pe stâncile aride și-i primea pe noii veniți.

Rămas bun de la mumie

Cu greu cortegiul sosește în fața mormântului. Și aici sunt mici prăvălii, unde oamenii pregătesc fierturi și pun apa să se răcească în ulcioare mari. Lângă stelă, zeița occidentului, invizibilă, e prezentă, sub forma unui șoim stând în picioare pe o prăjină. Sarcofagul, scos de pe catafalc, este așezat lângă stelă. O femeie, ghemuită lângă el, îl ține strâns în brațe. Un om îi confecționează pe cap un con parfumat, asemănător cu cele care se puneau în zilele de recepție pe capul invitaților. Bocitoarele, copiii și membrii familiei se lovesc în cap mai tare ca la începutul ceremoniei. Dar preoții au de îndeplinit un serviciu important. Ei au și așezat pe o masă nu numai cele necesare pentru un ospăț, pâine și căni cu bere, dar și niște instrumente ciudate, o teslă, un cuțit mare, care are forma unei pene de struț, o imitație de picior de bou, o paletă terminată cu două volute. Aceste instrumente vor servi preotului ca să anuleze efectele îmbălsămării și să redea defunctului posibilitatea folosirii membrelor și organelor sale. Acesta va vedea din nou. Va deschide iar gura ca să vorbească și să mănânce. Va putea să-și miște brațele și picioarele.
Momentul despărțirii se apropie. Manifestările de durere se întețesc. Soția începe: „Eu sunt soția ta Merit-Re, o puternice, nu mă lăsa Vrei să mă îndepărtez de tine? Dacă plec, tu vei rămâne singur. Cine va rămâne cu tine, în tovărășia ta? Tu, căruia îți plăcea să glumești cu mine, taci, nu mai vorbești!” Femeile îi țin hangul, zicând: „Nenorocire, nenorocire! Plângeți, plângeți, plângeți fără încetare. Bunul păstor a plecat în lumea veșnică. Mulțimea oamenilor s-a îndepărtat de tine. Tu ești acum în țara căreia îi place singurătatea. Tu, care erai fericit să mergi, iată-te acum întemnițat, înfășurat strâns. Tu, care aveai atâtea stofe fine, acum dormi în hainele astea!”
Nu mai rămâne decât să se coboare și să se instaleze sarcofagul în cavou împreună cu tot mobilierul funerar. De acum înainte, catafalcul rămâne gol. Preoții care l-au închiriat pentru ceremonie îl aduc din nou în oraș, căci alți clienți l-au și căutat. Sicriul mumiform se instalează în cada dreptunghiulară de piatră, care fusese tăiată cu mult timp înainte, sculptată și așezată la locul ei. Un număr oarecare de obiecte, bastoane și arme, poate că și talismane, sunt așezate împrejur, apoi capacul greu de piatră este coborât peste cadă. Lângă sarcofag se așază lada cu vasele funerare, sipetele cu sertare și tot restul mobilierului. Mai ales nu trebuie uitat ceea ce e mai necesar mortului, proviziile de mâncare și ceea ce numim „Osiris vegetal”. Acestea erau niște rame de lemn, prevăzute cu un fund de stofă grosolană, care aveau forma unui Osiris mumificat. Erau umplute cu un amestec de nisip și de orz. Amestecul se uda regulat timp de mai multe zile. Orzul încolțea, apoi creștea des ca peria. Când ajungea la 12 sau 15 cm., era lăsat să se usuce și, la sfârșit, era înfășurat cu totul într-o pânză. Astfel sperau să încurajeze învierea defunctului, căci și Osiris vegetase la fel până în clipa învierii lui. În vremurile mai vechi, se obțineau același rezultat depunându-se în mormânt ulcioare formate din două părți. Partea din fund conținea apă, iar partea superioară avea un fund găurit. Acolo se punea un tubercul de nufăr. El făcea rădăcini, care, trecând prin găuri ajungeau la apă, și tulpini care ieșeau afară printr-un gât unic sau triplu și ajungeau să înflorească. Acest obicei, foarte răspândit în Imperiul de Mijloc, a fost părăsit când s-au adoptat Osirișii vegetali. Lotusul era planta lui Ra. Deci o nouă victorie a religiei osiriene asupra vechii religii solare.

Ospățul funerar

Cavoul fiind complet aranjat, preotul și asistenții săi se retrăgeau. Zidarul zidea ușa. Rudele și prietenii, care-l întovărășiseră pe defunct până la locul de veci, nu se despărțeau imediat. După atâtea emoții, le era foame. Hamalii care se împovăraseră cu atâtea lucruri pentru nevoile mortului, avuseseră grijă să păstreze provizii și pentru cei vii. Aceștia se adunau fie în mormânt, fie în curtea de alături, sau la oarecare depărtare, în chioșcurile clădite din materiale ușoare. Un harpist se întorcea spre locul unde odihnea mumia. El improviza un cântec în care amintea că tot ceea ce făcuse mortul fusese bine făcut: „Tu chemi în ajutor pe Ra, Kheper aude și Turn îți răspunde. Stăpânul universului face ceea Ce-ți place ție… Vântul din vest vine drept spre tine, la nasul tău. Vântul de sud se schimbă pentru tine în vânt de nord. Gura ta se îndreaptă spre ugerul vacii Hesat. Devii pur, pentru a privi soarele. Te speli în bazinul divin. Toate membrele tale sunt în perfectă stare. Ești drept în fața lui Ra. Ești veșnic pe lângă Osiris. Primești ofranda în bune condiții. Te hrănești ca și pe pământ. Inima ta se simte bine în necropolă. Ajungi în locuința ta, în pace. Zeii din Duat îți spun: «Vino la al tău ka în toată liniștea». Toți oamenii care se află în lumea cealaltă sunt la dispoziția ta. Tu ești chemat să rostești plângerile în fața celui mare. Tu faci legea, Osiris Tja-nefer, cel drept.”
În onoarea tatălui divin Neferhotep, un alt harpist scoate accente și mai melancolice. Nu se uită că mortul e în adevăr un privilegiat. Atâtea morminte sunt ruinate. Ofrandele lor nu mai există, pâinile lor sunt pline de praf, dar „zidurile mormântului tău sunt puternice, tu ai plantat arbori în jurul lacului tău. Ba al tău stă sub ei și bea apa lor”. Ocazia i se pare mai ales potrivită ca să filosofeze puțin: „Trupurile se duc acolo de pe vremea zeului și tânăra generație le ia locul. Atâta vreme cât Ra se va scula dimineața și Turn se va culca la apus, bărbații vor zămisli, femeile vor concepe și toate nasurile vor respira. Iar ceea ce s-a născut își va găsi într-o zi locul”. În consecință, trebuie să ne bucurăm de viață și, lucru ciudat, harpistul adresează acest sfat celui culcat în sarcofag, dar asistenții îl iau pentru ei. Ei onorau mâncarea și băutura și se întorceau acasă mai zgomotoși, și mai ales, mai veseli decât la plecare.
Iată cum se celebrau funeraliile unui egiptean bogat. Aproape nici nu mai e nevoie să spunem că nimeni nu-și dădea atâta osteneală pentru cei săraci. Îmbălsămătorul nu se ostenea să deschidă trupul și să scoată organele. El se mulțumea să injecteze prin anus un lichid gras, care se scotea din ienupăr și să săreze corpul cu natron. Pentru cei mai săraci, uleiul de ienupăr era înlocuit cu un dezinfectant și mai ordinar. Mumia, preparată astfel, era pusă într-un sicriu, care erau dus într-un vechi mormânt părăsit, ce servea de groapă comună. Sicriele erau îngrămădite unul peste altui până în tavan. Mumia nu era totuși lipsită chiar de tot ce-i era necesar pe lumea cealaltă. I se puneau în sicriu câteva unelte, sandale de papirus împletite, inele de bronz sau de faianță, brățări, amulete, scarabei, udja, figurine de divinități, tot de faianță. Erau unii oameni și mai săraci. Pe aceștia îi aștepta groapa comună. Exista la Teba un cimitir al săracilor, în mijlocul bogatului cartier funerar Assassif. Mumiile erau aruncate aici înfășurate într-o pânză grosolană. Le acopereau cu puțin nisip și-și vedeau de treabă. Fericit acela dintre săraci care era reprezentat în mormântul unui vizir sau al unui fiu regal din Kuch. Acela va continua să-și servească stăpânul și pe lumea cealaltă cum îl servise în viață, deoarece orice muncă merita să fie răsplătită. El va profita deci de avantajele promise favoriților soartei, care erau în același timp și oameni drepți.

Legăturile celor vii cu morții

Cei care socoteau Amentit-ul ca loc de odihnă și de pace își făceau despre el o idee prea simplă și prea frumoasă. În realitate, mortul era o ființă bănuitoare și răzbunătoare. El se temea de hoții atrași de aurul și argintul depus în cavou. Se temea de reaua voință sau chiar de indiferența nenumăraților călători care se aventurau în imensa cetate din vest. Suspecta pe funcționarii însărcinați cu întreținerea necropolei. Amenința cu pedepse teribile pe cei care nu luau în serios aceste sarcini: „Îi va preda focului regelui în ziua mâniei sale… Se vor scufunda în mare, care le va înghiți cadavrele. Ei nu vor primi cinstea cuvenită oamenilor virtuoși. Nu vor putea înghiți ofrandele celor morți. Nu li se vor face libații în apa din fluviu. Fiii lor nu le vor lua locul. Femeile le vor fi violate sub ochii lor… Ei nu vor auzi cuvintele regelui în ziua în care el se bucură… Dar dacă, dimpotrivă, ei veghează peste ctitoria funerară […] să li se facă tot binele posibil. Amonrâsonter vă va dărui o viață lungă… Regele, care va domni în vremea voastră, vă va răsplăti cum știe el să răsplătească. Pentru voi vor fi înmulțite slujbe peste slujbe, pe care le veți primi din fiu în fiu și din moștenitor în moștenitor. Ei vor fi înmormântați în necropolă, după ce vor atinge vârsta de o sută zece ani și se vor înmulți pentru ei ofrandele.”
Pe de altă parte, erau și morți răi, unii poate pentru că erau părăsiți de urmașii lor, alții fără niciun motiv, pentru că le plăcea să facă rău. Zeii ar fi trebuit să-i împiedice de a vătăma, dar ei înșelau paza, părăseau mormântul și-i persecutau pe cei vii. Acestor morți li se atribuiau cele mai multe boli. Mama se temea de ei pentru copil: „dacă ai venit să-l îmbrățișezi pe acest copil, eu nu-ți dau voie să-l îmbrățișezi. Dacă ai venit să-l amăgești, eu nu-ți dau voie să-l amăgești. Dacă ai venit să-l iei, eu nu-ți dau voie să-l iei.”
Fie de teamă, fie din pietate, egiptenii vizitau deseori locurile de veci. Rude, copii, văduvi, urcau colina, aducând cu ei câteva provizii și puțină apă pe care o depuneau pe o masă de ofrandă, în fața stelei sau între palmierii care umbreau curtea de la intrare și, răspunzând dorinței celor morți, pronunțau; „Mii de pâini și de căni cu bere, boi și păsări, grăsime și terebint, rufe și frânghii, din toate lucrurile pure și bune pe care le aduce Nilul, pe care le creează pământul și din care trăiește zeul, pentru ka al cutăruia…”
Adeseori, cel care se ruga pe mormântul unei ființe scumpe era apăsat de griji. Am citat mai sus mărturisirea unui soț ireproșabil și a unui văduv credincios. Nimic nu-i mai reușea de când își pierduse soția. El se gândi deci să-i scrie lunga scrisoare care a ajuns până la noi. Punând lucrurile la punct, amintind tot ce făcuse pentru răposată înainte și după moartea ei, el își exprima durerea de a fi rău tratat: „Ce rău am făcut ca să cad în starea în care mă aflu? Ce-am făcut împotriva ta ca să ridici mâna asupra mea, când eu nu ți-am făcut niciun rău? Fac apel la zeii din Apus prin vorbele gurii mele, ca să judece între tine și această scrisoare.”
Autorul acestei scrisori, care a trăit sub primii Ramses, asculta de un vechi obicei, care e atestat de exemple mai vechi, și care constituie o dovadă că oamenii tot mai credeau în eficacitatea lui. În Imperiul de Mijloc, ei preferau să scrie mortului pe recipientul care conținea bucatele ce-i erau destinate, ca să fie siguri că scrisoarea va fi observată. De exemplu, un strămoș este informat că s-a alcătuit un complot pentru ca nepotul său să fie lipsit de moștenire. Mortul are tot interesul să se opună acestor mașinații. El trebuie deci să cheme pe membrii familiei și pe prietenii săi în ajutorul celui pe care vor să-l jefuiască. Fiindcă fiul, întemeindu-și casa, întemeiază casa părinților săi și face să trăiască numele lor. Dacă el e ruinat, produce nenorocirea înaintașilor, ca și a urmașilor săi.
Dar oricât era de mare pietatea egiptenilor pentru morții lor, ea nu era suficientă ca să întrețină mulțimea celor ce se odihneau în necropole. Ceea ce putea face un particular pentru părinții sau bunicii lui, nicio amenințare, niciun blestem nu-l putea hotărî să facă pentru strămoșii mai îndepărtați. Într-o bună zi se întâmpla ceea ce prezisese harpistul, ceea ce prevăzuse un înțelept din vremuri vechi: „Cei care-au clădit cu granit, care au zidit o sală într-o piramidă… mesele lor de ofrandă sunt tot așa de goale ca cele ale nenorociților care mor pe mal fără niciun urmaș.” Atunci, necropola tindea să devină locul de întâlnire al curioșilor care treceau prin fața mormintelor și citeau cu indiferență inscripțiile. Unii dintre ei au simțit nevoia, cum vor face și turiștii moderni, să lase o urmă despre trecerea lor, notând totuși că aveau o intenție pioasă. Niște scribi au venit să viziteze mormântul lui Antefoker. Ei s-au rugat mult, mult. Alții au fost fericiți să constate că mormântul e în bună stare: „Ei l-au găsit ca cerul înlăuntrul lui”. Un scrib, cu degete îndemânatice, un scrib care n-are asemănare în tot orașul Memfis, spune cu modestie un oarecare Amenemhat, a vizitat monumentul funerar al bătrânului rege Djusir. El s-a mirat văzând acolo inscripții mediocre și pline de greșeli, al căror autor trebuie să fi fost o femeie fără minte și nu un scrib inspirat de Thot. Ne grăbim să spunem că el nu vorbise de inscripțiile originale, executate admirabil de artiști, care erau și savanți, ci de altele, făcute în vremea lui, de vreun vizitator ignorant sau grăbit. Sub Ramses al II-lea, scribul tezaurului, Hadnakhti, veni să facă o excursie și să se distreze la vest de Memfis, împreună cu fratele său, Panekhti, scribul vizirului. „O, toți zeii de la vest de Memfis și toți zeii care domnesc peste pământul sacru, Osiris, Isis și marile spirite care sunteți la vest de Onkhtani, dați-mi o viață lungă ca să-l pot servi pe ka al vostru. Să primesc un mormânt bogat după o bătrânețe frumoasă, să contemplu vestul Memfisului ca un scrib foarte onorat și ca voi înșivă.” Eroul unui roman din epoca veche, dar care se presupune că a trăit în vremea lui Ramses, Nenoferkaptah, părea că nu trăiește decât că să se plimbe prin necropola din Memfis, citind inscripțiile aflate în mormintele faraonilor și stelele scribilor din Casa Vieții, ca și scrierile care sunt acolo, căci el se interesa «foarte mult de ele. Acest Nenoferkaptah avea un rival tot așa de savant, tot așa de interesat de antichități ca și el, Setna-Khamuas, fiul lui Usirmarê, adică al lui Ramses al II-lea, care descoperise la Memfis, sub capul unei mumii, formulele magice Alan-H. Gardiner, The house of Life, XXIV, 175.
Cuprinse în papirusul 3248 de la Luvru. Or, o inscripție descoperită de curând pe fațada meridională a piramidei lui Unois, la Saqqarah, ne informează că Ramses al II-lea încredințase fiului regal Khamuasit, mare preot la On, sarcina de a restabili numele regelui din sud și din nord, Unas, care nu se mai afla pe piramida sa, căci fiului regal Khamuasit îi plăcea mult să restaureze mormintele regilor din sud și din nord, care erau amenințate cu ruina.
Acest înțelept, acest precursor al lui Mariette și al savanțiilor din Serviciul Antichităților din Egipt, se gândea oare că, după secole de uitare, urmașii barbarilor, „care nu cunoșteau deloc Egiptul”, vor explora la rândul lor necropolele din sud și din nord, ca să facă să trăiască din nou numele strămoșilor și contemporanilor lui și ca să le cunoască mai bine? Sperăm că cei care au avut răbdare să ne citească până la capăt își vor face până la urmă o idee favorabilă despre felul lor de viață. Poporul egiptean n-a fost, așa cum credea Renan, o turmă de sclavi minată de un faraon nepăsător și de preoți lacomi și fanatici. Fără îndoială că numărul celor dezmoșteniți era destul de mare sub domnia Ramessizilor. Se abuza de bătaie. Totuși, faraonul și funcționarii săi apar adeseori ca niște stăpâni omenoși. Și apoi, religia îi consola pe oameni. Consider că în viața oamenilor simpli, momentele bune erau mai numeroase decât cele rele. 